
În vremurile vechi, când, „pre aceste locuri, au fost lăcuind tătari”! şi când, datorită 
absenței organizării statale, „acest pământ al Moldovii” lăsa impresia că, „în câteva rânduri au 
fost şi pustiu”?, existau, totuşi, două ţărişoare moldoveneşti, un fel de reuniuni ţinutale obşteşti, 
organizate după modelul „mărcilor” germanice, numite „câmpuri” şi aflate sub suzeranitate 
tătară, Câmpul Perilor şi Câmpul lui Dragoş. 

Dragoş, care dobândise, câştigând un turnir la Viena, titlul de Viteaz, nu trebuie 
confundat cu Dragoş din Bedeu, legendarul descălecător, el fiind un „Majores Terae”” moldovean 
sau un „Vlad”, cum se spunea în slavonă, adică un mai mare al pământului, un cneaz care izbutise 
să-şi subordoneze obştile săteşti din Valea Siretului, de la Bacău, până foarte aproape de viitorul 
Fălticeni. Pe vremea aceea, spun tradiţiile românilor, „puteai merge, cu săptămânile, oriîncotro ai 
fi voit, că nu mai dai de nici un oraş sau sat, ci numai, unde şi unde, câte-un păstor, care-şi păştea 
turma sa prin cele preluci şi poeni. Şi tuturor păstorilor, câţi erau, le mergea foarte bine, căci 
aveau toate cele trebuincioase, atât pentru dânşii, cât şi pentru turmele lor”. Pe vremea aceea, 
când peste tot, în Moldova, puteai întâlni „poieni drăgălaşe, acoperite cu iarbă verde ca buraticul 
şi-naltă până la brâu, şi presurate cu tot felul de flori, unele mai frumoase decât altele”, când 
„stăpânirea... în comun a oilor a transmis în zilele noastre o rămăşiţă folclorică, aşa-numita 
„sâmbră a oilor” (Oile se aduc la un loc numit „obcină” şi se mulg în comun”), unul dintre 
feciorii lui Dragoş Viteazul, Şandru (Ştefan, în româna de azi), care îşi întemeiase o familie, 
căsătorindu-se cu Solca, fiica lui Stan Fultic (Pântec, Pântecosul, în româna de azi), şi dorind să- 
şi facă propriul sat, a căutat pe sub poalele munţilor păstoreşti, din această pricină numiţi Obcini, 
până a găsit, în mijlocul codrilor uriaşi, o poiană frumoasă, megieşă cu nu mai puţin de 
treisprezece pâraie, care hoinăreau neostenite printre stâncile celor opt culmi muntoase, care 
adăposteau şi protejau valea luminoasă a pitoreştii poieni. Acel Şandru, căruia nu se ştie din ce 
pricină avea să i se zică şi Gherman, adică „germanul” (dar probabil că din cea a încuscririi cu 
Hărman din Voitin), a lărgit poiana, tăind pădurea din vecinătate şi căpătând, astfel, şi porecla 
Lazea (cel care lăzuieşte, care taie păduri). 


Şandru Gherman Lazea, fiul lui Dragoş Viteazul, a adus cu sine şi alte rubedenii, inclusiv 
pe fratele lui, Crâste sau Cârste, care va căpăta porecla Goraeţ, la poalele Obcinii Mari, numită 
astfel, deşi e cea mai mică, datorită numărului mare de turme care se adunau pe plaiurile ei, în 
fiecare primăvară, pentru măsuratul laptelui, dar vatra de sat, de el întemeiat, avea să poarte 
numele soţiei lui, Solca, de unde şi concluzia că aşezarea aceasta din dragoste s-a întrupat. 

Există, ce-i drept, şi speculaţii mai mult sau mai puţin etimologiste, care opinează că 
numele vetrei de sat ar veni, pe filiaţie slavonă, de „la izvoarele de slatină ale Solcăi, de la care 
Solca primise şi numele său de astăzi, Solca, de la slavul Solk = sare””, precum şi un recurs 
etimologic la limba maghiară, în care există o pronunție asemănătoare pentru iobag, dar care nu 
poate fi luată în considerare şi din simplul motiv că, la începuturi, Solca însemna o răzeşie, 
anterioară Descălecatului şi care şi-a primit numele atunci, când în Solca nu exista nici măcar un 
singur iobag (vecin), cum nu avea să existe nici măcar în secolul al XV-lea, ştiut fiind faptul că, 
„în Moldova, cel mai vechi act care pomeneşte de vecini este din veacul următor, 1545, aprilie 4, 
de la Petru Rareş”*. Iar Dimitrie Cantemir susţinea, parcă şi cu întemeierile din „Urătură” şi din 
străvechile noastre colinde, cum că, şi în Moldova vremii sale, „ţărani moldoveni adevăraţi nu 
sunt deloc. Cei pe care îi aflăm se trag din ruşi sau din ardeleni sau ungurieni, cum avem obiceiul 
să le zicem. Căci, în veacul cel dintâi după descălecatul Moldovei, Dragoş o împărţise toată între 
ei, cei ce-au venit cu el, când a găsit ţara cea nouă pustie de locuitori. Dar, fiindcă se părea că nu 
e cu dreptate ca un boier să muncească la alt boier (pentru că toţi cei ce se trăgeau din sângele lui 
Roman se socoteau boieri) şi fiindcă neamul, deprins cu armele, se socotea prea bun pentru ca să 

fie folosit la lucrarea pământului, atunci urmaşii lui Dragoş au fost nevoiţi să aducă, cu învoirea 
domnului, oameni din ţările învecinate (unde şerbia ţăranilor era în obicei) şi să-i aşeze pe moşiile 
lor. Că lucrul acesta este adevărat o dovedeşte însăşi numele de ţăran, care, în graiul 
moldovenesc, se zice „vecin” şi din care se vădeşte că aceia pe care armele moldoveneşti 
învingătoare i-au silit să muncească pământul au fost, mai întâi, vecini. Tocmai din această 
pricină în "Țara de Sus, cea dintâi unde s-au aşezat Drăgoeştii, se află multe aşezări ţărăneşti; iar în 
Țara de Jos, unde s-au aşezat mai în urmă, nu sunt alţi ţărani decât aceia pe care boierii din acest 
ținut i-au cumpărat cu bani din Țara de Sus şi i-au adus pe moşiile lor sau aceia pe care i-au 
cumpărat dintre răzeşii care şi-au înstrăinat moşia strămoşească, din pricina sărăciei, şi care, 


asemenea, au fost siliţi cu strâmbătate să-şi pună grumazul în jugul şerbiei””. 


Din păcate, în ceea ce priveşte istoria noastră, nimeni nu poate formula teze definitive, 
oricât de ştiinţifice i-ar fi orgoliile, datorită „leneviei” spirituale „a străbunilor noştri””!0, 
condamnată şi de Neculce, atunci când avea să constate că „nu să află letopiseţe scrisă de 
pământeni vechi”!!, dar este de preferat ca şi în încercările noastre de repovestire a istoriei, „să nu 
ne orbim noi înşine prin linguşiri şi înălțări peste aceea ce suntem în adevăr”!?. În aceste condiţii, 
tentativele de recuperare de memorie obştească, bazate pe urice şi ispisoace, deci pe întăriri şi 
cărți de judecată echivalente cu un cadastru primitiv, dar şi pe relatări diverse (literare, 
gazetăreşti), dominate nu numai de subiectivismul autorilor, ci şi de cel al epocilor de care ţin, se 
contaminează, la rândul lor, de subiectivism, dar şi peste acesta, ca şi peste firava memorie a 
românilori, trebuie trecut cu înţelegere şi cu îngăduinţă, căci, iarăşi vorba lui Cantemir, 
„dragostea ce avem pentru patria noastră ne îndeamnă, pe de o parte, să lăudăm neamul din care 
ne-am născut şi să înfăţişăm pe locuitorii ţării din care ne tragem, iar pe de altă parte, dragostea 
de adevăr ne împiedică, într-aceeaşi măsură, să lăudăm ceea ce ar fi, după dreptate, de osândit”!. 
Iar în acest spirit, trebuie precizat că, datorită deselor pustiiri şi repopulări de aşezări 
moldoveneşti, de-a lungul veacurilor, nici un solcan de astăzi nu-şi va putea identifica moş- 
strămoșul în protopărinţii străvechii aşezări Solca, deşi, în unele cazuri de pribegie prin locuri şi 
vremuri, această genealogie tăinuită nu se poate exclude în mod categoric. Pentru că este posibil 
ca, mânaţi de un lăuntric şi neînțeles alean, să ne tot întoarcem, măcar o dată la zece generaţii, pe 
vatra celui mai îndepărtat străbun şi să rămânem, acolo, cale de măcar câteva generaţii. Este 
posibil, dar nu şi obligatoriu. 


Despre aşezarea Solcii, 
despre hotarele ei 
cele mai vechi şi cele noi, 
despre păduri, ape şi despre climă 


Solca, o „gură de rai”, străjuită de înălțimile muntoase Obcinile, Cacicu, Dealul Cerbului, 
Dealul Icoanei, Dealul lui Vodă, Dealul Lupului, Mesteacăn şi Pietrele Muierilor sau, cum li se 

spunea, într-un uric din 6 august 1583, „opcina la Piatra Femeilor”!*, „zace la încrucişarea 
meridianului 43 grade 31 minute lung. o. de la Ferro sau 61 grade 10 minute 51 secunde lung. o. 
de la Grenwich şi a paralelului 57 grade 44 minute lăţ. N, iar înălţimea reliefului asupra Mării 
Negre măsură 622 (după alţii, 522) metri”"5. Pădurile Solcii, Adâncata, Coasta Dealului, Crucea 
Dascălului, Dealul Coman, Drumul Icoanei Ghergan, Izvor, La Borcut, La Cărbunărie, La Cruce, 
la Doage, la Iconiţă, La Omul Mort, La Podul Înalt, Mătrăguna, Opcioara, Pădurea Chiliuţei, 
Pădurea Fagului, Pădurea Lupului, Pădurea Moşului, Pădurea Pietrişului, Pădurea Trestii, Pârâul 
Podului, Saca, Slatina Mare, Slătinuţa, Solca, Tocar şi Ulmăria!* sunt străbătute de repezi pâraie, 
Argheluşa, Ariniş, Chiciura, Izvor, Pârâul Chiliuţei, Pârâul Vulturului, Podul Înalt, Saca, Tocai ŞI, 
bineînţeles, Solca, pârâul frumos, care străbate localitatea cu un anume răsfăţ, pe care îl şi merită, 
datorită îndelungatei istorii consemnate a pârâiaşului respectiv. 

Hotarele Solcăi pot fi deduse, parte cu parte, din hotarele de delimitare a moşiei 
mănăstireşti Solca de moşiile satelor sau ale mănăstirilor vecine, un astfel de hotar menţionând, în 
6 august 1583, prin uricul prin care Petru Movilă Vodă înzestra mănăstirea Suceviţa, parcursul 
„opcina la Piatra Femeilor şi, de acolo, la Dealul Vulturilor, la capătul Somi şi opcina la Dealul 
Solcin, şi iarăşi opcina, până unde se întâlneşte cu drumul slatinii şi, de acolo, tufişul la capătul 
pârâului şi tot drumul Olhoveţului, unde iese drumul din pădure, la colţul lui Jurj”, iar celălalt 
hotar, datând din 1725, reprezentând, de fapt, mărturia lui „Lazorescul cel bătrăn, din Todereşti”, 
în sprijinul călugărilor solcani, „precum am apucat din părinţii noştri cei bătrăni, precum ne-au 
spus şi ei noao, aşa spunem şi noi altora, precum s-au apucat din bătrăni, în bătrăni, pentru hotarul 
Solcăi, de unde să hotărăşte cu Dumitraşco Nacul şi cu Comăneştii, pre răndu, precum merge 
hotarul din valea Vodhnii la Făgeţălul cel din gios şi pe la mogile şi pe lângă bordeiul lui Milici 
pi din sus, ear Izvorul Socilor în gios, păn unde dă în Rostoşe şi trece în ceea parte de Rostoşe 
şi sue la deal şi dă pin limba cea de pădure şi treace piste drum şi apucă părăul pănă dă în 
Căşvana şi treace părăul şi apucă la deal, pi din sus de ultoane şi peste pădure, în bour, şi cade 
în Botoşana, pi din sus de casa lui Grămadă, prin ariea Oncii şi să scoboară la vale, pe piscu, 
şi cade în părău şi apucă părăul la deal şi dă în poiană în deal, din poiană să împart toate 
hotarăle, a Părteştilor şi a Comăneştilor şi a Solcăi; aceasta mărturisim, precum ştim cu sufletele 
noastre, cum că, umblănd părinţii noştri pre la aceaste seamne, ce să scriu mai sus, cu oameni 
domneşti, ne-au purtat şi pre noi şi ne-au şi depăreat pre la semne ca să ţinem minte, la această 
mărturie a noastră; cănd s-au făcut, au fost de faţă lonichie egumen şi Simion Grămadă, şi Moise 
Câmpulungean, şi Nistor Pastrăv, şi alți oameni buni; şi, pentru credinţă, ne-am iscălit şi deagetile 
ne-am pus. 

Leat 7233 (1725), Solca”. 

Vecinii mai apropiaţi sau mai depărtaţi ai Solcii au fost şi au rămas satele Clit (nmit Glit, 
în perioada austriacă), Arbore, Caşvana, Botoşana, Poieni, Pârteştii de Sus, Cacica, Soloneţul 
Nou, Poiana Micului, iar peste munţi, Suceviţa, Ciumârna, Moldoviţa şi Vatra Moldoviței. „Ca 
vecin, comuna Solca are, spre Nord, un vârf de munte înalt, numit Pleşul (841 m)... Cătră Apus, 
Solca are parte numai de munţii Carpaţilor, care se extind, aici, în mase şi grupuri mari, sub fel de 
fel de nume de vârfuri, care de care mai înalt şi mai altcum plăsmuit. Dealul Vodei de 1718 m şi 
ceva, mai depărtat, Pietrele Muerii, cu înălţime uriaşă, sunt, în această parte, pentru privitor, cele 
mai caracteristice. O coamă înaltă, de 890 m, formează frontiera între Solca şi Pojana-Miculi. 
Comunicaţia între aceste două sate este exclusiv pedestră. Un pedstru bun ajunge, de la Solca, la 
Poiana-Miculi în 1 '£ oră. Cătră răsărit, Solca se hotărăşte cu teritoriul Arborei, iar către Sud-Ost, 
cu cel al Poienilor. 

Comunele Glit şi Părteştii-de-jos sunt în apropierea Solcei, cam la o depărtare de % (4 ) 
ore. Comuna Poienilor este despărțită de Solca numai printr-o pădurice cu arbori frunzoşi, parte 
brădet. Această pădurice este foarte atrăgătoare şi cei mai mulți oaspeţi varatici întreprind 
excursiuni într-acolo”!5. 

Adăpostită în cuibarul munţilor şi al dealurilor subcarpatice („regiunea dealurilor vine în 
contact direct cu muntele”, „încreţiturile carpatice sunt în mai imediată atingere cu scutul 
înţepenit al platformei ruseşti... podişul moldovenesc ajunge până la cutele Carpaţilor de fliş”, iar 
apele sunt „în legătură cu bogatele zăcăminte de sare... sărate sau amare, cu sulfat de magneziu, 
având unele iod şi brom”!”), „într-o poziţiune scutită de vânturi, cu climă caldă 
neschimbăcioasă”%, Solca a fost şi este renumită, ba îşi datorează şi renumele climateric de 
odinioară, acestei armonii cu natura, care face să beneficieze de o „climă plăcută subalpină cu 
schimbări minimale de temperatură. Aer curat, balsamic şi bogat de ozon”. 

„Nu încape, aici, a pertracta, de-amăruntul, împregiurările climatice într-adevăr 
excepţionale ale locului Solca. Am dovedit în alt loc (vezi „Verhandlungen der k.k. zoologisch 
botanischen Gesellschaft”, Viena 1897) că zona inferioară a Carpaţilor Orientali aparţine regiunii 
baltice cu climat temperat. 

Localitatea Solca are, în urma situaţiei geografice particulare, un climat de tot deosebit de 
celelalte văi Carpatine şi se aseamănă mai mult cu climatul oceanic al Europei Occidentale. 
Climatul Solcei e caracterizat prin diferenţa minimală între temperaturile zilei şi ale nopţii, lipsa 
de extreme rapide. Aerul conţine mai multă umezeală, în urma situaţiei geografice, şi devine şi 
mai sănătos prin evaporarea pădurilor aceroase, care încongiură localitatea. 

Pământul însă e sec şi pietros, prin urmare nu există vreo evaporare de umezeală din 
mlaştini, care ar fi nefavorabilă. Asemenea, e foarte caracteristică lipsa totală de colb (ceea ce nu 
o aflăm aiurea, nici în Bucovina, nici în ţările vecine, fie chiar în munţi) şi a curentelor de aer mai 
vehemente. În această privinţă, amintesc faptul, desigur foarte interesant, că, în decursul lunilor 
Iulie, până la finea lui Septembrie 1897, am expus, în fiecare zi, cu excepţia puţinelor zile de tot 
ploioase, o lampă de petroleu deschisă, pe o masă, în grădina pentru cercetări entemologice, de la 
8, până la vreo 10 seara, şi numai o dată (în 17 Septembrie) lampa a fost stinsă de vânt. În oricare 
altă localitate bucovineană aşaceva ar fi de tot imposibil. Vegetaţiunea şi raporturile faunistice 
sunt, de asemenea, analoge cu Europa Occidentală — despre aceasta, public o dare de seamă în 
revista Societăţii Internaţionale Entomologice din Zurich, care va apare în scurt timp. 

Mulţi dintre vizitatorii Solcii, care au frecventat stațiuni balneare analoge, s-au întors 
iarăşi încoace şi o preferă celorlalte, ţinând-o de superioară, în privinţa climatică, localităţilor 
Gleichenberg, Ragaz şi Reichenhall””. 

Dar, deşi această armonie a mediului este caracteristică pentru Solca, de-a lungul 
timpului, s-au înregistrat fenomene astronomice şi climaterice care au umplut ba de uimire, ba de 
spaimă, şi pe strămoşii solcanilor, unele dintre acestea fiind consemnate de cronicari, altele de 
însemnările vechi de pe cărțile bisericeşti. 

Astfel „vă leato 7025 (1516) noiemvrie 8, semnu mare s-au arătatu pre ceru, că au 
strălucit dispre miiazănoapte ca un chip de om, de au stătut multă vreme şi iară s-au ascunsu în 
văzduh. Aşijdirea, curundu după acelaşi semnu, într-aceiaş lună, au fostu cutremur mare de 
pământu, într-o luni”. 

Între cele două domnii ale lui Petru Rareş, a stat în scaunul voievodal de la Suceava un 

boier, pretins vlăstar domnesc, ucis în decembrie 1540, dar care avea să rămână în istorie datorită 
unei nefericite întâmplări, petrecută în vara aceluiaşi an: „în zilele acestui Ştefan vodă, fost-au 
foamete mare şi în Ţara Moldovei şi la unguri, că au venit lăcuste multe, de au mâncat toată 
roada, pentru aceia l-au poreclit de i-au zis Lăcustă vodă”. 

În întregul cuprins al anului 1585: „vă leato 7093, domnindu Pătru vodă Ţara Moldovei, 
mare secită s-au tâmplatu în ţară, de au secat toate izvoarăle, văile, bălțile şi unde mai nainte 
prindea peşte, acolo ara şi piatră prin multe locuri au căzut, copacii au secat de secită, dobitoacile 
n-au fostu avându ce paşte vara, ci le-au fostu dărămând frunză. Şi atâta prafu au fostu, cându să 
scorniia vântu, cât s-au fostu strângându troieni la garduri şi la gropi de pulbere ca de omet. Iar 
dispre toamnă deaca s-au pornitu ploi, au apucat de au crescut mohoară şi cu acelea ş-au fostu 
oprind sărăcimea foametea, că-i coprinsese pretutinderea foametea””. 

În 1655, „s-au întunecat soarele într-acel anu, la luna lui iunie, cu mare groaze, cât perise 
soarele cu puţin nu toată lumina, tocma amiadzădzi şi mulţi oameni, neştiindu a să feri de o 
întunecare ca aceia şi privindu la soare multu, au pierdut vederea în toată viaţa lor”. 

În 1699, „în luna lui septemvrie în 13 zile... când au pierit soarili, au dat turcii 
Camenița”. „Când au îmblat văleatul 1737, sara, după cină, spre ziua Sfântu” Nicolae, s-au arătat 
un semn pe cer, despre miazănoapte, roşu ca sângele şi lat, şi au fost 2 ciasuri şi s-au despărţit în 
doao, apoi iar s-au împreunat şi s-au aşezat iar spre apus”. 

În 14 iulie 1748, „au fost întunecare de soare atât de înfricoşată, cât spun unii că s-au 
văzut şi stelile pe cer... 3 ciasuri au fost întunecat”, iar în 22 octombrie 1769, „s-au arătat o stea 
cu coadă şi sta cu capul cătră răsărit şi cu coada cătră apus”%. 

Anomaliile climaterice, pe care le credem specifice doar contemporaneităţii, fiind 
provocate, cică, de poluare, s-au produs întotdeauna. Astfel, în 1781, la Înălțarea Domnului, 
„fost-au un omăt, mărime lui de cinci palmaci, cât şi cii di neamu slăvit l-au măsurat”, iar în 
noaptea de 5 spre 6 mai a anului 1782, „toată noaptea au nins tare, cu vifor, şi până la prânz şi 
mult omăt cu căzut, dară până sara l-au luat”. În 23 septembrie 1784, „s-au tâmplat ploi şi, pe 
urmă, au ninsu ca di doao degite ş-au ţinut trei zile. Cari nime n-au apucatu încă a culegi viile pe 
multe locuri ş popuşoi, un lucru care nu ţinu minte să mai fi fostu altă dată la aciasă vreme””. 

Existau, desigur, şi pe acele vremi, explicaţii pentru astfel de anomalii, care fie că erau 
menite să prevestească o schimbare, fie că însemnau o pedeapsă divină pentru păcatele mult prea 
multe ale pământenilor, iar neliniştile insinuate de aceste două perspective înviorau înserările, în 
care străbunii aveau multe de discutat şi de dezbătut, iar plăcerea vorbei lungi şi cu dichis 
însemna farmecul acelor vremuri de eres, dar şi de o metafizică irepetabilă. 


Despre ctitorii satului Solca şi despre urmaşii lor 


Dacă însuşi Miron Costin“, după ce tot cercetase prin cărţile de înţelepciune ale 
neamurilor cu statalități megieşe, se întreba retoric, „Neamul Ţării Moldovei de unde să 

trăgănează?”, apoi întipărea în deficitara noastră memorie obştească principiile unui latinism fălos 
(„Din ţările Râmului, tot omul să crează. / Traian întâi, împăratul, supuind pre dahi, / Dragoş, 
apoi, în moldoveni premenind pre vlahi; / Martor este Troianul, şanţul în ţara noastră, / Şi Turnul 
Săverinului, munteni, în ţara voastră: / Dahii şi dachii tot unii sunt”), atunci cu atât mai greu este 
să reconstitui rădăcinile unei vetre de sat, când ştiut este că atestările documentare reprezintă doar 
schimbări ale dreptului de folosinţă (nu de proprietate, pentru că unicul proprietar al moşiilor 
statului era instituţia domnească) sau de confirmări ale acestui drept. Alte mărturii nu există, 
pentru că „nepăsarea strămoşilor noştri, cărora le stătea la inimă mai mult să săvârşească fapte de 
ispravă, decât să descrie, este vinovată că noi nu putem spune nimic sigur despre cele dintâi 
vremuri ale neamului nostru”. 

Dar în privinţa celor „dintâi vremuri” ale satului Solca, putem vorbi, renunțând la 
„presupusurile” la care se vedea obligat Cantemir, în baza, uricelor din 15 ianuarie 1418 şi, mai 
ales, cel din 19 octombrie 1497, dar nu înainte de a prezenta, fie şi schematic, epoca lui 
Alexandru cel Bun, voievodul care întăreşte dreptul de folosinţă asupra satului Solca urmaşilor lui 
Şandru Gherman şi ai lui Cârstea Goraeţ. 

Alexandru cel Bun este voievodul care a transformat, cu adevărat, Moldova într-un stat. 
„Letopiseţul nostru cest moldovenesc scrie că au fost cursul anilor 6907 (1399), aprilie 25, când 
au stătut domn Alexandru vodă; iar letopiseţul cel leşesc scrie că au fost vă leatul 6921 (1413)... 
Dar au greşit, căci să află un uric al lui Alexandru vodă la mănăstire, la Barnovschii, şi scrie din 
vă leat 6906 (1398)... Acest Alixandru vodă multe lucruri bune au făcut în ţară şi au făcut 2 
mănăstiri mari în Moldova, Bistriţa şi Moldoviţa... adus-au cu mare cheltuiala sa, den ţară 
păgână, sfintele moştii a marelui mucenic loan Novii şi li-au pus într-a sa svântă cetate, ce este în 
oraşul Sucevii, cu mare cinste şi pohvală, de a ferirea domnii sale şi paza scaunului său... au 
trimis la patrierşii de la răsărit de au luat blagoslovenie ş-au făcut mitropolit şi iau dat scaun o 
sfântă mănăstire mare, mitropolie în oraşul Sucevii, lângă polata domnească, cu multe sate şi 
ocine dându-i, să fie de slujbă acei svinte mănăstiri, mitropolii, şi câteva ţinuturi în eparhiia ce i s- 
au dat, făcându-l epitrop legii. 

Mai făcut-au ş-al doilea episcop, după mitropolit, la svânta mănăstire ce este în oraş în 
Roman şi i-au dat eparhiia o parte de ţinuturi de suptu munte den gios. Mai făcut-au ş-al treilea 
episcop la o svântă mare mănăstire, la Rădăuţi şi eparhiia i-au dat Țara de Sus, despre Țara 
Leşască, ţănuturile cele de sus... Tocmit-au şi boieri mari în svat, de chevernisala ţării ş-a 
pământului Moldovii””. 

Alexandru cel Bun, în ciuda faptului că „aşezase” ierarhiile bisericeşti şi lumeşti, oferind 
boierilor funcţii în stat, nu beneficia, cum spune Cantemir, de „o domnie absolută... treburile 
statului feudal erau controlate de marii boieri”*, care boieri (boiarini sau boliarini, cum Li se zicea 
pe atunci) erau preocupaţi, în primul rând, de dobândirea statutului de mare latifundiar, domeniu 
în care străluceau vornicul Ţării de Sus, Mihail Dorogonskoi (adică din Dorohoi) şi popa luga, 
fratele lui Nan şi al lui Stan Fultic, din ţinutul văii Moldovei. 

Titlul de boiarin, inferior celui de Viteaz, de care beneficia învingătorul dintr-un turnir 
cavaleresc, se acorda săteanului român care putea veni călare, însoţit de patru suliţaşi, pentru „a 
sluji cu credinţă” domniei, cazul exponențial fiind cel al fraților Stan şi Şerbco, fiii lui Luca, 
nepoţii lui Pancu, recunoscuţi, în 16 februarie 1428, drept „adevărate slugi” (slugă însemna, pe 
atunci, dregător domnesc, ministru) şi drept stăpâni peste moşiile şi peste fraţii, unchii şi nepoţii 
lor din satul bunicului, Pancăuţi, şi al tatălui, Lucaveţ. Dimitrie Cantemir are, de altfel, o 
constatare interesantă şi, probabil, adevărată, cea pe care am citat-o, deja, referitoare la „boieria” 

românilor lui Dragoş, confirmată şi ironizată, mult mai târziu (în 1810), şi de lon Budai- 
Deleanu“. 

Dar ctitorul Solcăi, Şandru Gherman Lazea, era fiul lui Dragoş Viteazul (fratele lui 
Stanislav Rotimpan), stăpânitorul unui „câmp” prestatal încă din vremea stăpânirii tătare. Un alt 
fiu al lui Dragoş, Sima Drăguşanul, a fost şi el întemeietor de sate, chiar dacă nu un lăzuitor de 
talia lui Şandru şi a celuilalt frate, Crâstea sau Cârstea Goraeţ (Horaeţ), „iar privilegiul lor cel 
vechi, ce l-au avut... pe acel sat, pe Solca” era însoţit „cu pecete verde” de însuşi Alexandru cel 
Bun: 


„Din mila lui Dumnezeu, noi, Alexandru voievod, domn al Ţării Moldovei. 

Facem cunoscut, cu această carte a noastră, tuturor celor care o vor vedea sau o vor auzi 
citindu-se, că această adevărată Maicolea, fiica lui Stoian, cu fiii săi, cu Cozma şi Sin, şi cu 
nepoţii săi, cu Balotă şi cu Dragoş, au pârât pe Vlad şi pe Crâstea din Solca, că acest sat de la 
Solca le-a fost lor ocină şi nu l-au putut dobândi. lar Vlad şi Crâstea s-au îndreptățit, iar 
Maicolea, cu fiii săi şi cu nepoţii săi, au lăsat înaintea noastră pe Vlad şi pe Crâstea în dreaptă 
avere şi au îndreptăţit pe Vlad şi pe Crâstea, înaintea noastră, chiar cu limba lor. 

Şi noi am pus lui Vlad şi lui Crâstea zavescă veşnică, optzeci de ruble de argint topit, şi 
copiilor lor, şi fraţilor lor, şi nepoților lor, şi strănepoţilor lor şi întregului lor neam, cu Maicolea 
Şi cu copiii ei, şi cu nepoţii ei şi cu tot neamul lor. Cine din ei va începe cu ceartă sau cu pâră sau 
cu orice răutate pentru acest sat, acela să plătească zavescă aceste 80 de ruble. 

Iar la aceasta au fost mărturie: pan Oană vornic, pan Giurgiu de la Frătăuţi, pan Dragoşel, 
pan Oană, Stan vistier, Dan postelnic, Popşa Mihailo, Dămăcuş stolnic, Oană Bărbosul. 

A scris Isaia logofăt, la Baia, în anul 6926 (1418), luna ianuarie 15”%. 


În uric, precum se vede, numele lui Şandru Gherman nu figurează, şi s-ar părea, la o 
primă şi superficială privire, că, în faţa domnitorului doar „Vlad şi Crâstea s-au îndreptăţit”; dar 
documentele de cancelarie domnească ulterioare, făcând referire la acest uric, vorbesc despre 
„privilegiul lor cel vechi, ce l-au avut părinţii lor, Horaeţ Cârstea şi Şandru Gherman, de la 
bunicul nostru, de la Alexandru voievod”. Deci, Vlad este Şandru, dar nu ca prenume, ci ca statut 
social, de „vlad”, în slavonă, adică de „proprietar, stăpânitor de pământuri”. 

Nepotriviri aparente, precum cea deja semnalată, se întâlnesc şi în alte urice sau 
ispisoace, precum în cartea de judecată (ispisoc) din 8 august 1461, prin care se dă de ştire că, în 
faţa Divanului Domnesc, au venit „pan Ivul Solca şi ginerele lui, Bogdan, fiul lui Herman, de 
bunăvoința lor şi nesiliţi de nimeni, şi s-au tocmit asupra ocinei lor”, care cuprindea, în Solca, 
drept proprietate a lui Ivul, „două case şi o slatină”. 

Ivul Solca era fiul lui Mihul, unul dintre cei trei copii ai lui Şandru Gherman, celilalți 
fiind Isac, viitor vistiernic, şi o fată, Nastasia, care, după ce s-a căsătorit cu fostul diac domnesc, 
devenit, între timp, pârcălab de Cetatea Neamţului, Ivan Arbure (1453-1476), i-a da viaţă lui 
Luca, feciorul care, după „slujbă credincioasă” sub doi domni, Ştefan şi Bogdan, va complota, 
împreună cu unchiul lui, Isac vistiernic, împotriva lui Ștefăniță Vodă şi îşi va pierde capul, 
feciorii şi moşiile, în aprilie 1523. 

Ginerele lui Ivul Solca, Bogdan, fiul lui Herman (Gherman) din Voitin, al acelui 
„Hărman”, de la care Ştefan cel Mare avea să cumpere Voitinul, pentru înzestrarea mănăstirii 
Putna, primeşte, drept avere a jupâniţei lui, Stana, din partea mamei ei, Cerna, sora Gradei, 
ambele fetele lui Nicula, Nicula fiind, ca şi Bogdan 1 Întemeietorul, fiul lui Mic Crai („Domnilor 
de Ardealu zicem crai ungureşti; eu să le dau acestu nume nu pociu, că ei crai nu sintu, ce direpţi 





“+ BUDAI-DELEANU, Ion, Trei viteji, în „Junimea literară”, Anul XV, 1926, nr. 3, 4 
5 ACADEMIA DE ŞTIINŢE SOCIALE ȘI POLITICE, Documenta Romaniae Hostorica, A. Moldova, 
vol. I, Bucureşti, 1975 pp. 61, 62 


domni sau cnezi”), iar înrudirea aceasta, prin cumnata mamei sale, cu neamul descălecătorilor 
din Cuhea avea să-i slujească, drept pretext şi justificare, lui Luca Arbure, mult mai târziu, pentru 
a emite pretenţii discrete la Scaunul Domnesc din Suceava: 


„Din mila lui Dumnezeu, noi, Ştefan voievod, domn al Ţării Moldovei. 

Facem cunoscut, cu această carte a noastră, tuturor celor care o vor vedea sau o vor auzi 
citindu-se, când aceasta va fi de trebuinţă cuiva, că au venit înaintea noastră şi înaintea tuturor 
boierilor noştri, mari şi mici, pan Ivul Solca şi ginerele lui, Bogdan, fiul lui Herman, de 
bunăvoința lor şi nesiliţi de nimeni, şi s-au tocmit asupra ocinei lor: şi a dat Ivul lui Bogdan şi 
nepoatei sale, Stana, un privilegiu de la Alexandru voievod, care le era scris pe trei sate de la 
Moisie şi de la Solca, din partea lui Ivul, două case şi o slatină, iar Bogdan şi soţia lui, Stana, s- 
au lăsat înaintea noastră ca mai mult să nu plătească şi nici să nu pomenească, în veci, lui Ivul, 
pentru partea lui de sat, şi nici copiilor lui, şi nici nepoților lui şi nici întregului său neam, nici ei 
înşişi, şi nici copiii lor, şi nimeni din neamul lor, ci să aibă pace în veci. 

Şi, de asemenea, au venit înaintea noastră şi înaintea boierilor noştri Grada şi nepoţii ei, 
tot de bunăvoia lor, şi s-au tocmit cu sora sa, Cerna, a panului Ivul, şi a dat Grada şi nepoţii ei 
surorii (sale) Cerna din visluşenia tatălui lor, un sat pe Pârâul Negru, anume Miculeşti, unde (a 
fost) casa tatălui lor, Nicula, şi a treia parte din vadul de pe Moldova. 

De aceea, noi, văzând buna lor voie şi tocmeală cu toate părţile, şi noi de asemenea, şi de 
la noi, am dat şi am întărit panului Ivul partea lui de sat şi cu tot venitul şi cu hotarele pe 
care le-a folosit din veac şi care ascultă de această parte a lui de sat şi, pe Pârâul Negru, 
Miculeştii, şi a treia parte din vadul de pe Moldova. Toate acestea mai sus-scrise să-i fie uric şi cu 
tot venitul, lui şi soţiei lui, Cerna, şi copiilor lor, şi nepoților lor, şi strănepoţilor lor, şi 
răstrănepoțţilor lor şi întregului lor neam, nestrămutat în vecii vecilor. 

Iar hotarul Miculeştilor să fie pe unde le-au hotărnicit pan Albu, şi pan Lazea, şi pan 
Cozmiţa şi cu megieşii. 

Iar la aceasta este marea mărturie a domniei mele, a mai sus-scrisului Ştefan voievod, şi a 
mitropolitului nostru, chir Teoctist, şi a boierilor noştri: pan Braevici, pan Manoilo, pan Stanciul, 
pan Vlaicul, pan Goian vornic, pan Ponici, pan Hotco al lui Creţu, pan Isaia de Neamţ, pan Steţco 
Dămăcuş, pan Paşco postelnic, pan Tador Ceaşnic, pan Zbiiarea stolnic, pan Ion comis şi alţi pani 
ai noştri, mari şi mici, care au fost la aceasta. 

Iar pentru mai mare putere a tuturor celor mai sus-scrise, am poruncit credinciosului 
nostru pan Dobrul logofăt să scrie şi să atârne pecetea noastră la această carte a noastră şi peceţile 
boierilor noştri. 

A scris Şteful, la Suceava, în anul 6969 (1461) august 8”. 


Bogdan Herman, primind şi satele de peste apa Moldovei, avea să stabilească, pe vatra de 
el întemeiată, Bogdăneştii, un număr neprecizat de solcani, ai căror urmaşi poartă şi astăzi, în 
frunte cu conducătorul lor obştesc, numele de Solcanu. Din nefericire, Bogdan moare tânăr, iar 
copiii lui şi ai Stanei, Sima şi Nastasia, nu vor rezista presiunilor rudei lor, Luca Arbure, de a le 
vinde, rând pe rând, dreptul de folosinţă asupra ocinelor folosite „din veac”, deci de dinainte de 
Descălecat, cu acceptul şi cu părtăşia celorlalţi din neamul lor, conform dreptului valah 
(„întregului lor neam, cine li se va alege cel mai apropiat”), valabil şi pe atunci, ba, în părțile 
noastre, şi până pe la anul 1800, deşi datează din vremurile în care Zeița Pământului, Histia, îi 
încredința „legile belasgine” lui Zalmoxe. 

Fără îndoială că întemeierea satului Solca s-a făcut, prin defrişarea pădurii, înainte de 
Descălecatul lui Bogdan din Cuhea, şi că Şandru Gherman şi Cristea Horaceţ (frate, după aparenţa 

uricelor, deşi pare să fi fost feciorul cel mic al lui Şandru Gherman, care rămânea, de regulă, 
moştenitor al averii părinteşti) au fost de partea acestuia şi de a aliatului lui Bogdan, mârzacul de 
trei tuiuri Kutlu-Buga (Bourul Norocos, în traducere), în vremea când „să sfădiia... domnii de 
Ardeal cu Crăiia Leşască, care de care să cuprinză ţara, să fie suptu ascultarea sa” şi când, aşa 
cum „scrie letopiseţul ... Laslău craiul... gonindu-i prin munţi, scos-au şi pre aceşti tătari, carii au 
fost lăcuitori la Moldova, de i-au trecut apa Siretiului... Şi, după multă goană ce au gonit pre 
tătari, i-au gonit şi i-au trecut preste Nistru, la Crâm, unde şi până astăzi trăiesc””. 

Mârzac cu trei tuiuri („bourel murg cu trei stele în frunte, care-şi lua cursul spre 
răsărit”), Kutlu-Buga, bătea monedă proprie, de aramă, pe revers având un bour, văzut din 
lateral (cum se întâmpla cu toate reprezentările heraldice), acelaşi blazon fiind pictat şi pe 
scuturile ostaşilor săi. „Prezenţa numelui lui Kutlubuga pe emisiunile de cupru de la Şehr al-cedid 
ridică unele probleme. Un înalt demnitar al Hoardei de Aur, cu acest nume, este atestat în 1347 şi 
1358, ca semnatar al tratatelor încheiate cu venețienii, ca oponent al lituanienilor, în lupta de la 
Sinie Vody, în 1362 sau 1363, iar după 1381, ca unul dintre apropiații lui Toktamâş, care-i va 
încredința guvernarea Crimeii (funcţie în care este cunoscut în perioada 1382-1387). Istoricii 
români consideră că este vorba despre un singur personaj, caz în care lansarea monedelor de la 
Şehr al-cedid ar marca desprinderea sa de Mamai (adevăratul deţinător al puterii, în spatele lui 
Abdalah), cu mult înainte de a trece de partea lui Toktamâş. După părerea noastră, este vorba de 
două personaje cu acelaşi nume, unul decedat pe la 1367, celălalt cu o carieră la vârful ierarhiei, 
începută cu peste un deceniu mai târziu. Acest Kutlubuga va fi încercat să împiedice instalarea lui 
Dragoş la conducerea Moldovei tributare şi este posibil ca tradiţia să fi transmis deformat acest 
fapt. Ne referim la episodul vânării şi ucideri bourului”"”. 

Expediția ungurească, la care luase parte şi Dragoş din Bedeu, a avut loc între anii 1334- 
1339 şi s-a finalizat cu înfrângerea tătarilor lui Kutlubuga, la Boura, lângă Gura Humorului, 
comandantul oştilor tătare, Athalamos (Atlamâş, cumnatul lui Kutlu-Buga, mârzacul tătarilor 
dobrogeni, fiind capturat şi ucis de către comisul secuilor, Andrei Lackfy). 

În vremea dependenţei tributare faţă de Hoarda de Aur, existau, în Moldova, două tipuri 
de sate, funcţie de ocupaţia şi de statutul locuitorilor: româneşti, cu ocupaţie principală creşterea 
animalelor, şi tătare şi slave, cu ocupaţia principală cultivarea cerealelor. Ambele tipuri de sate 
erau conduse de cneji, deci de o nobilime gentilică a unor „stăpâni de sate dinainte de fundarea 
statului feudal”"?. 

Prietenul şi fratele de vitejie al lui Kutlu-Buga, Bogdan, cneazul românilor din Cuhea, 
Vişeu şi Moisei, recunoscut, încă din 21 octombrie 1343, „ca un necredincios faţă de rege”? i 
cucereşte marca ungurească din Moldova încă înainte de 1 aprilie 1350, când se înregistrează, în 
Maramureş, „invasores de Muldwa”"“, Descălecatul fiind descris de notarul regelui maghiar 
Ludovic I, loan de Kukulo (de Târnave): „Bogdan, voievodul românilor din Maramureş, adunând 
românii acelui district, a trecut în taină în Ţara Moldovei, care era supusă coroanei regatului 
maghiar, dar, din cauza vecinătăţii tătarilor, de mult părăsită de locuitori. Şi, deşi el a fost 
combătut de mai multe ori de oastea regelui, totuşi, crescând numărul românilor locuitori în 
această ţară, ea s-a extins şi s-a constituit ca stat”. 

Extinderea şi constituirea ca stat s-a făcut, fără îndoială, cu sprijinul lui Kutlu-Buga, care- 
i încredinţează prietenului său, Bogdan, acelaşi semn heraldic, bourul, dar văzut din faţă, precum 


* COSTIN, op. cit., p. Lll 

* URECHE, op. cit. p. 65 

“ MARIAN, op. cit, pg. 38 

*! NICOLAE, Eugen, Monede de cupru bătute în Oraşul Nou (Şehr al-cedid), în „Revista de numismatică”, 
nr. 2/2002 

“ PANAITESCU, op. cit., pg. 39 

* MIHALY, L., Diplome maramureşene din secolul XIV, XV, Bucureşti, 1987, pg. 468 

“ GRIGORAŞ, Nicolae, Țara Românească a Moldovei până la Ştefan cel Mare / 1359-1457, pg. 23 

în semnul zodiacal islamic din reliefurile selgiucide cu cap de bour de pe moscheile de la 
Diyarbakir (sec. XII) şi Cardakhan, Denizli, anul 1230%5, semn heraldic transformat în stema 
Bogdaniei, cum se va numi Moldova, în toate documentele islamice de după Bogdan 
Întemeietorul. Drept mărturie stă şi inelul cu petece, descoperit în necropola Bogdana, pe care, 
sub însemnul zodiacal islamic, este scris, în arabă, numele lui Alah, ca o dovadă că acel inel şi 
acea pecete heraldică reprezintă darul lui Kutlu-Buga, făcut fratelui său de vitejie, Bogdan. Odată 
cu pecetea, Bogdan prelua şi satele de robi tătari şi slavi ale lui Kutlu-Buga, pe care urmaşii săi 
aveau să le încredinţeze, pentru credinţă şi slujbă (principiile de bază ale feudalismului), unor 
boiarini, termenul denumind, pe atunci, pe cneazul care putea veni la oaste călare şi însoţit de 
măcar patru pedestraşi. 


Dintr-un astfel de neam, cu rădăcini vechi moldoveneşti, dar şi maramureşene (prin 
mamă, descindea din tatăl lui Bogdan Întemeietorul, Mic Crai), se trăgea Luca Arbure, personaj 
pe bună dreptate controversat al istoriei noastre. 

Cariera militară şi dregătorească a fiului fostului mărunt diac domnesc Ivan Arbure pare 
să fi început „în 19 zile ale lui octomvrie, joi, leat 7005 (1497), când s-au întorsu craiul (polonez 
Albert) de la Suceava şi s-au apucatu de cale. Ci nu s-au întorsu pre calea pre unde venise, ci pre 
altă cale, pre unde era ţara întreagă, spre Codrul Cozminului... Ştefan vodă... au trimis înainte ca 
să apuce calea la Codrul Cozminului, să săciuiască pădurea, să o înţineaze, ca să o poată porni 
asupra oştii, daca vor intra în pădure. Iară el cu toată oastea au intrat după dânşii şi cu doao mii de 
turci. Şi a patra zi i-au ajunsu în pădure, joi, octomvrie în 26 de zile, luundu ajutoriu pre 
Dumnezeu şi cu ruga Preacistii şi a sfântulu marelui mucenic Dimitrie şi lovindu-i de toate părțile 
şi oborându copacii cei înţinaţi asupra lor, multă oaste leşască au pieritu, unii de oşteni, alţii de 
ţărani, că le coprinsese ca cu o mreajă calea, alţii de copacii cei înţinaţi”". Cel care s-ar fi ocupat 
de „săciuirea” pădurii pare să fi fost Luca Arbure, care ar fi beneficiat de mari danii din partea 
Voievodului, pentru că, „dupre aceia, au datu cuvântu Ştefan vodă a toată oastea să să strângă la 
Hârlău, în zioa lui sfeti Nicolae. Şi aşa s-au adunatu cu toţii la Hârlău, într-aceia zi, şi acolo 
Ştefan vodă au făcut ospăț mare tuturor boierilor şi tuturor vitejilor săi şi cu daruri scumpe i-au 
dăruit pre ei. Şi decii i-au slobozitu cine şi pre la casa sa, dându-le cuvântu ca toţi să dea laudă lui 
Dumnezeu, pentru ce că toate puterile suntu de la Dumnezeu”. 

Aflat în plină glorie, iubit de Ștefan cel Mare ca un fiu, dar şi de Bogdan-Vlad, cu care se 
asemăna în multe privinţe, inclusiv în cea a vârstei, Luca Arbure, proaspăt căsătorit cu cneagina 
Iuliana, cumpără, de la „neamul lui cel mai apropiat”, pe linie maternă, Solca Mică şi cinci părți 
din jumătatea de sus a satului Solca, urmând să construiască, pe moşia Solca Mică, curţi şi o 
biserică de piatră, în jurul cărora se va închega un sat nou, numit, după ctitor, Arbure sau Arbore: 


„Din mila lui Dumnezeu, noi, Ştefan voievod, domn al Ţării Moldovei. 

Facem cunoscut, cu această carte a noastră, tuturor celor care o vor vedea sau o vor auzi 
citindu-se, că au venit, înaintea noastră şi înaintea tuturor boierilor noştri moldoveni, sluga 
noastră Sima şi sora lui, Nastasia, copiii Stanei, nepoţii lui Cârstea Horaeţ, de bună voia lor, 
nesiliţi de nimeni, nici asupriţi, şi au vândut ocina lor dreaptă, din uricul lor drept, un sat, anume 
Solca, jumătatea de jos, şi a cincia parte din jumătatea de sus din acelaşi sat; aceea au vândut 
credinciosului nostru pan Luca Arbure, portar de Suceava, pentru trei sute cincizeci de zloți 
tătăreşti. 

Şi întru aceasta, de asemenea, au venit, înaintea noastră şi înaintea boierilor noştri, sluga 
noastră Ivul şi sora lui, Nastea, copiii lui Mihul, şi verii lor, Fădor, fiul Malei, şi Dragotă şi sora 
lui, Stana, copiii lui Ivul, toţi nepoţii lui Şandru Gherman, de asemenea nesiliţi de nimeni, nici 





“ ROUX, Jean-Paul, Syria, pg. 309, figura 4, şi ONEY, George, Belleten, 1970, pg. 133 
* URECHE, op. cit. p. 76 
“ Ibidem 


Il 


asupriţi, şi au vândut ocina lor dreaptă, din uricul lor drept, patru părţi din jumătatea de sus a 
aceluiaşi sat, anume Solca, care au fost partea lor, de asemenea credinciosului nostru pan Luca 
Arbure, portar de Suceava, pentru trei sute şi treizeci de zloți tătăreşti. 

Şi s-a sculat credinciosul nostru pan Luca Arbure portar şi a plătit mai sus-scrişii bani, 
350 de zloți tătăreşti, în mâinile slugii noastre Sima şi ale surorii lui, Nastasia, copiii Stanei, iarăşi 
330 de zloți, în mâinile slugii noastre Ivul şi ale surorii sale, Nastea, copiii lui Mihul, şi ale 
vărului lor, Fădor, fiul Malei, şi ale lui Dragotă şi ale surorii lui, Stana, înaintea noastră şi înaintea 
boierilor noştri. 

Iar privilegiul lor cel vechi, ce l-au avut părinţii lor, Horaeţ Cârstea şi Şandru Gherman, 
de la bunicul nostru, de la Alexandru voievod, însă cu pecete verde, pe acel sat, pe Solca, ei încă 
l-au dat în mâinile panului Luca Arbure portar, tot înaintea noastră şi înaintea boierilor noştri. 

Deci noi, văzând buna lor voie şi tocmeală şi iarăşi plata deplină, iar noi, de asemenea, şi 
de la noi am dat şi am întărit credinciosului nostru pan Luca Arbure, portar de Suceava, această 
mai înainte spusă jumătate din satul anume Solca, jumătatea de jos, şi a cincia parte din 
jumătatea de sus din acelaşi sat Solca, iarăşi şi aceste patru părți din sat, care sunt din 
jumătatea de sus a aceluiaşi sat Solca, ca să-i fie lui uric şi cu tot venitul, lui şi copiilor lui, şi 
nepoților lui, şi fraţilor lui, şi strănepoţilor lor, şi răstrănepoţilor lor şi întregului lor neam, cine li 
se va alege cel mai apropiat, neclintit niciodată, în veci. 

Iar hotarul acestui sat întreg, anume Solca, să fie cu toate hotarele sale vechi, pe unde 
au folosit din veac. 

Iar la aceasta este credinţa domniei noastre, a mai sus-scrisului, noi, Ştefan voievod, şi 
credinţa preaiubitului fiu al domniei mele, Bogdan voievod, şi credinţa boierilor noştri: credinţa 
panului Duma pârcălab, credinţa panului Boldor vornic, credinţa panului Şteful, credinţa panului 
Duma Brudur, credința panului Toader şi a panului Negrilă, pârcălabi de Hotin, credinţa panului 
Eremia şi a panului Dragoş, pârcălabi de Neamţ, credinţa panului Șandru, pârcălab de Cetatea 
Nouă, credinţa panului Clănău spătar, credinţa panului Isac vistier, credinţa panului Cozma Șarpe 
postelnic, credinţa panului Moghilă ceaşnic, credinţa panului Frunteş stolnic, credinţa panului 
Petrică comis şi credinţa tuturor boierilor noştri moldoveni, şi mari, şi mici. 

lar după viaţa noastră, cine va fi domn al ţării noastre, din copiii noştri sau din neamul 
nostru sau iarăşi pe oricine îl va alege Dumnezeu să fie domn al ţării noastre, Moldova, acela să 
nu-i clintească dania şi întărirea noastră, ci să-i întărească şi să-i împuternicească, pentru că i-am 
dat şi i-am întărit pentru dreapta şi credincioasa lui slujbă şi pentru că el şi-a cumpărat pe banii săi 
drepți. 

Iar pentru mai mare putere şi întărire a tuturor celor mai sus scrise, am poruncit 
credinciosului nostru pan Tăutul logofăt să atârne pecetea noastră la această carte a noastră. 

A scris Matei, la Vaslui, în anul 7010 (1502), luna martie, 7 zile”*. 


Ştefan cel Mare şi Sfânt al Moldovei avea să-şi afle veşnica odihnă, doi ani mai târziu, în 
1504, şi, drept semn prevestitor sau — cine ştie! — poate că şi Universul are părerile lui de rău şi 
plânsul lui, „fost-au mai nainte de moartea lui Ştefan vodă, într-acelaşi an, iarnă grea şi geroasă, 
cât n-au fost aşa nici odinioară, şi, deci, preste vară au fost ploi grele şi povoaie de ape şi multă 
înecare de apă s-au făcut”. Iar cronicarul ţine să precizeze că „au domnitu Ştefan vodă 47 de ani 
şi 2 luni şi trei săptămâni şi au făcut 44 de mănăstiri şi însuşi ţiitoriu preste toată ţara. 

Iară cându au fost aproape de sfârşitul său, chiemat-au vlădicii şi toţi sfetnicii săi, boierii 
cei mari şi alţi toţi câţi s-au prilejitu, arătându-le cum nu vor putea ţinea ţara, cum o au ţinut-o el, 





*% ACADEMIA DE ŞTIINŢE SOCIALE ȘI POLITICE, Documenta Romaniae Hostorica, A. Moldova, vol. 
III, pp. 477-480 
” URECHE, op. cit., pg. 87 

ci socotindu din toţi mai puternicu pre turcu şi mai înţeleptu, au datu învăţătură să să închine 
turcilor. Şi decii au stătut la domnie fiiu-său, Bogdan vodă cel Grozav şi Orbu””. 

Cu tovarăşul tinereţilor sale, Bogdan, care urma „întru totul pilda domnului, tatăl său, e 
sfios ca o fată şi e bărbat viteaz, prieten al virtuţilor şi al oamenilor virtuoşi””!, Luca Arbure s-a 
înţeles bine şi în vremea domniei acestuia, dar, în cele din urmă, „Bogdan vodă cel Grozavu, 
ficiorul lui Ştefan vodă cel Bun, s-au pristăvitu în anii 7025 (1517), aprilie în zile 18, în ceasul cel 
dintăi al nopţii, în târgu în Huşi, nu cu puţină laudă pentru lucrurile cele vitejăşti ce făcia, că nu în 
beţii, nici în ospeţe petrecea, ci ca un strejar în toate părţile priveghia, ca să nu să ştirbească ţara 
ce-i rămăsese de la tată-său. Şi domnindu 12 ani şi 9 luni şi 3 săptămâni, multe lucruri bune au 
făcut. Şi decii, cu mare cinste l-am îngropat în mănăstire, în Putna”. 

Şi cu fiul lui Bogdan, Ștefăniță, ajuns în scaunul domnesc la vârsta de doar 9 anişori, 
Luca Arbure, care, într-un anume fel, îşi asumase un rol patern, s-a înţeles bine, vreme de vreo 
cinci ani, purtând, alături de Petrea Cărăbăţ, o parte din primele războaie ale tânărului domnitor, 
dar, începând cu ziua de 23 aprilie 1523, când Cozma Șarpe, postelnicul, fuge în Polonia, 
bănuielile lui Ștefăniță, cum că bătrânul Arbure ar unelti să-l înlăture de la domnie, se transformă 
în certitudini pentru nepotul lui Ştefan cel Mare, şi, drept consecinţă, câteva zile mai târziu, „în 
cetatea Hârlăului, Ştefan vodă au tăiat pre Arburie hatmanul, pe carile zic să-l fie aflat în viclenie, 
iară lucrul adevărat nu să ştie. Numai atâta putem cunoaşte că norocul fie unde are zavistie, ales 
un om ca acela, ce au crescut Ştefan vodă pre palmile lui, având atâta credinţă şi în tinereţile lui 
Ştefan vodă toată ţara otcârmuia, unde mulţi vrăjmaşi i s-au aflat, cu multe cuvinte rele l-au 
îmbucat în urechile domnu-său. Ci pururea tinerii să pleacă şi cred cuvintele cele rele. Şi acea 
plată au luat de la dânsul, în loc de dulceaţă, amar, pentru nevoinţa lui cea mare, că nici judecat, 
nici dovedit, au pierit. De care lucru mulţi înspăimântați din lăcuitorii ţării au început a gândi cum 
vor lua şi ei plată ca şi Arburie, că nu multă vreme după aceia, într-acelaşi an, au tăiat şi pe 
ficiorii lui Arburie, pre Toader şi pre Nichita... 

Văzând boierii şi lăcuitorii ţării Moldovei moartea lui Arburie hatmanul, mai apoi şi a 
ficiorilor lui, ştiind ce bine au avut Ştefan vodă de la dânşii şi mai apoi cu ce plată le-au plătit, cu 
toţii s-au întristat de vrăjmăşia lui Ştefan vodă, socotind că şi ei vor lua acea plată, care au luat şi 
Arbure, cu toţii s-au rădicat asupra lui, septevrie şapte zile. Ci nimica nu au folosit, că celui fricos 
şi înspăimat, ştiindu-şi moartea de-a pururea înaintea ochilor, nici un loc de odihnă nu-i, nici 
inima de război. Şi văzând că lui Ştefan vodă i-au venit ţara întru ajutor, s-au răsipit printr-alte 
țări, lăsându-și ocinele şi moşiile. Iară pre Costea pârcălabul şi pre Ivanco logofătul şi pre Sima 
vistiernicul şi pre alţii pre mulţi, i-au prins vii şi le-au tăiat capetile în târg, în Roman”?. 

În ciuda faptului că urmaşii, pe linie bărbătească, ai lui Luca Arbure sfârşesc sub securea 
călăului, fetele lui şi ale cneaghinei luliana, Sofiiţa, Nastasia, Stanca, Odochia, Maria călugăriţa, 
Tudosia, Ana Plăcsoaie şi Cheldoaei, scapă cu viaţă, iar moşiile părintești le moştenesc, prin urice 
de folosinţă, încă din vremea lui Petru Rareş, ginerii lui Luca, precum Gavril Trotuşan, mare 
vistier şi vameş, comisul Plaxia (Praxia, adică Plăieşul), Grigore Udre sau Toader Turcea, 
păstrându-şi capetele, slujbele domneşti şi averile. Desigur că Ștefăniță confiscase o parte din 
moşiile Arbureştilor, aşa cum se întâmpla, de regulă, în cazul „hainirii”, adică al trădării de ţară şi 
de domn, dar vinovăția lui Luca, pusă la îndoială şi în acele vremi, şi mai târziu, nu s-a putut 
solda cu confiscarea brutală şi irevocabilă a moșiilor, toate revenind, datorită Anei, jupâneasa 
comisului Praxia, în folosinţa familiei, Ana fiind cea care, în aprilie 1523, ceruse lui Ștefăniță 
Vodă cadavrul părintelui ei, pe care, obţinându-l, l-a şi înhumat creştineşte, în ctitoria lui de la 
Solca Mică, biserica Arbure. 

Cum nu a avut copii, fiind „rudă stearpă”, Ana a cedat o parte din moşii surorilor şi 





50 n. 
Ibidem 

*! MURIANO, Matteo, Călători străini despre țările române, vol. L, pg. 149 

” URECHE, op. cit., pg. 92 

* URECHE, op. cit., pg. 93 

nepoților ei, în vremea Movileştilor, iar altele au fost înstrăinate ulterior. Alte moşii au fost 
înstrăinate arbitrar, pe vremea în care toată moştenirea latifundiară, rămasă după Luca Arbure, era 
considerată ca ţinând doar de instituţia voievodală („drept domnesc”), aşa cum s-a întâmplat cu 
morile şi heleşteul din Solca, obţinute, pentru mănăstirea Suceviţa, odată cu satul dispărut 
Hrinceşti, de mitropolitul Gheorghe Movilă, care a răscumpărat frauda de 70.000 aspri, săvârşită 
de logofătul Simion, care, strângând birul din ţinutul Sucevii, nu l-a mai depus, vreodată, în 
visteria ţării: 


„Petru voievod, din mila lui Dumnezeu Domn al Moldovei. 

Am dat şi am întărit părintelui şi rugătorului nostru Kir Ghiorghie, episcop de Rădăuţi, un 
sat, anume Hrinceştii pe râul Solca cu moară şi eleşteu în Solca, ţinutul Suceava, care sat a fost 
drept domnesc, rămas de la Solomon logofăt ca datorie pentru 70.000 aspri, care a rămas din birul 
său de Suceava, umblând el singur pentru bir şi luând acei bani, ce a rămas dator Solomon logofăt 
pentru birul din ţinutul Suceava, pe care am restituit şi rugătorul nostru Kir Ghiorghie, episcop de 
Rădăuţi, şi i-am dat la haraciul împărătesc, în locul acelor bani cu care a rămas dator Solomon 
logofăt, şi iarăşi, atunci, sfinţia sa părintele şi rugătorul nostru Kir Ghiorghie, episcop de Rădăuţi, 
s-a sculat, de nimeni silit, nici asuprit, şi a dat acel sat, anume Hrinceşti pe apa Solcii şi cu mori 
şi eleşteu în Solca, care este în ţinutul Sucevii, lăcaşului nostru de rugăciune, nou ziditei 
mănăstiri a sfinţiei sale în Suceviţa, unde este hramul Învierii Domnului Dumnezeu şi 
Mântuitorului nostru isus Hristos, şi, văzând noi banii noştri deplin în vistierul nostru şi de bună 
voie danie a sfinţiei sale mai sus scrisei mănăstiri, iar noi aşijdere şi de la noi am dat şi am întărit 
acel mai sus scris sat Hrinceştii pe apa Solci şi cu mori şi eleşteu în aceeaş apă, care este în 
ţinutul Sucevii, ca să fie acel mai sus-scris sat acelei mai sus-scrise sfinte mănăstiri Suceviţa, care 
este nou zidită de sfinţia sa... 

„.. Domnul a zis. 

Scris în laşi, anul 7096 (1588), lanuarie 11. 


Mare logofăt Fetul. Dumitru”*. 


Aflaţi în căutare de sate şi de moşii apropiate, pentru înzestrarea superbei lor ctitorii, 
mănăstirea Suceviţa, Movileştii ademenesc, prin ameninţări şi prin avantaje negociate discret, pe 
moştenitoarele lui Luca Arbure, care, cică „de nimeni silite, nici asuprite, ci de a lor bună voie”, 
acceptă schimburi dezavantajoase de moşii, şi, astfel, „Kyr Gheorgie Movila mitropolit 
Soceavskii... au făcut schimb cu niamurile lui Arbure, au dat arburenilor satul Stănileştii, în 
ţinutul Hotinului, iar arburenii au dat mitropolitului satul Solca, şi după aceia leremia Moghila 
voevoda, cu fratele său mitropolitul Gheorgii au dăruit satul Solca mănăstirii Suceviţii... însă 
numiții Moghileşti au mai dat 500 galbeni ungurești (ughi)”*. 

În vremea Arbureştilor, nucleul străvechii moşii a lui Şandru Gherman se mută, „din 
partea de sus”, în „partea de jos”, la Solca Mică, adică în jurul curţii şi bisericii fostului portar de 
Suceava. Încă nu i se spune Arbure sau Arbore satului şi moşiei, pentru că tradiţia avea o anume 
sfinţenie şi în domeniul toponimelor. Abia după individualizarea celor două vetre de sat, a lui 
Şandru şi a lui Luca, drept centre pentru două moşii distincte, începe să se folosească toponimul 
Arborea, în locul Solcii Mici şi, în general, al Solcii. 

Uricul, scris în slavonă (sârbesc) al lui leremie Movilă este atipic, abundând într-o 
terminologie religioasă de suprafaţă: 


„În numele tatălui, fiului şi sfântului duh, a sfintei treimi de o fiinţă şi nedespărțită amin. 





* TEODOR BALAN, Documente bucovinene, vol. 1 / 1507-1653, Cernăuţi 1933, pp. 101-104 
* VARTOLOMEI MAZEREAN, Condica mănăstirii Solca / edată de / Sim. FI. Marian, Suceava 1902, pp. 
22, 23 

Iată eu, robul stăpânului meu, domnul Dumnezeu şi mântuitorul nostru lisus Hristos, 
închinătorul sfintei treimi, lo leremie Mogbhila, voievod, din mila lui Dumnezeu, Ţării Moldovii, 
facem ştire cu această scrisoare a noastră tuturor cari o vor vedea sau o vor auzi citindu-se, 
precum au venit înaintea noastră şi înaintea celor trei sfinţi părinţi ai ţării noastre, Kir Gheorghe 
Moghila, mitropolit de Suceava, şi Kir Agathon, episcop de Roman, şi Kir Amfilohi, episcop de 
Rădăuţi, şi înaintea tuturor boierilor noştri moldoveneşti, a mari şi a mici, credincioasa Părasca, 
fiica Odochiei, nepoata lui Luca Arbure, portar de Suceava, şi nepoata Sohiicăi, şi Nastasiei şi 
Stancăi, şi Maricăi şi a Anei, fiicele panului Luca Arbure, portar de Suceava, jupâneasa panului 
Grigore Udre, şi fiica ei, Nastasia, nepoata Odochiei, strănepoata panului Luca Arbure, portar de 
Suceava, jupâneasa lui Toader Turcea, mare vătaf de Suceava, de nimeni silite, nici asuprite, ci de 
a lor bună voie şi au schimbat a lor dreaptă şi adevărată ocină şi moşie şi danie, satul Solca la 
pârâul Solca, cu mori în Solca, şi cu biserică de piatră şi cu case de piatră (N.R..: e vorba de 
biserica şi curțile din Arbore), şi cu pomete şi cu slatine, şi cu izvoare cu peşti, cu tot venitul, din 
ale lor drepte privilegii din uricul de cumpărătură, pe care l-a avut moşul lor, panul Luca Arbure, 
de la Ştefan cel Bătrân voievod, şi din uricul de întărire, pe care l-a avut de la Bogdan şi de la alt 
Ştefan voievod, şi din ispisocul de împărţeală ce l-au avut cu rudele lor, când s-au împărţit de 
Petru voievod, care acel sat anume Solca rămase în partea mai sus-scrisei mătuşe lor Ana, fiica 
panului Luca Arbure; dar, neavând copii din trupul ei, această mătuşă a lor mai sus-scrisă, Ana, s- 
a lăsat de acel sat şi l-a dat nepoatei sale, mai sus-zisei Parasca, fiica Odochiei, care a fost fiica 
panului Luca Arbure, jupâneasa panului Udre, ca să aibă a o pomeni şi ca să-i fie ei acel sat, scris 
mai sus, Solca, ocină şi moşie deosebită despre alte rude ale ei, şi au făcut schimb cu părintele şi 
fratele domniei mele, Kir Gheorghe Moghila, mitropolit de Suceava, şi le-a dat sfinţia sa, schimb 
pentru schimb, a lui dreaptă ocină şi moşie şi cumpărătură, satul anume Stănileştii, cu loc de 
eleşteu şi de moară în ţinutul Hotin, care acel sat a fost sfinţiei sale jumătate moşie şi jumătate 
cumpărătură de la ruda lui, de la pan Dumitru Moghilici, şi uricul de moşie, pe care părinţii şi 
moşii lor l-au avut de la Ilie voievod şi din uricul de cumpărătură pe care l-a avut sfinţia sa de la 
Petru voievod; şi pentru mai mare întărire, confirmare şi tocmală, am mai dat domnia noastră 
acelei mai sus-scrise Părasca, jupâneasa Udrei, fiica Odochiei, nepoata Anei, şi nepoata panului 
Luca Arbure, portar de Suceava, şi fiicei sale, Nastasia, jupâneasa lui Toader Turcea, mare vătaf 
de Suceava, 500 ughi roşii, înaintea întregului nostru sfat, iar atunci, la fel, domnia mea şi cu 
sfinția sa, fratele domniei mele, Kir Gheorghe Moghila, mitropolit de Suceava, am binevoit, cu 
ajutorul lui Dumnezeu şi cu ale sale sfinte atotputernice drepturi, cu bună voia noastră şi cu inima 
noastră curată şi luminată, şi am dat, pentru cinstirea şi preamărirea lui Dumnezeu domnul şi 
mântuitorul nostru lisus Hristos, şi lăcaşului nostru de rugăciune, nou zidit, mănăstirii Suceviţa, 
unde este hramul învierii lui Dumnezeu domnul şi mântuitorul nostru lisus Hristos, pentru 
pomenire şi pentru iertarea noastră sufletească şi a sfântrăposaţilor noştri părinţi şi pentru 
sănătatea trupească a domniei mele şi a prea iubitei mame a domniei mele, Maria, şi a doamnei 
mele, Elisavefta, şi a preaiubiţilor şi de Dumnezeu dăruiţilor copii ai domniei noastre, şi a lui 
Constantin Moghila voievod, şi a doamnei Erena, şi Maria, şi Catarina, şi a fraţilor domniei 
noastre, ca să fie acel sat, scris mai sus, Solca, ce-i la pârâul Solca, şi cu moară în Solca, şi cu 
biserică de piatră, cu case de piatră, şi cu pomete şi slatine, şi cu izvoare cu peşte, nou clăditului 
nostru locaş de rugăciune, sfintei mănăstiri de Suceviţa, de la noi uric şi ocină, cu tot venitul 
nesmintit, nici odinioară în veci, iar hotarul acelui sat mai sus scris, Solca, să fie, din toate părţile, 
după vechiul hotar, pe unde a umblat din veac; şi pentru aceasta, este credinţa domniei noastre 
mai sus scrise, noi lo leremie Moghila voievod (N.R.: urmează lista şi clasicul blestem, pe care 
nu le mai reproducem)... 

A scris Pătraşco Boureanul, Suceava 7106 (1598) Martie 20 zile. 


leremie voievod. Stroici logofăt, Nica”. 





* BALAN, Documente bucovinene, vol. 1/ 1507-1653, Cernăuţi 1933, pp. 120-126 

Odată cu acest uric, statutul şi modul de viaţă răzăşesc al satului Solca încetează, iar din 
cenuşa lor începe să se înalțe fumul otrăvitor al unei aparente evlavii, cea a lui „eu, robul 
stăpânului meu, domnul Dumnezeu şi mântuitorul nostru lisus Hristos, închinătorul sfintei 
treimi”, astfel de preţiozităţi mascând, în realitate, „încercările omeneşti de a organiza viaţa 
individuală şi socială pe pământ, potrivit unei viziuni absolute, zvâcneşte ca o tendinţă secretă de 
uzurpare a Marelui Anonim”, omul fiind, în fond, un subversiv uzurpator de Dumnezeu, 
tipologic, din acest punct de vedere, fiind viitorul ctitor al mănăstirii Solca, sângerosul voievod 
Ştefan Tomşa al II-lea, fiul lui Ștefan Tomşa, orfanul crescut şi iniţiat în tainele scrisului şi 
cititului în casa preotului din Rădăşeni, ajuns, după aceea, pârcălab de Hotin şi domn al 
Moldovei. 

Ctitorul mănăstirii Solca avea să-şi spună, în unele documente voievodale, Tomşevici, cu 
înţelesul de „fiul lui Ştefan Tomşa I”, dar contemporanii săi, inclusiv autorii polonezi de naraţiuni 
istorice, îi puneau la îndoială chiar şi această descendență domnească, deşi, odată ajuns Domn al 
Moldovei, fostul orfan rătăcitor, Ștefan Tomşa I, legitima, printre descendenţi, drepturi ereditare 
la domnie. Spun bătrânii din Rădăşeni, în 20 aprilie 1743, cu ocazia unei hotarnice, că „Ştefan 
Tomşa, fiind copil şi sărac, a învăţat carte aici şi, primind domnia, a venit la Rădăşeni, a ridicat 
biserică şi, jeluindu-se oamenii că-i locul strâmt şi n-au unde se hrăni, le-a dat o bucată de loc în 
hotarul târgului Baia. lar Grigore Andron şi Gavril Tăpălăghia, din acelaşi sat, au arătat că Tomşa 
a venit în casa părinţilor lor, când erau copilandri”. Oarecum asemănătoare este şi viaţa lui Ştefan 
Tomşevici, care îşi începe cariera dintr-un cartier sărac al Istanbulului, în care îl aruncase viaţa. 


Cele două domnii ale ctitorului Ștefan Tomşa 


Conform „Letopiseţului ţării Moldovei, de la Aaron-Vodă încoace, de unde este părăsitu 
de Ureche, Vornicul de Ţara de Giosu, scosu de Miron Costinu, Vornicul de Ţara de Giosu, în 
oraşul laşi, în anul de la Zidirea Lumei 7183, iar de la naşterea Mântuitorului Lumii, lui lisus 
Hristos, 1675”, prima domnie a lui Ştefan Tomşa a început în 1611, când, după primul an de 
domnie, fiul cel mare al lui Ieremia Movilă, Constantin, „luându-să după socoteala tinereţilor, n- 
au păzit datoria sa deplin spre împărăţiie şi, precum scrie Letopiseţul cel leşesc, dintâiaş dată birul 
anului celui dintăiu nu l-au plinit. Şi aşa, scârbindu-se împărăţia, l-au mazilit pre Costantin-vodă 
şi au dat domnia lui Ştefan-vodă Tomşii”**. 

Relatarea lui Costin, într-o vreme pârcălab de Hotin ca şi Tomşa, umple un gol al 
memoriei româneşti, pe care, aşa cum se va vedea, doar legendele, numite „tradiţii” de Simion 
Florea Marian, s-au străduit să-l acopere, adesea doar cu spuza subţire a denaturărilor: 


„Pre Ştefan-vodă Tomşea nu l-au ştiut Letopiseţul cel leşesc ce neam de om au fost. Iară 
au fost dirept moldovan, din satu den Oteşti, de pre râul ce se chiamă Răcătăul, în ţinutul Putnei. 
Era, pre acele vremi, Tomşea-vodă la Poartă, pre trebile ţării, pre lângă capichihăi, şi, văzându-l 
om de ţară, cunoscut amu la căpeteniile Porții, i-au scos domnia şi i-au orânduit împărăţia şi pre 
Cantemir-bei, cu ordiile lui, care, pre acele vremi, lăcuia în Bugeac, să-l ducă pre Ştefan-vodă în 
scaun. 

Apropiindu-se Ştefan-vodă Tomşea de ţară, Costantin-vodă Moghila, cu mumă-sa şi cu 
fraţii săi, au purces la leşi, şi cu câţiva şi din boieri, între carii era şi Nistor Ureche, tatăl lui 
Grigorie Ureche vornicul, carele au scris Letopiseţul ţării până la Aron-vodă. 





“ BLAGA, Lucian, Trilogia cosmologică, Ed. Minerva, 1988, pg. 176 
* COSTIN, op. cit., pg. 167 

Leşii aveau, atunci, mare amestecături cu Moscul şi nu era vremea să facă oşti şi în 
Muldova. Ce, Ştefan Potoţchii, cumnatul lui Costantin-vodă, carele ţinea pre doamna Maria, fata 
lui leremie-vodă, cu puterea sa, peste voie, şi porunca craiului (că-i trimisese singur craiul un 
copil din casa sa, să nu cumva să se ispitească să între în Muldova, întărâtând pre turci), au strâns 
oaste di prin cetăţi şi de pre la rudeniile sale, ca vro 6.000 de oameni strânsură, lăsând pre soacra- 
sa, doamna lui leremie-vodă, în Țara Leşască. Iară singur, cu Costantin-vodă şi cu Alexandru- 
vodă, frate-său, au purces asupra lui Ştefan-vodă. 

Au prins veste Ştefan-vodă, îndată, de leşi, că vin şi au strâns şi oastea ţării toată. Şi să 
prilejise, atunce, sosiți şi nişte slujitori de a lui Mihai-vodă, căpitanii lui cei vestiți, neputând a 
lăcui, după moartea lui Mihai-vodă, în Țara Ungurească, chemaţi, pre cărţi, de Ştefan-vodă, 
anume Mârze şi Ghieţe, şi Race, cu câţiva oameni. Şi au pus Ştefan-vodă tabăra deasupra satului 
Popricanilor, dând ştire şi la Cantimir, la carele, pre acele vremi, era mulţime de nohai tătari. Şi 
au venit şi Cantimir, cu oştile, într-agiutor lui Ştefan-vodă. 

Venea Potoţchii, semeţ cu izbândele ce făcuse fraţii lui aicea, într-aceste ţări, împotriva 
lui Răzvan-vodă şi, apoi, împotriva lui Mihai-vodă, ce, cum zice muldovanul, nu sunt în toate 
zilele Paştile. Mergea fără nici o tocmală, fără străji.. Nu i-au dodeit nimica Cantimiru, nice 
muldovenii, până au sosit leşii, cu tabăra lor, la un loc ce să zice Cornul lui Sas. Atunce au văzut 
Potoţchii unde au venit. 

Acela loc, Cornul lui Sas, este cotit Prutul, însă cotul este din partea despre răsărit, iară 
din partea aceastalaltă, unde era tabăra leşască, este ieşită apa Prutului, piept la câmp. Într-aceia 
loc, au făcut oştile lui Ştefan-vodă şi tătarii la leşi năvală. Şi n-au ţinut războiul leşii nimica, cât în 
cela război, aşe, de sârg, s-au spăimat si s-au amestecat leşii, cât nice tunurile, o dată, n-au apucat 
să sloboază. Singur, Potoţchii, pentru să i să tăinuiască numele, au dat între carăle haiducilor, ce, 
apoi, l-au vădit haiducii. Pre Alexandru-vodă încă l-au prins moldovenii. lară Costantin-vodă au 
căzut pre mâna unui tătar, carele, înțelegând cine este, vrând să-şi facă cinste la hanul, ferindu-se 
de Cantemir, dimpreună cu nişte cetaşi, ce avea tătarul, au fugit cu Costantin-vodă şi cu un comis 
al lui, anume Mihăilescul. Şi când au sosit la Daşău, ferindu-se, iarăşi, şi acolo, de turci, să nu-l ia 
pre Costantin-vodă, au găsit o luntre mică şi s-au băgat să treacă singuri tătarii. Trecând apa 
Niprului, s-au scornit vânt şi s-au împlut luntrea de apă, şi, acole, s-au înecat Costantin-vodă în 
Nipru. Iară pre Potoţchii şi pre Alexandru-vodă i-au dus oşteni de ţară la Ştefan-vodă, şi pre 
amândoi i-au trimis la împărăție. Potoţchii, apoi, au ieşit, cu răscumpărare prin sol. lar 
Alexandru-vodă au căzut la legea turcească, în care au şi murit... 

Ceialaltă oaste leşască, toată, au căzut în robie la tătari şi s-au înecat mai mulţi în Prut, cât 
de-abia de au scăpat cineva de poveste, că câţi au şi înotat Prutul, pline erau luncile de ţărani şi 
coşurile tătarilor erau peste Prut, tot i-au prins şi i-au adus la Tomşea-vodă, pre mai mulţi i-au şi 
ucis ţăranii. 

Pierit-au şi boierii toţi, câţi s-au prilejit de venise cu oastea, tot oameni de casa lui 
leremie-vodă: Vasilie Stroici logofătul, Balica hatmanul, Chiriţa postelnicul, Miron stolnicul. 
Numai Nistor Ureche n-au vrut să vie, din Cameniţă, şi aşa-i sfătuia şi pre dânşii, să nu meargă, 
zicându-le să lase să se mai vechiască domnia lui Ştefan-vodă, că acmu, fiind domnia nouă, 
moldovenii sunt, den hire, purure la domnia nouă lacomi. Ce nu s-au ascultat sfatul lui Ureche 
vornicul, cum mai multe în lume sfaturi bune la domni nu să ascultă, ce apoi vin la primejdii şi ei, 
şi casele lor. Iară pre Vasilie Stroici îl iertase Ştefan-vodă, numai învățase pre Nicoriţă armaşul 
să-l ducă să vază pierirea celorlalţi, să-i hie grijă, mai pre urmă, de moarte, că era om tânăr Stroici 
şi din casă mai veche şi cinsteş decât toate casele în ţară. Ce zilele lui cele sfârşite, cum să zice 
cuvântul, văzând că merge la pierire şi nu-i spusese armaşul povestea, s-au apucat de sabia unui 
dărăban, să moară cu răscumpărare, că era om din hirea lui inimos. Ce l-au împresurat îndată 
darabanii şi n-au apucat să scoată sabia. Care lucru, dac-au spus armaşul lui Ştefan-vodă, îndată 
au pus de l-au omorât şi pre dânsul, răcnind: „Ai, câinele, au vrut să moară cu soţii!”. Şi pre câţi- 
şi aducea, pre toţi îi omora, până şi în slugi şi prostime. Acela vărsător de sânge s-au arătat, 
dintâiaş dată, Tomşea-vodă. 

Pentru unu diac, care era foarte de treabă de scrisoare, s-au rugat boierii să-l ierte, că ieste 
cărturar bun. Au răspuns: „Ha, ha, ha! Mai cărturar decât dracul nu este altul!”. Şi totuşi, l-au 
omorât şi pre acela. 

Şi aşa au fost stingerea casei lui leremie-vodă. Fost-au acest război la Cornul lui Sas, v 
leato 7120 (1611). Tătarii, după aceea, îndată au mărs în pradă, în Țara Leşască, şi, lovind fără 
veste şi de sârg, mult plean au luat şi mare robie au făcut în oameni. 

Domnia lui Ştefan-vodă Tomşea, cum s-au început în vărsări de sânge, tot aşe au trăit. 
Ave un ţigan calo (călău), ce să zice pierzător de oameni, ţigan gros şi mare de trup. Acela striga, 
de multe ori, înaintea lui, arătând pre boieri: „S-au îngrăşat, doamne, berbecii, buni sunt de 
giunghiat!”. Ştefan-vodă râdea, la ceste cuvinte, şi dăruia bani ţiganului. 

Ce cum a tuturor tiranilor, adecă vărsătorilor de sânge, la toate ţările în lume, urâtă este 
stăpânirea, aşe şi a lui Tomşea-vodă. Îl urâse şi boierii, carii, măcar că erau mai toţi de casa lui, 
anume Beldiman logofătul, Bărboiu vornicul, Sturzea hatmanul, Boul vistiernicul, iară nice ei, 
fără grijea morţii nu era, ce îmbla în tot ceas, cum să zice, cu zilele în mână. Şi hiecând unde este 
frica, nu încape dragoste. Pentru aceia, întrebând un împărat pre un dascăl: „Cum ar fi împăratul 
să hie drag tuturora?”, au răspuns: „De nu vei hi, împărate, groaznic nimănui”. Fericiţi sunt aceia 
domni, cărora ţările lor slujesc din dragoste, nu din frică, că frica face urâciune şi urâciunea, cât 
de târziu tot izbucnește. 

Aşe s-au prilejit şi la Tomşea-vodă, în toate zilele petrecând boierii supt grije, s-au 
vorovit cu toţii şi au tras slujitorii toţi în partea sa, şi pre mârzeşti, şi, într-o noapte, au ieşit, cu 
toţii, la sat, la Cucuteni, şi, de acolo, au poruncit lui Ştefan-vodă cu bine să iasă din scaun, că nu 
poate nime a suferi domnia lui, cu atâte vărsări de sânge. 

Se spăriesă Tomşea-vodă de o turburare ca aceea, ce, îmbărbătându-l cine era pre lângă 
dânsul, au strâns darabanii, carii, tot pe un cuvânt, erau cu ceialalţi slujitori. Ce, dacă au văzut 
banii vărsându-le Ștefan-vodă, au stătut ei cu domnia. Şi au strigat şi târgul în leafă. Şi s-au strâns 
din târgoveţi şi din slugile neguţitorilor şi oameni nemernici, câtăva gloată, şi la Ştefan-vodă. Şi 
s-au prilejit de venea, atunci, şi din ţinuturi din gios, nişte steaguri de călăraşi, la căutare, şi erau 
descălecaţi la Tomeşti. Au răpezit Ştefan-vodă şi la ceia, cu lefe, şi i-au tras în partea sa. 

Slujitorii ce erau cu boierii, auzind că strigă Ştefan-vodă în leafă, măcar că giurasă 
boierilor, ce, pre obiceaiul neamului nostru, au început mulţi de cei mai necunoscuţi a să rumpe 
de la boieri şi a veni la Ştefan-vodă şi, în loc, au început a slăbi partea boierilor. 

Dacă au văzut boierii că nu va să iasă Ştefan-vodă de bunăvoie din scaun, au venit cu 
război, cărora au ieşit Ştefan-vodă, cu gloatele sale, de laturea târgului, deasupra Fântânii lui 
Păcurarii, şi scoasesă şi târgul tot Ştefan-vodă, cu arme, cine cu ce ave. Şi despre vii au orânduit 
de au lovit călărimea ce ave, din dos, pe gloata boierilor. 

Fără zăbavă, au început a să răsipi gloata boierilor, deci şi boierii, care încotro au putut, 
au plecat fuga, din carii, în loc, au prins pre Bărboi vornicul şi, apoi, şi pre fecioru-său. Deci, pre 
Bărboi cel bătrân îndată l-au înţepat, de laturea târgului, iară pre feciorul lui au trimis de l-au 
spânzurat, în poarta casei tătâne-său. lară Beldiman şi Sturzea, şi Boul scăpasă în Țara 
Muntenească, ce şi aceia tot n-au hălăduit, precum vei vede povestea, la rândul său. 

Pre câţi-şi aducea prinşi, pre toţi îi omora, cu mustrarea ce avea el obiciaiu: „Să nu te 
ierte Dumnezău, cu cel cap mare al tău!”. Tuturora această mustrare făcea. 

Aceste neaşezări a lui Ştefan-vodă, auzind doamna lui leremie-vodă, având încă rămas un 
fecior copil mic, anume Bogdan-vodă, au îndemnat pre ginerii săi, pre Vişnoveţchii şi pre cneazul 
Coreţchii, din Țara Leşască, şi atunci era şi cu sfatul lui Nistor Ureche. Au venit singură doamna, 
cu ginerii săi, cu oşti, asupra lui Ștefan-vodă, şi le-au ieşit şi Ştefan-vodă, cu oşti, înainte, la sat la 
Tătăreni. Ce au ţinut foarte puţină vreme războiul, îndată au plecat fuga călăreţi, iar bieţii 
darabani, părăsiţi de călăreţi, să bulzisă la o râpă, deasupra Tăuteştilor, şi să apăra. Ce au venit 
leşii, de le-au făgăduit viaţă, numai să-şi dea armele. Şi au crezut darabanii şi au dat armele de la 
sine. Şi, dacă le-au luat armele leşii, au întrat cu săbiile întrînşii şi au pierit toţi, acolea. Le stau 
movilele, şi până astăzi, deasupra satului Tăuteştilor. 

Erau, la Ştefan-vodă, darabanii foarte îmbrăcaţi bine, după credinţa ceia ce făcuse, de 
stătuse cu dânsul la rădicarea boierilor, cum n-au fost nice la o domnie grijită bine pedestrimea, 
cu haine tot de feleandrăş, cu nasturi şi cu ceprage de argint, în pilda haiducilor de Țara Leşască, 
cu pene de argint la cumănace şi cu table de argint la şoldure, pe lădunce. Fost-au acest război a 
lui Ştefan-vodă cu leşii, la Tătăreni, în anul 7123 (1614). 

După cea risipă a oştii lui Ştefan-vodă, au ieşit Ştefan-vodă în Țara Muntenească şi, mer- 
gând aproape, spre Focşani, l-au tumpinat ceauşii împărăteşti, cu Beldiman logofătul şi cu Sturzea 
hatmanul, şi cu Boul vistiernicul, în obezi, că-i pornise Radul-vodă, domnul muntenesc, pre 
atunci, de mersese cu pâră la Poartă asupra Tomşei-vodă, că-i era Radul-vodă lui Ştefan-vodă 
mare nepriatin. Ce, cine era vizir la împărăție, era priatin lui Ştefan-vodă şi au zis vizirul, 
pricepând lucrul: „Ce să acoliseşte Radul-vodă de cel sărac?”. Şi, îndată, au trimis ceauşi, de au 
întâmpinat pre boieri, carii sunt mai sus pomeniţi, şi i-au pus în obezi, şi i-au dus la Ştefan-vodă. 
Deci, cât i-au adus ceauşii, îndată le-au tăiat capetele şi le-au aruncat trupurile în Siret. 

Şedea Ștefan-vodă în Țara Muntenească, în bejenii, la Radul-vodă, şi lovea oamenii lui, 
pănă şi la Bârlad, până la Vaslui, ce tot îi împinge leşii. Iară doamna lui leremiei-vodă, în laşi, cu 
fecioru-său, cu Bogdan-vodă, însă toate divanurile era pre Nistor Ureche, şi au trăgănat acea 
domnie mai până la anul”. 


Tomşa începuse şi construise mănăstirea Solca până în 13 martie 1615, când a sfinţit-o, 
înzestrând-o cu sate şi moşii încă din 3 octombrie 1614, după ce au „pierit în hiclenie” Vasile 
Stroici şi „alţi pribegi” care „s-au sculat... asupra domniei mele”. Ba chiar şi satul Solca, pe vatra 
căruia îşi va construi mănăstirea, şi l-a însuşit motivând „cum că Arbure au fost hain, au ucis pre 
stăpânul său şi pentru aceia satul Solca au umblat din mână în mână”. Şi tot în octombrie 1614, 
Tomşa îşi înzestra ctitoria, aflată, pe atunci, în construcţie, cu satul Lozna, cu jumătate din satul 
Culicenii, cu două părţi din satul Derzsca, cu satul Ceaplineştii şi cu câte jumătate din satele 
lonăşeni şi Şerbăneşti“!, dar cronicarul Miron Costin mută anul „obârşirii şi sfârşirii” în 1622, 
eroarea fiind indusă, probabil, şi de nevoia de a demonstra schimbarea totală a voievodului, 
milos, cucernic şi bun gospodar, pe parcursul celei de-a doua domnii, dar şi din realitatea pustiirii 
satului Solca, din pricina deselor războaie, repopularea seliştii pustii făcându-se, de Ştefan 
Tomşa, în 1623, „prin scutire de dan, de muncă, de iliş, 50 aspri, sulgiu pentru oi şi vaci, ughi 


pentru case, gorştină de oi şi de porci, deseatină de albine”. 


„După grea de scârbă împărătească mazilie a lui Alexandru-vodă, feciorul lui Iliiaş-vodă, 
încă de pe drum, mergând împărăţia la Hotin, în anul de la zidirea lumii 7130 (1621), au trimis 
iară la Ştefan-vodă Tomşea şi iară i-au dat domnia ţării. 

Amu mai blând, Ştefan-vodă, la a doua domnia sa, precum au putut, întâi, îmblând singur 
pre la bejenii, strângând conace împărăției şi aflându-se la slujbă. Şi cât s-au mântuit de 
împărăție, s-au apucat, cu toată osârdia, de obârşirea mănăstirii Solcăi, care urzise, la domnia 
dintâi, ce nu o sfârşise. Este mănăstirea Solca obârşită de dânsul şi sfârşită în anul 
7131(1622), după împărăție. 

În loc, peste voia leşilor, era domnia lui, că era în mare vrajbă cu dânşii, şi pre Radul- 
vodă ave, iar, mare neprietin. Însă silea Ştefan-vodă să nu dea ceva pricină leşilor, fiind, atunci, 
de curând legaţi cu prieteşug nou împărăției. Și, după împărăție, într-acelaşi an, vara, a solului 
care venea de la leşi, la împărăție, cu întăritura păcii ce făcuse la Hotin, mare cinste şi vâlvă au 
silit să-i facă, iară tot pre leşi prietini a face n-au putut. 





59. 
Ibidem 

“ MAZEREAN, Vartolomei, Condica mănăstirii Solca, Cernăuţi, 1887, pg. 23 

*! Ibidem, pg. 59 

SE Uricariul, XVIII, pag. 348-358 nrl 68, apud TEODOR BALAN, op. cit., vol. II, pg. 86 

Era solul de la craiul leşesc un om mare, anume cneazul de Zbaraj, din Vişnoveceşti, cu 
mulţime de oameni şi cu desfrânate de tot podoabe, cât de-abia de să află în vro istorie, pre aceste 
veacuri solie ca aceia, la vreo împărăție prilejită, cu 300 de oameni călări, fără pedestraşi pe lângă 
carate ce avea, şi cu vezetei îmbrăcaţi cu ursinice. Ciubărele cu carile adapă caii, de argint, şi 
cofe, barilce, la hamuri ţintele, şi la haiduci cepragi de argint. Întrând în Țarigrad, au pus 
potcoave de argint, numai câte un cui bătute la cai, anume să cadă pre uliţe. 

leşindu-i Ştefan-vodă, o milă de loc înainte, cu câteva gloate, în carată cu sine, solul, nu 
l-au poftit, nice au primit să hie la masa lui Ştefan-vodă, la ospăț. Iară Ştefan-vodă, şi la purcesul 
lui din laşi, spre Țarigrad, iară l-au petrecut cu cinste, până la locul unde au făcut, apoi, 
Barnovschii-vodă un hălăşteu, ce să chiamă Iazul lui Barnovschii până astăzi. 

Acolo, l-au tâmpinat călăraşii de la Țarigrad, cu veste că s-au schimbat viziria, şi au stătut 
vizir unul ce-i era lui Ştefan-vodă prietin. Cum au înţeles, din călăraşi, de viziria acelui vizir 
veste, îndată au zis gloatelor să se întoarcă şi, în loc, s-au întors şi, singur, poftorind, cu glasul: 
„Lasă, câine, lasă, că te voi purta eu!”. Şi neluându-şi nice ziua bună de la sol, s-au întors la scaun 
şi au trimis şi înaintea solului, pen ţară, pe la toate conacele, de i-au tăiat obroacele... 

Nemică aşa însemnat, în ceilalţi ani ai domniei aceştiia a lui Ştefan-vodă Tomşăi nu s-au 
prilejit, ce era ţara în pace şi în tot bivşugul, cât părea hiecui că nu ieste domnia acelui domn 
dintâi, tot în zarve. Şi până la domnia lui, aceasta, la toate biruri să ţinea în samă la visteria 
împărătească, câte 5.000 ughi, lefele darabanilor. 

Numai, nice într-un chip nu-l lăsa în pace Radul-vodă, domnul muntenesc, ce, săpându-l 
totdeauna, şi astăzi, şi mâine, i-au venit lui Ştefan-vodă mazilirea iară, în care i s-au prilejit şi 
moartea, în Țarigrad. Şi avuţia ce au avut, toată au luatu-o împărăţia. 

Domnul Ştefan-vodă Tomşea, mare vărsătoriu de sânge, gros la hire şi prostatec, cât îi 
părea că ieste aşa bine, cum domnia întâi. lară la a doua domnie, cu mult schimbat într-alt chip, 
după patimi ce-i venise şi lui la cap. Şi el au făcut şi biserica domnească, pe poarta curţii, şi cu 
domnie fericită ţării. În locul lui, au stătut domn, în ţară, Radul-vodă cel Mare, cu a doua 
domnie”?. 


Biserica din la Solca, „mănăstirea din alte timpuri, domneasca ctitorie a bătrânului Ştefan 
Tomşa al II-lea, care căuta să-şi ispăşească păcatele cele multe, făcute prin uciderea celor mai 
mari boieri ai ţării”, beneficiază şi de o legendă, de o „tradiţie”, comunicată lui Simion Florea 
Marian, pe când acesta era „student gimnazial”, cică de „un Român din orăşelul Solca”, varianta 
probabilă a cunoaşterii fiind legenda „Die Prophezeiung”, publicată în germană, alături de alte 
legende româneşti, de profesorul Staufe-Simiginowicz. 

Prin legendă, i se atribuie lui Ştefan Tomşa şi vinovăția de a-l fi ucis pe mitropolitul 
Anastasie Crimca, după sfinţirea mănăstirii Solca, în 13 martie 1615, dar Crimca a murit abia în 
anul 1632 (Dimitrie Dan presupunea drept dată a morţii, începutul anului 1631), în vremea celei 
de-a doua domnii a lui Miron Barnovschi, trecând, după Ștefan Tomşa, pe sub alte cinci domnii, a 
lui Radu Mihnea, prima domnie a lui Barnovschi, a lui Alexandru Mihnea, a lui Moise Movilă şi 
a lui Alexandru Iliaș 

Legenda exagerează, însă, şi în privinţa firii generoase şi blânde a mitropolitului, pentru 
că, în 1632, când călugărul minorit Paolo Bonnicio ajunge la Suceava şi îl întâlneşte pe 
mitropolit, „arhiepiscopul de Suceava, numit Clinco (Crimca), stăruia să-i fac închinare, ceea ce 
eu nu am vrut să fac şi m-a bătut chiar cu cârja sa păstorească şi cu mâinile sale înseşi, şi am 
rămas stâlcit la degetul mare şi la cot, ferindu-mi capul, dar nu au trecut patru zile că a şi murit pe 
neaşteptate, în faţa domnului Barnovschi”*. 





* COSTIN, op. cit., 121 
“ IORGA, Nicolae Neamul Românesc în Bucovina, Rădăuţi 1996, pg. 46 
 BONNICIO, Paolo, Călători străini despre ţările române, Vol. V, pg. 24 

În ciuda exagerărilor şi neadevărurilor pe care le promovează, legenda despre Ştefan 
Tomşa şi Mitropolitul Crimca e frumoasă, însemnând, în fond, o alegorie a frumuseţii celor două 
sfinte lăcaşuri, pentru Solca „modelul a fost vădit Dragomirna, pe care n-o poate ajunge nici în 
îndrăzneala şi înfrumusețarea bolților, nici în marea îngrijire a turnului, care, aici, în aceleaşi 
proporţii supţiratice şi elegante, e însă simplu, având numai obişnuitele ocniţe, în locul rosetelor 
şi ramelor săpate”. 

Ştefan Tomşa l-a respectat pe mitropolitul Anastasie, cel impus drept episcop de Rădăuţi 
de Mihai Viteazul, în anul 1600, cu ocazia ocupării Cetăţii Sucevei, în ciuda faptului că Anastasie 
Crimca era un om năzuros, care se supăra, adesea, pe vremelnicii domni, conspirând când în 
favoarea unora, când în cea a altora, şi retrăgându-se, adesea şi pe neaşteptate, la „moşia sa 
părintească Dragomireştii”“, în care, după o viaţă zbuciumată de mult prea multe lumești orgolii, 
a fost „înmormântat, în partea dreaptă a pronaosului vechei biserici din mânăstirea Dragomirnei, 
unde o simplă lespede năsipoasă, fără oarecare inscripţie, acopere mormântul lui, care astăzi e 
acoperit c-un covor”S8. 


Legenda ctitoririi mănăstiri: 
Ştefan Tomşa şi Mitropolitul Crimca 


„Când omul e în pace, când e liniştit, sănătos şi nu duce nici o nevoie, atunci nu-şi prea 
aduce aminte de Dumnezeu, de la care îi vin toate bunătăţile; dar când e ameninţat din toate 
părțile de primejdii, când neajunsurile îl împresoară şi o rea soartă îl urmăreşte pas în pas, atunci 
inima şi cugetul se îndreaptă spre Dumnezeu, de la care aşteaptă scăpare, alinare şi mângâiere în 
suferinţe şi dureri. 

Erau, odată, nişte timpuri când oamenii erau cu mult mai evlavioşi şi cu frica lui 
Dumnezeu, decât cum sunt astăzi. Atunci, dacă-şi punea cineva gând la Dumnezeu, orice ar fi 
avut să facă făcea şi orice întreprindea o şi îndeplinea, căci Dumnezeu totdeauna era cu dânsul. 

În timpurile mai de demult nu era, ca acum, pace şi linişte în ţară, ci tot răzmeriţe şi 
bătălii ca acelea, că nu mai ştiai ce este şi de ce să te apuci... 

Câţi păgâni, câte lifte rele, toate năpădeau ca lăcustele în Moldova, prădând şi jefuind pe 
bieţii Români, chinuindu-i şi luându-le toată averea, lăsându-i numai cu sufletul, de multe ori 
scurtându-le viaţa... 

Pe acele timpuri viforoase, unii Domnitori români, voind ca să scape poporul şi ţara de 
biciul cel barbar şi înspăimântător al păgânilor, punea gând la Dumnezeu că, după ce le va ajuta a 
învinge pe duşmani, vor face, în cutare loc al ţării, o biserică sau mănăstire, unde să i se aducă 
laudă şi mulţămită de către popor pentru ajutorul, ocrotirea şi binefacerile revărsate. 

Din acest îndemn sau poate că şi din altul, a început şi Ştefan Vodă Tomşa a zidi 
mănăstirea Solcii, sub poalele munţilor din Bucovina, care mănăstire se află, încă şi astăzi, în 
partea dinspre apus a târguşorului Solca. 

Spun bătrânii că Ştefan Vodă Tomşa, după ce a sfârşit de zidit această mănăstire şi după 
ce a zugrăvit-o şi a înfrumuseţat-o cu toate odoarele cele trebuincioase, a chemat pe Mitropolitul 
Anastasie Crimca să vină, dimpreună cu alţi preoţi şi călugări, ca s-o sfințească. 

Mitropolitul Crimca, se zice, că să nu fi tărăgănat nicidecum, ci îndată cum i-a venit 
ştirea, a şi pornit spre Solca, luând cu sine pe mai mulţi preoţi şi călugări... Ajuns în Solca, fără 





“ IORGA, op. cit., pg. 47 
S DAN, Dimitrie, Cronica Episcopiei de Rădăuţi, Viena 1912, pp. 38-127 
68 - 

Ibidem 

să mai trăgăneze ceva, a şi început cu sfinţirea mănăstirii cu cea mai mare serbare, după cum ştia 
el că-i mai frumos, şi credea c-a fi mai bine şi mai pe plac Domnitorului. 

După ce se sfârşi sfinţirea mănăstirii, dădu Ştefan Vodă Tomşa o masă mare, la care pofti 
mulţime de boieri, pe Mitropolitul Anastasie şi pe alţi oaspeţi aleşi. 

La masa aceea, după multe alte cuvântări şi vorbiri, cum €, adică, datina la mesele 
Domnitorilor, unde sunt o mulțime de oaspeţi şi boieri adunaţi, care de care mai vorbăreţi şi mai 
căpăţânoşi, după ce ospătară de-ajuns şi băură cum se cade, zice Ştefan lui Crimca: 

— Să deie Dumnezeu ca mănăstirea Prea Sfinţiei Tale să fie beci la mănăstirea mea! 

Mitropolitul Crimca, care cam, în acelaşi timp, zidise mănăstirea Dragomirnei, se zice că 
s-a uitat lung în faţa Domnitorului şi a început a zâmbi, dar nu-i răspunse nimic. 

Ştefan Tomşa, însă, crud din firea sa şi foarte pizmăreţ pe tot omul ce-l întrecea cumva, 
nu voi să tacă şi să deie pace Mitropolitului, pentru că nu i-a răspuns nimic, ci, ştiind că 
mănăstirea acestuia e cu mult mai frumoasă şi mai iscusit lucrată decât a sa, ba, drept să 
mărturisim, fiind unica, în felul său, în toată ţara, îi mai zise încă o dată: 

— Să deie Dumnezeu ca mănăstirea Prea Sfinţiei Tale să fie beci la a mea! 

Mitropolitul tăcu şi de astă dată. 

lar Vodă repetă tot aceste cuvinte şi de-a treia oară... 

Acuma, Mitropolitul, văzând că Vodă nu mai înceată de a-i spune aceste cuvinte, în faţa 
tuturor oaspeţilor, nu mai putu răbda, ci, supărându-se amar, îi zise: 

— Ba să deie Dumnezeu ca mănăstirea Măriei-Tale să fie beci la mănăstirea mea, căci 
Măria-Ta ai făcut-o din prisosinţă, iar eu am făcut-o pe a mea cum a dat Dumnezeu, din banii 
hărăziţi de văduve şi alţi bieţi creştini şi oameni de omenie, care s-au îndurat şi m-au ajutat a face 
această sfântă mănăstire, spre lauda Celui de Sus!... (N.N.: Banii proveneau, în realitate, de la 
boierul Şeptilici). 

Ştefan se roşi şi se cam supără, când auzi aceste cuvinte împungătoare, dar se stăpâni şi 
nu zise nimic bătrânului Mitropolit... El tăcu, acum, ca şi cela, mai înainte. 

Mitropolitul Crimca, însă, văzând însuşi că ceea ce a spus n-a fost bine şi temându-se ca 
să nu i se întâmple ceva, căută toate mijloacele să iasă, cum mai degrabă, de la masă şi să fugă, 
cât se poate mai iute, din acest loc. Şi avea toată dreptatea să se teamă, căci Ștefan Vodă Tomşa, 
când se mânia pe cineva, era foc şi pară şi nimeni nu scăpa cu viaţă din mâinile lui... 

Aşa era Ştefan Vodă Tomşa. 

De aceea, şi mitropolitul Crimca nu făcu multă tărăgănare, ci porunci, pe furiş, vizitiilor 
să înhame caii iute la trăsură, ca să pornească. 

Vizitii îl ascultară, înhămară degrabă caii şi Mitropolitul, luându-şi seara bună de la 
Domnitor şi de la oaspeţi şi spunându-le că are foarte multă trebuinţă, se porni spre Dragomirna. 

Domnitorul voia să-l mai oprească, el, însă, nu voi nicidecum să rămână. 

Pe când s-a pornit Mitropolitul spre Dragomirna, înnoptase acuma cum se cade şi se 
făcuse aşa de întuneric că nici mâna nu se putea vedea. 

După plecarea Mitropolitului, Doamna lui Ştefan Vodă Tomşa nu tăcu ca o femeie 
înțeleaptă, care nu se amestecă în trebile bărbaţilor, mai ales ştiind prea bine că Vodă nu-i ca alţi 
bărbaţi, cugetător la toate cele ce le face şi mai răbdător cu cei ce-i greşesc sau îl supără cu ceva; 
nu, ca trebui să se amestece şi să zică ceea ce n-ar fi trebuit; ea zise către Vodă: 

— Cum de te-ai lăsat tu batjocorit de un călugăr, înaintea tuturor oaspeţilor?... Nu ţi-a fost 
ție oarecum să te laşi înjosit de dânsul, să zică el — mă rog! — ca mănăstirea ta să fie beci la a sal... 
Nu-ţi e ruşine de oaspeţi?... Ce mai aştepţi? Caută şi răsplăteşte cu pedeapsă îndrăzneala acestui 
călugăr, ori, de nu... mai mult să nu mă numeşti domniţa ta!... 

Auzit-aţi vorbă de muiere!... 

Ştefan Tomşa, care încă de mai înainte era cam mânios, fiind, acuma, mai aţâţat şi de 
doamna, se înfurie până într-atâta, încât nu mai stete pe gânduri, să vadă ce face şi ori de este bine 
ceea ce voieşte să facă, ci îndată strigă surugiilor săi să prindă caii la rădvan. 

Surugiii nu aşteptară să le mai spună şi a doua oară, ci, cât ai bate în palmă, caii erau 
înhămaţi la rădvan şi rădvanul tras dinaintea uşii, de unde avea să iasă Vodă. 

Ştefan Vodă, văzând că rădvanul stă dinaintea uşii, îşi luă, în grabă, buzduganul şi, fără 
să mai spună ceva oaspeţilor care rămaseră, ieşi afară din casă, se aruncă în rădvan şi porunci 
surugiilor să mâne tot într-o fugă, pe urma Mitropolitului (Unii istorisesc că să nu se fi luat Ştefan 
Tomşa după Crimca, ci să fi trimis pe nişte oameni de-ai săi, ca aceştia să se ieie după dânsul şi, 
unde l-or ajunge, acolo să-l omoare). 

Zbura Vodă cu rădvanul său, dar şi Mitropolitul nu mergea numai în paşi, ci, cum ieşise 
din ograda mănăstirii, poruncise vizitiilor să mâne caii cât le-or putea lua picioarele, pentru că o 
presimţire pare că-l tot îndemna să fugă cât ce putea, îi spunea că Vodă n-are să-l lase în pace, ci 
are să-l fugărească şi, apoi, vai şi amar de acela ce cădea în mâna acestui Domn fără inimă şi 
cruţare. 

Deşi Mitropolitul fugea cu trăsura sa cât putea, totuşi Ştefan Vodă Tomşa îl ajunse, în 
depărtare ca la vreo jumătate de milă spre răsărit de Solca, în mijlocul drumului dintre Solca şi 
Arbure, şi, cum îl ajunse, sări din rădvan şi, repezindu-se asupra Mitropolitului, îi dădu vreo 
câteva lovituri cu buzduganul în piept şi, când socoti că i-a fi de-ajuns şi că n-are mult s-o mai 
ducă, se sui, iarăşi, în rădvan şi se întoarse îndărăpt spre Solca. 

Mitropolitul Crimca, mai mult mort decât viu, fu ridicat de către vizitiii săi în trăsură şi 
dus până la Dragomirna. 

După ce ajunse la Dragomirna, cine ştie la câte ore din noapte, se zice că Mitropolitul 
Crimca îndată să fi poruncit să se scoale toţi călugării, să-i aducă vestmintele şi să se înceapă a 
sfinți mănăstirea, până ce mai trăieşte. 

Călugării, auzind aceasta, săriră îndată, cu toţii, să vadă ce este, ce s-a întâmplat că 
Mitropolitul voieşte să sfinţească mănăstirea mai înainte de-a fi gata şi, apoi, încă noaptea, când 
toată lumea doarme. 

Văzând, însă, ce este, nu mai stătură mult pe gânduri, ci care din care mai degrabă 
alergară speriaţi prin chilii, îşi luară cele trebuincioase, intrară în mănăstire, aprinseră luminile şi 
— ca de când vă istorisesc — toate erau gata pentru sfințire. Poftiră, acuma, pe Mitropolitul să vină 
şi să înceapă sfinţirea. Însă acesta nu mai era în stare să se scoale din loc... Loviturile de 
buzdugan ale lui Tomşa Vodă îi slăbiră mai de tot puterile şi de-abia mai putea răsufla. 

Ce era de făcut? 

Văzând călugării cum că Mitropolitul nu se poate urni din loc şi e mai gata să-şi deie 
sufletul, ca să nu rămână mănăstirea nesfinţită de dânsul, de cel ce, cu atâta muncă, a zidit-o şi 
înfrumuseţat-o, îl luară, vreo câţiva, şi, după ce l-au îmbrăcat în vestmintele sale, îl purtară, de 
subsuori, şi aşa sfinţi el mănăstirea, mai mult numai purtat pe sus sau şezând pe scaun. 

Se zice că, după ce a sfârşit Mitropolitul Anastasie Crimca de sfinţit mănăstirea, să nu fi 
trecut mult, ci, îndată după aceea, să-şi fi dat sufletul în mâinile lui Dumnezeu. lar când murea, să 
fi zis: 

— Mulţămesc Ție, Doamne, că m-ai ţinut în viaţă până ce mi-am sfinţit mănăstirea mea!... 

Şi, cu aceste cuvinte, muri. 

Călugării îl puseră în biserică şi-i făcură prohodul şi, a treia zi, îl înmormântară. 

Mulţime mare de boieri şi alți oameni de prin tot ţinutul să fi fost venit la înmormântare 
şi mulţi plângeau după dânsul, căci foarte bun om era şi pe oricine venea la el, de era boier, îl 
primea şi cinstea ca pe un boier, de era vreun călător, îl adăpostea ca pe un frate, de era ţăran, se 
purta cu dânsul ca un părinte, iar de era vreun sărman, niciodată nu-l alunga de la uşa sa, fără să-l 
miluiască. 

Aşa era Mitropolitul Anastasie Crimca. 

Şi tocmai de-aceea şi pentru că a făcut şi înfrumusețat mănăstirea Dragomirnei, mai dihai 
decât toate mănăstirile şi bisericile din ţară, boierimea şi cei mai mari, văzând cruzimea lui Ştefan 
Tomşa, cum a ucis, fără nici o dreptate, pe Mitropolitul, se sculară, cu toţii înfuriaţi, asupra lui 

Tomşa Vodă şi asupra Doamnei şi stăruiau să-l deie jos de pe tronul Moldovei şi să-l alunge din 
țară, ca să nu-i mai audă de nume. 

Ştefan Vodă Tomşa, văzând aceasta şi ştiind bine că, când se răscoală ţara întreagă, nu e 
lucru de şagă, îşi luă pe seamă şi fugi, pe neştiute, la Solca, şi, acolo, se ascunse, spre apus, din 
sus de mănăstire, într-un munte, care şi până astăzi se numeşte „Muntele lui Vodă”. Acolo, pe 
muntele acela, petrecu el până ce se mai molcomiră boierii... 

Pe locul acela, unde lovise Ştefan Vodă Tomşa cu buzduganul pe Mitropolitul Crimca, 
puse, mai pe urmă, cine a fi pus nu ştiu, o cruce mare de stejar, care se mai poate vedea şi astăzi 
(1875). 

De e tocmai crucea aceea, care s-a pus îndată după moartea Mitropolitului Crimca, nu pot 
spune, dar cum crucea aceasta e tare veche, poate să se încredinţeze orişicine, mai ales că şi 
partea cea mai împlântată în pământ se mai află şi este roasă de ploi... 

Ce-or fi făcut boierii cu Doamna lui Tomşa nu se ştie, căci de la nimeni n-am înţeles 
nimic... De bună seamă că şi ea n-a fi fost lăsată în pace, ci trebuie să i se fi răsplătit şi ei, după 
cum adică i-a fost inima şi vorba... 

Un lucru prea adevărat şi pe care nimeni nu-l poate tăgădui este că mănăstirea lui Tomşa 
Vodă a rămas beciul mănăstirii celei din Dragomirna. 

Mănăstirea din Dragomirna stă, şi astăzi, frumoasă, că ţi-i mai mare dragul să te uiţi la ea. 
E împrejurată, din toate părţile, cu ziduri tari şi călugării se roagă, neîncetat, pentru sufletul 
bunului Mitropolit Anastasie. Pe când mănăstirea lui Ştefan Vodă Tomşa e părăsită de părinţi, 
zidurile de prin preajma bisericii, precum şi chiliile călugărilor, ce au fost oarecând aici, sunt aşa 
de risipite, de ţi se frânge inima de durere... Zău!, ţi-i mai mare greul să stai şi să te uiţi la aceste 
risipituri, pline de spini şi pălămidă... 

Se vede că Dumnezeu nu trece cu vederea fapta nedreaptă. 

Dacă Ştefan Tomşa ar fi fost om ca toţi oamenii cei de omenie, bun la inimă, îngăduitor 
şi ceva mai cugetător, să nu fi căşunat atâtea morţi de om, atunci, de bună seamă că Dumnezeu nu 
lăsa ca mănăstirea lui să se desfacă, ci ar fi scutit-o de timpurile cele vitrege, precum a scutit şi 

mănăstirea Dragomirna” ”. 


Această ultimă referire vizează secularizarea averilor mănăstirești şi desfiinţarea celor 
mai multe dintre mănăstirile bucovinene, care capătă statut de biserici obşteşti, începând cu anul 
1785, dar desfiinţarea obştii călugăreşti de la Solca nu se datorează crimelor făcute de Tomşa, 
odinioară, ci proastei gospodăriri a lăcaşului şi a degradării necontenite, pe care avea să o 
oprească târziu, spre sfârşitul secolului al XIX-lea, în baza unor planuri exemplare, un arhitect 
vienez, pe nume Karl Adolf Romstorfer, cel care avea să reconstruiască Putna şi să scoată din 
moloz şi gunoaie vestigiile măreţe ale Cetăţii Sucevei, pentru a întâmpina cum se cuvine 
comemorarea celor patru veacuri de la înveşnicirea lui Ştefan cel Mare şi Sfânt al Moldovei, în 2 
iulie 1904. Dar asta-i altă poveste, care trebuie spusă doar la timpul şi la locul potrivit. 


Notiţele lui Vartolomei Mazereanu 
ŞI ale lui Arune Pumnul 


Intr-o vreme în care doar cercetările, prin vechile arhive mănăstirești, făcute de un alt 
austriac, Wickenhauser, ţineau loc de memorie românească, Arune Pumnul valorifică vechile 





“9 MARIAN, S. FI., Ştefan Tomşa şi Mitropolitul Crimca, în „Tradiţii poporane române / din / Bucovina”, 
Bucureşti, 1895, pp. 145-153 

condici mănăstirești, scriind şi publicând, la Cernăuţi, în 1865, cartea „Privire repede peste trei 
sute treisprezece din proprietăţile aşa-numite Moşiile mănăstireşti, din care s-a format măreţul 
Fond Religionar al Bisericii drepteredincioase răsăritene din Bucovina”. 

„Condica mănăstirii Solca”, publicată, pentru prima dată, de Simion Florea Marian, în 
„Revista Politică” din 1889, Nr. 7, a fost „scrisă de părintele Vorftolomei archimandrit, şi am 
scris eu aice în zilele părintelui Meftodi igum. Solcăi, 1775 Noem. 1070. 

Condica lui Vartolomei Măzăreanul reprezintă, de fapt, un inventar al daniilor (obiecte de 
cult, cărți sfinte, moşii, sate, vii, pivnițe, crâşme, robi, posluşnici şi iobagi), cu un istoric al 
dobândirii lor, dar nu pomeneşte nimic despre istoricul ctitoririi mănăstirii, despre viaţa citorului 
sau despre cea a generaţiilor de obşti călugărești. 

Arune Pumnul, entuziast admirator al actului de eficientizare a fostelor averi mănăstirești 
şi a menirii Fondului Religionar, preia o parte din informaţiile înveşnicite de Letopiseţul lui 
Miron Costin, iar pe baza documentelor publicate de Wickenhauser, întocmeşte un inventar 
sumar al celor „15 proprietăţi, stăpânite de cătră mănăstirea Solcăi” şi se referă, desigur, doar la 
moşii şi sate: 


„Mănăstirea Solca se crede a fi fost întemeiată de către Ştefan XI Tomşa Vodă (N.N.: 
Ştefan al XI-lea, dar Ştefan Tomşa al II-lea, depinde pe ce nume se face numărătoarea), în anul 
1615, dintr-un îndemn întreit: întâi, pentru ca să-l ajute Dumnezeu să se poată ţine pe tronul 
Moldovei, de pe carele voiau Polonii să-l alunge cu orice chip, şi să pună în locul lui iarăşi pe 
Constantin Movilă, pe care îl alungase Ştefan XI Tomşa din Domnie, la anul 1612; a doua, ca să-l 
ierte Dumnezeu pentru uciderea boierilor, celor ce ţinuseră cu Movilă; şi a treia, apoi şi ca să se 
lăţească şi să se întărească religiozitatea ţării. 

Cele 15 proprietăţi, stăpânite de către mănăstirea Solca; datul uricelor şi numele 
dăruitorilor: 

Drăgăneşti (sat), Caşvana (sat), Solca (sat) şi Botoşana (sat), toate patru, în dar de la 
Ştefan XI Tomşa Vodă, la 18 Mart 1615, 25 Iulie 1615, 31 Iulie 1615, 25 Octombrie 1616; 

Hrinceşti, Ivanoşcovcea, Preleşanii, toate în dar de la Radul I Vodă cel Mare, la 11 Faur 
1625; 

Bădeuți, Grăniceşti, laslovăţul, tustrele în dar de la Radul 1 Vodă cel Mare, la 11 Faur 
1625; 

Milişăuţii (jumătate de sat), cumpăraţi de către mănăstire (dar nu se pune de la cine), la 
20 Ianuarie 1760; 

Patru munţi, la Câmpulung, anume Cucoşul, Găina, Porcescul, Botoul. Aceşti munţi şi i-a 
însuşit mănăstirea, prin schimb cu Milişăuţii (jumătate de sat, dar nu se spune cu cine a 
schimbat), la 20 Ianuarie 1775; 

Fărăoanii, Mănăstirenii şi Ciorsacii; aceste trei sate sunt în Moldova””!. 


Inventarul lui Măzăreanul, „Katastich de toate scrisorile sfintei mănăstiri Solcăi, carele s- 
au scris în anul de la Christos 1771, fevruar 15 zile”, este mult mai amplu şi mai amănunţit, dar 
parcă şi pustiit de dragostea creştinească, cea atât de persuasiv predicată de lisus Hristos. 

Conform catastihului lui Măzăreanul, mănăstirea Solca avea următoarele moşii: 


Satul Solca, „dat sfintei mănăstiri Solcăi”, în 31 iulie 1615 (de fapt o nouă întărire a 
uricului din 13 martie 1615), „arătând că, după ce au zidit mănăstire Solca, şi au văzut că satul 


7 MAZERAN, op. cit., pg. V 

7! PUMNUL, Arune, Privire repede peste trei sute treisprezece din proprietăţile aşa-numite Moşiile 
mănăstireşti, din care s-a format măreţul Fond Religionar al Bisericii dreptcredincioase răsăritene din 
Bucovina, Cernăuţi 1865, pp. 117-119 

” MAZERAN, op. cit. pp. 22-53 

Solca iaste în drumul mănăstirii, şi cum că Arbure au fost hain şi au ucis pre stâpânul său, şi 
pentru aceia satul Solca au umblat din mână în mână”, Tomşa l-ar fi răscumpărat de la mănăstirea 
Suceviţa, căreia îl dăruise mitropolitul Gheorghe Movilă, şi l-a făcut danie mănăstirii sale; 


Satul Botăşana, cumpărat de Ştefan Tomşa, cu „700 galbeni de aur, de la fete de boer, 
anume Nastasie, fata Micăi, nepoată Răcătoaei, şi de la alre rude a ei”, în 25 octombrie 1615, şi 
„dat sfintei mănăstiri Solca”; 


Satul Căjvana, cumpărat „de la Vasilii Şeptelici şi de la neamurile lui”, cu 1.000 ughi, în 
28 iulie 1615, şi „dat sfintei sale mănăstiri Solca”; 


Satul Hrinceşti, „dat călugărilor de la mănăstire Solca, de întăritură, şi de stăpânit”, de 
către Ştefan Tomşa, în 30 decembrie 1622, când „l-au cumpărat călugării de la Vasilii, şi de la 
fratele lui, Lupul, şi de la sora lor, Drăguţa”, cu 400 ughi; 


Bădeuți, Drăgăneşti, Criniceştii, Ivancicăuţii., Părlăşanii, „care sate întăi au fost 
domneşti, şi se chema din ocolul Badeuţilor”, sate cu care, în 13 martie 1615, Ştefan Tomşa, după 
ce povesteşte „în ce chip au zidit numita mănăstire, în locul ce i l-au arătat Dumnezeu şi în ce 
chip, au miluit numita mănăstire” Solca; 


Satul Meleşăuţi, stăpânit, pe jumătate, drept danie de la „Vlădica Evloghii de Rădăuţi, 
până în 30 august 1633, când egumenul mănăstirii Solca a declarat că mănăstirii „nu-i era de nici 
un folos de ace moşie, în locul moşiei ar fi dat mănăstirii doaor prisăci stupi”; în 3 octombrie 
1733, mănăstirea Iţcani, care stăpânea cele trei părţi de sat, danie de la Maria Humoae, „neavând 
cu ce săvârşi lucrul mănăstirii aceia, au vândut moşie Meleşăuţii mănăstirii Solcăi, drept 60 lei”; 


Costeştii şi Mănăstirenii, „doao sate pe Siretiu”, foste „drepte domneşti”, dăruite Solcăi, 
de Ștefan Tomşa, încă din 1614, şi întărite în 13 martie 1615; 


Satul Faraoane şi Mihăileştii, primul cumpărat de Tomşa, pe jumătăţi, plătite cu câte 
1.000 galbeni, de la „Dimitrie Goia şi de la toate neamurile lui” şi, respectiv, de la Şteful, în 4 
martie 1615, când a fost dăruit Solcăi; Mihăileştii „l-au cumpărat călugării de la mănăstire sa 

Solca”, de la Sofronie şi sora lui, Piatra, plătind „200 taleri bătuţi”, în 18 iulie 1622; 


Ciorsacii şi Broştenii pe Şoimuz, actuale cartiere ale Fălticenilor, „danie numitei 
mănăstiri de la Vasilii Cantacozino vel spatar şi de la fratele dumnealui, Ilii Cantacuzino vel 
comis”, din 9 iunie 1705. 


Acestor 15 sate, li se adaugă Balta Luciul, „dania de la Duca comisul şi de la giupăneasa 
Zlata”, care „au închinat sfintei mănăstiri Solcăi, şi i-au dat, după moartea lor, tot ce vor ave, iar 
atunci, întâi, au dat mănăstirii un plug de boi, opt vaci cu viței, doao epe cu mănji şi balta ce să 
chiamă Luciul, din sus de Fălciu”. 


Dar necreştine, ba chiar anticreştine, ni se par daniile în oameni, robi, posluşnici şi vecini. 

Ştefan Tomşa a dăruit călugărilor de la Solca, drept robi, familiile ţinganilor Oance, 
Ghervasii, Stepan, Savul, Şărban, Stoica, Țandăr, Stancul, Stepan Stoicov şi Duţa, în 12 mai 
1615, şi pe „Saca giude cu femeia Anna, cu feciorii lor, Agafie, Vasilii, Măria, Narte Faur, cu 
femeia lui Tecla, cu fii lor, Tima şi Andreiaşi, Victor Faur cu femeia lui Ştefana, cu feciorii lor, 
pecum şi, împreună cu familiile, pe Ştefan Faur, Guţul, Dumitru Guţ, Ilii, Sava Zlătari, 
Constantin, Grigorii Căldărari, în 17 iunie 1623. 

Miron Barnovschi dăruieşte, drept robi, pe „Gheorghi şi ţiganca lui Țana, cu copiii lor”, 
în 30 aprilie 1627. 

În 25 ianuarie 1730, se înregistrează o incredibilă „carte domniască de la Grigorii Ghica 
Voevoda, cătră dum. Toader Paladi vel ban, pentru o ţigancă a mănăstirii Solcăi, pre care au luat 
un ţigan al Moldoviţii, să-i împartă copiii la amândoao mănăstirile PRE DREPTATE”. 
Sublinierea îmi aparține. 

În 1775, într-un tabel, intitulat „Câţi ţigani are acmu sfânta mănăstire Solca”, Vartolomei 
Măzăreanu inscripţionează nume de oameni, ai căror urmaşi, peste un secol, se vor număra, aşa 
cum se va vedea, printre... fruntaşii români ai târguşorului Solca (Mereuţă, Timingeriu, Mihălaş 
etc.), ceea ce este şi normal, pentru că mulţi dintre robii ţigani ai mănăstirilor au fost, la origine, 
posluşnici sau vecini, dar care, prin căsătorie cu un rob ţigan sau cu o roabă ţigancă, deveneau, la 
rândul lor, robi. 


Opisul acesta anticreştin cuprinde următoarele nume: 


Tănasii Bălan a lui Bălan, care avea nevastă pe Palaghia, roabă la Humor; 

Petre Bălan a lui lon Bălan, cu nevasta Măriuţa, roabă la Putna; 

Iacov Mereuţă a lui Mierăuţă, nepotul lui Dumitru, cu nevasta Marie, roabă la Putna; 

Vasilii Mierăuţă, fratele lui Iacov, căsătorit cu moldovanca Parasca; 

Ion Mierăuţă a lui Toader Mierăuţă, şi el nepotul lui Dumitru, căsătorit cu moldovanca 
Nastasia; 

Chiruţă Mierăuţă, fratele lui lon, căsătorit cu Dumitra, roabă la Humor; 

Ianache Mierăuţă, frate cu Ion şi Chiruţă, căsătorit cu Maria, roabă la Humor; 

Ştefan Mierăuţă, a lui Iacov Mierăuţă, căsătorit cu moldovanca Maria; 

Vasili Mierăuţă, fratele lui Ştefan, căsătorit cu Parascheva, roabă la Putna; 

Chiriiac Mierăuţă, frate cu Ştefan şi Vasile, căsătorit cu moldovanca Gafiţa,; 

Lupul Mierăuţă, al cincilea fecior al lui Iacov, căsătorit cu Chiţa, roabă la Rădăuţi; 

Simeon Mihălaş, al lui Mihălaş Mierăuţă, căsătorit cu Catrina, roabă la Voroneţ; 

Sava Mihălaş, fratele lui Simion, căsătorit cu Irina, roabă la Humor; 

Lazor Mihălaş, frate cu Simeon şi Sava, căsătorit cu Ştefania, roabă la Pobrata (Probota); 

Toader Mihălaş, al patrulea frate, căsătorit cu Varvara, roabă la Putna; 

Filimon a lui Grigoros a lui Dumitru, căsătorit cu Irina, roabă la Moldoviţa; 

Anton, fratele lui Filimon, căsătorit cu Tudosia, roabă la Moldoviţa; 

Lupul, fiul lui Filimon, căsătorit cu loana, roabă la Humor; 

Ioniţă, fiul lui Anton, căsătorit cu Catrina, roabă la Voroneţ; 

Constantin a lui Tofan a lui Grigoros, căsătorit cu Paraschiva, roabă la Voroneţ; 

Toader Chimnigeri, căsătorit cu loana Lupului Calbou din Solca; 

Sandul Ciubotari, căsătorit cu Iftimia din Solca; 

Symeon Buchte, căsătorit cu Măriuţa, nepoata lui Calbou din Solca; 

Ioan Calbou a Lupului Calbou a Bucosului (celebrul lăutar, despre care va vorbi Iraclie 
Porumbescu, într-o povestire despre un chef cu lăutari solcani, la Putna, din 1829), căsătorit cu 
Ioana, roabă la Putna; 

Luca Frigură a lui lon Frigură a lui Grogoros, căsătorit cu Ştefania, roabă la Putna; 

Andreiaş Mirăuţă a lui Enache a lui Toader Mirăuţă, căsătorit cu loana, roabă la Slatina; 

Agape a lui Anton a lui Grigoros, căsătorit cu Maria, roabă la Humor; 

Ioniţă a lui Filimon a lui Grigoros, căsătorit cu Gaftona, roabă la Putna; 

Ioniţă Mirăuţă, feciorul lui Iacov Mirăuţă, căsătorit cu Todosia, roabă la Moldoviţa; 

Leonte a lui Toader Chimingeri a Lupului Calbou, căsătorit cu Maria din Solca; 

Procop a lui Filimon a lui Grigoros, căsătorit cu Vasilca, roabă la Slatina; 

Nechita a lui Chiriiac a lui Iacov, căsătorit cu Todosia, roabă la Slatina. 

Cum robii ţigani făceau toate muncile, iar iobagii, conform obiceiului, fugeau de pe o 
moşie pe alta, risipindu-se prin întreaga Moldovă, ba şi prin ţările megieşe, în baza unei cărți de 
gospod a lui Grigore Ghica Vodă, din 5 septembrie 1738, egumenul Isail de Solca a fost 
împuternicit „să caute vecinii mănăstirii prin ţară şi de la fiecare să pliniască căte doi lei”. 

În 19 iunie 1741, Toader Başotă şetrar, aduce la Solca, din ordinul aceluiaşi Grigore 
Ghica Vodă, pe „vecinii mănăstirii, care au şezut în Ciorsaci, anume pre Ciurăeşti”. 

Posluşnicii mănăstirii, dăruiţi, în 7 aprilie 1662, de Vasile Vodă, 8 la număr, erau obligaţi 
să presteze munci în folosul călugărilor, dar „să nu deia nici un feliu de bir” domniei. 


Şi mai există nişte cărți de gospod, „pentru apărarea cârşmelor prin sate”, cârciumile şi 
păcatele beţiei reprezentând, vreme de veacuri, privilegii mănăstireşti. 

În 14 ianuarie 1744, loan Nicolai Voievod dispune „să nu deia mânăstirile de pe supt 
munte tultul, ortul şi alte agărăi, pe vinul ce ar aduce la mănăstiri”, iar în 26 iulie 1764, Grigore 
Alexandru Ghica Vodă îl împuterniceşte pe „Venedict Igum. de Solca să fie volnic a apăra şi a 
popri toate moşiile mănăstireşti, ca să nu vândă nici un feliu de băutură, ce numai mănăstire”. 

Deşi cu intenţii cât se poate de gospodăreşti, Vartolomei Măzăreanul înfăţişează, fără să 
vrea, în „Condica mănăstirii Solca”, o lume urâtă, necreştină, adeseori monstruoasă, dar, în mod 
surprinzător, agreabilă şi cărturarului care a încredinţat-o memoriei. 

La doar câţiva ani de la plecarea lui Vartolomei Măzăreanul la Putna, ca egumen (1775), 
unde, în 1 ianuarie 1779, avea să-şi găsească veşnica odihnă, la mănăstirea Solca s-a săvârşit un 
omor, denunţat, în 21 mai 1781, autorităţilor austriece. Omul ucis, iobagul Dumitru Hepciu, 
mergea cu tutun de vânzare, la Solca, şi, întâlnindu-se cu călugărul Ghedeon, a fost arestat, pus în 
fiare şi aruncat în temniţele mănăsturii. Peste câteva ore, Hepciu, stâlcit în bătaie de sfintele mâini 
ale fratelui Ghedeon, a fost aruncat în şanţul din vecinătatea zidurilor mănăstireşti. L-a găsit, 
desfigurat şi însângerat, fratele iobagului, care l-a cărat în cârcă până la isprăvnicie, ca să se 
plângă autorităţilor civile. 

Enervat de atâta lumească obrăznicie, sfântul rugător Ghedeon i-a capturat pe cei doi frați 
iobagi şi i-a mustrat creştineşte cu ciomagul, până ce Dumitru Hepciu s-a lepdat de suflet. 
Supravieţuitorului i s-a cerut să pună degetul pe o scrisoare de iertare, apoi şi mortul, şi fratele lui, 
au fost aruncaţi în şanţ. Socrul victimei, Hrihor Sanciuc, a înaintat o plângere Administraţiei 
Militare a Bucovinei, dar în colecţiile de documente ale Complexului Muzeal al Bucovinei nu 
există nici o continuare a acestei abominabile poveşti, care să fie inclusă în tezaurele de 
documente, care văd lumina tiparului în anumite perioade de timp. 


Documentele ctitoririi mănăstirii 


În luna lui martie a anului 1615, a treisprezecea zi, Ştefan Tomşa al II-lea sau Ştefan al 
XI-lea Tomşa, cum au scris cronicarii numărători de domni cu numele Ștefan, şi-a sfinţit ctitoria 
sa de la Solca, pe care o zidise, cu sprijinul mitropolitului Anastasie Crimca şi al episcopilor de 
Roman şi de Rădăuţi, „pe locul arătat de Dumnezeu, anume Solca”, înzestrând-o, iarăşi, cu sate şi 
Moşii: 


„Noi, Ştefan Voievod, din mila lui Dumnezeu Domn Țării Moldovei, fiul prealuminatului 
domn Ştefan... 

„... cu ajutorul lui Dumnezeu şi cu ajutorul rugătorilor noştri, arhierei ai bisericii lui 
Dumnezeu, părintele nostru Anastasie, arhiepiscop şi mitropolit de Suceava, părintele Aftanasie 

episcop de Roman şi părintele Pavel episcop de Rădăuţu, a început domnia mea să zidim o 
biserică şi o mănăstire, sfârşind-o şi zidind-o pe locul arătat de Dumnezeu, anume Solca, 
unde este hramul sfinţilor apostoli Petru şi Pavel şi al celorlalţi sfinţi apostoli, şi, zidind domnia 
mea, cu ajutorul lui Dumnezeu, sfânta biserică şi mănăstire, am miluit pe rugătorii noştri cu 
satul Bădeuți, ţinutul Sucevii, cu morile de pe apa Sucevii, aşijdere cu patru sate, anume 
Drăgăneşti, Crăiniceşti, Ivancicăuţi şi Părlăşani, cu toate hotarele şi cu toate veniturile de pe 
aceste sate, care au fost drepte domneşti, ascultătoare de ocolul Bădeuţului. De aceea, să fie mai 
sus-zisele sate Bădeuți, Drăgăneşti, Crăiniceşti, Ivancicăuţi şi Părlăşani dreaptă ocină mai sus 
zisei mănăstiri Solca, cu toate locurile şi toate hotarele, cu tot locul ce l-au avut, cu heleşteie şi 
mori, cu fânaţe şi cu toate veniturile, şi cu câmp, cu pădure, neruşiit în veci. Şi cine ar cuteza să 
răstoarne această a noastră danie, ce am dat-o din mila noastră, la rugămintea sfintei noastre 
mănăstiri, să fie blestemat de trei ori de Dumnezeu, făcătorul cerului şi al pământului, de maica 
precesta, de lisus Hristos isbăvitorul de păcate, de cei 12 apostoli, de cei 4 evanghelişti şi de cei 
318 sfinţi părinţi de Nichea şi Aria procletul să vie peste capul lui şi să aibă parte cu Iuda, sângele 
lui peste noi şi copiii noştri şi toţi Iudeii, în veci amin. 

Însuşi domnul a poruncit. 

Scris în laşi, 7123 (1615), luna Martie 13. 


Ştefan Voievod. Dumitru”'5. 


După doar două luni, în a douăsprezecea zi a lunii mai, Tomşa pune la dispoziţia 
călugărilor câteva sălaşe de robi ţigani, cumpăraţi din Țara Românească, iar veşnica procurare de 
robi ţigani doar din Muntenia, unde existau din belşug, poate îndreptăţi presupunerea că ţiganii 
aceia reprezentau, de fapt, resturi cumanice ale voievodatelor de odinioară. Ștefan Tomşa, aidoma 
tuturor celor din neguroasa beznă a feudalismului, considera că înseamnă un act profund creştin 
cumpărarea de oameni şi dăruirea de „robi ţigani pentru sfânta mănăstire”: 


„Din mila lui Dumnezeu, noi lo Ştefan Tomşevici voievod Domn al ţării Moldovii. 

Adică domnia mea, cu voia stăpânului, cu ajutorul lui Dumnezeu, am ridicat al nostru 
locaş de rugăciune, sfânta mănăstire zisă Solca, unde este hramul sfinţilor şi de tot lăudaţilor şi 
mai înalţi apostoli Petru şi Pavel, iar domnia mea am binevoit, urmând alte faceri de bine, care s- 
au făcut pentru sfânta mănăstire, am vrut să cumpăr robi ţigani pentru sfânta mănăstire, ca să 
fie pentru multe lucruri de trebuinţă, şi, unde au fost crescuţi, aceşti fii de boieri, anume Sava 
Dânceu şi sora lui, Tudora, şi Oprina şi nepoţii lor, Vartic şi sora lor Gaftona, şi Apostol şi sora 
lui, Grozava, copiii lui Medelean, toţi copiii şi nepoţii lui Dânceu, fost staroste din ţinutul Tecuci, 
şi au venit înaintea domniei mele şi înaintea întregului sfat al domniei mele, de nimeni siliţi, nici 
asupriţi, şi au vândut domniei mele ai lor drepţi robi ţigani, anume Oancea cu soţia şi cu copiii 
lui, şi Chervasie cu soţia şi cu copiii lui, şi Ştefan cu soţia şi cu copiii lui, care acei ţigani au fost 
ai părintelui lor, Dânceu, dreaptă danie şi pomană de la nănaşul lui, Bratul, mare comis din Ţara 
Românească, şi Slavul cu soţia şi cu copiii lui, pe care i-a cumpărat de la Frujina, din aceeaşi ţară, 
şi Şerban cu soţia şi cu copiii lui, şi Stoica cu soţia şi cu copiii lui, şi Şandăr cu soţia şi cu copiii 
lui şi cu fiul lui, Radul, şi Stancul cu soţia şi cu copiii lui, pe care i-a cumpărat de la Mogoş, din 
Țara Românească, din ispisocul ce l-a avut de la domnii din Țara Românească, şi Stepan, nepotul 
lui Stoica, şi Duţă cu soţia şi cu copiii lui, pe care i-a cumpărat de la Bratul, mare comis, şi de la 
Mogoş, din aceeaşi ţară; pe toţi aceşti ţigani i-au vândut domniei mele pentru 400 ughi, fără 
dreptele lor urice din ispisocul de întărire şi din cartea de judecată ce le-a avut de la Petru 
voievod, când s-au tras la judecată cu Struţiian, fost staroste, pentru acei pomeniţi ţigani şi l-a dat 
rămas cu scrisoarea de mărturie de la Mihnea, Voievodul Munteniei, şi cu scrisoarea de la fiii lui 
Bratul şi Mogoş, care i-au dat şi i-au vândut pe acei ţigani, şi iar din ispisocul de întărire de la 
Aron voievod şi de la Eremia voievod, de aceea domnia mea, văzând a lor de bună voie vânzare, 

iar domnia mea am plătit în mâinile lor toţi acei mai sus-scrişi bani gata, deplin 400 ughi, înaintea 
întregului sfat al domniei mele, al arhiereilor şi rugătorilor la Dumnezeu Kir Anastasie, 
arhiepiscop şi mitropolit de Suceava, Kir Pavel episcop de Roman şi Kir Aftanasie episcop de 
Rădăuţi şi înaintea boierilor domniei mele, mari şi mici, şi pe urmă ca să dea domnia mea acei 
țigani toţi, cu soțiile şi copiii lor, sfântului locaş de rugăciune şi mănăstirii noastre mai sus 
scrise Solca, pentru pomenirea domniei mele şi a doamnei domniei mele, şi a fiilor domniei mele 
dăruiţi de milă, de aceea să fie robii ţigani neruşiit în vecii vecilor, întrucât domnia mea i-a 
cumpărat pe drepţii bani ai domniei mele, şi la aceasta este credinţa domniei mele mai sus-scrisul 
noi lo Ştefan Tomşevici voievod şi credinţa boierilor noştri (urmează lista boierilor din Divan şi 
clasicul blestem persuasiv, pe care nu le mai reproducem)... 

A scris lonaşco logofăt, în Iaşi, anul 7123 (1615) luna Mai 12 zile””*. 


Povestea satului Solca, dăruit mănăstirii de Ştefan Tomşa, alterată de consideraţii false 
despre Luca Arbure, care cică l-ar fi „ucis pe domnul său”, deşi, în realitate, Arbure a căzut 
victimă mâniei lui Ştefăniţă Vodă, în baza unor presupuneri de uneltire, niciodată dovedite, este 
înserată în uricul din 1 august 1615. 


„Din mila lui Dumnezeu, noi lo Ștefan voievod, Domn Ţării Moldovei, fiul 
preacinstitului voievod Ştefan Tomşa voievod. 

Adică domnia mea, cu mila şi voia lui Dumnezeu, am zidit lăcaşul nostru de 
rugăciune, sfânta mănăstire zisă Solca, hramul sfinţilor mai înalți apostoli Petru şi Pavel, şi 
văzând domnia mea şi acel sat anume Solca, stând în drumul mănăstirii noastre, care sat s-a 
pierdut în viclenie de Arbure, care l-a ucis pe domnul său, şi a umblat satul din mână în mână, 
până când mitropolitul Gheorghie a încredinţat trei sute de ughi şi o cupă de argint lui Udrea cel 
Orb şi i-a dat şi un sat din ocinile sale, anume Stănileştii, în ţinutul Hotinului, şi a luat de la el 
satul Solca şi l-a dat mănăstirii sale Suceviţa; pe urmă a chemat domnia mea pe toţi arhiereii şi 
egumenii din câteva mănăstiri şi, împreună cu întreg sfatul domniei mele, cu boierii mari şi mici, 
am făcut sfat şi am găsit precum acele sate, care au fost pierdute în viclenie, nu se cade să fie puse 
la vânzare sau la cumpărare; deci, de aceea, domnia mea n-a voit ca să aibă pagubă acea sfântă 
mănăstire şi satul să i se ia cu judecată, ci pentru acei 300 ughi şi acea cupă de argint, ce a dat-o 
mitropolitul Gheorghie pentru satul Solca, domnia mea a cumpărat sfintei mănăstiri Suceviţa 
două fălci de vie la Cotnar, în deal, pentru 300 ughi de aur, de la Sas din Cotnar, pe care i-am şi 
scris în catastihul orăşenesc, dar, fiindcă am văzut acea sfântă mănăstire păgubită, şi prădată fiind 
de Leşi fără dumnezeu, domnia mea s-a milostivit şi i-am dat sfintei mănăstiri şapte sute de ughi 
roşii de aur şi o cupă de argint, şi acel sat, Stănileştii, iarăşi i-am întors sfintei mănăstiri Suceviţa, 
care sat i-a fost venit lui Toader Murguleţ armaş, ginerele lui acelui Udrea celui Orb, pe care l-a 
pierdut în viclenie, când singur acel Toader Murguleţ s-a legat cu alţi pribegi ca şi el şi a venit, 
din ţara leşască, cu o mulţime de Leşi şi Cazaci, cu sabie şi cu foc asupra domniei noastre şi 
asupra ţării noastre, şi a făcut război cu domnia mea la apa Jijiei, pe care, însă, milostivul 
Dumnezeu i-a pus sub sabia domniei mele; de aceea, să fie acel sat sfintei mănăstiri cu toate 
hotarele şi veniturile sale neruşiit nici odinioară în vecii vecilor, la fel şi mai sus-scrisele vii, pe 
care le-a cumpărat domnia mea sfintei mănăstiri, să fie ei nesmintite nici odinioară în veci, iar 
acei şapte sute ughi de aur şi acea cupă de argint am dat domnia mea toţi banii gata în mâinile 
egumenului de atunci şi ale întregului sobor de la acea sfântă mănăstire, care, după nume, sunt 
aceştia: ieromonah Pancratie egumen, ieromonah Enoh, ieromonah Nicon, ieromonah Anastasie 
şi Fteodosie şi Fteolipt şi Zaharia şi Luca şi loan, şi diaconul Severiian, şi diaconul Mihail, şi 
diaconul Selevestru, şi tuturor fraţilor trăitori în cea mănăstire, înaintea arhiereilor şi sfinţilor 
noastre moldoveneşti: Kir Anastasie arhiepiscop şi mitropolit de Suceava, şi Kir Pavel episcop de 
Roman, şi Kir Aftanasie episcop de Rădăuţi, şi înaintea întregului sfat al nostru, mari şi mici, şi 

înaintea egumenilor de la cele 9 sfinte mănăstiri, a căror semnătură şi pecete mărturisesc adevărat, 
dar satul zis Solca, care este pe acelaşi râu şi în drumurile mănăstirii noastre, l-am luat domnia 
mea la sfânta mănăstire zisă Solca, cu toate hotarele sale, şi cu poienile, şi cu toate veniturile 
sale, cu bunăvoință şi întreaga inimă a întregului mai sus scris sobor şi a celor ce trăiesc la sfânta 
mănăstire Suceviţa, şi am făcut ca acel sat să fie metoh sfintei noastre mănăstiri, nesmintit 
nici odinioară în vecii vecilor, pentru pomenirea şi pentru iertarea păcatelor domniei mele şi a 
părinţilor domniei mele, iar pentru credinţa tuturor celor scrise mai sus este credinţa domniei 
mele însăşi, mai sus-scrisul noi lo Ştefan Tomşevici voievod, şi credinţa boierilor noştri (N.R.: nu 
mai reproducem lista boierilor din Divan şi blestemul)... 

„.. pentru mai mare întărire şi confirmare, am poruncit credinciosului şi cinstitului 
boliarin, panului Nechifor Beldiman, marele logofăt, să scrie şi să lege pecetea noastră la această 
adevărată scrisoare a noastră. 

Scris în laşi, anul 7123 (1615) luna August 1 zile. 


Ştefan voievod. Ionașco logofătul al III-lea a scris”. 


In 25 octombrie 1615, Tomşa cumpără, hotărât „să miluiască această a noastră sfântă 
mănăstire cu sate, satul Botoşana, numit încă, pe acele vremuri Botoşani, „botoşanii” însemnând, 
în româna veche, „păstori ai oilor sterpe” (botee): 


„Noi Ştefan Tomşevici voievod, din mila lui Dumnezeu Domn Ţării Moldovei. 

Cu ajutorul lui Dumnezeu şi la rugămintea sfintei noastre mănăstiri, anume Solca, unde 
este hramul sfinţilor apostoli Petru şi Pavel, a hotărât domnia mea să miluiască această a noastră 
sfântă mănăstire cu sate, cumpărându-le cu drepţii săi bani, şi, dând de ştire domnia mea tuturora 
care au de vânzare sate, să vină şi să le vândă după dreaptă înţelegere, şi venind boieri din-o parte 
şi din alta, anume Anastasia, fata Michei, nepoata Răcătoaiei, cu fiul ei, leremie, şi sora lui, 
Marica, jupâneasa dumisale Constantin Cărcu, şi fraţii ei, Andrei, Ştefan, Vasilie, Ipatie, Nicolai 
şi Constantin, şi rudele lor, lonaşco şi fratele său, Vasilie păharnic, şi sora lor, Anesia, jupâneasa 
lui Simeon diac, şi fraţii ei, Dumitraşco, lonaşco şi Gripina, copiii Nastei, şi Ana, şi Anastasia, şi 
(lipsă în text), fetele Drăguţii, toţi nepoţii şi strănepoţii Răcătoaiei, şi de nimeni siliţi, nici asupriţi, 
ci de a lor bună voie au venit înaintea noastră şi înaintea întregului nostru sfat, a protoistoşilor 
bisericii lui Dumnezeu şi sfinţi părinți ai Moldovei: dumnealui Anastasie arhiepiscopul şi 
mitropolitul Sucevei, dumnealui Atanasie episcop de Roman şi dumnealui Pavel episcop de 
Rădăuţi, şi înaintea marilor noştri boieri, lonaşco Ghenghe, mare logofăt, şi Mârza, mare vornic 
de ţara de jos, şi Nicoară, mare vornic de ţara de sus, şi Gligorie Ciolpan, hatman, şi înaintea 
tuturor boierilor noştri, a mari şi a mici, ŞI, cu ajutorul lui Dumnezeu, ne-am învoit şi au vândut 
domniei noastre a lor dreaptă ocină, după uricul de cumpărătură ce-l aveau strămoşii lor de la 
Ştefan Vodă bătrânul, un sat anume Botoşani, ţinutul Suceava, pe apa pârâului Soloneţul mic, şi 
cu loc de moară pe pârâul amintit, cu toate fânețele şi poienile, ce se cheamă Şerba, şi cu toate 
hotarele, în bucovina şi în câmp, şi cu holme şi peste holme, şi cu plaiuri şi peste plaiuri, unde au 
fost vechile hotare ale Căjvanei şi cu Botoşanii, cu toate veniturile din tot locul, pe unde au fost 
de veci, şi au vândut acel sat domniei noastre, pentru 700 ughi, şi a plătit pe deplin domnia mea, 
cu bani gata, dând în mâinile lor toţi acei 700 ughi, înaintea întregului nostru sfat, şi, pentru mai 
mare credinţă, am scris numele lor, precum am cumpărat domnia mea satul Botoşani de la ei. lar 
domnia mea am dat sfintei noastre mănăstiri Solca, la rugămintea ei şi pentru pomenirea domniei 
noastre şi iertarea păcatelor noastre şi a părinţilor noştri, şi a doamnelor noastre, a copiilor noştri, 
pe care ne-a dăruit Dumnezeu, ca să fie sfintei mănăstiri dreaptă ocină, cu toate veniturile, 
neruşiit în veci (N.R.: urmează blestemul, pe care nu-l reproducem)... 

Scris în laşi anul 7124 (1615), luna Octombrie 25. 

Domnul singur a poruncit. 

aa . 76 
Ştefan Tomşevici voievod” *. 


Vânzarea satului Hrinceşti, „pe apa Solcăi, cu loc şi eleşteu de moară... călugărilor de la 
sfânta mănăstire Solca”, este confirmată, în 20 decembrie 1622, şi de viitorul voievod Miron 
Barnovschi, pe atunci hatman şi, după cum avea să mărturisească, ulterior, cronicarul Miron 
Costin, fără să râvnească la Scaunul Domnesc, deşi, „om de ţară” fiind, dar şi un caracter aparte, 
cum nu se mai pomenise de peste un veac (de la Bogdan-Vlad cel Orb), avea să fie îmbrâncit de 
soartă pe tronul unei țări veşnic aţâţată şi pusă pe gâlceavă: 


„Adică eu, Ghianghea, logofăt, şi Nicoară, mare vornic al ţării de jos, şi Miron 
Bărnovschie, hatman, şi Dumitraşco Ștefan, mare vornic al ţării de sus, şi Gheorghie, mare 
apostol, şi Apostol Catargiul, mare ceaşnic, şi Alecsa, mare spătar, şi Mihălachie, mare vistiernic, 
şi lon, mare comis, şi Vasilie Roşca, mare armaş, şi Nicoară, al doilea logofăt, şi Lupul, al treilea 
logofăt, adică noi mărturisim, cu această a noastră scrisoare, precum au venit înaintea noastră 
Vasilie şi Lupul, fiii Tofanei, şi ruda lor, Lupul, fiul Samfirii, nepotul (lipseşte) şi strănepotul 
(lipseşte), din bună voia lor, de nimeni siliţi, nici asupriţi, şi au vândut a lor dreaptă ocină şi moşie 
din uricul ce l-a avut moşul lor de la (lipseşte) voievod, satul Hrinceşti, ţinutul Sucevii, pe apa 
Solcăi, cu loc de eleşteu şi de moară, şi au vândut părinţilor şi rugătorilor noştri, călugărilor de 
la sfânta mănăstire Solca, unde este hramul sfinţilor primlăudaţilor şi primfăcătorilor apostoli 
Petru şi Pavel, pentru 400 ughi bani buni; şi s-a sculat călugărul de la sfânta mănăstire Solca şi a 
plătit toţi acei mai sus scrişi bani, 400 ughi bani buni, în mâinile celor mai sus-scrişi, înaintea 
noastră, a tuturora, şi, văzând noi tocmala lor, de bună voie făcută între ei, şi plata deplină, le-am 
făcut lor această mărturie, după care să-şi facă şi ispisoc şi uric de la domnia sa Domnul; şi de la 
noi, mare credinţă şi întărire, şi noi toţi am pus pecetea noastră la această cinstită scrisoare a 
noastră. 

Scris în laşi, anul 7131 (1622) Decembrie 20. 
- Ghianghia log (pecete), Barnovschi hatman (pecete), Dumitru vel vornic (pecete), Lupul 


log 


Despre Miron Barnovschi, om evlavios şi bun gospodar, de pe seama evlaviei căruia a 
profitat şi mănăstirea Solca, povesteşte cu drag Miron Costin: 


„După moartea Radului-vodă celui Mare, boierii şi ţara, văzând pre Barnovschii 
hatmanul, om de ţară şi fără cuconi şi cunoscut împărăției, cu slujbele ce făcuse la Hotin, la sultan 
Osman, şi ştiut şi căpeteniilor tătărăşti, ales lui Cantemir, cu carile legase prieteşug, încă din 
mârzecia lui, la Toporăuți, la o trecătoare a lui în Țara Leşască, au ales, cu glasurile tuturora, pre 
Barnovschii hatmanul de domnie şi au mers o samă de boieri la împărăție, de i-au adus steag de 
domnie. 

Îndată ce au stătut Barnovschii-vodă la domnie, întâiâu au stătut după grijea ţării, ce-i 
venise asupra de tătari, şi au trimis la galga-soltan daruri şi la Cantemir-paşa şi au întors 
vrăjmăşia tătarilor, ce gătise ei asupra ţării, şi, apoi, au stătut şi, după aşezarea ţării, care să 
stricasă foarte rău la Radul-vodă... 

Milele domnilor pot aşeza ţările, nemila şi lăcomia fac răsipă ţărilor. Făcusă Barnovschii- 
vodă mare volnicie curţii, să dea numai la bir, o dată într-un an. Și oricine din curteni, de nevoie, 
au răsărit de la ocina sa, ori la sat boieresc, ori la sat domnesc, pre toţi i-au adus la breslele sale şi 
la locul său. Şi siliştilor, pe unde să pustiisă, au dat slobozii, chemând oameni din Țara Leşască şi 
aşa s-au împlut ţara, în puţină vreme, de oameni”. 





7 BALAN, Documente bucovinene, vol. 1 / 1507-1653, Cernăuţi 1933, pp. 163, 164 
7! BALAN, Documente bucovinene, vol. 1 / 1507-1653, Cernăuţi 1933, pp. 179, 180 

Printre „milele” lui Miron Barnovschi, se numără şi una, care, astăzi, poate revolta. 
Pentru că s-au înfăţişat, înaintea Divanului Domnesc, în 5 mai 1627, „părinţii şi rugătorii noştri, 
călugării de pe la toate sfintele mănăstiri, şi s-au jeluit cu mare plângere” (parcă-i aud jeluindu- 
se şi plângând, şi vărsând amare lacrimi fierbinţi, de dorul, de mila şi de dragostea profund 
creştină faţă de robii lui Dumnezeu — nu ai lor, ci ai lui Dumnezeu — pe care „nu pot să-i 
stăpânească”, pentru că „ei s-au împrăștiat şi au fugit în alte ţări şi au rămas mănăstirea fără 
țigani”). ar cucernicul voievod, „cu inimă curată şi luminată, din tot sufletul nostru şi cu ajutorul 
lui Dumnezeu”, aruncă, fără voia minţii lui, cu pietre în lisus Hristos, stabilind că „doar călugării 
să aibă a lucra cu ei şi să-i pedepsească pe fiecare după fapta lui” pe semenii noştri, ai călugărilor 
şi, mai presus de toate, aşa cum ne-a încredinţat E], ai lui lisus Hristos: 


„Io Miron Bărnovschi Moghila voievod, din mila lui Dumnezeu domn al ţării Moldovei. 

Iată, domnia mea am binevoit, cu a noastră bunăvoință şi cu inimă curată şi luminată, din 
tot sufletul nostru şi cu ajutorul lui Dumnezeu, scriem şi mărturisim, cu această carte a noastră, că 
au venit înaintea noastră şi înaintea tuturor boierilor noştri, părinţii şi rugătorii noştri, călugării de 
pe la toate sfintele mănăstiri, şi s-au jeluit cu mare plângere, spunând că au avut robi ţigani, de 
danie şi miluire de la alţi domni dinainte, sfântrăposaţi, şi au privilegii cu mare blestem pentru 
acei ţigani şi nu pot să-i stăpânească, fiindcă tot umblă slugile hătmăneşti şi juzii de ţigani şi iau 
gloabe şi ciubote şi, în fiecare an, îi duc la scaunul domniei şi, de aceea, ei s-au împrăştiat şi au 
fugit în alte ţări şi au rămas mănăstirile fără ţigani. 

Deci, Domnia mea, cu binecuvântarea celor patru ierarhi moldoveni, chir Anastasie 
arhiepiscop şi mitropolit de Suceava şi chir Athanasie episcop de Roman şi chir Evlovie episcop 
de Rădăuţi şi chir Mitrofan episcop de Huşi, şi cu binecuvântarea întregului nostru sfat, boierii 
noştri moldoveni, mari şi mici, domnia mea m-am milostivit şi am iertat toate aceste mai sus- 
scrise, ca, de acum, înainte, să nu aibă nici o treabă slugile hătmăneşti şi juzii de ţigani, nici darea 
să nu ia de la ei, nici gloabe, nici ciubote, doar călugării să aibă a lucra cu ei şi să-i pedepsească 
pe fiecare după fapta lui, şi la scaunul domniei să nu-i ducă. 

De aceea, am dat şi miluit şi am întărit sfintei mănăstiri numită Solca, unde este hramul 
sfinţilor apostoli de frunte, Petru şi Pavel, drepţii ei robi ţigani, anume: Gheorghie cu femeia lui 
şi copiii, şi Gherasim cu femeia şi cu copiii, şi Colțea cu femeia şi cu copiii, şi Nartea cu femeia 
şi cu copiii, şi Vico cu femeia şi cu copiii, şi Ştefan cu femeia şi cu copiii, şi Rancea cu femeia şi 
cu copiii, şi Guţul cu femeia şi cu copiii, şi Dumitru cu femeia şi cu copiii, şi Ilea cu femeia şi cu 
copiii, şi Sava cu femeia şi cu copiii, şi Constantin cu femeia şi cu copiii, şi Gligorie cu femeia şi 
cu copiii, şi Hilip, ca să fie de la noi sfintei mănăstiri Solca drept robi ţigani, în veci. 

Iar după viaţa noastră, cine va fi domn dintre copiii noştri sau din neamul nostru sau pe 
oricine va alege Dumnezeu să fie domn al ţării noastre, Moldova, acela să nu clintească dania şi 
miluirea şi întocmirea noastră. lar dacă cineva va voi să strice miluirea şi întocmirea noastră, 
acela să fie de trei ori blestemat şi blestemat de bunul Dumnezeu şi de 12 sfinţi apostoli şi de 4 
evangheliști şi de 318 părinţi, cei din Nicheia, şi să aibă parte cu Iuda şi cu de trei ori blestematul 
Arie, în veacurile şi muncile fără de sfârşit, amin. Şi altul să nu se amestece. 

S-a scris la Iaşi, în anul 7135 (1627) mai 5 zile. 

Însuşi domnul a poruncit. 

Io Miron Bărnovschi voievod”. 


Asemănătoare, dacă nu chiar identică, era şi soarta posluşnicilor, deci ai iobagilor 
domniei, dăruiţi mănăstirii Solca de alţi voievozi, dar întăriţi „rugătorilor călugări” şi de Dabija 
Vodă, în 28 februarie 1662, care oameni, deci semeni ai noştri şi ai lui lisus Hristos, urmau „să fie 
numai de treabele şi posluşaniile sfintei mănăstiri”, fără obligaţii fiscale şi către domnie: 





73 ACADEMIA DE ŞTIINŢE SOCIALE ȘI POLITICE, Documenta Romaniae Hostorica, A. Moldova, vol. 
XIX, pp. 477-480 

„Adică domnia mea (Eustratie Dabija Vodă) am dat şi am întărit, cu această carte a 
domniei mele, pe rugătorii călugări de la sfânta mănăstire Solca, unde este hramul sfinţilor 
apostoli, cu opt posluşnici, să fie în pace de dajde şi de zloți şi de lei şi de taleri şi de galbeni de 
casă şi de sulgiu şi de iliş şi de untu şi de ceară şi de lucrul domniei mele şi de toate dările şi 
angheriile câte sunt pre altă ţară, nime întru nemică să nu-i învăluiască, pentru căci domnia mea 
m-am milostivit şi i-am iertat, ca să fie în pace de toate câte mai sus scriem, precum au ispisoace 
şi cărţi de mare blăstăm şi de la alţi răpăosaţi domni, ce-au fost înainte de noi, de aceia posluşnicii 
să fie numai de treabele şi posluşaniile sfintei mănăstiri, iar cine-i va învălui întru ceva dintre toţi 
slujitorii pre cartea şi întăritura domniei mele de mare certare va hi de la domnia mea, i innac ne 
budet. 

U Iasoh, vit. 7170 (1662), Feb. 28 den. 

Saam gospodin veleal. 

Io Dabija Voevod”. 


Puţine sunt numele de iobagi solcani ai mănăstirii Solca, păstrate în urice, ispisoace sau 
hotarnice. Dar printre cele încredințate involuntar memoriei, se numără cele ale unor „oameni 
vecini a mănăstirii Solcii, anume Toader Oţătu şi cu nipotul Preacop, şi Sărghie Bodnarul şi cu 
feciorul lui, Toderiţă, şi brat lui Toderiţă, Lupul, şi Apostul, nepot lui Abăza”*, care, în 29 august 
1709, participă la hotarnica satelor Hrinceşti, Badeuţi, Drăgăneşti şi Crainiceşti, proprietăţile 
sucevene ale mănăstirii Solca. În schimb, există şi nume de moşi-strămoşi ai solcanilor, care s-au 
încredinţat memoriei obşteşti prin toponimie, precum Oancea, Milici, Grămadă, Voinea, Duda, 
Coman, Lupul şi, desigur, legendarul Darie, haiducul, de la care, aşa cum s-a crezut şi încă se 
crede în Solca, le-ar fi venit numele Pietrelor Muierilor, deşi există şi o legendă frumoasă, care 
vorbeşte despre o bătălie între solcani şi tătari, în care muierile localnicilor ar fi avut un rol 
decisiv. 


Solca, la începuturile Bucovinei 


În 1774, când trupele austriece, conduse de maiorul Mieg, pătrundeau în Bucovina, pe 
urmele proaspete ale armatelor ruseşti, care se retrăgeau, după pacea de la Cuciuc-Cainardj (iulie 
1774), Solca avea doar 85 de case, cu tot atâtea familii. 

Călugării mănăstirii Solca, partizani ai ruşilor, precum mai toţi călugării mănăstirilor din 
Țara de Sus a Moldovei, încă trăiau bucuria rodniciei vizitei pe care o făcuse, în 1770, la 
Petersburg, unde avea să fie primită de însăşi țarina Ecaterina Alexeievna, o delegaţie pestriță, 
formată din episcopi, egumeni şi boieri. „Duşi, cu mare cinste, înaintea măriei sale, Împăratriţii, 
cinci luni am petrecut acolo, în Sanctpeterburg, şi fiindcă şi sfânta mănăstire Moldoviţa era şi mai 
lipsă căt de vasă sfinte, de cărţi, aşa şi de veşminte... ni-am unit amăndoi spre o cerere, cerşind 
agiutoriu de la sfântul Dumnezeu, şi avănd şi un prieten vechiu al nostru, anume pre părintele kyr 
loan Tatiştiev, întăiul preot din înălțata curte măriei sale Împeratriţii, toată lipsa a acestor doao 
mănăstiri, Solca şi Moldoviţa, am atătat-o”$!, iar demersul, dublat de elogii exuberante, s-a soldat, 
pentru Solca, aşa cum se şi mizase, cu o „miluire” bogată: 9 vase de argint, 3 feloane „de 

adamaşă roşie cu flori săpate, cu pozomet de hir alb la spate şi pre la margini”, 3 stichare 
preoțești, 3 stichare diaconești, 3 epitachile, 3 orare, 6 naracviţe, 12 pocroveţe, toate din ştonf 
roşu sau din adamaşcă galbenă sau roşie, toate cu flori săpateşi cu pozomet alb şi lat împrejur. Şi 
s-au mai primit 2 poale de tetrapod şi de analoghii, 2 inditione pe prestol, 2 acoperământuri de 
prestol, preste Evanghelie, 2 acoperământuri la analoghii şi la jetfelnic, plus 37 cărți „şi toate 
poleite, că chiar din comnata împărătească ni s-au dat”. 

„Ţara gemea, acum, de cătane împărăteşti, tot Nemţi înalţi şi bine legaţi, care erau 
îmbrăcaţi în tunici albe, roşii şi albastre, şi purtau cozi şi tricornuri pe cap. 

Băştinaşii începură să mai răsufle o leacă şi să se simtă mai siguri, căci legile şi dreptăţile 
nu mai atârnau de vârful sabiei, ca pe vremea stăpânirii Turcului. Dar, totuşi, se mai arătau 
făcători de rele, ce aţineau calea bieţilor drumeţi, căci, pe unele locuri, ţara era pustie: de multe 
ori ţi se întâmpla să mergi zile întregi, fără să dai de ţipenie de om sau măcar vreun han mai 
acătării. De drumuri bătute — nici pomină, numai ici-acolo — câte un drumeag plin de hârtopi şi 
mâncat de ploi, iar cale de câteva poşte, întâlneai doar vreun bordei săpat în pământ, în vârful 
căruia atârna, pe o prăjină, un jup de paie sau de strujeni, semn că aici era un fel de conac. 

Satele se întindeau prin râpi şi pe la marginile codrilor pustii şi nepătrunşi, îndosite de 
frica Tătarilor şi a altor legi spurcate. 

Moldovenii se împăcară îndată cu stăpânirea cea nouă, deşi nu puteau pricepe cum de au 
venit sub cârma împărăției austriece, căci nici învălmăşeală de oşti n-au văzut, nici sânge să curgă 
ori măcar pârjol să se plimbe, ca alte dăţi, pustiitor prin ţară”?. 

Şi n-a durat prea multă vreme până ce solcanii au prins de veste că vor fi împroprietăriți 
cu pământ, cât aveau prins în lucru, şi că obştea lor sătească urma să primească şi păduri, şi 
fânețe, şi păşuni, ca să poată prinde cheag fiecare gospodar şi să fie, astfel, de folos viitor şi 
împărăției. Încă nu pricepeau solcanii de unde şi mai ales cum o să se ia acel pământ de arătură, 
de păşune, de fânaţ sau cu pădure, apoi au auzit de protestul egumenului Solcăi, Artemon, care s- 
a alăturat celorlalţi egumeni, împotriva pravilelor şi obiceiurilor noi, cu care „noi, partea 
duhovnicească, nu ne putem împăca”*?. Curândă vreme de la protestul egumenilor, din 25 
februarie 1784, „moşiile mănăstireşti le luă împăratul sub administrarea statului”s%, înființând o 
fundaţiune specială, Fondul Religionar, şi, astfel „toate veniturile incurg în visteria statului, din 
care se vor acoperi toate cheltuielile pentru feţele bisericeşti şi pentru şcoale, iar ceea ce va 
întrece se va întrebuința numai pentru binele obştesc al clerului, al religiunii şi al omenirii”S5. 

„Regimul austriac secularizează, în 1786 (în baza regulamentului din 1785) pădurile şi 
lanurile mănăstireşti, iar pe ţăranii din satele aparţinând mănăstirilor îi împroprietăreşte pe 
pământurile unde munceau... 

Împroprietărirea țăranilor pe locurile unde munceau a trezit în sufletele populaţiei, 
sporită, acum, şi cu un număr considerabil de emigranţi ardeleni (la Solca au venit, în 1778, doar 
două familii, cea a lui Timotei Rusu, plugar din Borşa pe Someş, şi cea a lui loan Berdavan, 
plugar din Şieu pe Someş), o mare dragoste de pământ şi a dezlănţuit un elan remarcabil de 
muncă”. 

În 1784, numărul familiilor solcane sporise, de la 85, la 225, dar Daniel Werenka“” nu 
spune dacă, pe lângă eventuali alți emigranţi din Ardeal sau din satele mănăstirii Solca, nu au fost 
luate la socoteală şi familiile foştilor robi ai mănăstirii, care, aşa cum s-a putut observa, deja erau 


Pat) 


măcar pe jumătate români, datorită căsătoriilor cu câte o „moldovancă” (dar au existat, de-a 


5 GRĂMADĂ, Ion, Jurământul Ţării la 1777, în „Cartea sângelui”, Gr. Edit. „Lon Grămadă” 2002, pg. 

5 MITROPOLIA BUCOVINEI, Averile bisericeşti din Bucovina, Cernăuţi 1939, pg. 13. 

5 PUMNUL, op. cit., pg. 17 

5 NISTOR, Ion. I, Istoria fondului bisericesc din Bucovina, Cernăuţi 1921, pg. 23 

5 JITARIU, Procopie, Monografie folclorică a satului Berchişeşti, Suceava, 2008, pg. 28 

lungul timpului, şi situaţii când moldovenii au devenit robi, după ce s-au însurat cu câte o ţigancă 
de o frumuseţe răpitoare). Oricum, până după anul 1830, nu se poate vorbi de o colonomizare a 
Solcăi cu străini, cu excepţia aparatului funcţionăresc ţinutal, deşi, după prospecţiunile geologice 
din 1793, ale consilierului aulic Peithner von Lichtenfels, la Cacica şi la Solca, încep să se arate, 
în zonă, mineri germani şi polonezi, la Solca funcţionând şi Oficiul de exploatare a sării, sub 
direcţiunea lui Johann Hoffmann, exploatarea sării însemnând, pe vremea aceea utilizarea celor 
peste 50 de izvoare şi fântâni de slatină dintre Solca şi Rădăuţi şi, mai ales, a celor din apropierea 
Solcăi, de la Slatina Mare şi din lunca Pleşului. Ce-i drept, în 1816, austriecii începuseră să 
promoveze o colonizare masivă cu muncitori, în intenţia de a exploata bogăţiile subsolului 
bucovinean, dar aceştia, polonezi, germani, slovaci, se aşează mai ales prin localităţile megieşe 
Solcii, la Cacica, la Soloneţ, la Poiana Micului, la Pleşa, la Rădăuţi şi la Pârteştii de Jos. În Solca, 
însă, se aşază câteva familii de sticlari slovaci, în 1830, şi alte câteva familii de agricultori 
germani, în 1838, în vreme ce colonizarea germană a satului Dealul Edrei s-a făcut în 1835. 

În noua organizare administrativă a Bucovinei, care cuprindea 8 judeţe şi 15 scaune, 
Solca era capitala unui astfel de ţinut al judeţului Suceava. În 1785, în chiliile fostei mănăstiri 
Solca s-a înfiinţat „un Oficiu de încercare şi cercetare a sării din zona Solca şi, totodată, un 
depozit pentru sarea adusă din Transilvania, pentru trebuinţele Bucovinei... la 4 mai 1786, 
Johann Hoffman şi Ignatz Tobias Szeleczky informeaă Camera Auilică din Viena că drumul 
dinspre Solca şi Transilvania este încă greu accesibil; ei fac aprecieri importante şi despre 
Transilvania... 

De altfel, încă din 1783, începuse construirea, cu ajutorul armatei şi al sătenilor din 
localităţile din zona de munte, a drumului de la Storojineţ, prin ambele Vicove, de Jos şi de Sus, 
prin Voitinel, Horodnic, Marginea, Solca, prin Cacica, Păltinoasa, până la Dorna şi, de aici, prin 
Poiana Stampei şi pasul Tihuţa, spre Transilvania — lucrare amplă, efectuată sub conducerea 
inginerului genist Hora von Ozelowitz şi terminată în anul 180855. 

Din 1813, Solca avea şi o şcoală românească, pe lângă biserica fostei mănăstiri, dar cu 
predare bilingvă, în română şi în germană. Fostul sat începea să arate, încet, încet, ca un orăşel, pe 
măsură ce începeau să se dezvolte şi diverse industrii, singura industrie solcană tradițională fiind, 
până la venirea austriecilor, cea a fabricării berii, mănăstirea Solca având, încă din secolul al 
XVII-lea, deci cel mult la câteva decenii de la ctitorirea mănăstirii, prima fabrică de bere din 
Bucovina, dezvoltată cu succes de cuvioşii călugări şi doar modernizată, sub diverşi patroni 
germani şi evrei (Salomon Rudich, M. Koffen, Mihel Rudich etc.), în epoca stăpânirii austriece. 
Şi mai avea Solca, în 1817, când împăratul Francisc I, vizitând Bucovina, a păşit şi pe minunatele 
ei plaiuri, şi o fabrică de sticlă, la care lucrau nemți, proveniţi din Boemia, dar care o duceau greu 
cu viaţa de fiecare zi, deşi sticlăria Solcăi era exportată, datorită arendaşului evreu din Suceava, 
aproape în întregime prin imperiul turcesc. Şi mai exista la Solca, din 1812, şi un depozit de 
preluare a aurului de la aurarii ţigani, care îl procurau spălând nisipurile râurilor de munte şi, mai 
ales, pe cele ale Bistriţei Aurii. 

Comună urbană încă din 1819, cu privilegii de a ţine târguri, din 23 februarie 1823, Solca 
râvnea la statutul de stațiune climaterică, încă din 7 iulie 1807, când, după cercetări temeinice, 
făcute, prin diverse localităţi bucovinene, de Franz Schubert, inspectorul Domeniilor Bucovinei, 
acesta şi, câteva zile mai târziu, Johann von Platzer, şeful Administraţiei Bucovinei, propuneau 
valorificarea izvoarelor minerale, dar cele patru staţiuni climaterice, de la Vatra Dornei, Solca, 
Lăpuşna şi lacobeni încep să funcţioneze, cu resurse şi locaţii limitate, abia după anul 1845. 

În 1794, a fost secetă mare, apoi o iarnă grea, cu viscole cumplite. Patru ani mai târziu, 
începând de duminică, 15 martie 1798, şi până miercuri au fost şase cutremure mari, „cât să 
spăriese creştinii”. În 15 septembrie 1807, a fost văzută pe cer, spre apus, o stea cu coadă 
impresionantă, dar şi minunată, o altă stea arătându-se, spre sud, dar în lunecare lină spre apus, în 

1812. În 1817, a început o iarnă fără omăt şi a continuat aşa până în mai 1818, când au început 
ninsorile şi ploile reci, care au contenit abia în 29 mai, după mare pagubă produsă oamenilor şi 
dobitoacelor. În 1819, o altă stea cu coadă a aprins imaginaţia oamenilor, în vreme ce, în 1821, a 
fost atât de cald, încât, după Crăciun „fetele de la ţară au giucat, afară, desculţe, în cămeşe”. 
Erau, pe atunci, anii în care Solca, aidoma întregii Bucovina, încă se mai frământa între 
preistorie şi modernitate, ba neliniştită de semnele cereşti, ba privind cu speranţă temătoare spre 
puzderia de prefaceri, care o îndemnau, parcă, spre o contemporaneitate europeană care, în bună 
parte, se muta, încetul cu încetul, şi la Solca, nu atât prin străinii care-şi făceau case frumoase, de 
o parte şi de alta a Drumului Împărătesc, cât prin noile ocupaţii, năravuri şi petreceri, pe care le- 
au fost adus cu ei străinii aceia, faţă de care solcanii trebuiau să manifeste o anume ţinută, că doar 
firea mândră a românului nu se veştejeşte în faţa oricui. Solcanii avea miturile şi ocupațiile lor, 
dar şi o ocină strămoşească nespus de frumoasă, de care erau cât se poate de fudui, de parcă lor li 
s-ar fi datorat toate minunăţiile din preajmă. În fond, poate că aşa şi este, pentru că nu se poate 
exclude posibilitatea ca şi alcătuirile naturii să se facă după firea şi sufletul oamenilor băştinaşi. 


Pietrele Muierilor, între legendă şi relatări 


Pietrele Muierilor sau ale Femeilor, numite astfel într-un uric din 6 august 1583, prin care 
Petru Movilă Vodă înzestrează mănăstirea Suceviţa (stabilind hotarele moşiei, sunt menţionate 
„opcina la Piatra Femeilor şi, de acolo, la Dealul Vulturilor, la capătul Somi şi opcina la Dealul 
Solcin, şi iarăşi opcina, până unde se întâlneşte cu drumul slatinii şi, de acolo, tufişul la capătul 
pârâului şi tot drumul Olhoveţului, unde iese drumul din pădure, la colţul lui Jurj”%), au parte şi 
de legende, dar şi de descrieri interesante. 

Legenda, repovestită de Simion Florea Marian, care o auzise de la solcanul Victor 
Vasilescu, „ascultant la tribunalul din Suceava”, dar o şi citise, într-o variantă germană, datorată 
aceluiaşi Staufe-Simiginowicz, din opera căruia luase, de fapt, şi legenda despre Tomşa şi 
Crimca, este însoţită, în cartea marelui folclorist bucovinean şi de un text al farmacistului solcan 
Alexandru Braha, text care, după o succintă descriere a itinerariului şi a monumentului naturii, 
legendează pe seama haiducului Darie: 


„Pietrele Murierilor se află la apus de orăşelul Solca şi sunt aşezate pe vârful unui munte, 
numit „La Pietri”. 

Din Solca, până la Pietrele Muerilor, trebuie să mergi ca la trei ore, şi anume se merge pe 
la biserica ortodoxă-orientală, pe ţărmul pârâului Solca, în sus, până ce ieşi în Sihlişoara, într-un 
şes numit Şesul lui Mitraşcu, de unde se începe, apoi, muntele pe care se află Pietrele Muierilor. 

Ajungând pe vârful muntelui, dai, mai întâi, de o stâncă mare, în formă rotundă, care se 
află la răsărit şi care se numeşte Pietrele Mici. 

De la Pietrele Mici, se merge, printr-un tufiş des de brazi şi făgani, ca la 200 paşi, şi dai 
de Pietrele Mari sau Pietrele Muierilor. 

Aici se văd două grupe pe pietre. Grupa primă seamănă, după forma lor, cu Pietrele Mici, 
sunt, însă, cu mult mai mari decât acestea. Pietrele din grupa a doua se trag, spre apus, în formă 
lungăreaţă şi sunt foarte mari şi impozante. Dinspre miazănoapte, se ridică din pământ, drept în 
sus; dinspre miazăzi, însă, se ridică treptat, aşa că, din partea aceasta, se poate, dar cu mare 
băgare de seamă, ajunge pe vârful lor, unde este aşezată o cruce de piatră. 

Bătrânii din Solca povestesc că pietrele acestea poartă numele Pietrele Muierilor de- 
aceea, pentru că, îmblând un hoţ, lon Darie, cu tovarăşii săi, la prădăciuni, muierile lor petreceau 
printre dânsele, fiind sigure de orişice primejdie. 

Chiar şi Darie singur, când era strâmtorat de poteraşi, încă se retrăgea între aceste pietre, 
unde petrecea, apoi, cu săptămânile. 

Spun, mai departe, bătrânii că-ntre crăpăturile acestor pietre se află o pivniţă. În pivniţa 
aceasta să se fi slobozit, înainte de 40 de ani, mai mulţi Solcani, legaţi cu funii şi să fi aflat 
întrînsa o masă de piatră, de doi stânjeni de lungă, şi, împrejurul mesei, mai multe scaune rotunde 
ca berbinţele şi, asemenea, de piatră. 

În sfârşit, mai povestesc oamenii că, înainte vreme, să fi văzut, în apropierea pivniţei, 
încă o chingă, cioplită în patru muchii, care era aşezată între doi copaci. Capetele chingii se 
puteau vedea, înainte de 40 de ani, mijlocul, însă, nu, fiindcă a fost putrezit. Cu timpul, au 
putrezit şi capetele şi au picat din copaci, aşa că, astăzi, nimic nu se mai poate vedea. 

Crăpăturile, prin care puteau intra în lăuntrul pivniţei, rupându-se, în decursul timpului, 
bucăţi mari de pietre, s-au astupat şi, astăzi, nu mai este nimeni în stare să afle locul pivniţei, 
fiindcă bucăţile picate jos sunt cât nişte case de mari. 

Priveliştea de pe Pietrele Muierilor e minunată. Din trei părți, păduri fără capăt şi, dintr-o 
parte, spre Solca, se vede întreg şesul Sucevii, începând de la comuna Straja şi până la oraşul 
Suceava” 


Dar informaţii despre celebrul haiduc Darie şi despre răgazurile lui pe lângă Pietrele 
Murierilor putem afla în scrierile lui Iraclie Porumbescu, cel al cărui tată, Tănase, avea să 
petreacă, fără voia sa, în vara anului 1815, „Zece zile de haiducie”, alături de cetaşii lui Darie. 


„Haiducul Darie, născut în satul Marginea, în Bucovina, şi, mai pe urmă, acolo, adică pe 
şesul dintre Margine şi Dealul Ederii, la anul 1816, şi spânzurat, era prin toate comunele, de-a 
lungul Carpaţilor bucovineni, ba şi ai celor din Moldova, un nume foarte popular””. 


Iraclie Porumbescu, rememorând o legendă, spusă, ca şi povestea zilelor de haiducie, de 
tatăl său, credea că Pietrele Muierilor s-ar fi numit în vechime, Pietrele lui Dragoş, „sub care se 
zice că ar fi mari comori: bani, arme scumpe şi alte odoare, ascunse de acel Vodă, când veni el, 
de dincolo de munţi, de la Maramureş, încoace, ca să se aşeze, cu o mulţime de oameni aicea, 
adică în Moldova, şi neştiind el ce se va întâmpla, în treacăt pe la poalele acestui munte, unde, pe 
măgura lui, se află Poiana Mărului şi acele stânci mari, să se fi urcat el acolo şi să fi îngropat 
acele scumpeţi. Au căutat mulţi pe acolo, dară comorile zice-se că se află adânc, la talpa stâncilor 
şi între dânsele; în cătrău, între două din ele, se vede o crăpătură, prin care abia se poate băga un 
om. S-a şi băgat unul, de aicea, de la noi, pus de un călugăr, dară abia ajunse ceva mai adânc în 
stânci şi, cu țipăt şi spaimă, strigă să-l tragă de frânghie înapoi, căci acolo ar fi văzut o mulţime de 
şerpi. La călcâiul acestor stânci, de cea parte, spre apus, izvorăşte pârâul Dragoşa, ce dă în 
Moldoviţa; iar de astă parte, râuleţul Dragoşinul, ce dă în pârâul Şoarecelui şi acesta în Suceviţa, 


Şi cu acesta, în Suceava””!. 


Pe urmele lui „loan Darii, vătaful de hoţi şi tâlhari”, cum îi plăcea haiducului să se 
prezinte, după cum povestea Tănase, tatăl lui Iraclie Porumbescu, porniseră, în vara anului 1815, 
poterele împărăteşti din Solca, care s-au înşirat „pe plaiul mare”, răscolind munţii: 

„Întunecase tare şi noi mergeam greu peste butuci de copaci doborâţi de vânt şi prin 
desişul pădurii. Deodată, auzim un pocnet de pistol, în partea dinspre culme, şi sunetul puşcăturii 
se aşternea peste întreaga pădure. Nu zise, la aceasta, nimeni nimica, nici steteră locului, ci, ca şi 
când n-ar fi fost nimic, merserăm tot mai departe. lacob, care venea la spatele mele, îmi zice: 

— Ştii tu, Tănăsucă, ce puşcătură a fost aceasta? 

— Nu, bade Iacobe. 

— Vătaful nostru, ca om ce nu ştie ce-i frica — că nici aceea nu-i şti-o, că de dânsul nici 
plumbul nu se prinde — a rămas înapoi, s-a dus acolo unde a puşcat, ca să se socoată că noi în acea 
parte ne învârtim. Tu nu ştii, da” pe plaiul mare s-a înşirat o poteră, au adurmicat Nemţii cumva 
că suntem pe aici, şi aceasta mi-a spus-o cimpoieşul (N.N. loan Bordeianu din Volovăţ); iar că 
potera-i acum pe plai, ne-a adus ştirea un păcurar. 

Trecurăm o gârlă adâncă, prin care curge un pârâuţ;, dar o trecurăm numai Dumnezeu ştie 
cum! Ajunşi de cea parte de gârlă, o luarăm la deal şi, lângă un brad gros şi crengos, sub care era 
loc gol, bătucit şi larg, cum sunt de acele prin păduri şi le zic oamenii „bătelişti”, Dumnezeu cu 
noi şi cruce de aur; lângă un brad, ne oprirăm şi se aşezară toţi la pământ. 

— loane, zise Iacob, de la o vreme, către cimpoieş, hai ghini s-ar lovi, acum, aici, în 
liniştea asta a nopţii, una de-ale tale, ştii tu; da-i geaba, aice-i... cela ce nu trebuie zădărât. 

— Cela ca cela; i-aş zice eu una că şi lui i-ar plăcea şi-ar mişca din coadă şi din corniţe; 
dar bâja de dincolo (arătând spre plai) zice: mai rabdă o ţâră!... 

Deodată, parcă mi se lumină în cap şi-mi veni gândul ca, de-acum, înainte, să mă fac că- 
mi place a fi cu aceştia şi să le şi spun că nu m-aş mai duce de la ei. Văzându-mă, deci — socotii 
eu — Darii şi ceilalţi aşa, crezând ei că eu m-am domesticit la ei, m-or slăbi, pe-ncetul, din pază şi 
eu capăt, apoi, prilej să dau de cărarea spre casă. Gândul acesta, deşi toată grija nu mi-o lua de la 
inimă, într-adevăr, mă înveseli câtva, căci îmi dete nădejde să scap dintre „zmeii” iştea, cum îi 
numi căpitanul lor, Darii, pe care, azi-mâine — că şi potera era pe-acolea — i-or duce în furci sau 
cum, Doamne fereşte!, le zic pe aicea: „draiholț”. 

Se auzi sunând prin frunze uscate. Venind acel sunet de pe malul de dincolo al gârlei ce-o 
trecuserăm, auzirăm ca dând, de două ori, cu muchia toporului, dar nu tare, în copaci, unul dintre 
ceşti de aicia răspunse cu o lovitură, şi doi din ei merseră într-acolo, de unde se auziră loviturile. 

În curând, veni Darii. 

— Ce-i pe acolo?, îl întrebă Iacob. 

— Ce să fie? Răspunse Darii, la, babe-caie şvăbeşti, de care le ştim noi, amu, pe de- 
arostul. Cu de aceste jucării, nu se prinde Darii şi fraţii lui. Din clopotniţa Solcii, dintre cătane, 
am trecut şi ei, proştii, socot că aicea, în largul nostru, ne-or prinde ca pe nişte becisnici? Ce ni-a 
spus Bordianul ştiam eu şi de la alţii, că cine din creştinii noştri ni-i duşman şi cui din ei am făcut 
noi vreun rău? Deci ce numai se aude în sat am eu cine să îmi spuie. 

Gândi puţin şi, apoi, zise: 

— Aveţi ceva în ploşti, că într-a mea-i secetă? 

— Este, zise unul, ne-a adus Costea, păcurarul, când văzu pâcla de oameni venind spre 
plai, parcă la noi e hram!, zise cu râs batjocoritor şi dede plosca lui Darii, carele, după ce trase din 
ea, o dădu altuia, şi acesta, mai departe, pe rând, la toți. 

— Daţi şi lui Tănăsucă!, zise Darii şi, apoi, urmă: Se apropie Sântă-Maria; vă aduceţi 
aminte ce ni se întâmpla, cam pe astă vreme, când, tot aşa ca astăzi, mânară Nemţii pe bieţii 
oameni pe din dos de Dealul lui Vodă, ca să prindă iepuri cu... sare pe coadă? 

— Da!, răspunseră mai mulţi, iar unul adause: 

— Şi Sandu Olariul, cumătrul tău din Clit, veni şi ne spuse că le-au poruncit domnii din 
Solca Arborenilor, Clitenilor şi Solcanilor să-şi ieie sare pentru coada iepurilor... (aici râse) şi să 
vie să ne... (răse iar); noi şedeam pe Vârful lui Vodă şi ne uitam la vitejia şi la hătria ştaipucilor, 
ce se învârteau printre norod, acolo, pe ulițele Solcii... 

— Da” eu ce făceam, atuncea?, întrebă cimpoieşul, la carele tocmai atunci ajunsese plosca. 

— Ce făceai tu?, zise acela. D-apoi ţie-ţi crăpa cimpoiul de cele de-ale tale şi de-ale 
noastre; parcă aşişi chemai anume potera, să urce la noi, în vârful dealului. 

— Aşa-i!, zise Darii. Şi-apoi, ca să nu stricăm plimbarea domnilor la Bâtca lui Vodă, unde 
zice-se că Ştefan Vodă, ce-a făcut mănăstirea Solcii, când venea cu gloata sa la mănăstire şi era zi 
frumoasă, se suia cu toţi ai săi, cu Doamna, cu copiii şi cu cei mari ai ţării, ce veneau cu el, pe 
vârful acelui munte, şi-şi petreceau, acolo, sus, cred că nu şi fără un păhar de Cotnariu, de cel 
domnesc, ştiţi, cam de acela la care, anţărţ, acolo, la Bogdănești, cu grea inimă se uita ciocoiul că 
îl slobozim din antalaş, pe gârliciul nostru, şi ne umplem cu el ploscele... Ca să nu stricăm, zic, 
plimbarea domnilor la vârful celui munte, ne luarăm hăisa, la vale, şi trecurăm prin mijlocul 
Solcei, spre Părteştii de sus, unde ne ospătară oamenii frumos”. 


Prin povestirile sale, toate narând, de fapt, întâmplări reale de demult, Iraclie Porumbescu 
confimă legendările târzii despre Pietrele Muierilor şi despre zilele şi nopţile de desfrâu ale lui 
Ioan Darie, haiducul, cel care, în cele din urmă, avea să fie prins de poterele nemţeşti din Solca, 
încartiruite în chiliile fostei mănăstiri, şi spânzurat, dincolo de Dealul Ederei, în 1816. 


Legenda „Pietrele muierilor”, publicată de Simion Florea Marian, se referă la vremurile 
vechi ale Solcii, poate că la cele când întreaga Moldovă se afla sub stăpânirea tătarilor, poate la 
vremuri de după Descălecat, dar amestecă întâmplări posibile, din vechime, cu pățanii mai 
recente ale cetaşilor lui Darie, fără să se facă, însă, vreo referire la celebrul personaj bucovinean: 


„Nu ştiu de s-a aflat ori de se mai află undeva, pe faţa pământului, vreo ţară care să fi fost 
de atâtea ori cutreierată, prădată şi pustiită de către atâtea limbi străine, păgâne şi creştine, de câte 
ori a fost ţara noastră. Şi iarăşi nu ştiu de se mai află undeva vreun popor, care să fi avut atâtea de 
suferit din partea nenumăraţilor şi cumpliţilor săi duşmani, ca Românii. 

Dar, cu toate că Românii avură, în decurgerea timpului, de-a se lupta cu atâția duşmani, 
unii mai nesăţioşi, mai lacomi, mai năprasnici şi mai răi decât alţii, care nu numai că le sugeau şi 
scurgeau ţara de toate bunătăţile, nu numai că-o prădau şi-o pustiiau, ci, de multe ori, voiau să-i 
stârpească chiar şi pe dânşii, totuşi ieşiră, din toate luptele acestea, învingători şi-o duc, bine, rău, 
cum 0 duc, şi astăzi, pe când partea cea mai mare dintre neîmpăcaţii lor duşmani se stinse de mult 
de pe faţa pământului, ca şi când nici n-ar mai fi fost. 

Unul din mulţimea acelor duşmani neastâmpăraţi şi înverşunaţi, din partea căruia, în 
multe rânduri, şi mari daune, neplăceri şi neajunsuri au trebuit să sufere Românii, au fost Tătarii. 
Nu apucau bine a scăpa de dânşii, a se mai înfiripa şi într-arma puţin şi numai ce se trezeau că 
iarăşi au venit asupra lor. Şi, când veneau, era varga lui Dumnezeu, pe unde treceau şi ce făceau! 

Aşa o păţiră, într-o vară, cine ştie câţi ani vor fi de-atunci, Românii din ţinutul Solcii. 
Când cugetau ei că nimeni nu i-a mai supăra, că cel puţin vara aceea vor petrece-o în pace şi 
linişte, tocmai atunci se treziră, de-odată, cu ştirea că o mulţime de Tătari au trecut râul Suceava, 
pe la Gura Solcii, şi, apucând pe pârâul Solca, în sus, s-au îndreptat spre dânşii. 

Solcanii, ştiind prea bine cine-s Tătarii şi ce sunt ei în stare să facă, cum au prins de veste 
despre această năvălire neaşteptată, îndată s-au adunat, cu toţii, la un loc, şi, înarmându-se care cu 
ce a putut şi cum a putut, voiră să se pornească împotriva lor, ca să lupte cu dânşii şi, de le va fi 
cu putință, să-i fugărească îndărăpt, de unde au venit. 

Bine!... Ei s-au înarmat şi, ca bărbaţi, puteau să iasă înaintea Tătarilor şi să lupte cu 
dânşii! Dar ce era să-nceapă şi să facă muierile lor? Să le lase singure, acasă, numai cu copiii, nu 
le venea la socoteală, căci ei nu ştiau, încă, câţi Tătari vin asupra lor şi cum vor scoate-o cu dânşii 
la capăt: învinge-i-or ori poate vor fi învinşi? Şi, ferească Dumnezeu, dacă vor fi învinşi, ce să 
facă, atunci, cu muierile? Cum să se apere ele de Tătari? Deci, cugetară ce cugetară şi, apoi, 
spuseră muierilor să ia copiii cu sine, să părăsească, cât mai degrabă, satul, să apuce pe valea 
Solcii, în sus, şi, până ce se vor înturna ei din luptă, să caute şi să se ascundă undeva, prin 
fundoaiele munţilor, ce se întind în partea dinspre apus a Solcii. 

Muierile nu steteră mult pe gânduri, ci, ascultând de bărbaţii lor, luară degrabă copiii în 
braţe, se porniră pe apa Solcii, în sus, trecură pe la Piciorul Dealului, Dealul lui Vodă şi Tocilele, 
care se află pe ţărmul drept al pârâului Solca sau Ciurgăul-Mic, cum se numeşte Solca în acest 
loc, precum şi pe lângă Pinul Mic, Cerbul, Pinul Mare, Piciorul Cireşului, Piciorul Bun şi 
Ciurgăul Mare, care se află pe ţărmul cel stâng al Solcii, urcară, apoi, un deluţ mititel şi ieşiră la 
Sihlişoara. De aici, mai mergând cale de vreo jumătate de oră, spre apus, se treziră, deodată, pe 
un munte, pe culmea căruia se află mai multe stânci înalte şi ascuţite. 

Nu apucară, însă, bine a ajunge aici, a se sui pe munte şi a se adăposti, cu copiii, printre 
stâncile de pe culmea acestuia, când iată că Tătarii se şi apropie de Solca, c-o falcă-n cer şi cu alta 
în pământ, gata numai să prade, să omoare şi să nimicească tot ce le va sta în cale. 

Românii, care îi aşteptau, cum îi zăresc că se apropie de satul lor, îi lasă în pace, să vadă 
ce vor face: se vor apuca de prădat şi pustiit ca şi prin celelalte părți ale ţării, pe unde au trecut, 
ori vor pleca mai departe?... lar după ce intrară în sat şi văzură că Tătarul tot Tătar rămâne, 
prădători şi pustiitori ca totdeauna, săriră, de-odată, din două părţi, asupra lor, şi anume unii, 
dinspre Dealul Coman şi din aşezăturile Slatinei Mari, iar alţii de sub Dealul lui Vodă, unde erau 
ascunşi, şi, luându-i la ochi, prinseră a-i culca, cu arcurile, la pământ. 

Tătarii, văzându-se pe neaşteptate înconjurați şi bătuţi din două părţi, de-odată, şi neștiind 
cam cât de mare e numărul Românilor care s-au repezit, cu atâta furie, asupra lor, se temură că 
vor fi învinşi şi omorâţi. De aceea, nu stătură mult la luptă cu dânşii, ci o apucară, din cu bună 
vreme, la sănătoasa, pe valea Solcii, în sus, pe unde apucară, cu puţin mai înainte de aceasta, şi 
Solcancele, cugetând că, dacă vor intra în munţi, nimeni nu-i va mai urmări şi, aşa, vor scăpa cu 
obraz curat din cursa în care au fost căzut. 

Dar amar se-nşelară, căci, ajungând în apropierea muntelui, printre stâncile căruia erau 
muierile Solcanilor ascunse şi voind să urce muntele şi să treacă mai departe... urcă, dacă poţi, şi 
treci, dacă ai cum! 

Muierile, dintre care cele mai sprintene şi mai inimoase erau acăţărate pe vârful stâncilor, 
cum îi văzură, de departe, că se apropie de dânsele, începură, în spaima şi groaza lor cea mare, a 
țipa de se clocoteau văile de prin împrejurime şi a-i întâmpina c-o parte de pietre, pe care le 
răsturnau şi le aruncau asupra lor. 

Tătarii, văzându-se, şi din această parte, loviți şi măcelăriți, şi încă cum!... pe-o sută şi pe- 
o mie de ori mai rău decât la poalele munţilor în care au intrat, se băgară în toate răcorile. Şi ca nu 
cumva să le fie acolo sfârşitul, deteră dos la faţă şi începură a fugi care încotro, doară scapă mai 
degrabă, trecându-le tot gustul de luptă şi de pradă. 

Românii, care îi urmăriră până aice, văzând că se împrăştie ca nişte pui de potârniche, în 
toate părţile, se luară, şi mai departe, în urma lor şi-i fugăriră, pe sub poalele muntelui Cerbul, la 
vale, spre răsărit, mai până lângă satul Căjvana, şi pe care Tătar, cum îl ajungeau şi unde îl 
prindeau, acolo îl mântuiau de zile. 

Şi aşa scăpară Românii solcani, de astă dată, de Tătari!... Şi de când au fost muierile lor 
ascunse printre pietrele, de pe vârful cărora s-au luptat ele cu Tătarii, de atunci se numesc pietrele 
acelea Pietrele Muierilor. Şi tot de atunci, se zice că, uneori, noaptea, se văd mai multe muieri, 
alergând încolo şi încoace printre dânsele, cu capul despletit, cu părul zburând în aer şi ţipând de 
se răsună munţii şi văile de prin împrejurime. Se vede că acestea sunt ştimele muierilor care au 
căzut în luptă cu Tătarii”?. 


Solca şi solcaniui, întâlniți de Iraclie Prumbescu, 





” MARIAN, Ştefan Tomşa şi Mitropolitul Crimca, în „Tradiţii poporane române / din / Bucovina”, 
Bucureşti, 1895, pp. 255-259 

în 1829 şi în august 1843 


Pentru că a copilărit şi trăit prin locuri megieşe Solcăi, părintele nemuritor al 
nemuritorului Ciprian Porumbescu, Iraclie, acel „Creangă al Bucovinei”, cum îl numise Leca 
Morariu, are, în povestirile sale (din unele deja am citat), multe referiri la Solca şi la solcani, 
obiceiul ştiut al prozatorului, care i-a avut drept maeştri întru ale scrisului pe Arune Pumnul, pe 
Vasile Alecsandri şi pe Constantin Negruzzi, fiind de a păstra numele reale ale personajelor 
rememorate, prozele sale însemnând, datorită acestei fidelităţi faţă de realitate, şi mărturii 
importante din istoria Bucovinei vremurilor lui. 

În 1829, pe când ucenicea, mai ales în treburile cărturăreşti, la Putna, Iraclie a fost 
martorul şi personajul unui „episod hazliu”*, pe care îl descrie, descătuşat la suflet, cu o savoare 
a nararării cum numai la lon Creangă mai poţi întâlni: 


„Am mai spus că, la nouă ani, îmi încredinţă crescătorul meu, Arhimandritul Ghenadie, 
cheile pivniţei cu vinuri mănăstireşti şi-mi porunci ca fiecărui ieromonah şi diacon, care ar cere, 
să-i dau până la o oca (cofa) de vin şi numai să-l însemnez în catastihul ce mi-l dete, scris gata cu 
numele tuturor ieromonahilor şi diaconilor. Monahii şi Noviţii n-aveau acel folos ori beneficiu 
comun, dar căpătau şi ei, câteodată, dacă se rugau îndeosebi la Arhimandritul. 

Tot „pentru închinare şi jertfire” veni, într-o zi, la mănăstire şi un taraf de lăutari 
Solcani, adică din Solca, ştiuţi şi chiar vestiți, pe atunci, ca cei dintâi, după taraful muzical al 
Pletosului din Suceava. Cântaseră, adică, aceşti lăutari la hram, la părintele Ştefan (Bunceac), la 
Vicovu-de-sus; acest părinte Ştefan era ştiut şi numit, în întregul ţinut, „popa galanton” şi, după 
acel hram, veniră acei lăutari şi la mănăstire, care era aproape, cum zisei eu, după spusa lor: 
„pentru închinare şi jertfire”. Era însă în presupus „tuzul în şoldenii”, părintele Lavrenti 
Chirilescu, care era de loc, aşişderea, din Vicovu-de-sus, că adică cuvioşia sa, prin fraţii şi 
neamurile sale, ce le avea acolo, la Vicov, ar fi pus la cale acea venire a ţiganilor lăutari la 
mănăstire, „pentru închinare şi jertfire”. Fie, însă, cum va fi fost: Lăutarii, vreo zece la număr, cu 
scripce, cu cobze, cu naier, cu ţimbale şi cu un bas puternic, veniră, după sfârşitul Liturghiei, 
aflându-se călugării la Trapeză (la masă, la mâncare). 

Se închinară lăutarii, intraţi în curtea mănăstirii, cu multe cruci, în toate părțile, şi, aflând 
de la cineva că părinţii se află la prânz, se băgară în pavilionul ce acoperea fântâna de lângă 
Trapezărie (sala de mâncare), ca şi când ar fi vrut să-şi arate modestia în sfântul locaş şi nu se 
vâră, acum, deodată, mai în interiorul mănăstirii. 

Călugării ieşiră de la masă, se puseră, după regulă, rând cu faţa spre biserică şi se 
închinară, în chip de mulţumită ctitorului mănăstirii pentru hrana ce o au acolo (căci rugăciunea 
după masă o făceau înlăuntrul Trapezăriei), şi-apoi, închinându-se toţi către Arhimandritul, ce 
porni spre locuinţa sa, şi mai întorcându-se în Trapezărie, ca să-şi ia câte ceva din rămăşiţele 
porției de mâncare, porniră a se împrăştia pe la chiliile lor. 

Acum ieşiră Ţiganii, de lângă fântână. Călugării, la zărirea lor, cu uneltele muzicale, nu 
cred să fi fost cu putinţă să nu se fi simţit, fiecare din ei, ca electrizaţi prin inimă, aducându-și 
aminte de lume, în care şi ei, odată, au trăit... ah, de lume, zic, să nu-şi fi adus aminte, d-apoi de 
cele din lume, ce li le aminteau bieţilor călugări acele unelte muzicale ale lăutarilor! 

Sărutară călugărilor mâna, cu respect, schimbară cu sfinţiile lor câteva cuvinte şi-apoi 
Țiganii urmară unuia dintre călugări, şi care ar putea fi acesta altul, decât numai părintele 
Lavrenti? 





% PORUMBESCU, Iraclie, Un episod hazliu din mănăstirea Putnei, în „Scrierile lui Iraclie Porumbescu”, 
Cernăuţi 1898, pp. 83-91 


42 


Bătrânul Arhimandrit se puse, după masă, la odihnă, eu, însă, numai ce mă pomenesc, în 
chiliuţa mea, cu părintele Lavrenti, carele-mi pune douăzeci de creiţari „groşi”, noi şi roşii ca para 
focului, în mână şi-mi zice: 

— Dragul meu, aceşti douăzeci de creiţari fac un sorcoveţ;, sunt ai tăi, dar ia cheia pivniţei 
şi vino de ne dă, acolo, câte-o ocşoară de vin! 

Creiţari aşa frumoşi căpătasem eu, mai înainte, adeseori de la părintele Lavrenti, dar aşa 
de mulţi, deodată, încă nu. În măsura, deci, a bacşişului, îmi fu, acuma, şi voia, şi graba de a 
împlini dorinţa părintelui. 

În gârliciul pivniţei, carele, de din afară, nu era închis, găsii vreo şese părinţi călugări 
şi... lăutarii. Nu ştiu, ori că de brudiu la minte ce încă eram, ori că nici nu era de ce să am griji, 
căci stăteau, pe lângă părinţii călugări, şi lăutarii, descuiai, fără nici o tărăgănare, pivniţa şi intrai, 
cu lumina aprinsă, ce aveam cu mine, în felinar, înăuntru, şi călugării, şi ţiganii, după mine. 

Pivniţa era spațioasă şi avea, în partea ceea, unde erau vinurile, două despărţituri, una mai 
afundă şi alta mai aproape; iar vinul, de care aveam voie să dau părinţilor, era într-un antal (vas) 
din despărţitura cea mai afundă. Era, pe lângă alte măsuri, şi o vadră deşartă în pivniţă. 

Părintele Lavrenti îmi zisese să slobod, pentru toţi cei şese părinţi, câte-o oca în vadra cea 
deşartă; făcui aşa şi părintele Lavrenti, luând vasul şi făcând semn, celorlalţi şi lăutarilor, să-i 
urmeze, se duse înainte, şi „societatea-i” după dânsul, adică după buţi şi antaluri, în fundul 
pivniţei. 

Un călugăr, Cleopa lanoş, închide uşa gârliciului şi a pivniţei, dar numai ce-l văd că vine 
cu o mulțime, adică cu toţi ceilalți călugări! 

— Ia-n, trageţi una de-a codrului!, zise, atunci, părintele Lavrenti lăutarilor, scoase nişte 
lumini de ceară, din buzunarele antreului, le lipi, câte una, de buţi şi antaluri, şi apoi, de aici, 
înainte, să fi auzit, să fi văzut! 

leromonahii şi diaconii scoaseră, cu toţii, pahare de prin anterie şi numai ce auzii sunând, 
deja, fundul vedrei, adică, într-o clipă, erau şese ocşoare duse! 

— Mai pune, băiete, zise părintele Lavrenti către mine, şi pentru ceilalți părinţi ieromonahi 
şi diaconi, câte-o ocşoară, şi pune-le la condică, că creiţari de cei mândri mai sunt! 

Numărai părinţii ieromonahi şi diaconi, şi erau, cu toţii, doisprezece, adică doi nu 
încăpeau în vadră. Nu trecu mult şi fundul vedrei iar suna şi cei doi, se vede că diaconi, ce nu 
încăpură, mai înainte, în vas, se găsiră în el, cu încă opt, care erau ieromonahi, adică, ori diaconi, 
ori, acum, şi monahi, şi noviţi, nu mai ştiu. 

Hei, d-apoi părinţii îşi schimbară rolurile cu ţiganii: ei cântau şi ţiganii ţineau hangul. Un 
călugăr, Vasile Borşan, se sui sus, pe o bute, şi-i zise, pe glas de doină: 

— Când eram în vremea mea, / Scripcă-mi era gura mea!...Să trăiţi, măi lăutari! 

Iar aceştia, apoi, îi răspundeau cu un „tuş” şi cu un „vivat, vivat, vivat!”. 

Eu, văzând ce se lucră şi spăriindu-mă, ieşii la uşa gârliciului, să văd şi să ascult ce-i pe- 
afară. Nu era nime şi numai se auzea sunet de glasuri şi de instrumente din fundul pivniţei. Mă 
întorc, de aceasta cam mângâiet, îndărăt şi văd pe părinţi cu paharele prin vadră. Adică cuvioşiile 
lor găsiră „socoverca” la o bute, deşi nu era în aceea vinul de care le era încuviinţat a li se da lor. 

Părintele Lavrenti îmi zise: 

— Mai scrie zece cupe! 

Aceasta, însă, îmi trecu de şagă şi aş fi zis părinţilor ceva, ce-mi era să le zic, dar nu 
încăpui la cuvânt, căci, cum numai goliră paharele, strigară, unul, după altul: 

— O moldovenească, mă! 

Ş-apoi acum fu acum! Moşnegii şi tinerii, adică ieroschimonabhii, ieromonahii, diaconii şi 
monahii, şi toată tagma călugărească, din cei anteriori — unii cu defecte corporale, care nu erau 
prea îndemânateci pentru joc, ţinându-se de mână, o luară printre buţi şi prinprejurul lor; părintele 
Lavrenti, cu potcapul pe ureche, înainte, şi numai ce-l auzii: 


„Sub călcâiul cizmei mele 

Şede, dracu”, o muiere 
Şi mă-nvaţă-a face rele!”. 


Văzând eu, iară, că călugării de ce, de ce tot se mai aprind şi cugetând la urmări, căci 
lăsai pe călugări şi pe lăutari să intre în pivniţă, şi ei, acum, aici, îşi fac de cap; pe când Vitale 
Borşan declama „Iu, iu, iu şi iar aşa / Multă vreme n-a fi-aşa!”, iar Cleopa lanoş îi răspundea, de 
dincolo de bute, „Frunză verde de cafea, / Bine-mi pare că-i pe-a mea!”, ba mi se pare că toţi 
cuvioşii îşi aduseră, chiar acum, aminte de cântecele ce rămaseră, oarecând, afară de mănăstire, 
şi-ar fi socotit cineva că-s deja de mult uitate; căci, din toate coturile şi de după toate antalele şi 
buţile, se auzeau „frunze verzi” şi „iu-iu-iu”-uri, care de care mai îndrăzneţe şi mai lumeţe; 
văzând eu, zic, aceste, şi mărindu-mi-se frica şi spaima, până mai la neştire de mine, mă apropiai, 
cu lacrămi, de părintele Lavrenti cu afurisiţii lui de creiţari, groşi şi roşii ca para focului, şi-l 
rugai, în strigăt cât puteam, să iasă din pivniţă, că eu nu i-am slobozit aici, ei singuri s-au băgat şi, 
acum, e vremea vecernei, de-a auzi părintele Arhimandrit, e vai şi amar! 

— Taci!, îmi curmă el cuvântul, trase un şuier în deget, de cred că băgă în spaimă stafiile, 
nu numai ale pivniţei, ci ale tuturor zidurilor mănăstirii, şi-apoi, învârtindu-se pe-un picior, îşi 
puse potcapul pe scăfărlia „protosului” (primaşului) dintre lăutari, înfipse mâinile în şolduri şi 
strigă ca în extaz: 


„Nici nu-mi pasă 
De Nastasă, 
De Nichita, 
Nici atâta!” 


Dar, atunci, numai ce văd un baston, ridicându-se după spatele mele — vai, era bastonul... 
arhimandritului! Trosc peste potcap, de capul ţiganului, trosc în scripca lui... Lavrenti şi călugării 
suflară în lumini şi fuga după poloboace; ţigani călcau unii pe altul, bojbăind în întunric, să scape 
afară... se auzea bietul bas troncănind, când se pălea de pereţii pivniţei”. 


În povestirile sale, toate cu caracter memorialistic, Iraclie Porumbescu zugrăveşte lumea 
de odinioară şi ne-o înfăţişează vie şi în permanentă mişcare. 

La Solca, târguşor cu rol de capitală de ţinut, şi în prima jumătate a secolului al XIX-lea, 
funcționa o administraţie germană ireproşabilă, condusă de prefectul Coch şi de adjunctul 
acestuia, Rosignon, la care tânărul Iraclie, după ce fusese arestat pe nedrept, la Lemberg, şi 
rearestat de cătanele noului vornic de Suceviţa, pentru că n-ar fi răspuns la asentare (recrutare), îşi 
va găsi, rapid şi eficient dreptatea, după cum o şi istoriseşte în prima parte, cea pe care o 
reproducem, a uneia dintre povestirile sale memorialistice: 


„După închisoarea-mi fără de nici o vină, la Lemberg, întors, numai Dumnezeu ştie cum, 
în patria mea, Bucovina, mersei la mănăstirea Putnei, unde-mi petrecusem copilăria, la bunul 
Arhimandrit Ghenadie. Călugării — căci arhimandritul, binefăcătorul meu, murise şi era un 
egumen nou — mă primiră bucuroşi, căci ştiau că eu citesc şi cânt bisericeşte şi le-oi fi de ajutor, 
cum le-am mai fost, ca băiat mic. Eu, adică, aveam de gând ca anul şcolar de prima filozofie, ce-l 
pierdui prin închisoare, de răul emisarului polon, să-l încep, cumva, din nou, la toamna viitoare, şi 
poate că şi să-mi sfârşesc studiile. 

Într-o după amiază-zi, având eu a merge cu un călugăr la prins păstrăvi, pe râuraşul 
Putnişoara, vine un om din sat, la mine, şi-mi zice: „Domnişorule, te pofteşte vornicul până la 
poartă, afară, că i-a venit o scrisoare nemţească de la Rădăuţi, de la stăpânire, şi n-are cine i-o 
ceti”. 

Eram ca de mers la pescuit, desculţ şi numai în albimi. Mă dusei; dară numai ieşit pe 
poarta mănăstirii, afară, deodată mă văd apucat de un flăcău tuns de o mână şi de altul de altă 

mână, un om mai bătrân, al treilea, scoate din traistă un lanţ şi mi-l puse pe o mână şi pe un 
picior... „Ha!”, zice unul din cei doi flăcăi, „te-am prins presentirule!”, adică dezertorule, 
fugarule. 

Eu, la Lemberg, slobozit din închisoare, după ce mi se dovedise deplina-mi nevinovăție 
de a fi fost complice cu „contele R., emisarul din Polonia”, prădat de toate ale mele, apoi, 
orişicum compromis în lumea exterioară, fiind şi anul şcolar început, deja de mai o lună, fără un 
ban în pungă, amărât şi necăjit până la suflet, mersei, din acest arest, drept la comandantul de 
artilerie şi mă insinuai ca voluntar la acea oaste. Mă căutară medicii şi mă aflară de „bun”, dar, 
neavând încă anii receruţi spre a intra, fără învoirea părintească, ca voluntar în miliţie, zisei 
comandantului că acea învoire părintească aş căpăta-o, în câteva zile, dacă m-aş putea numai 
susţine, cumva, în acele zile, căci n-am nici o para. Bunul comandant îmi oferi şederea în 
cazarmă, pe spesele sale, ceea ce eu şi primii. Mergeam cu ceilalţi „camarazi” şi dormeam într-un 
cravat (pat) cu un bomac. 

Trecu o săptămână, trecură două şi învoirea părintească nu venea. Ca să nu şed, poate, 
degeaba, de nu-mi va da tatăl meu învoirea, ca să nu şed, zic, pe cheltuiala comandantului în 
cazarmă, apoi mai dând de mine şi doi amici ai mei şi colegi de şcoală, care mă sfătuiră, cu tot 
adinsul, să nu intru la oaste, ci să mă întorc în ţară-mi şi, la toamna viitoare, să vin iarăşi la 
Lemberg, să-mi reîncep şi continuu studiile, că ei vor griji de „lecţiuni” pentru mine, mersei la 
comandant şi-i spusei că eu aş merge singur la părinţi, după „învoire”, voi aduce-o şi rămân la 
artilerie. 

Bunul comandant, care era maior, făcu din cap că da şi eu, cu paralele căpătate de la cei 
doi colegi şi amici ai mei, lăsai „învoirea părintească” deoparte şi mersei, cum zisei mai sus, la 
mănăstirea Putnei. Dezertor, deci, nu mă socoteam a fi. Însă, totuşi, îmi veni în gând că, poate 
după plecarea mea din Lemberg, a venit la comanda artileriei învoirea părintească şi, acum, 
comanda mă curentează ca pe un recrut. Mă rugam, deci, numai să nu mă pună-n lanţ, că eu voi 
merge, şi aşa, încotro ei, adică cei trei, m-or duce. „Marş înainte, presentirule!”, fu răspunsul la 
rugările mele şi un „tuns”, înaintea mea, şi cei doi, după mine, merserăm, astfel, până la crâşmă, 
în sat, unde cei trei se îmbătară bine cu rachiu, mai luându-și cu ei, pe drum, încă şi-ntr-un şip, 
mai ca de o ocă. 

Eu, acolo, în crâşmă, rugai pe crâşmar să-mi dea puţină hârtie şi negreală ori cenuşă; 
dânsul îmi dete şi eu scrisei vreo câteva cuvinte la călugărul de la mănăstire, la care mă aflam în 
cvartir, să fie aşa de bun şi să-mi dea câţiva creiţari şi hainele mele, spunându-i ce mi s-a 
întâmplat. Rugai, apoi, pe cel mai bătrân din escorta mea să meargă, cu ţidula aceea, la mănăstire, 
la cutare şi cutare părinte, şi să-mi aducă hainele şi pită, şi ceva parale. Unul dintre cei doi tunşi 
nu lăsă pe cel mai bătrân să meargă, ci se duse el. Cam după o jumătate de oră, se-ntoarse şi nu- 
mi aduse nimic, zicând că călugărul nu-i la chilie. 

Trecurăm, apoi, satul, de-a curmezişul, şi, de-acolo, pe o cărare, spre pădure, la deal... 
Pietrişul ascuţit, pe suiş de munte, eu desculţ, îmi încrunta picioarele; lanţul greu, pe mine, îmi 
făcea urcarea la deal aproape imposibilă! 

Mă rugai de zbirii mei să ia măcar lanţul de pe mine, că eu n-oi fugi. În zadar, deşi cel 
mai bătrân se ruga el însuşi la cei tunşi să-mi ia lanţul. „Înainte, hunţute!”, strigă unul dintre cei 
doi tunşi, ameţiţi de holercă, „că aşa ne duse şi pe noi tatăl tău, când era vornic, la asentare, de 
astăzi suntem cătane!”. 

Acum pricepui că zbirii mei sunt din locul meu natal şi-s trimişi după mine. 

Plaiul acesta, pe care mergeam, îmi era ştiut că duce, de la Putna, prin codru şi peste 
munţi, la locul meu natal, Suceviţa. 

Înnoptase; eu, strivit de necaz, de durere la picioare şi de oboseală, căzui, de mai multe 
ori, Jos; tunşii mă ridicară şi unul mă împingea de spate, iar altul, cel ce-mi zise cuvintele de mai 
sus, îmi ajuta cu... ghionturi brutale. „Daţi-i pace, măi!”, le zise cel mai bătrân, „nu-l mai 
chinuiţi, că-ţi da seamă!”. Nici această admonestare nu folosi nimic. Curgeau sudorile de pe mine, 
eram pierdut cu totul, când ajunserăm în vârful muntelui, într-o poiană, numită Poiana Secării. 

„Stăi!”, îmi strigă tunsul cel mai brutal; se puse pe un butuc, îşi şterse, cu mâneca, obrazul şi-mi 
zise răstit: 

— Tatăl tău n-a ştiut că unde bate şi unde-i răspunde: la bună dimineaţa lui, îi răspundem, 
acum, noi. 

Scoase, apoi, şipul cu holercă, din taşcă, îl destupă şi închină la cel mai bătrân, dete, apoi, 
şipul acestuia. leşise luna de după un nor şi eu văzui cum omul mai bătrân, după ce luă în mână 
şipul de la tunsul, îl întrebă, prin semne, de poate să închine la mine ori ba. Tunsul nu dete nici un 
răspuns, căuta ba-n pământ, ba la mine, ce stam tremurând de slăbire. 

Omul închină la mine, eu luai şipul de la el, nu aşa, ca să beau, ci ca să le fac pe voie; 
adusei şipul la gură, dar, atunci, se repezi tunsul, de pe butuc, la mine şi mă izbi cu pumnul în 
faţă, de sări şipul din mâna mea cât-acolo şi pe mine mă umplu sângele. Atunci, nu ştiu cum veni, 
nu ştiu ce se făcu cu mine; toţi nervii mi se părură criţă şi eu, din cap până în picioare, foc şi 
pară... Apucai lanţul cu mâna dreaptă şi-l smuncii cu aşa putere, de ieşi veriga de pe cealaltă 
mână, dar ieşi şi o bucată de carne şi piele (şi astăzi e semnul la încheietura mâinii mele) şi, cu 
veriga drept îmblăciu, tocai pe brutalul în cap de se prăvăli, pe spate, peste butuc şi, prăvălindu- 
se, strigă: „Vai-lio, m-a ucis!”. 

Mă repezii, apoi, la celălalt tuns, el, deodată, stete ca îndârjit; însă, văzându-mi furia şi 
mâna ridicată, cu veriga atârnând de lanţ, gata să-l toc şi pe el, stânga-mprejur şi fuga în pădure; 
cel mai bătrân, după el... 

Ce mai făcui nu ştiu; destul că, la anumită vreme, după aceea, mai venit în fire, mă văzui 
singur într-o poiană, ce se cheamă Poiana Meselor, aproape de Suceviţa. În lumina lunii, mă uitai 
la mine, mă văzui plin de sânge, pe dinainte şi pe piciorul stâng, lângă care atârna mâna-mi rănită. 
Mâna dreaptă îmi era încleştată pe lanţ, că nu o puteam desface. O desfăcui cu greu şi luai în ea 
pe cea rănită, care, de multul sânge curs din ea, era amorțită; dădui pielea cu carne la loc şi, 
strângând-o şi ţinând-o aşa, lăsai lanţul să se târâie după mine. 

Slăbit de tot, ajunsei, pe la zori, acasă, la părinţi. Aici, văzându-mă cum eram, mă 
întâmpină un strigăt de spaimă, mai cu seamă din partea maicii mele... Lămurirea întregului 
acestui lucru va urma acuși. 

Tatăl meu, necăjit şi revoltat peste fire de cele ce se făcură cu mine, aduse, curând, o 
căruţă năimită şi, aşa cum eram, mă luă cu sine şi hai la stăpânire, la Solca! 

Intrarăm drept la şeful oficiolatului în cancelarie. Acesta, care era administratorul politic 
al ținutului, cu numele Coch, întorcându-şi faţa spre noi şi văzându-mă aşa dezbrăcat, plin de 
sânge şi cu lanţul de picior, sări ca muşcat de şarpe şi strigă speriat: 

— Ce este, pentru Dumnezeu! 

Eu îi povestii totul, dar, nesfârşind eu încă păţania mea, el, şi speriat, şi înfuriat, deschise 
repede uşa şi strigă din toată puterea „Rosignon!”, care era numele unui adjunct al său. Acesta, 
speriat şi el de strigătul neobişnuit al şefului său, alergă dintr-o cancelarie de peste tindă; şeful, 
arătând la mine, strigă: „Ce-i asta!7”. 

Iată ce a fost: Eram, vara trecută, chemat prima oară la asentare ordinară; neaflându-mă, 
însă, acasă şi nici în ţară, mă chemară, acum, la asentare postumă, cum e regula. Adiuntul 
trimisese citaţia la satul meu natal, Suceviţa; vornicul (primarul) de acolo, auzind că eu mă aflu la 
Putna, abuză de puterea lui de vornic şi trimise pe acei trei zbiri după mine, într-un ţinut politic 
străin, şi încă cu poruncă, de m-or găsi şi nu m-aş supune, să mă aducă în lanţ. Tunşii, concedieri 
militari şi de viţă nu Români, ci boici din Galiţia, mai având ei şi pizmă pe tatăl meu, căci sub 
vornicia lui îi luară la cătane, abuzară şi ei, la rândul lor, de ordinul vornicului şi sfârşitul e 
cunoscut. 

Şeful oficiolatului, făcându-i-se milă de mine pentru cele ce păţisem, mă ospătă pe mine 
şi pe tatăl meu, pe care-l ştia şi-i era bun, de când încă fu el, mai mulţi ani, vornic; îmi dete 
vesminte de ale sale şi mă trimise, cu însuşi adjunctul său, Rosignon, într-o căruţă, la Suceava, 
unde se afla comisiunea de asentare postumă. Acolo, scăpai, cum îmi ziseră comisarii, pe şase 
săptămâni, până ce, adică, se va vedea ce se va alege cu mâna mea rănită. 

Întors, a treia zi, la Solca, găsii, acolo, pe vornicul din Suceviţa, deja depus din slujbă, pe 
cei trei zbiri arestaţi, iar pe cel tocat de mine în cap îl găsii sub căutare medicală. 

Hainele mi le lăsă bunul şef al stăpânirii în dar. 

Dar ce să mai descoperi? Călugărul din Putna, care mă primise la sine şi la care-mi erau 
hainele, în urma scrisorii ce i-o trimisei, mi le extrădase prin tunsul trimis de mine şi-mi trimisese 
încă patru sorcoveţi. Tunsul, crezând, cum se vede, că eu într-adevăr sunt dezertor, dacă vornicul 
din Suceviţa trimite după mine o patrulă atât de mare şi le dete, încă, şi lanţ, prin urmare, crezând 
el că n-oi mai vedea Putna şi pe călugăr, în calea de la mănăstire şi până la crâşmă, vându hainele 
mele la un şvab, mie zicându-mi că pe călugăr nu l-a găsit. Se înţelege că răsplata pentru aceasta 


şi-a luat-o, cum, după aceea, auzii eu, „de patru ori p-en stroi”.”**. 


Solca mărturisită 


După anul revoluţionar 1848, când multe se schimbă în bine pe teritoriul Bucovinei, 
Solca este mai curând un târguşor austriac, decât unul românesc, deşi românii nu lipsesc din urbe 
şi nici nu ezită să-şi afirme, cu orice prilej, identitatea. Ce-i drept, petrecerile lor naţionale încep 
să semene, din ce în ce mai mult, cu cele ale germanilor, evreilor şi polonezilor, iar gospodarii 
poartă haine nemţeşti, pe care lesne le pot procura, de-a gata, din dughenele târgului. Nici muzica 
lăutarilor solcani nu prea le mai merge la suflet, deşi au un lăutar atât de vestit, pe Gheorghe 
Gorovei, încât se învredniceşte el şi de prietenia lui Simion Florea Marian. Solcanii încep să 
prefere muzica vieneză, muzică domnească, pe care numai muzicanţii evrei, inclusiv cei din 
Sadagura, care asigură armonia estivală în parcul din vecinătatea pavilioanelor de cură, pare să fie 
pe gustul inteligenţei locale, din rândurile căreia fac parte, ca români neaoşi, şi armenii lui Tigran 
cavaler de Pruncul, notar în Solca, dar şi urmaşii unor robi ţigani de odinioară, precum domnul 
Ştefan Timingu sau Timingeriu, care şi-a trimis fata, pe domnişoara Carolina, la o şcoală din 
Cernăuţi, pentru a deprinde tainele croitoriei. Şi mai sunt, în fruntea inteligenţei locale, şi preoții 
Solcii, oameni luminaţi şi foarte implicaţi în treburile obşteşti ale românilor, începând cu 
părintele Michail Soroczan, pe care îl menţionează analele episcopale din anii 1843-1845, 
continuând cu Vasile Buşnean, Ananias Jakubowicz, Epifaniu Bacinschi, Nicolae Sbiera, Modest 
Avram sau George Mihailescu. 

Prin Solca a trecut, vizitând-o pe îndelete, şi împăratul Francisc I, în 1817, dar şi tragicul 
prinţ de coroană Rudolf, în 10 iulie 1887, dar prinţul, care avea să moară, în curând, la Mayerling, 
n-a vizitat Solca pe îndelete, ci doar a străbătut-o, de-a lungul Drumului Împărătesc, frumos ornat 
cu arcuri de triumf şi cu crenguţe de brad, de-a lungul căruia se adunase poporul, în frunte cu 
inteligenţa locală germană şi română. Învățătorul Dimitrie Mitric-Bruja susţine că „Solca a fost 
vizitată, în vara anului 1887, în 9 Iulie, şi de principele ereditar de coroană Rudolf, însoţit de 
prezidentul ţării, de pe atunci, Felix Pino de Friedenthal. Pe la 5 ore, principele Rudolf a asistat, 
în biserica apuseană, la Sfânta Liturghie”, dar, din păcate, în „Revista Politică” din Suceava, nr. 5, 
din 15 iulie 1887, nu figurează o astfel de informaţie, în cuprinsul amplului reportaj al vizitei 
moştenitorului coroanei habsburgice în Bucovina. 

În schimb, în mod sigur, Solca a avut onoarea de a fi vizitată, cu amplă consemnare în 
ziar, de însuşi Prezidentul Ţării, Baron de Pace, în 5 iulie 1891, târguşorul beneficiind, datorită 
reportajului vizitei, şi de o primă şi documentată descriere: 





” PORUMBESCU, Iraclie, Încă însurat nu fusesem, în „Scrierile lui Iraclie Porumbescu”, Cernăuţi 1898, 

„Duminică, la 5 Iulie stil nou 1891, între orele 10 şi 11 a.m., a sosit şeful ţării, contele de 
Pace, de la Suceviţa, la Solca. 

Solcanii i-au ridicat un portal, de altmintrea foarte frumos, dară fără nici o inscripţie, ci 
purtând numai, pe o parte, pajura austriacă, şi pe alta, emblema ţării. 

Cam pe la orele 10 şi jumătate, între salve de săcăluşuri şi cântările musicei din Sadagura, 
ce se află angajată pentru sezonul de vară în parcul renumit din Solca, înaltul oaspe, tras de cei 4 
cai roibi şi frumoşi ai arhimandritului din sfânta mănăstire Suceviţa, a intrat în Solca, alergându-i 
înainte 8 călăreţi Solcani şi prefectul districtual, în trăsura-i proprie. Alături cu preşedintele, şedea 
consilierul guvernial Pompe (N.N .: viitor şef al ţării). 


Stând destinat, în programă, ca loc de descălecare, hotelul cel mare din loc, în centrul 
oraşului, s-a postat în faţa acestuia toată inteligenţa, formând un spalir mare, în fruntea căruia se 
găseau 9 preoţi orientali şi 5 romano şi greco-catolici, toţi amploaiaţii şi toată inteligenţa din 
Solca, iar la capătul de cătră intrarea în hotel, reprezentanța comunei politice Solca, în frunte cu 
vrednicul ei antiste, George Ghinghelovschi, care, când veni preşedintele în dreptul lui, îi ţinu o 
alocuţiune de bineventare, în limba română, la care Domnia sa a răspuns tot româneşte. 

În sala frumos pregătită, a fost condus preşedintele de judele Cozub şi de prefectul 
Rottenburg, care ambii îşi au meritele lor pentru strălucita primire, ce i s-a făcut înaltului oaspe. 
Reprezentările s-au făcut în sală. 

Cei 9 preoţi orientali, care, la dorinţa expresă a preşedintelui, s-au prezentat mai întâi, 
ieşind, s-au îndreptat cu toţii spre străvechea lor biserică din loc, înțelegând, de la parochul local 
(N.N.: Epifaniu Bacinschi, născut în 1845, preot din 1869), că în programă stă şi vizitarea 
acesteia. 

După reprezentări, care au durat mai bine de 1 şi jumătate ore, a vizitat preşedintele 
biserica romano-catolică, şcoala (N.N: cu doi învăţători, ambii din 1878, Emil Carpis şi losefina 
Drosdovska), casa parochială a preotului romano-catolic, judecătoria, perceptoria, biserica 
orientală, biroul administratorului silvic Kronabeter, gendarmeria, berăria, oficiul poştal şi 
telegrafic şi, în fine, Institutul Balnear al Doctorului Beilich, unde s-a scăldat, între orele 1 şi 2 
p.m. 

În biserica orientală, l-a aşteptat popor foarte numeros, apoi cei 9 preoţi, dintre care 3 
(Epifaniu Bacinschi, Nicolae Sbiera şi Epifaniu Wasilowski) s-au îmbrăcat în epitrachile şi 
feloane şi au făcut, îndată după intrarea oaspeţilor, slavoslavia cea mare, la care s-a spus ectenia 
pentru sănătatea Împăratului, a mitropolitului şi a preşedintelui, încheindu-se cu cântarea „Mulţi 
ani!”, pentru acest din urmă. 

După cântarea aceasta, seniorul funcţionarilor, parochul Sbiera (N.N.: Nicolae Sbiera, 
fratele cărturarului bucovinean, paroh în Botoşana, pe atunci) dând sfintele Evanghelie şi cruce 
preşedintelui, spre sărutare, îi ţinu încă o alocuţiune scurtă, în limba română, în care aminti de 
fericitul în Domnul, Rotkirch, fost şef al Bucovinei, care să-şi fi câştigat merite mari pentru ţară, 
îl rugă să fie scut pentru drepturile poporului român, de aici, din ţară, sancţionate de tron şi 
garantate prin legi, numai în măsura în care se va convinge despre credinţa, alipirea, lealitatea, 
bunătatea şi blândeţea acestui popor. 

Prânzul l-a luat, dimpreună cu 12 persoane, la judele Cozub. 

Pe la orele 3 %4 p.m., a mers preşedintele, pe timp foarte scurt, în parcul renumit din 


pădurea Solcii, şi apoi a plecat, prin Pârteştii-de-sus, la Cacica”. 


Solca era, deci, încă din 1845, aşa cum s-a mai menţionat, una dintre cele patru staţiuni 
climaterice ale Bucovinei, condusă de doctorul E. Beilich, cu reclamă densă şi eficientă în presa 
de limbă germană, dar şi pe cale de a se insinua persuasiv şi în conştiinţa românilor bucovineni 





a Preşedintele ţării în districtul Solca, Gazeta Bucovinei, Anul I, nr. 19, Joi 4/16 Iulie 1891, pg. 2 

bogaţi, mai ales că se punea la cale şi contruirea unui sanatoriu modern, pe cheltuiala doctorului 
Hermann Poras, născut în 1835, absolvent al Universităţii din Viena, în 1859. Evreu, căsătorit cu 
Henriette Weiss, din Lvov, cu care a avut cinci copii, care a trăit la Rădăuţi şi la Solca, Hermann 
Poras avea să încredinţeze Sanatoriul din Solca, în 1899, fiului său mai mare, Josef Poras, apoi, în 
1904, se va muta la Viena. 

La Sanatoriul doctorului Beilich din Solca se tratase, în iunie 1881, şi fratele lui Cirpian 
Porumbescu, Ştefan, deşi Ciprian, într-o scrisoare din 23 iunie, ţinea să-şi exprime o nedumerire 
oarecum naivă: „Nu înţeleg, însă, de ce chiar în Solca, ca şi când Stupca n-ar fi tot atât de 
bună”. Genialul muzician, care trecuse în mai multe rânduri prin Solca, în drum spre Rădăuţi, 
însoţindu-şi părintele, nu ştia, probabil, prea multe despre calităţile terapeutice naturale ale zonei, 
pe care Hermann Poras tocmai se pregătea să le valorifice într-un mod european, cum s-ar spune 
astăzi, beneficiind şi de serviciile doctorului comunal, care nu putea fi, nici în viziunea lui Poras, 
tot E. Beilich. 


„Medic în districtul Solcei a fost ales, la 10 Februarie 1892, domnul Dr. Krolikowski. 
Contracandidatul său era Dr. E. Beilich, care, cu toate că vorbeşte româneşte, în decursul celor 
trei ani, de când se află acolo, nu şi-a putut, se vede, câştiga simpatiile Românilor şi, aşa, nu a 
primit nici un singur vot. 

Despre Dr. Krolikowski, care, adevărat, e galiţian şi încă nu ştie limba română, aflăm că 
s-a pus, cu tot dinadinsul, pe studiul limbii române. Notăm că, între concurenții la acel post, nu s- 
a găsit nici un român”. 

Doctorul Krolikowski avea să funcționeze şi pe lângă Sanatoriul lui Hermann Poras, 
aflat, deja, în construcţie, în baza planurilor celui mai bun arhitect german din branşa respectivă, 
George Bardel, iar promovarea mediatică a noii investiţii solcane poate fi considerată şi drept 
prima contribuţie gazetărească băştinaşă: 


Doi ani mai târziu, în octombrie 1894 (în 1893, doctor comunal a fost E. Beilich), 
alegerea medicului comunal pentru ţinutul Solca se lasă cu polemici de presă, începute de un 
„St.” Din Voievodeasa, în 20 octombrie, şi „lămurite”, în cele din urmă, de „un alegător”, care 
publică, în „Gazeta Bucovinei”, punctul de vedere al taberei din care el făcea parte. 

Doctorul comunal al Solcii era ales, în fiecare an, prin votul primarilor (vornicilor) din 
localităţile care ţineau de plasa Solca, în fiecare an regăsindu-se, printre candidaţi, şi doctorul 
care a construit primul sanatoriu din Solca şi care chiar iubea acel orăşel, în care se stabilise 
definitiv, E. Beilich, dar dumnealui nu prea mai era pe placul vornicilor de prin împrejurime, iar 
meritele lui istorice faţă de Solca, aidoma tuturor meritelor la români şi la cei contaminaţi de 
românism, se uitau şi se luau în băşcălie, şi atunci, cu mare grabă şi în iureş năvalnic, precum se 
întâmplă şi astăzi, aici şi aiurea, dar în spaţiul nostru daco-roman. 

Polemica solcană, vizând alegerea medicului de plasă (comunal) stârnise o polemică 
politicească, interesantă pentru noi, în măsura în care vehiculează nume de oameni ai vremii. 


Polemica lui „St.” Din Voievodeasa începe brutal: „În Iulie 1894, s-a escris (N.N.: 
anunţat) concursul pentru ocuparea postului de medic pentru Districtul sanitar Solca, în care 
concurs, lângă celelalte condițiuni, s-a cerut şi cunoştinţa perfectă a limbilor ţării, aşadar a limbii 
române şi rutene. 

La concurs au luat parte trei medici, dl. Dr. Beilich, Dr. Lauer, ambii Bucovineni, şi 
Galiţianul Dr. Weinberg. 

Cei doi medici bucovineni au corespuns tuturor condiţiunilor concursului: Weinberg, 
însă, declară singur, în petiţiunea sa, că condiţiunii în privinţa limbii române nu poate corespunde. 





” PORUMBESCU, Ciprian, Puneţi un pahar cu vin şi pentru mine, Gr. Edit. „lon Grămadă” 2003, pg. 172 

După cum este cunoscut, Districtul sanitar al Solcei e, afară de câteva comune germane şi 
puţini Ruteni, cu totul românesc şi, deci, aceasta, la ocuparea postului, trebuia luat în considerare, 
având medicul a fi pentru popor. 

Dar ce se întâmplă? 

Domnul căpitan al districtului Gurahumorului (N.N: prefectul, deci) Roller fixează 
termenul pentru alegerea medicului districtual pe ziua de 17 Octombrie 1894 şi apare, singur în 
persoană, la alegere. Sosind în Solca, a citat la sine pe primari şi le-a comunicat numele celor trei 
candidaţi, exprimând, totodată, dorinţa sa, că i-ar plăcea dacă Weinberg ar fi ales medic 
districtual. Votarea s-a făcut şi Weinberg a fost ales. 

Weinberg, Galiţianul, a aflat sălaş în Bucovina, şi prin a cui bunătate?, prin bunătatea 
domnului Roller, care e foarte interesat de binele comunelor şi a locuitorilor din acel district, dacă 
le dă un medic care nu se va putea înţelege cu dânşii. 

Doi dintre primarii care au luat parte la votare, anume Filip Urechia din Cajvana şi 
Todoraş din Poieni, au votat pentru Dr. Beilich, motivând că, dacă el nu este de legea lor, 
cunoaşte limba, şi doctorul şi bolnavul trebuie să se înţeleagă. Ca şi aceşti doi a votat şi 
administratorul de silve şi domenii, dl. Kronabetter, care, deşi străin, seamănă să aibă mai multă 
inimă pentru popor şi cunoaşte mai bine toate referinţele districtului Solcei decât domnul căpitan 
(N.N.: prefect)... 

Se zvoneşte, pe la noi, că în întreaga afacere să aibă şi medicul districtual al Cernăuţului, 
Dr. Poras, oareşcare interes, deoarece ar voi să nu aibă concurent la Solca, ceea ce îi pare a fi Dr. 
Beilich, care şi-a instalat un institut hidropatic în Solca. Dar cine e Dr. Poras? Poate fi orişicine şi 
să se împeneze şi mai mult în mândria lui, nouă puţin ne pasă de el, noi avem a calcula cu 
interesele noastre şi ale poporului din districul nostru sanitar, nu cu interesele materiale ale lui Dr. 
Poras... /Şt.”. 


Doctorul Poras, şi el împroşcat pe nedrept, dar cu merite uriaşe în devenirea Solcii, s-a 
împăcat de minune cu Dr. Beilich, ca de la profesionalist la profesionalist, în anii în care au 
încercat, împreună, şi au şi izbutit să transforme staţiunea în cea mai bună şi mai frecventată din 
Bucovina şi într-una din cele mai bune din întregul imperiu austriac. Dar, deocamdată, politica, 
împănată în vorbe bolovănoase, are cuvântul, prin intermediul celuilalt polemist de ocazie, care 
are un alt adevăr de susţinut şi de impus. 


Aşagar, din punctul de vedere al unui anonim „alegător” din tabăra învingătoare, „la 
postul menţionat reflectaseră, în rândul acesta, doctorii în medicină Beilich, Karpen, Hilferding, 
Lauer, Laufer şi Weinberg. 

Trei dintre aceştia, Karpen, Lauer şi Laufer, şi-au retras petiţiile înainte de termenul 
alegerii. În realitate, au luat, deci, parte la concurs trei medici, Doctorul Beilich, Doctorul 
Hilferding şi Doctorul Weinberg. 

Este exact că, în concurs, s-a cerut, pe lângă alte condițiuni, şi cunoştinţa limbilor ţării, 
române şi rutene; nu este adevărat cum că Doctorul Weinberg ar fi declarat, în petiția sa, că 
condiţiunii în privinţa limbii române nu poate corespunde, ci adevărat e că Domnia sa a declarat 
apriat, în petiție, a cunoaşte limba română în vorbă, iar cea polonă în vorbă şi scrisoare. 
Declaraţia de a nu cunoaşte limba română a făcut-o, în petiția sa, singur Doctorul Hilferding, 
care, la alegerea sa, n-a primit nici un vot... 

Mai departe, este exact să alegerea s-a ţinut în 17 Octombrie 1894, stil nou, şi că a fost 
condusă de însuşi şeful politic al ținutului Gurahumorului, de căpitanul Roller; nu este, însă, 
adevărat cum că acesta, încă înainte de alegere, ar fi citat pe alegători la sine şi le-ar fi spus pentru 
cine să voteze (Nota noastră, preluată de la George Coşbuc: „Româneşte aşa a fost!”). Din contră, 
căpitanul (N.N.: prefectul) Roller s-a girat, înainte şi după alegere, de tot obiectiv şi n-a voit să 

vorbească absolut cu nimeni despre alegere. Abia după ce a intrat în localul de alegere, în 
cănțălăria comunală din Solca, şi şi-a început serviţul, a comunicat alegătorilor cum că recursul, 
înaintat de 4 vornici, în contra alegerii Doctorului Beilich, din anul trecut, s-a primit şi că s-a 
escris alegerea nouă. Făcu, apoi, cunoscute numele concurenţilor la acest post şi provocă pe 
alegători să voteze, după cea mai bună a lor conştiinţă. 

Amintesc, aice, cum că, pe când ceilalți doi candidaţi, Weinberg şi Hilferding, au 
absentat cu desăvârşire, neprezentându-se până în ziua de azi, Dr. Beilich, după ce şi-a primit, 
îndărăpt, banii de la toţi, pe câţi a cercat a-i corupe, s-a strecurat şi dânsul în localul de alegere, 
unde, în mod copilăresc şi cu lacrimi în ochi apelând, i-a provocat pe alegători să voteze pentru 
dânsul. Dară nu i-a folosit la nimică, căci alegătorii, având minţile la loc, s-au sfătuit puţin şi, 
începând alegerea, au plecat 12 voturi pe candidatul al doilea, ce a declarat că ştie româneşte, pe 
Dr. Weinberg, pe când Dr. Beilich, care de dimineaţă, până în momentul alegerii, s-a silit să 
corumpă alegătorii cu bani, a primit numai un singur vot, de la administratorul de silvic şi 
domnenii, dl. Kranabetter. 

Afirmarea că doi dintre primari, Filip Urechia din Cajvana şi Todoraş din Poieni ar fi 
votat pentru Doctorul Beilich e, asemenea, neadevăr. Adevăr e că primarul din Arborea, Toader 
Irimescu, care a recurat în contra alegerii Doctorului Beilich, din anul trecut, fiind cel dintâi 
chemat la votare, a declarat că, deşi Beilich scrie româneşte şi e cu şedere în Solca, dânsul, 
totuşi, nu-i poate da votul... 

După Irimescu, a votat primarul din Botoşana, Dumitru Leşanu, un barbat foarte 
inteligent, apoi cel din Cajvana şi, aşa mai departe, toţi 12, pentru Doctorul Weinberg. / Un 
alegător”””. 


Fiecare alegere, prin concurs, inclusiv cea pentru ocuparea unui post de învăţător, 
provoca emoţii mari la Solca, interesele de grup fiind, întotdeauna, prezentate, ca şi acum, drept 
interese vitale ale neamului românesc. Dar şi astfel de dispute fac parte şi din istorie, şi din firea 
noastră tradițională, aşa că merită poposit, din nou, în Solca anului 1895, pentru a descifra, mai 
întâi, nişte lozinci („„Escriere de concurs ilegală — Şematism falsificat — Karpierz şi Chodakowski 
în conflict cu matematică — Opt Români papaţi de şematism — Desconsiderarea unui emis 
ministerial — Nedreptăţirea Românilor — Domnişoara Gibisch — Ce zic deputaţii noştri?”), în care 
figurează şi cuvinte deja uitate (escriere înseamnă anuţare, iar şematismul era un fel de anuar 
oficial al Mitropoliei Bucovinei), pentru a ne pune la curent cu eternele şi mereu repetabilele ei 
probleme didactice: 


„Precum se ştie, s-a escris, în 13 Decemvre 1895, concursul pentru ocuparea postului de 
învăţător superior la şcoala de patru clase din Solca, cu limbile de propunere germană şi 
română. Între altele, se cere de la competenţi şi qualificarea pentru instrucţiunea religiunei 
romano-catolice. Să vedem, acum, ce fel de referinţi confesionale şi naţionale există la această 
şcoală, şi aceste, odată constatate, vom dovedi, în mod neîndoielnic, că şi de astă dată se ocoleşte 
legea, în detrimentul Românilor şi cu vădita intenţiune de a da neamului român o nouă lovitură. 

Datele ce le aduc aice sunt extrase din şematismul învăţătorilor bucovineni, compus pe 
baza datelor oficiale din anul 1894. Deci nu ni se va putea reproşa că scoatem aceste date dintr-un 
izvor necompetent. Ele au fost compuse de actualul conducător al şcoalei din Solca, Emil 
Karpietz, polon şi fost organist la biserica catolică, revăzute fiind de inspectorul şcolar 
Chodakowski. Prin urmare, de doi oameni care sigur că nu-s „Dacoromâni”. 

În acest şematism, aflăm că şcolarii ce au frecventat şcoala aceasta au fost, după 
naţionalitate, 202 germani, 211 români, 2 ruteni şi | maghiar. După confesiune, au fost 
romano-catolici 191, greco-catolici 2, greco-orientali 193, mozaici 30. 

Acum să vedem eclatanta boscărie. Se ştie că cei 211 români sunt toţi greco-orientali. Cu 
toate acestea, aflăm, însă, induşi, în rubrica greco-orientali, numai 193, va să zică pe 8 români i-a 
papat şematismul. Asta-i una. 

Să vedem, acum, pe cei romano-catolici. Dacă sumăm pe toţi şcolarii neromâni, aflăm 
suma totală 205. Zicem că toţi ar fi germani. Din aceşti, însă, 30 sunt Jidovi şi 2 greco-catolici. 
Dacă sustragem, din 205, pe aceşti 32, rămân 173 romano-catolici. Karpierz şi Chodakovski au 
aflat, însă, dacă sustragi, din 205, 32, rămân 191. O, sărmanul Adam Riese” (N.N.: autor de 
manuale şcolare). Ce ar zice el, aflând aceasta? 

Unde-i, deci, majoritatea romano-catolică, pe care se bazează domnii, cerând de la 
conducător qualificare pentru religiunea romano-catolică? 

Încă ceva. Presupunem că n-ar exista o majoritate absolută de şcolari ai unei confesiuni, 
variind, din an, în an, lucru ce se poate. Cum vine, atunci, Consiliul şcolar să pretindă de la 
conducător qualificarea amintită? 

Emisul ministerial din 30 Iulie 1883, Nr. 13696, normează, dar, foarte clar, regulile după 
care să se proceadă la ocuparea postului de conducător la o şcoală cu majoritatea confesională 
fluctuantă. El sună: „La escrierea concursului pentru ocuparea postului de conducător la şcoli, ai 
căror şcolari, răstimp de 5 ani, care au premers escrierii concursului, n-au format, în mediu, o 
majoritate absolută a unei şi aceleiaşi confesiuni, n-are să se ţină cont de paragraful 48, punct 2 al 
emisului din 8 lulie 1883, Nr. 10618, prin care se normează că, în respectivele escrieri de 
concursuri, să li se ceară petenţilor qualificarea pentru instreţiunea religiunei”. Potrivit şi din 
acest punct de vedere, concursul acesta stă în contrazicere cu legea. 

DI Chodakowski, protectorul organistului din Solca, pe care ar dori să-l vadă conducător 
al şcolii de acolo, ni este ostil. Fie că o face din proprie iniţiativă, fie că la ordinul inspectorului 
Tumlirz, puţin ne importă. Faptul ca atare e, însă, revoltător. Căci abstragere făcând de la 
motivele amintite, cari vorbesc în contra ocupării postului de conducător al şcoalei din Solca prin 
un petent romano-catolic, precum e Karpierz, aceasta mai are şi alt cusur. Dumnealui, adică, nu 
posedă qualificarea din limba română, cu toate că şcoala e cercetată, putem zice, de o majoritate 
de cpopii români. Ce-i drept, cazuri de aceste se întâmplă, de un timp, încoace, în toată Bucovina. 
Dovada cea mai bună ni-o dă Siretiul, undre vrau s-o aşeze pe domnişoara Gibisch, care nici idee 
n-are de limba română. De ce n-o trimit la Galiţia? Pentru Galiţia ar fi, ca polonă, o bună 
profesoară, pentru Siret nu-i decât o povară fatală. 

Ei, nu-i Bucovina ţară de joc? Nu-i Românul helot aice? Unde eşti, „egală îndreptăţire”? 
Vom vedea cum s-a decide afacerea aceasta şi cea din Siret, în Consiliul şcoar al ţării. Orişicum, 
avem o verigă mai mult în lungul lanţ al nedreptăţilor ce ni se fac. / D. Sentinela”. 


Semnătura vizează Cabinetul de lectură „Sentinela poporului din Solca”, înfiinţat de mai 
bine de un an, dar cu nici o activitate la activ, instituţie de cultură, condusă de „taica părinte” 
ortodox şi de ai domniei sale, aşa că ora de religie devine, în anul 1895, de importanţă epopeică, 
pentru că ar fi păcat să încaseze frumuseţe de parale organistul bisericii catolice şi nu temelia ţării 
solcane, taica părinte greco-ortodox. 

Între timp, târguşorul prosperă, prin investiţii de capital privat evreiesc, germnan şi, aşa 
cum se va vedea mai târziu, şi ale capitalului drept-credincios al părintelui ortodox, care, deşi 
anatemizează vehement consumul de alcool în Solca, nu va putea rata şansa de a deschide o 
pârdalnică de cârciumioară, în pădurea-pare din Solca, afacere bună şi profitabilă pentru toată 
lumea, pe care o va apăra, în Dieta Ţării din Cernăuţi, chiar şi un Hurmuzachi. 

Deocamdată, Staţiunea climaterică Solca se modernizează, prin mari investiţii ale 
capitalului multinațional şi multiconfesional, pentru că, atunci când e vorba de o afacere bună şi, 
pe deasupra, umanitare, naționalitatea şi religia nu prea mai contează pentru nimeni. 

„Un loc de cură climatic-terapeutic, înzestrat cu toate potenţele de vindecare moderne, a 
devenit, în frumoasa noastră ţară, o adevărată trebuinţă actuală. 

Începutul, în această privinţă, s-a făcut, ce e drept, înainte de asta, cu vreo câţiva ani; dar 
cele mai noi triumfuri ale medicinii, pe acest teren, încă nu au ajuns, până acum, nici într-un loc 
al ducatului nostru, accesibile publicului ce suferă, şi fiii patriei noastre, cu diferite boli, trebuiau, 
an de an, să caute ajutor şi însănătoşare cu grele jertfe materiale, în locuri de cură şi în sanatorii 
îndepărtate. 

Şi patria noastră, totuşi, e binecuvântată cu regiuni de munte plăcute, idilice, care sunt în 
stare să satisfacă şi celor mai stricte cerinţe ale unui loc de cură, pe deplin corespunzător în 
privinţe igienice; îndrumăm la locurile de cură Lăpuşna şi Solca, care stau în cel mai bun renume 
şi care, în ciuda defectelor mijloacelor de cură, ce se află acolo, devin, pe fiecare an, mai cercetate 
şi au adus, deja, unei mulţimi de bolnavi vindecare şi însănătoşare. 

Prin bogate experienţe practice şi intuiţii personale, convins despre condiţiunile 
fundamentale naturale şi excelente ale locului de cură climatic Solca, domnul Dr. Hermann 
Poras, medic cercual c.r. şi consilier în Rădăuţi, a luat hotărârea de a înfiinţa, acolo, un sanatoriu 
şi de a-l preda publicului spre folosinţă, deja cu finea lui Mai 1892. Noi atragem, deja, de pe 
acum, atenţiunea publicului asupra acestei instituţiuni umanitare. 

Solca zace în parcea sud-vestică a Bucovinei, într-o vale a Carpaţilor, închisă din toate 
părţile, şi e, astfel, foarte bine scutită de vânturile molestatoare. Întreaga coastă din partea sud- 
vestică a locului e acoperită cu brazi şi molizi înalți, care dau atmosferei un miros balsamic- 
organic şi formează un factor de căpetenie al potenţelor de vindecare particulare. 

Clima e domoală şi, în urma poziţiei scutite, desele schimbări de temperatură sunt 
excluse. 

Căile sunt bine prunduite, aşa că, şi în timp de ploaie, sunt scutite de tină. Formarea 
colbului, ce irită organele de respiraţie, se reduce la un minim. Apa de băut e liberă de baccile şi 
de substanţe organice ce putrezesc, e limpede şi răcoritoare. Pentru băi se foloseşte o apă de 
aceeaşi calitate. 

Având privilegiul a vedea planurile sanatoriului ce are să se înfiinţeze, practicabilitatea şi 
desăvârşirea acelora ne-a frapat formal. 

Planurile au fost lucrate de domnul George Bardel, arhitectul băilor de renume universal 
de la Gleichenberg, şi sunt înzestrate cu toate calităţile excelente ale sanatoriilor moderne. Ele 
conţin o clădire principală, în care se află localurile de lipsă pentru terapie şi aranjamentele pentru 
întrebuinţarea băilor speciale, un restaurant şi, în etajul prim, până la 20 odăi frumoase, cu scopul 
de a întreţine pacienţii cu pensiune întreagă. Pacienţilor le stă la dispoziţie o sufragerie comună. 
Aquaduct şi canalizare, se înţelege, nu lipsesc. 

O casă de maşini, separată, va îngriji de exploatarea neconturbată. 

Întreg sanatoriul va sta sub conducerea proprietarului său, renumit, deja, ca medic bun, şi 
nu vor lipsi nici puterile de ajutor pentru băi, înfăşare, masaje, electrizări etc. 

Preţurile moderate, ce se pun în perspectivă, vor contribui, desigur, în mare măsură, la 
prosperarea sanatoriului. 

Clădirea s-a început, deja, luna trecută şi, la timpul său, vom aduce detalii despre toate 
pregătirile care se fac”!0!. 


N-au întârzia să apară, şi în presa românească din Bucovina, reclamele, prima, cea din 
1892, anunțând deschiderea Institutului pentru cura de apă rece, precum şi toate datele referitoare 
la tratamente, condiţii de cazare şi masă: 

„DESCHIDEREA 


Sanatorului concesionat şi a Institutului pentru cura de 
APĂ RECE 


Din Solca în Bucovina 
a avut loc la 5 Iulie 1892 

Stațiune climatică. Sesonul dela 1 Iunie până la 30 Septemvrie. Posiţie scutită la 
poalele Carpaţilor. Climă plăcută subalpină cu schimbări minimale de temperatură. Aer curat, 
balsamic şi bogat de ozon. Institut eminent întocmit pentru cure de apă rece. Saloane de 
inhalare cu aburi de molizi şi de slatină din Solca, precum de tot felul de ape minerale. — Tot 
felul de cure: massagiu, electricitate, zăr de oi, băi medicinale de tot felul şi mai ales scalde 
de slatină din isvoarele naturale, băi de extract de molizi, malţ, tărâţe, pucioasă şi nămol. 

Locuinţe confortabile şi vipt excelent în Senatoriu, cu preţuri foarte moderate. 

Farmacie, poştă şi telegraf în loc. 

Proprietarul institutului: Cons. Sanit. Dr. H. PORAS. 

Conducător responsabil: Dr. C. Krolikowski, medic comunal. 

Informaţiuni se pot afla dela proprietarul sau dela administraţia institutului din Solca”. 

Reclamele ulterioare, publicate, de regulă, în presa românească din Bucovina, doar vreme 
de două numere de ziar, sunt la fel de concise în a comunica informaţii cât mai multe ca şi 
reclama din 1892: 


„Băile de slatină şi staţiunea climaterică 


SOLCA 


La 620 m înălțime peste mare, cu păduri seculare de brazi, într-o poziţiune scutită de 
vânturi, climă caldă neschimbăcioasă, parcuri frumoase, izvoare de slatină puternice, 2 
sanatorii escelent întocmite cu secţiuni pentru cure hidropatice, băi de slatină naturale, băi 
de cetină, malţ, fier, pucioasă, nămol sărat; băi de acid carbonic, băi de fango, secţiuni 
pentru inhalaţiuni de slatină, de ozon, lignosulfit, medicamenteze şi pneumatice; masajă şi 
electroterapie; cure de lapte, zăr, kefyr şi dietetice. — Indicaţiuni de cură: boli de nervi, 
neurastenie, nervozitate, boli dorsale, histerie, cârcei, ischias ctc., anemie, maladii femeeşti, 
boale de stomach, boale intestinale, boale de plămâni, boale de gât, astma. 

Reumatism de încheieturi şi muscule, ielele, grăsime etc. 

Locuinţe ieftine şi comode în număr mare, vile, otele, restaurante, staţiune telegrafo- 
poştală, medici, spiţeii, muzică bună, teatru, reuniuni, concerte, Lawn-Tennis, Crogquet pentru 
petrecerea oaspeţilor. 

Sesiunea dela 1 Iunie până Octomvre. 


În prima sesiune şi ultima preţuri foarte reduse. 
Informaţii la 


Comisiunea de cură Solca”. 

Staţiunea climaterică Solca ajunsese, încă de prin 1890, la un prestigiu, în întreg imperiul 
austriac, pe care doar Vatra Dornei îl mai depăşea, dar nu şi celebra Lăpuşna de odinioară sau 
Iacobenii. Iraclie Porumbescu, de pildă, avea atâta încredere în profesionalismul medicilor 
solcani, încât, în august 1892, când şi Ştefan se îmbolnăvise, iar, la Fundu-Moldovei, unde îşi 

instalase soţia ca oficiant poştal, îşi internează şi unica fată, pe Mărioara, în Sanatoriul doctorului 
Poras, scriindu-i lui Constantin Morariu, în ziua de 9 august: 

„Un voiajor din Câmpulung la Solca n-avu ce lucra şi spuse fiicei mele, ce se afla în cură 
idropatică la Dr. Poras, la Solca, că fratele ei e la Câmpulung, în pericol de moarte, şi eu, acolo. 
Atât a trebuit la slăbia bietei copile! O telegramă din Solca, de la postmaistrul Neumeier, vine la 
mine: „Maria grav bolnavă vă rog veniţi”. 

Fă ce ştii!, mi se înrourară creierii — las pe Ştefan, fără să fi ştiut el căm am fost la el, şi 
mă repăd, cu un fiacru, la Solca. Copila o aflai mai bine. Noaptea, mă întorc iarăşi, cu o birje, la 
Câmpulung. Pre Ştefan îl găsii mai uşurat. Şed pe lângă el, joi, toată ziua, şi noaptea spre vineri. 
Febrele n-au venit. Vineri, mă întorc la Solca, aflu pe copilă bine, mân la ea şi, sâmbătă, căpătând 
răspuns telegrafic că Ştefan e încă tot fără friguri, venii acasă... mâine, iar plec la Solca”!%*. 


Staţiunea şi parcul din vecinătate au dezvoltat o adevărată industrie turistică, celebre 
fiind, pe la sfârşitul secolului al XIX-lea „restauraţiunile de lângă pădure”, adică restaurantele din 
parc şi din vecinătate, inclusiv cel al parohului ortodox Epifanie Bacinschi, cu nimic mai prejos 
decât restaurantele lui Kramer, Adamovici, Reck sau Isopescu. În zonă, se construiseră superbe 
vile de vacanţă, din închirierea cărora făceau bani buni familiile Koch, Chilimon, Vasiloschi, 
Rath, Lazarovici, Abraham, Malarciuc sau Rott. 

Solca devenise o ţintă turististică, de o popularitate care o egala pe cea a marilor staţiuni 
din imperiul austriac, fiind frecventată, pe sezon, de peste o mie de oameni, afară de cei aflaţi în 
trecere sau în sejururi ocazionale, de sfârşit de săptămână. 

Viaţa orăşelului, pitorească în felul ei, deşi suficientă în mondenitatea-i excesivă, 
cuprinde şi întâmplări hazlii, în care banalitatea unor întâmplări căpătau, în epocă, amplitudini 
tragi-comice, la care, astăzi, cătăm, totuşi, cu înfrigurare, faptul divers de atunci însemnând, în 
fond, mărturia pe care un popor nemărturisitor nu a izbutit să o încredinţeze urmaşilor. 

Dintr-o astfel de relatare mondenă, cea a încăierării, în parcul din Solca, a unor ingineri 
nemți rădăuţeni cu evreii din Solca, putem afla, de fapt, şi putem respira aerul de odinioară al 
târguşorului, pornind dinspre locul în care se afla, pe atunci, restaurantul neamţului Kramer (cam 
în zona Cimitirului eroilor sovietici, de mai târziu, şi ajungând, dincolo de pod, până pe treptele 
Casei Comunale, primăria adăpostind, şi pe atunci, şi biroul polţistului şi al jandarmeriei locale. E 
drept că, dincolo de hazosul banal, transpar icnirile unui antisemitism care, peste o jumătate de 
secol, va produce mult prea multe victime nevinovate, precum şi o „solidaritate creştină” desuetă, 
dar, dincolo de acestea, viaţa reală are contururile ei, acel Schmidt putând fi oricine, şi lonescu, şi 
Ivaniuc, şi Johannes, deci un derbedeu local, care îşi face mendrele, în orice loc şi în fiecare ceas 
din veşnicia acestei planete: 


„Solca, 24 August 1897. O excursiune cu urmări grave. Dumineca trecută, o societate 
de doi ingineri şi un cadet, doamne şi copii, a venit aici, în primblare, dinspre Rădăuţi. Mica 
societate, aşezată la o masă, în parc, conversa. De la o vreme, unul din cei doi ingineri îşi ajustase 
aparatul său de fotografiat, ca să scoată câteva peisaje din apropierea stațiunii balneare. Dar 
Israel Schmidt vine şi se tot învârteşte în dreptul aparatului, anume ca să sâcâie pe inginer. 
Acesta îl roagă politicos să-i lese locul liber, în raza aparatului. 

Schmidt se retrage, deocamdată, se duce de vorbeşte nuş'ce cu câţiva ovrei din parc, 
aţâţă, apoi, pe nişte ţânci de copii ca să se ducă, să steie în dreptul aparatului, şi, văzând că copiii 
nu îndrăznesc, revine el însuşi şi, din nou, începe a se plimba în raza aparatului, îndreptat ca să 
pozeze. 

La această provocare evidentă, inginerul şi ceilalți de la masă îl întreabă de ce împiedică, 
aşa, fotografierea. 

Schmidt, cu un ton obraznic, răspunde că aşa-i place lui. 





1% CIONCA, Nica, Scrisorile lui Iraclie Porumbescu, Bucureşti 1999, pg. 73 

Inginerul îi mai spune, încă o dată, cu binele, dar hotărâtor, să-l lese în pace. 

Schmidt, însă, nu numai că nu vrea să înţeleagă de cuvânt, dar mai răspunde şi foarte 
arogant, că nu-i pasă lui de astfel de societate creştină. 

Atunci, inginerul, scos din răbdări, îl ia de piept şi-l dă la o parte. 

Un grup de jidani se formase, deja, în acel loc, şi unul din ei dă lui Schmidt un cortel. 
Schmidt ia cortelul, se repede la inginer şi-l loveşte drept în cap. 

În faţa acestui act de violenţă neaşteptat, al doilea inginer se scoală de la masă şi sare iute 
în ajutorul camaradului său, lovind pe Schmidt cu bastonul. 

O droaie de jidani se strâng şi sar, atunci, asupra acestui din urmă. Decât ca să-l 
nimicească de viu, strigau ei cât puteau. Avântul lor suprem, în cumplita lor turbare, avea asta de 
solemn: că erau peste 300, cari vociferau şi amenințau pe un singur creştin. 

Acesta se pune în defensivă, cu bastonul. 

Mulțimea înaintează spre dânsul, lăudându-se că-l va călca în picioare. Dar inginerul, 
văzându-se ameninţat de a fi înnăduşit de mulţimea lor, începe să mişte bastonul. Natural că nu 
glumea cu cei care dau năvală asupra lui: pe cine-l croia bine, croit era şi o lua la tălpăşiţa. 

De la o vreme, cea mai mare parte dintre ovrei fac câţiva paşi înapoi, puţini mai încearcă 
să se repeadă asupra inginerului, dar în zadar, căci acesta, cu o linişte perfectă şi un curaj care nu 
dădu greş nici o clipă, îi ţine pe toţi în respect, la o anumită distanţă. Dar, pe când parte din ovreii 
ce asaltase pe inginer aleargă să cheme în ajutor forţa armată, geandarmi şi poliţie, sosesc alţi 
jidani, cu bâte, drugi şi despicături de lemne. Atunci începe momentul critic. Numărul covârşitor 
al ovreilor înarmaţi cu ciomege ar fi putut, în clipă, să strivească mica societate a celor doi 
ingineri, dacă câţiva cetăţeni creştini, germani şi români, atraşi de zgomotul infernal al ovreilor, 
n-ar fi intervenit la timp. 

Escortaţi de către creştini, inginerii şi ai lor pot părăsi locul acela şi ajung până în dreptul 
restauraţiei Kramer, urmăriţi de mulţimea iritată. Aici se întâlnesc cu geandarmii şi cu poliţaiul, 
alarmaţi, căci ovreii strigaseră prin oraş că e „riviliţii” şi că sunt 7 răniţi şi 3 morţi din ai lor. 

Creştinii spun autorităţii faptul, întocmai cum s-a petrecut. Jidanii, însă, strigă, cu toţii, că 
inginerul a sărit, tam nisam, ca să-i ucidă cu „botul”. Destul că poliţaiul n-a găsit de cuviinţă să 
cheme vreun doctor specialist, ca să se constate dacă inginerul e, în adevăr, aşa de şuchiet cum 
spun ei. 

Mulțimea vocifera într-un chip îngrozitor. 

Poliţia invită pe ingineri şi societatea lor la Casa Comunală, ca să facă depunerile lor. 
După aceea, alege o sumă de martori numai dintre ovrei; nici un creştin, din câţi au fost acolo ca 
martori oculari, n-a fost chemat. 

După ce ajung la primărie, poliţia începe a cerceta faptul şi trimite trăsuri în oraş după alţi 
martori, tot numai jidani. 

În urmă, inginerii sunt lăsaţi în libertate, cu toate urletele ovreilor adunaţi la primărie, cari 
cereau să fie puşi cu topuzul la dubă. 

Faptul de a exclude pe creştini de la mărturie a fost viu comentat şi discutat de cătră 
cetăţenii din Solca. Mulţi sunt, încă şi astăzi, iritaţi. Totuşi, nu trebuie să ne grăbim de a-l 
interpreta, numaidecât, în defavoarea poliţiei. E posibil ca ea, pusă în cunoştinţa cazului, ştiind 
cum s-a iscat scandalul, prin indolenţa lui Schmidt, despre care, de altmintrelea, se ştie că e un 
netrebnic şi e rău notat la poliţie, a socotit de prisos a mai chema şi martori creştini. La restauraţia 
Kramer, poliţaiul a auzit, din gura tuturor creştinilor, cum a provocat Schmidt pe cei doi ingineri. 

Cel mai regretabil moment este că întreaga societate ovreiască s-a declarat solidară cu 
zurbagii lui Schmidt. Noi dorim ca fierberea ce se observă la unii cetăţeni creştini, numai pentru 
faptul că poliţia n-a mai chemat, şi la Casa Comunală, martori dintre creştini, să se domolească şi 
să aştepte toţi verdictul autorităţilor. 

Pănă atunci, nu pricepem de ce s-ar alarma creştinii că n-o să li se facă dreptate. Să nu 
piardă, deci, răbdarea, cu o zădarnică revoltă a sufletului lor adânc jignit, ce-i drept, dar trebuie să 
aştepte şi să aibă încredere în diregătorii lor. 

Noi sperăm şi, deci, asigurăm că autorităţile de jos, ca şi cele de sus, vor fi la înălțimea 
lor şi vor da justa satisfacţiune spiritelor agitate”!%5. 


În 1890, Solca avea 2.312 locuitori, conduşi de primarul loan Rusu. Cei doi învăţători; 
Emil Karpierz şi losefina Drozdovska continuau munca, încheiată în 1887, de învățătorul 
Vichentiu lanovici. Preot al bisericii orientale era Epifaniu Bacinschi, născut în 1845, uns preot în 
1869, ajutat de cantorul Epifanie Vasilovschi. 


Fabrica de rachiu din Solca (propinaţie), din 1892, când s-a stabilit în târguşor, în calitate 
şi de deputat, Mochiu Schartstein, dar afacerea nu pare să fi fost prea rentabilă pe plan local, 
pentru că, „deşi, acum, de 2 ani şede în Solca, la propinaţie şi vinde rachiu şi alte băuturi... 
rachiul nu se prea vinde, afară numai cu păharul, la vreo câţiva fliuşcari, căci şi Solcanii au lăsat 
băutura rachiului, mai tot satul. Mochiu are, la noi, în sat, o casă, care au dat-o la alţi Jidani în 
năimală. Mochiu tot se ţine de deputăţie, şi antistele nu voieşte să cheme un substitut în locul lui, 
cu toate că la alte şedinţi săteşti nu vine niciodată, foarte rar când vine”%. 

Împotriva consumului de rachiu se ridicaseră, în Dieta Bucovinei, câţiva deputaţi români, 
încă din 1894, iar preoţii săteşti, care au cerut o astfel de atitudine, după ce vânzarea de rachiu nu 
mai era, de mult, o afacere călugărească, au dus o campanie de juruire colectivă prin biserici, ba, 
în unele sate, s-au şi îngropat butoaie cu rachiu, sub câte o cruce de piatră, exemplul cel mai 
ilustrator fiind Vama. 

În sprijinul preoţilor au sărit, imediat, şi primele biblioteci sătești, numite cabinete de 
lectură, dar şi legislaţia imperială, care interzicea deschiderea crâşmelor sâmbăta şi duminica. 
Problema aceasta, a crâşmelor închise, o rezolvau lesne şi crâşmarii, şi consumatorii, care 
nimereau, lesne, uşa din dos a casei proprietarului de brevet pentru vânzarea alcoolurilor. 


Duminică, 11/13 octombrie 1896, la sfinţirea noi construitei biserici ortodoxe din Cacica, 
proiectată de „inginerul-adjunct” Alexandru Issecescul, de la Direcţia Fondului Religionar, au 
participat, pe post de invitaţi de onoare, alturi de solcani de rând, judecătorul Thurmann şi „dl 
adiunct” Grigorovici, de la Judecătoria din Solca, precum şi administratorul silvic Kronabeter, 


tustrei prezentaţi şi marilor personalităţi bucovinene, prezente la eveniment”. 


Cabinetul de lectură „Sentinela poporului din Solca” s-a înfiinţat, conform materialului 
de sinteză, „Cabinetele noastre de cetire”, publicat de „Călindariul poporului Bucovinean, Anul 
XIII, 1900, pp. 99-106, în 1896, în casa notarului Tigran cav. de Pruncul, cu Bogdan Găină 
preşedinte şi cu loan Cornea secretar (în calendarul de sfârşit de an, în locul lui loan Cornea avea 
să fie trecut învățătorul Dimitrie Mitric-Bruja; din relatarea care urmează, vom vedea că primul 
preşedinte a fost preotul-crâşmar al Solcii, Epifanie Bacinschi). Cabinetul avea, iniţial, 70 membri 
(după un an de „succese”, doar... 45), 300 de cărţi, 4 abonamente la gazete româneşti şi o avere 
de 56 florini şi 68 creiţari. 

Din nefericire, după un an, când se produce o nouă explozie de entuziasm local, nici după 
ani şi ani, Cabinetul de lectură nu înseamnă nimic, nu produce nimic, ci doar improvizează 
monden şi ştiriseşte ba de un demagog, ba despre altul, afişând şi nume de membri în comitetul 
unei mondenităţi inutile, ba chiar păguboasă. O astfel de mondenitate ieftină avea să se petreacă, 
la un an de la înfiinţarea „Sentinelei poporului”, cu aplombul caracteristic solcanilor, cei pe care 
viitorul Erou al Bucovinei, avea să-i caracterizeze ca fiind „toţi politicieni înnăscuţi şi toţi 
candidaţi la vornicie”: 

197 Gazeta Bucovinei, Anul VI, nr. 86, Duminică 27 Octomvrie / 8 Noemvrie 1896, pag. 3 


SI 


„Multă trudă a costat până ce i-a succes vrednicului amic al poporului român, domnului 
Eusebie Zaharovschi, candidat jurist, de a aduce la viaţă Societatea de cetire „Sentinela 
poporului” în Solca. 

Deşi societatea aceasta de cetire şi-a luat un avânt frumos, fiind prevăzută cu cărţi 
potrivite şi cu gazete poporale, totuşi, prin nepăsarea şi lipsa totală de interes a membrilor şi, mai 
ales, prin intrigile urâte ale potrivnicilor, a decăzut deja într-atâta, încât a ajuns în primejdia de a 
fi desfiinţată. Mijlocirii şi stăruinţei neobosite a domnului Eusebie Zaharovschi însă este de 
mulțumit, că s-a delăturat pericolul şi s-a dat societăţii iarăşi un sobor nou, întrunindu-se, în 
scopul realegerii comitetului, adunarea generală a Societăţii „Sentinela poporului” din Solca, care 
a avut loc Duminică, în 24 Octovrie 1897. 

Rostind preşedintele Societăţii, parochul local, Epifanie Bacinschi, o cuvântare frumoasă 
şi arătând scopul adunării, declară şedinţa deschisă şi predă, înainte de alegerea comitetului, 
cuvântul domnului Eusebie Zaharovschi (N.N..: fratele celebrului „popă Zaharovschi”, satirizat de 
Ion Grămadă, într-o broşură), care, prin o vorbire din inimă isvorâtă şi la inimă pătrunzătoare, a 
ştiut să atragă atenţiunea poporenilor, să încurajeze pe toţi, din nou, la muncă, pe terenul naţional 
şi cultural. 

Ţin de bine a extrage următoarele mesage din această vorbire, care a avut un efect foarte 
mare asupra celor întruniţi: 

„A trecut timp îndelungat, de când fusesem noi, toţi, însufleţiţi de un gând ceresc, ca să 
ne adunăm în frăţie şi ca să înfiinţăm o vatră luminătoare, o vatră menită spre încălzirea 
simţămintelor naţionale ale mult iubitului nostru popor. S-a înfiinţat, atunci, aici, această vatră, 
aşa numită „Sentinela poporului”, societatea de cetire, care are de scop luminarea spiritului şi 
unirea noastră în cugete, în fapte folositoare şi în Dumnezeu. Cred că am semănat, atunci, grăunțe 
bune, binevoitoare şi folositoare. Însă, venind, după un an, spre a vedea roadele, am aflat, spre 
cea mai mare părere de rău, cum că roadele semănăturii acestei au ieşit foarte slabe. Totuşi, încă 
nu mă las descuragiat! Şi va fi foarte trist ca să ne lăsăm descurageaţi! Ba, din contra, omul şi, 
mai ales, Românul să fie însufleţit de activitate neobosită şi speranţă pentru mai fericitul viitor, 
prin toată viaţa sa! Numai una voiesc să vă zic, iubiţilor confraţi! DE vi s-a dat un talant aşa de 
scump, nu-l îngropaţi, precum a făcut servitorul cel fără minte, despre care ne istoriseşte Sfânta 
Scriptură, ci întrebuinţaţi-l aşa ca să aveiţi folos dintr-însul! De au stăruit prietenii neamului 
român ca să se înfiinţeze, cu încuviințarea înaltului guvern, şi în Solca societatea de cetire, acest 
liman al luminării şi deşteptării, atunci toţi să purtaţi grijă, ca societatea aceasta să se susţină şi să 
înflorească. Nu ascultați pe vicleanul Ițic sau Avram sau nu ştiu cum se mai cheamă creatura cu 
faţa nespălată, care, văzând că unul sau altul are trebuinţă de dânsul sau că unul sau altul a luat pe 
datorie marfă la dânsul, pune toate puterile sale de a-l reţine de la vatra deşteptării şi luminării, ca 
mai uşor să-l poată stoarce fără milă şi cruţare, precum se stoarce o lămâie, şi ca să se poată trage 
folosul său propriu. Ce sunteţi datori plătiţi, după puţinţă, cât mai degrabă şi feriți-vă, în viitor, de 
primejdioasa viclenie a diavolului! Mai bine să dăm mână cu mână şi să ne unim la faptă bună. 
Mai bine să fim, cu sinceritatecu gândul şi cu inima unul pentru toţi şi toţi pentru unul. Că numai 
aşa vom putea să ajungem la bunăstarea la care au ajuns potrivnicii noştri, prin unirea lor. Să nu 
ne trădăm unul pe altul, să nu mergem unul sau altul — precum se întâmplă adeseori — la cârciumă, 
la cuibul potrivnicilor noştri (N.N.: la concureţa preotului-cârciumar Bacinschi, care-şi avea 
cârciuma în Parcul Staţiunii), şi să trădeze, să spună ce s-a vorbit aici şi să ne vândă pentru un 
păhar de holercă. Niciunul dintre noi n-a putea să dovedească că, măcar o dată, a trădat un jidan 
pe altul, că ar fi spus vreodată un jidan ce a vorbit ori s-a făcut în cuibul jidănesc. Prin trădare, 
îngroapă trădătorul nu numai pe confrații săi, ci mai ales pe sine însuşi, fiindcă, prin aceasta, dă el 
vrăjmaşilor arma în mână, cu care nimiceşte, apoi, potrivnicul, fără cruţare, atât pe trădătorul 
însuşi, cât şi pe confrații săi. Deci, să convenim, sârguincios, la la vatra luminării, „Sentinela 
poporului”, şi să fim activ uniţi în cugete, în fapte bune şi în Dumnezeu, şi să ţinem taină despre 
cele zise şi făcute de societatea noastră. Despre vorbele şi faptele în societatea noastră, însă, nu 
trebuie noi să avem grijă, pentru că noi, căutând drumul care duce la dezvoltarea minţii şi a 

spiritului, vorbim şi isprăvim faptele care le şi doreşte pentru noi Înalt Prea Luminatul şi Prea 
Iubitul nostru Împărat, pentru a cărui lungă şi glorioasă vieţuire vă provoc ca să conglăsuiţi cu 
mine: Majestatea Sa Împăratul nostru Francisc Iosif 1 să trăiască mulţi şi fericiţi ani!”. 

Aici, urmează entuziastice strigăte de „Să trăiască!”. 

În legătură cu acest discurs, a ţinut să sublinieze şi cunoscutul prieten şi binevoitor al 
poporului român, domnul Tigran caaler de Pruncul, notar cezaro-crăiesc în Solca, către 
poporenii prezenţi, că a fost o cuvântare foarte bine întocmită, arătându-le calea luminării, 
ferindu-i de ispita potrivnicilor, ferindu-i de cârciumă, acest loc al faptelor diavoleşti şi izvorul 
fărădelegilor şi, primind, la sfârşit, de la toţi poporenii făgăduinţa de a nu mai umbla mai mult la 
cârciumă, ci de a cerceta sârguincios Societatea „Sentinela poporului”. 

După aceste trei cuvântări, a urmat alegerea comitetului. 

Refuzând parochul local, domnul Epifanie Bacinschi, candidatura la locul de president, a 
fost ales president domnul Tigran cav. de Pruncul, însă numai sub aceea condiţie, dacă toţi 
membrii vor ţine promisiunea de a nu umbla mai mult la cârciumă şi de a cerceta sârguincios 
societatea. 

Comitetul s-a constituit în următorul mod: president — Tigran cav. de Pruncul, 
vicepresident — domnul Epifanie Bacinschi, secretar a.h. — Eusebie Zaharovschi, cassar — loan 
Cornea; întâiul controlor — Ioan Vasilovschi, al doilea controlor — loan Valaşciuc, bibliotecar — 
Epifanie Vasilovschi. 

În comisia judecătoare, s-au ales: Ştefan Alaci, Dumitru Mărula, Jakob Cufner. 

După alegerea comitetului, au urmat feliurite convorbiri şi consfătuiri ale membrilor, care 
sunt 45 la număr, totodată, vă comunic îmbucurătorul fapt că, la iniţiativa domnului Eusebie 
Zaharovschi şi a domnului Tigran cav. de Pruncul, au făcut, cu bună voie, toţi membrii societăţii, 
ridicând mâinile în sus, făgăduinţa solemnă de a nu mai umbla deloc la cârciumă şi de a ţine taină 
despre cele vorbite şi făcute în societate. 

Mulţumind noul president al Societăţii, domnul Tigran cav. de Pruncul, poporenilor 
prezenţi pentru participarea la adunarea generală şi pentru făgăduinţa de a cerceta, în fiecare 
Duminecă şi sărbătorile, Societatea, şi dorind, în scurt, buna vedere, declară şedinţa de închisă. / 
Un gospodar”. 


Peste vremuri, relatarea întâmplării poate să pară doar o comedie absurdă. Poate că asta a 
şi fost, pentru că, aşa cum se va vedea mult mai târziu, totul nu era decât un moft, dublat de o 
duplicitate greu de acceptat, deşi ne caracterizează. 

Nevoia de reprezentativitate românească, atât de specifică epocii, care a determinat, de 
fapt, toată demagogia prețioasă, pe care o regăsim în coloanele gazetelor vremii, l-a adus în arena 
solcană şi pe notarul armean Tigran Pruncul, un personaj care, dincolo de penibilul demersului 
antialcoolic, îşi dorea, din rărunchi, să parvină, aşa că, în 14 noiembrie 1897, când, din iniţiativa 
primarului Vienei, Lueger, a avut, în sala „Sofia” din capitala imperiului habsburgic, adunarea 
ţăranilor, la care au participat delegaţi „mai mult din rândurile ţărănimei din Austria de jos... 
mulţi ţărani Ruteni din Galiţia, câţiva Poloni şi puţini din Moravia”, plus doi bucovineni, unul 
din Suceviţa, vornicul Zaremba, şi celălalt din Glit, Trifan Paşcaniuc (solcanul Tigran cavaler de 
Pruncul, deşi prezent la adunare, nu este menţionat ca delegat). Din partea Clubului român 
parlamentar din Viena, care s-a abținut să participe oficial, a fost delegat juristul, istoricul şi 
deputatul George Popovici (semna poeziile cu pseudonimul T. Robeanu), care, de altfel, a şi luat 
parte la adunare, vocea lui fiind una respectată în întreaga Austrie. 
guvernamental pentru înfiinţarea de asociaţii agricole. Cu această ocazie, Tigran cav. de Pruncul a 
intrat într-o polemică zgomotoasă cu un popă rutean din Galiţia, Taniazkiewicz, dar Pruncul a 

formulat mai multe amendamente, „din care unele sunt acceptabile”. Dar tocmai această 
menționare „la gazetă” avea să-l irite pe ambițiosul armean, care, deşi îşi dorea să-i reprezinte pe 
români, cocheta şi cu o reprezentativitate ruteană, propunându-l ca delegat „pentru Rutenii 
Bucovineni” pe Nico cavaler de Vasilco, descendent al unei vechi familii boiereşti moldovene, 
care, deşi nu ştia ucraineana, avea să devină, ulterior, liderul naţionaliştilor ucraineni. Prin 
propunerea lui, Pruncul se pare că l-a jignit pe preotul Victor Zaharovschi, dornic de un loc în 
prezidiu, indiferent din partea cărei etnii bucovinene (cel din partea românilor era ocupat, de 
drept, de George Popovici). Afectat în amorul propriu, notarul imperial din Solca a ripostat la 
gazetă, „în baza paragrafului 19 al Legii de presă” (avea Europa, încă din 1848, o astfel de lege), 
cu o replică ambiguă, pe care n-o mai reproducem'", dar care replică a provocat, la rândul ei, 
iritarea popii din Lucaveţ, Zaharovschi, care, prin alt drept la replică, provoacă o adevărată 
polemică, precizând că „întreaga Bucovină mă cunoaşte de Român bine pronunţat şi nu de 
Rutean”, cerându-i notarului armean să dea „măcar atâtea probe despre românismul său, precum 
le-a dat Dr. George Popovici”, şi-apoi „va avea şi dumnealui pe întreaga suflare românească din 
străvechea noastră Bucovina ca aderentă”!!!. Printre altele, Zaharovschi îi reproşa lui Pruncul 
afirmaţia că el, Pruncul, l-ar fi propus pe Vasilco drept reprezentant al rutenilor, acesta având, 
cică, susţinere largă din partea ucrainenilor, când, de fapt, cum contracarează Pruncul, avea 
„numai una, iscălită de venerabilul preot Cantemir, din partea societăţii politice a rutenilor 
conservatori”, condusă, cum se vede, de un alt descendent de boieri moldoveni. 

Toţi bucovinenii, prezenţi la Adunarea ţăranilor, cu excepţia lui George Popovici, 
participaseră, de fapt, la o adunare antisemită, la Meidling, în hotelul lui Weigl, „şi au petrecut 
acolo împreună cu Dr. Lueger, Schneider etc.”!!?, dar nici unul nu reprezenta, cu adevărat 
țărănimea bucovineană, indiferent la ce etnie ne-am referi. Țărănimea şi viaţa ei nenorocită 
însemnau, inclusiv în cadrul cabinetelor de lectură, doar un pretext şi un mijloc de a exercita o 
autoritate de circumstanţă, de a avea la cherem anumite grupuri de oameni, măcar cu ocazia unor 
mondenităţi fără rost. Tocmai de asta, şi Cabinetul „Sentinela poporului” din Solca nu a însemnat 
mare lucru, improvizaţiile parvenitismului social şi intelectual fiind rare, inconsistente şi lipsite 
de reverberaţie, dacă nu cumva doar pretexte omagiale pentru un bogătaş local sau altul. 


Prima manifestare, după doi ani de la înfiinţarea primei biblioteci solcane, numită, iniţial, 
Cabinetul de lectură „Sentinela poporului”, apoi „Sentinela poporului din Solca”, a fost cea 
dedicată împlinirii a jumătate de secol de la urcarea pe tronul Austriei a lui Franz Iosif, iar 
cronicarul manifestării, în curând uzurpat din toate atribuţiunile de către Mitric-Bruja, a fost loan 
Cornea: 


„Serbare jubiliară în Solca. Cu ocaziunea serbării de 18 August, s-a redigeat următorul: 
Protocol al şedinţei festive din 18 august 1898. 

Şedinţa festivă, cu ocaziunea zilei natale şi a jubileului de 50 ani a Majestății Sale, a prea 
graţiosului nostru Împărat, s-a ţinut în locaţiile domnului Ioan Rusu din loc. Din cauză că s-au 
aşteptat oaspeţii anunţaţi din Cernăuţi, nu s-a deschis şedinţa festivă la orele 2 d.m., ci abia la 5 
d.m., în care răstimp s-au cetit unele poveşti din partea domnilor Epifanie Vasilovschi şi Bogdan 
Găină. Văzând că nu sosesc oaspeţii din Cernăuţi, au cetit, nefiind deja prezidentul cabinetului, 
domnul părinte Epifanie Bacinschi de faţă, din cauze private, domnul jurist abs. Bogdan Găină, 
dintâiu, depeşa sosită din Cernăuţi, de la domnul deputat din Camera Imperială Dr. George 
Popovici, care sună astfel: 

„Reţinut fiind de afaceri urgente la Cernăuţi, regret din inimă că nu pot lua parte la 
petrecerea frumoasă a cabinetului din Solca. / Dr. George Popovici”. 


Depeşa a fost luată la cunoştinţă cu entuziaste strigăte de „Să trăiască!”. 

Înaintea unui număr foarte impozant de gospodari şi gospodine, nu însă flecăi şi fete, din 
Solca şi Glit şi în prezenţa stimaţiolor oaspeţi, a domnului Grigorie Malinescu, cu stimata 
doamnă, soţia, din Bucureşti (România), domnului Ivan baron Capri, din lacobeşti, domnului 
Tigran cavaler de Pruncul, doamnei Corne, cari toţi au urmat invitării, deşi din părţi străine, în 
număr egal cu inteligenţa din Solca, care a preferat a merge la pădure şi nu la şedinţa festivă a 
Cabinetului de lectură. 

Înaintea numărului de aproximativ 50 de gospodari, vreo 5 gospodine şi vreo 5 din 
inteligenţă, au deschis şedinţa festivă, nefiind prezidentul cabinetului de lectură de faţă, domnul 
jurist abs. Bogdan Găină, cu discursul festiv pentru Majestatea Sa, a prea iubitului nostru Împărat 
Francisc losif I, care discurs, venind din inimă, a purces în inimile tuturor ascultătorilor, 
desfăşurând însemnătatea zilei de 18 August şi a anului 1898 pentru întreaga Austrie, toate 
ţărişoarele ei şi pentru toate popoarele şi naţiunile lor, aşadară şi pentru Românii bucovineni, 
cari au avut fericirea de a fi stăpâniţi, timp de 50 de ani, de un împărat atât de bun, de 
milos, de energic şi de iubitor de pace. Discursul acesta a fost, de multe ori, întrerupt prin 
entuziasmul provocat de poporeni, cari strigau, din răsputeri, „Trăiască, bravo, aşa-i” etc., şi s-a 
încheiat cu provocarea domnului orator ca toţi să strige, cu domnia sa, din toate puterile, de 3 ori, 
„Să trăiască iubitul nostru Împărat!”. 

Domnul Tigran cav. de Pruncul face propunerea ca Cabinetul să trimeată o depeşă de 
omagii la Majestatea Sa, în următorul mod: 


„Cabinet-Kanzlei, Wien. Gefertigier rom. Lesevereiu in Solca, Bukowina, unterbreitet 
allerunterthanigst dem allerhochsten Kaiserthrone seine tiefempfundenenen Lojalitatsgefuhle in 
Liebe, Treue und Ergebenheit. / Sentinela Poporului”. 


Propunerea s-a primit cu mare aclamaţiune. 

Mai departe, face gospodarul Dimitrie Marula propunerea ca să se trimeată şi domnului 
deputat imperial Dr. George Popovici, care cu trup nu e între noi, însă cu gând, cu suflet şi cu 
inimă, o depeşă, în următorul mod: 


„Vă salutăm şi regretăm că n-aţi venit, vă aşteptăm însă cât de curând. / Sentinela 
poporului”. 


Propunerea încă s-a primit cu mare entuziasm. 

Domnul Bogdan Găină desfăşură, într-o cuvântare fulminantă, activitatea sau, mai bine 
zis, neactivitatea Cabinetului, prin timp de doi ani, faţă cu alte cabinete mai tinere şi îşi exprimă 
părerea de rău că inteligenţa din loc, mai ales doamnele şi domnişoarele române din loc şi 
împrejurime, nu arată nici un interes faţă de cabinet, din care causă este imposibil a arangea o 
petrecere poporală, deşi poporul o doreşte, nefiind, în timp de doi ani, niciuna. 

Tot părerea aceasta şi-o exprimă, într-o cuvântare frumoasă, şi domnul Tigran cav. de 
Pruncul. 

Înainte de ce se închide şedinţa festivă, mai ceteşte domnul Bogdan Găină unele pasaje 
din „Deşteptarea” şi „Patria” despre viitoarele alegeri dietale şi mulţumeşte, pe cât poporului, 
care s-a adunat într-un număr aşa de mare, atât şi onoraţilor oaspeţi, domni şi doamne, cari au 
binevoit a onora cu prezenţa dumnealor, asigurându-le că Cabinetul de lectură îşi va aduce 
totdeauna aminte de ziua aceasta memorabilă şi va căuta să deie, de acu, înainte, mai multe semne 
de viaţă. 

Şedinţa festivă s-a închis de domnul Bogdan Găină, la orele 7 seara, cu entuziaste strigăte 
de „Să trăiască!” oratorul. 

Solca, 22 August 1898. / Pentru secretar: loan Corne, cassar”!li, 

Tonul demagogic al materialului de presă reprodus, chiar dacă vă aminteşte, oarecum, de 
operele lui Caragiale, nu trebuie ridiculizat sau condamnat. Aşa era, şi pe atunci, ca şi astăzi, 
societatea românească de pretutindeni: prețioasă, penibilă în mondenitatea şi în duplicitatea ei. 


Pe structura Cabinetului de lectură „Sentinela poporului din Solca”, s-a înfiinţat, în 9/21 
august 1898, Însoţirea raiffeisiană din Solca şi Clit, cu 96, apoi cu 100 de partaşi, cu preotul 
Modest Avram preşedinte, sub direcţiunea farmacistului Alexandru Braha, vicepreşedinte fiind 
Alexandru Marcovici, iar membri ai direcţiunii, Ph. Hohenthal şi Franz Schatz. loan Cornea 
fusese ales vistiernic al noii bănci rurale, practic a treia din Bucovina. 


Comunicatul oficial al Însoţirii: 
„Însoţirea de păstrare şi credit 
Pentru 

Solca şi Glit 


îsoţire registrată cu garanţă nemărginită (sistem Raiffeisen) 


în Solca. 


Începutul activităţii: 9/21 August 1898. 

Depuneri spre păstrare se primesc de la ori-şi-cine şi se fructifică cu 6 procente. 

Împrumuturi se dau numai membrilor cu procente fără provisiuni sau alte taxe. 

Procentele se solvesc înainte. 

Membrii însoţirii pot fi numai locuitorii din Solca şi Glit; ei sunt rugaţi în interesul lor 
propriu a se înscrie cât se poate de mulți. 

Însoţirea care s-a înfiinţat cu ajutorul înaltului comitet al ţării scoposeşte ridicarea şi 
promovarea stării morale şi materiale a membrilor săi; orice scop de câştig este eschis. 

Orele de oficiu sunt stătorite dela 2-4 ore p.m. a fiecărei Dumineci în localitățile D-lui 
Ioan Cornea în Solca. 

Afară de orele de oficiu se dau desluşiri de cătră cei subscrişi. 


Presidentul consiliului de controlă: Director: 
Alecsandru Braha. Epifanie Bacinschi. 
Visternic: 


loan Cornea». 

Ştirea înfiinţării băncii rurale româneşti din Solca a răzbit, imediat, în presă: „Bancă 
„Raiffeisen” în Solca. Aflăm cu multă bucurie că voinicii Solcani şi-au alcătuit o bancă sătească 
după calupul „Raiffeisen”. Directorul bămcii e părintele Epifaniu Bacinschi, presidentul 
consiliului de controlă — dl Alexandru Braha, iar visternic — dl Ioan Cornea. Deie Domnul ca toate 
satele noastre tot aşa să păşească înainte şi-atunci fericire va fi de noi”"'5. Deşi trecut în ştirea de 
presă drept vistiernic, loan Cornea nu va figura şi în anunţurile-bilanţ, ulterioare anului de 
înfiinţare a băncii, în locul lui fiind preferat tânărul învăţător Mitric-Bruja, cel care va fi, peste un 
an, şi primul, şi singurul monograf al Solcii, mai ales din postură de „călăuză geografică” (ca 
învăţător la Gura Humorului, avea să scrie şi o mini-monografie a acestui târg), lucrarea lui fiind 
publicată, sub „Lozica: Al Bucovinei Meran este Solca”, în două numere de ziar. 


Dimitrie Mitric-Bruja a avut parte, încă din primele zile ale instalării sale la Solca, de o 
filipică din partea redacţiei ziarului „Patria”, adresată inspectorului al districtului politic Gura 
Humorului, lohann Chodakowski, o filipică în care este inclus şi învăţământul solcan al vremii, 
cu tradiţie apreciabilă (şcoala funcţiona din 1817, iar din 1820 datează prima clădire şcolară din 
Solca): 


„La Solca sunt patru clase, unde, deşi în Solca sunt majoritate zdrobitoare greco- 
ortodocşii, ai pus un Oberlehrer (prim învăţător) Piotrowski, o Lehrein (învăţătoare) Gaube şi un 
Hilfslehrer (învăţător suprior) Ostrowski şi, acu, l-ai trimis pe Mitric, care s-a cununat în 
biserica catolică şi trimite anunciurile de însurăciune: „că el cu Babuszezak empfehlen sich als 
Vermahlte”. 

Bravo, Mitric că eşti un Demeret Bruja minunat! Însuraţi-vă cu cine vă place, căci 
amorul orb nu alege, dară nu vă vindeţi naţia şi legea! Bărbatul să fie capul femeii, nu însă să 
devină, din opincar, pantoflar!”"S. 


Bietul şi inimosul Dimitrie Mitric-Bruja, mereu interesat de istoria localităţilor, în care a 
slujit la catedră, şi de promovarea frumuseţii locurilor, în scris, prin excelente „monografii 
geografice”, nu merita astfel de brânciuri, din partea cine ştie cărui popă humorean, care, după 
tradiţie, confunda interesele turmei, pe care o tundea şi mulgea, cu interesele naţiunii. Dimitrie 
Mitric-Bruja, chiar dacă nu iese din tiparul eclatant, dar superficial al vremii sale, a fost şi 
rămâne, totuşi, un mărturisitor adevărat, plin de pasiune şi de bune intenţii. 

Ca martor al vremii sale, Dimitrie Mitric-Bruja lasă mărturii inedite şi importante despre 
Solca; doar în ceea ce priveşte istoricul localităţii, se cam împleticeşte tot pe cărări lăturalnice 
domnul învăţător, dar nu-i nimic, din moment ce, aşa cum şi singur mărturisea, acel „trecut istoric 
de interes marcant... încă n-a putut fi dat tot la lumina zilei” şi nu avea să fie scos nici măcar în 
secolul care urma. În aceste condiţii, mini-monografia lui Mitric-Bruja trebuie privită ca o 
bijuterie a memoriei solcane şi încredinţată ca atare memoriei zilei şi a vremurilor care vor urma: 


„Din cele 235 comune şi moşii administrative ale Bucovinei, unele din ele au câştigat, cu 
timpul, o însemnătate deosebită, atât în viaţa lor administrativă-politică, cât şi în viaţa lor firească. 
Asemenea preferinţă firească i se cuvine şi orăşelului Solca. Orăşelul sau târguşorul Solca este, de 
aceea, preferat de maica natură, că dânsa i-a dat o poziţie foarte atrăgătoare şi o climă osebit de 
priincioasă sănătăţii. În urma acestei poziţiuni, Solca a devenit, în decursul timpului, şi loc de 
staţiune climatică, loc de cură şi de petrecere pentru mii şi mii de suflete, ce caută, aici, 
însănătoşire şi recreaţie, în timpul cel cald de vară. 

Necesitatea cere să vedem întrucât acest târguşor şi-a câştigat, astăzi, reputaţia şi reclama 
unui loc climatic, loc de cură sau staţiune balneară-terapeutică. 

Privind teritoriul local al Solcei, apoi vedem că plastica acestuia formează un cazan, 
închis de cătră Apus, Sud şi Nord, de munţii Carpaţilor păduroşi, ce formează, cătră Ost, ca o 
înclinaţiune mică spre Sud, un şes întins, acompaniat, iarăşi, de codri mândri şi frumoşi. Poziţia 
geografică a orăşelului zace la încrucişarea meridianului 43 grade 31 minute lung. o. de la Ferro 
sau 61 grade 10 minute 51 secunde lung. O. de la Grenwich şi a paralelului 57 grade 44 minute 
lăţ. N, iar înălțimea reliefului asupra Mării Negre măsură 622 (după alţii, 522) metri. 

În urma acestor circumstanţe poziţionale, clima Solcei este una din cele mai priincioase şi 
mai recomandabile sănătăţii omeneşti, întru a satisface pe deplin modului de vieţuire. Orăşelul 
Solca este, cea mai mare parte, scutit de vânturi mari, de aceea şi aerul înălțimei absolute nu este 
deloc aspru. 

Teritoriul Solcei are mai multe variaţiuni terasice. De la şes neted şi până la piscuri de 
munţi carpatini, acoperiţi, giur-împregiur, cu păduri întinse de brad, plastica teritoriului 
înclinează, mai mult, la o privelişte în formă de terase. 

Ca vecin, comuna Solca are, spre Nord, un vârf de munte înalt, numit Pleşul (841 m)... 
Cătră Apus, Solca are parte numai de munţii Carpaţilor, care se extind, aici, în mase şi grupuri 
mari, sub fel de fel de nume de vârfuri, care de care mai înalt şi mai altcum plăsmuit. Dealul 
Vodei de 1718 m şi ceva, mai depărtat, Pietrele Muerii, cu înălțime uriaşă, sunt, în această parte, 
pentru privitor, cele mai caracteristice. O coamă înaltă, de 890 m, formează frontiera între Solca 
şi Pojana-Miculi. Comunicaţia între aceste două sate este exclusiv pedestră. Un pedestru bun 
ajunge, de la Solca, la Poiana-Miculi în 1 Y oră. Cătră răsărit, Solca se hotărăşte cu teritoriul 
Arborei, iar către Sud-Ost, cu cel al Poienilor. 

Comunele Glit şi Părteştii-de-jos sunt în apropierea Solcei, cam la o depărtare de % (34 ) 
ore. Comuna Poienilor este despărțită de Solca numai printr-o pădurice cu arbori frunzoşi, parte 
brădet. Această pădurice este foarte atrăgătoare şi cei mai mulți oaspeţi varatici întreprind 
excursiuni într-acolo. 

Caracteristica târguşorului este o expresie montană şi seamănă foarte mult cu cea a 
oraşelor montane, precum Humor, Câmpulung, Dorna. 

În prima linie, vezi toate vilele private şi edificiile publice, înşirate de-a lungul drumului 
împărătesc, ce trece prin centru... 

De-a lungul drumului împărătesc, ce trece prin Solca, legând-o, în Nord-Ost, cu comuna 
Glit, Dealul-Edrii şi Marginea-Vicov sau Rădăuţi; iar, spre Sud-Ost, cu Soloneţul-vechiu, 
Părteştii-de-jos, Cacica, un şir lung de case formează o alee de vile. 

În mijlocul Solcei, piaţa principală cuprinde tot centrul orăşelului. Dânsa este bine 
prunduită şi pardosită cu pietre, iar giur-împregiur, cu pomi de castanii sau de zidiri şi clădiri 
private sau publice. 

Toate vilele au un stil elveţian, sunt foarte frumos lucrate, unele în etaje, cu grădini de 
pomi roditori, şi au îndemânările necesare. Cele mai multe sunt aşezate aproape de pădurea Solcei 
sau a Parcului Arborei. Vilele sunt construite cu scop de a fi locuite numai vara de oaspeţii ce 
petrec acest timp aici, spre a se recrea sau la băi. Construirea lor e, deci, cea mai mare parte din 
material uşor: lemn şi cărămidă. 

Fațadele şi exteriorul sunt, totdeauna, foarte cilibii. Zidirile şi domiciliile din centrul 
orăşelului, fie publice sau private, sunt lucrate, mai de-a rândul, din cărămidă, piatră şi lemn. 
Haizaşele sunt, mai de-a rândul, acoperite cu draniţe. Unele edificii mai însemnate sunt clădite în 
etaje şi acoperite cu tinichea. 

Institutele publice sunt excepţional toate aşezate în Strada Domnească, ce duce, din 
centrul orăşelului, către biserica greco-ortodoxă, adecă de la Nord-Ost, cătră Sud-Vest. 

În mijlocul Solcei, o clădire importantă, zidită în etaje, adăposteşte localităţile primăriei 
locale. 

Banca Raiffeisen se află, de asemenea, aici. 

În Sud-Vest de la primărie, unde Strada Domnească se întinde cu clădirile sale publice şi 
private, observăm: Şcoala Poporală mixtă, de 4 clase, o clădire frumoasă, zidită la anul 1820, cu 

toate apartamentele sale; apoi, Biserica Apuseană, zidită în anul 1860 şi restaurată, din nou, la 
anul 1885, cu casa parochială; Institutele i.r. ale Tribunalului şi Perceptoriei locale, cari edificii 
sunt adăpostite în unul şi acelaşi edificiu; Biroul şi edificiul silvicultorului îi.r.; Biserica greco- 
ortodoxă; Biroul Notarial i.r. şi casa parochială gr.-or. 

Apartamentele unei berării şi a unei fabrici de vapor pentru prelucrarea lemnului, precum 
şi o bancă de păstrare şi credit privată, Casarma Financierilor î.r., cu mai multe case private, se 
află, de asemenea, în această stradă. 

Casa Jandarmeriei i.r., Biroul Oficiului Poştal-telegrafic, precum şi Apoteca locală se află 
în Strada Principală (drumul împărătesc). Strada aceasta mai are, de o parte şi de alta, câte un 
stabiliment de hydroterapie, cu o secţiune de băi medicinale de tot felul. 

Piaţa principală este încungiurată, giur-împregiur, de dugheni cu mărfuri şi hoteluri sau 
restauranturi, pentru adăpostul oaspeţilor. 

Numărul caselor, în total, este 602. De însemnat este că Ovreii nu au, în loc, nici un 
templu propriu, nici cimitir. 

Locuitorii Solcei se compun, după naţiune, în 2/3 Români, 1/3 Germani şi Ovrei; iar după 
confesiune, în greco-ortodocşi, romano-catolici şi mozaici. Din 2.311 locuitori, peste 1.650 sunt 
greco-ortodocşi, iar restul e de altă confesiune. 

Românii şi Germanii se ocupă cu lucrarea pământului, ţinerea vitelor, cultivarea 
pomăritului şi a albinelor şi cu prelucrarea lemnului. Alţii trăiesc numai din lucrul mânilor, atât în 
loc, ca lucrători cu ziua, cât şi prin alte părţi: în România sau pe la fabrici de tăiat scânduri şi de 
făcut draniţe. 

Profesionişti, ca meseriaşi, zidari (pietrari), ciobotari, covaci, rotari, morari, casapi 
(măcelari), barbieri, provin, asemenea, prin Solca. 

Industria casnică este numai puţin dezvoltată şi se mărgineşte, mai cu samă, la trebuinţa 
proprie. 

Băştinaşii şi străinii fac negoţ, în zile de bâlciu, care se ţine, aici, în toată Miercurea, 
numai cu producte casnice şi de grădină, oauă, găini, făină, cartofi (barabule), varză, castraveți, 
poame sau cu articole importate: alămâi, narazme (portocale), mărfuri de postav, cari sunt de 
neapărată trebuinţă pentru susţinerea vieţii. 

Negoţul cu vite şi altă marfă mai însemnată nu provine, aici, pe piaţă, deoarece toate 
aceste articole se pot căpăta, cu un preţ mai moderat, în oraşele apropiate, Rădăuţi, Suceava şi 
Humor. 

Pentru convenirea poporenilor, în dumineci şi zile de sărbătoare, un cabinet de lectură, 
numit „Sentinela poporului”, îngrijeşte, de-o parte, pentru poporul băştinaş românesc, iar, pe de 
altă parte, ocasiună pentru inteligenţa locală. 

Afară de această distragere, unii mai cercetează locantele publice. Băuturile, la Românii 
din Solca, sunt, mai cu samă, ţuica, carpata, chişingaciul, rosoliul, picăturile, berea şi vinul. 

Poporul este cam scăpătat şi numai puţini sunt cuprinși bine şi gospodari cu putere şi 
avere. 

O şcoală mixtă, de 2 clase, cu 136 şcolari greco-ortodocşi, 122 romano-catolici şi greco- 
catolici, 36 mozaici şi 4 evanghelişti, la care sunt, de prezent, 4 puteri didactice active, din care | 
greco-ortodox şi 3 romano-catolici, cu 2 catecheţi, îngrijeşte de creşterea junimei, iar 2 biserici, 
asemenea, de partea morală a parochienilor. La biserica greco-ortodoxă, tineretul este ţinut, în 
fiecare duminică şi zi de sărbătoare, a asculta, după-amiază, prelegerile şi poruncile, ce se discută 
la catechisaţie. 

În privinţa administrativă, Solca a aparţinut, până în anul 1895, la Rădăuţi, iar, de aici, 
încoace, dânsa aparţine la Prefectura i.r. din Gura-Humorului. 

Districtul Humorului constă, în privinţa trebilor judecătoreşti, , iarăşi din 2 cercuri, cu 
sedicel în Humor şi în Solca. 

Ocolul Solcei conţine, mai departe, ca district de tribunal, 12 comune şi o moşie, cu 
51.911 locuitori şi 304,29 kmp. 

Delegatul comunelor rurale Solca cu Humor, în Dieta Țării, este Mareşalul Țării, dl lancu 
Lupul, care este, totodată, şi deputat al camerei imperiale din Viena 

Afară de acestea, comuna Solcei este renumită şi ca staţiune climatică. Să vedem întrucât 
i s-ar cuveni Solcei şi reputaţiunea aceasta. 

Poziţia Solcei este admirabil de frumoasă, căci, întru ceea ce priveşte tabloul firesc al ei, 
mama natură şi-a împlinit pe deplin misiunea sa la perfecţionarea surprinzătoare şi încântătoare a 
acestei regiuni de ţară. Ca staţiune climatică, Solca are, ca rar care alt loc de cură, atât întocmirile 
cele mai perfecte balneare, pe de o parte, cât şi ajutorul neîntrecut al naturii, pe de altă parte. 

În ceea ce priveşte partea instituţiilor sanitare, Solca posedă 2 stabilimente de 
hydroterapie, împreunate cu o secţiune de băi medicinale de tot felul: băi de slatină naturală, 
pregătite din izvoarele proprii din Solca, băi din extracte de brad, malţ, pucioasă, săpun etc. 

În acord cu acestea, merg, mână-n mână, apoi, curele pneumatice, inhalaţiunile de Iygno- 
sulfit, creozotul, masajul, electro-terapia, gnajacolul, cure de teren, cure dietetice de lapte şi zăr, 
se înţelege toate, de-a rândul, se execută după împrejurările circumstanţiale ale pacienţilor, 
conform ordinaţiunilor date alor 5 medici, ce petrec, în tot timpul sezonului, din Maiu, până-n 
Octombrie, aici, în loc. 

O farmacie, asortată cu toţi articolii moderni de medicină, îngrijeşte, cu mare acuratețe, 
orice comandă făcută din partea publicului. 

Cabinele de scaldă în râuleţul Solcei, precum şi un feredeu privat, stau, asemenea, la 
dispoziție pentru cei doritori. 

Staţiunea căii ferate Cacica e numai 34 ore depărtată de Solca, iar pentru transportarea 
publicului, la şi de la gară, Solca are mai mulţi posesori de birje, cu cai foarte iuți şi trăsuri 
elegante. 

Călătoria cătră Solca se poate face prin Cacica şi Rădăuți. 

Ne mai rămâne, deci, să vedem întrucât natura a contribuit la renumele Solcei. 

Solca are un tablou de ţară, cu aspectele cele mai încântătoare şi pitoreşti. Aici, poalele 
munţilor carpatini se înclină cătră covorul verde al întinsului şes şi ceriul albastru surâde cu 
blândeţe deasupra priveliştii pitoreşti. 

Atmosfera aeriană, pătrunsă de sublimitatea fermecătoare a naturii, şi dânsa îşi înclină 
capul înaintea acestui tablou şi pare a se îngâna cu codrii munţilor şi florile şesului, răspândind 
cea mai plăcută aromă de parfum dumnezeiesc. Concertul cântăreților aerini şi buciumul 
ciobanilor de la oi preamăresc firea. La acest concert neîntrecut, omul şi el voieşte a lua parte. 
Dar, ca să vadă şi să audă mai intensiv, dânsul părăseşte locul său de obiceiu şi pleacă într-o 
călătorie mai lungă. Spre acest scop, Solca, locul său de recreare zilnică, îi stă în ajutor cu cele 
mai drăgălaşe tablouri. 

În prima linie, parcul de cură, numit „Grădina Arborei”, aranjat cu alei mândre, scaune, 
hotel, popicărie, restaurant, în care concertează şi o capelă bine şcolită, încearcă a-l conduce la 
ținta dorită. 

De aici, drumul îi stă deschis spre alte locuri, cătră alte înfăţişări ale naturii: Vârful 
Bâtcei, Piciorul Cireşului, Arinul, Socii, toţi îl invită cu veselie. 

Totuşi, excursiunile cele mai plăcute sunt cele întreprinse cătră Chilia sau Chiliuţa, de 
unde, apoi, foarte uşor se poate ajunge la Opcina, Dealul Vodei, Pietrile Muerii şi aşa mai 
departe. 

Pietrile Muerii sunt de aceea foarte interesante căci aceste stânci formează un chip de 
biserică, cu o stâncă la mijloc, în forma crucii, şi a unui ştiubei de albine. 

De la Chiliuţa, în stânga, dăm peste peştera „Efeus” şi „Scaldele Dianei”, toate locuri cu 
privelişti atrăgătoare şi aer foarte curat, cu miros de molid şi răşină. 

Excursiuni interesante cu trăsura se pot face în păduricea Poenilor, apoi cătră Glit şi 
Cacica, vestită prin salinele sale, cu 5 orizonte adâncime şi o sală de sare, din anul 1791; apoi, 
prin Marginea, la Suceviţa, vestită prin monumentele sale istorice de pe timpul domnitorilor 

Moldovei, cari au întemeiat acolo, ca, de bunăoară, leremie Movilă, pe la anul 1578 (1581), o 
mănăstire în stil bizantin, care se află şi astăzi. 

Afară de excursiunile cu trăsura, Solca oferă şi distrageri locale, precum: representaţiuni 
teatrale, reuniuni cu dans, concerte, Lawn-tenis, croquete, popicărie, bilard etc. 

Cu acestea, am atins, în treacăt, cele mai caracteristice ale Solcei în privinţa geografică şi 
climatică; să vedem, acum, şi istoricul ei. 

Numele Solcei provine, în istoria patriei, cam pe la anul 1540, cu toate că Solca a existat 
cu multe sute de ani mai înainte. De regretat este numai că toate datele istorice, privitoare la 
numele ei, s-au pierdut aşa de curând. 

Solca era, în anii primi ai existenţei sale, un sat micuţ, numai cu puţini locuitori. Totul 
părea a semăna mai mult unei grădini întinse şi spaţioase, în care nu pomi roditori, ca de obicei, ci 
arbori sălbatici formau conţinutul ei. 

Teritoriul comunei de pe atunci cuprindea, în sine, comuna Arborei şi cea a Poienilor şi 
se extindea până la izvoarele de slatină ale Solcăi, de la care Solca primise şi numele său de 
astăzi, Solca, de la slavul Solk = sare. 

Ştim doar că, până în timpul lui Vasile Lupul (1634-1653), datina apucată domnea pe la 
cărturarii Români de a se uzita, în afacerile lor, şi de limba slavă. În acest mod, numele slav al 
sării începu a se lăţi asupra întregului loc, care adoptase, apoi, sub numele său nou, şi cele 2 
comune: Arborea şi Poeni. 

Locuitorii români, în imaginaţia lor idilică, le dăduse la ambele comune, Arborea şi 
Poeni, şi lor numele, însă româneşte, după arborii ce o încungiurau sau după locul unde aceştia 
lipseau. 

Dintru început, acest teritoriu deveni moşie boerească. Unul dintre boerii acestei moşii, 
cu numele Luca Arbore, care a zidit, la Arborea, în anul 1500, o biserică foarte frumoasă şi care, 
după moartea lui, fu înmormântat în acea biserică, ce stă şi astăzi ca biserică sătească, comise 
nişte delicte pentru trădare de patrie. Din această cauză, domnitorul Vodă Ştefan Tomşa al X, care 
domnise în 2 rânduri în ţara României (Moldovei), adică de la anul 1611-1615 şi 1622-1623, 
hotărâse, cu poruncă aspră, ca boerul Arbore să fie, din cauza trădării de patrie, expropiat din 
moşia sa (N.R.: confuziile istorice, pe care le comite Mitric-Bruja, preluându-le, de fapt, din 
„Condica” lui Vartolomei Măzăreanul, sunt grave, dar le reproducem din respect pentru tentativa 
sa de a realiza o primă şi succintă monografie a Solcii, care, în fragmentele de contemporaneitate, 
încântă), iar aceasta să cadă sub administraţia domeniului coroanei sau a statului. Ceea ce s-a şi 
întâmplat. 

Ştefan Tomşa zidi, în primii ani, 1611-1615 (iar după şematismul venerabilului 
Consistor, 1615-1630), în Solca, o mănăstire foarte frumoasă, despre care se zice că era cea mai 
mândră dintre toate mănăstirile din ţară. Crucile mănăstirii erau, parte, tot din aur, parte aurite, şi 
se ţineau de foarte scumpe. Mai pe urmă, toţi au început a le ţine aceste cruci pe lângă cele 2 
clopote de la mănăstirea Voroneţului, ce s-au sleit (turnat) pe poronca lui Ştefan Vodă cel Mare 
(1457-1504), precum şi iconostasul de la mănăstirea Suceviţei, de cele mai preţioase odoare din 
țară. 

Ştefan Tomşa îngriji, apoi, de mănăstirea Solcei în tot chipul. EI o înfrumuseţă, pe din 
lăuntru şi pe din afară, cu un gust deosebit, el zidi împregiurul ei şi un zid foarte gros, care, astăzi, 
zace în ruină, diformă împregiurul ei; dânsul căută, apoi, şi de călugări şi le dărui şi moşii întinse, 
spre care scop moşia boerului expropiat Arbore fu în prima linie destinată. 

Se zice că, odinioară, Solca să fi aparţinut, ca moşie mănăstirească, chiar mănăstirii 
Suceviţa. 

Ştefan Vodă Tomşa mai dărui mănăstirii Solca încă o moşie, cu numele Hrinceştii sau 
Cristineştii. Moşiile Solcei se-ntindeau până la Mileşăuţ. 

Se povesteşte că, sub domnia lui George Duca, care a stăpânit în 3 rânduri asupra 
Moldovei, adică 1666-1667, 1669-1672 şi 1678-1684, Moldova a ajuns să fie ţară de jac. EI era 
atât de crunt la inimă, că lăsa pe boerii săi să-i dezbrace goi şi, după ce trupurile lor fură unse cu 

miere, să-i lege, în zilele de fierbinţeală mare, la pari, ca aşa să moară de înghimpatul şi muşcatul 
muştelor. 

Pe timpul domniei lui, a doua oară, un cutremur de pământ a devastat toată ţara 
Moldovei, aşa că şi turnul cel puternic al castelului din Suceava s-a surpat. 

În acel timp, lupii se-nmulţiră într-atâta, încât dânşii năvăleau asupra locuitorilor Sucevei. 
Iar în zidurile mănăstirii Solca, o lupoaică şi-a crescut puii. 

Din cauza ploii din anul 1688, care ţinu 6 săptămâni, necontenit, multe şi mari inundări 
au provenit în ţară, aşa că râul Suceava şi-a croit, în acel timp, printre Mileşăuţ şi Graniceşti, o 
albie nouă, din care cauză mănăstirea Solca avu, cu comuna Mileşăuţului, un proces de hotar. 

În anii 1700 şi 1708, cete mari de lăcuste veniră asupra Moldovei ca nourii şi devastară 
totul. 

Leşii au început, sub Sobieski, a năvăli necontenit în Moldova, în care timp au cucerit 
toată ţara, au ars cu pară şi foc laşii şi au luat cu sine, la 1630, moaştele sf. loan cel Nou de la 
Suceava, reîntorcându-se abia sub împăratul Iosif II la Suceava. 

După împreunarea Bucovinei cu Austria, la 1775, toate mănăstirile din Bucovina fură, 
sub domnirea acestui împărat, secularizate şi, cu acestea, şi cea a Solcei, la anul 1785, formându- 
se din moşiile lor Fondul Religionar greco-ortodox. 

Pe timpul războiului din 1788, biserica Solcei fu întrebuințată ca magazin de pâne. 

Iconostasul bisericii şi ornatele s-au strămutat, în 1788, la Arborea, de unde, apoi, în anul 
1793, la Dragomirna, iar în locul lor, biserica Solcei căpătă, în 1795, iconostasul Dragomirnei, 
făcut în anul 1675, aşa că biserica Solcei fu, în 1795, adoptată şi sfinţită în biserică parochială, 
care, ca atare, se află până-n ziua de astăzi. 

În anul 1885, iconostasul vechi al bisericii fu delăturat şi restituit prin un alt, nou, ridicat 
pe spesele Fondului Religionar greco-ortodox (Pe la anul 1892, vara, fulgerul trăsni în biserica 
greco-ortodoxă aşa că făcu o bortă în cupa bolţii mijlocii şi 3 mici în altar, aproape de pământ. 
Fulgerul a intrat în biserică prin bolta mijlocie şi a ieşit, întreit, prin 3 locuri, afară). 

Hramul bisericii, de prezent, se serbează pe la Sfinţii Apostoli Petru şi Paul, iar patronul 
ei este Majestatea Sa Impăratul Francisc Iosif |. 

Din cele premerse, vedem că Solca nu numai ca comună e însemnată, dar şi ca loc cu un 
trecut istoric de interes marcant, care, cu regret, încă n-a putut fi dat tot la lumina zilei. 

Iar ca loc de cură, în care cei bolnavi de piept, slabi (debili), palizi, scrofuloşii, copiii 
rachitaţi, tineri debili şi palizi, cei reconvalescenţi după morburi foarte grele, cei bolnavi de 
reumă sau nervoşi pot afla alinare, recreare, scăpare şi însănătoşire deplină de boalele lor. 

Solca, cu adevărat, se poate numi „Al Bucovinei Meran” . 

Solca a fost vizitată, în vara anului 1887, în 9 lulie, şi de principele ereditar de coroană 
Rudolf, însoţit de prezidentul ţării, de pe atunci, Felix Pino de Friedenthal. Pe la 5 ore, principele 
Rudolf a asistat, în biserica apuseană, la Sfânta Liturghie”! 


Prin Dimitrie Mitric-Bruja, Solca îşi aflase mărturisitorul şi începu să respecte, datorită 
tenacităţii făcătorului de imagine, teribila forţă a celei de-a patra puteri în sat şi în oraş („primarul 
tot a venit, deoarece l-am ameninţat că îl pun la gazetă”). Întâmplările româneşti ale târgului, ce-i 
drept, erau cam puţine şi cam lipsite de culoare, dar pana gazetărească făcea minuni, mulțumindu- 
l pe proprietarul real al vieţii spirituale din Solca, notarul Tigran cav. de Pruncul, care asigura şi 
locaţiile necesare susţinerii actului cultural, aşa cum era şi cât era acesta. Practic, în ciuda 
angajamentelor şi a solemnităţii care însoțea luarea de hotărâri, menite slujirii interesului public, 
manifestările organizate de „inteligenţa din loc” au fost puţine şi teribil de improvizate, datorită 
dihoniilor dintre românii Solcii, obişnuiţi cu stagiunile de concerte estivale de la Şipot, angajate, 
după moda germană, de Comitetul de cură din Solca. Prin urmare, înjghebările de „petreceri 





"17 Mitric-Bruja, Solca, în „Patria”, Anul III, Nr. 307 din 6/18 August 1899, pp. 1, 2, Nr. 308 din 11/23 
August 1899, pp. 3,4 

poporale”, puse la cale de notarul Pruncul, rare şi acestea şi, colac peste pupăză, fără strop de 
băutură şi fără ison de adevărată muzică lăutărească, nu erau pe gustul solcanilor, cum nu erau pe 
gustul lor nici interminabilele discursuri ale bravului notar armean, în care, de regulă, acesta îşi 
afişa, cu patos, patriotismul românesc şi grija părintească pentru binele poporului, care, din 
poruncă împărătească şi cu largă susţinere bisericească, trebuia înfrânat de la băutură cu orice 
preţ. 

Singura „petrecere poporală” aranjată în Solca nu a fost, în totalitate, un eveniment 
monden pe măsura celor din Bucovina vremii, nu avea, precum cele rădăuţene, organizate şi 
regizate de Iorgu G. Toma, nici teatru de diletanţi, nici tombolă şi nici balul „românesc”, dar de 
inspiraţie vieneză, la care doamnele notabilităţilor oraşului să-şi poată afişa toaletele, care să fie, 
după aceea, pe larg descrise în gazetele româneşti din Cernăuţi. Și totuşi, bietul învăţător Dimitrie 
Mitric-Bruja s-a străduit să fie pe măsura misiei sale, prezentând evenimentul, în presă, în două 
rânduri, mai întâi ca o ştire menită să stârneacă interesul cititorilor „ţării” pentru reportajul cel 
mare, care va asigura şi notorietatea, dar şi înveşnicirea personajelor, care reprezentau, fără nici o 
îndoială, crema românească a „inteligenţei din loc”: 


„Petrecerea poporală aranjată de Cabinetul de lectură Sentinela Poporului, în 15/27 
August 1899, în Solca, a avut un succes moral şi material foarte îmbucurător. Nu numai din satele 
învecinate, ci şi din cele mai îndepărtate, de exemplu Bosanci, Ilişeşti, Stupca, Humor etc. au fost 
mulţi reprezentanţi ai poporului, pe când din Solca au fost foarte puţini poporeni, deoarece 
petrecerea nu putea avea loc pe Şipot, din cauza timpului neconsecvent, ci la domnul notar 
Pruncul, şi domnul primar român (N.N.: loan Rusu) a aflat de bine a zice înaintea poporenilor, 
după liturghie, că el nu va merge la petrecere, dacă va fi la notar, şi aşa s-au retras mulţi poporeni, 
pe când primarul tot a venit, deoarece l-am ameninţat că îl pun la gazetă. 

Chiar şi inteligenţa română din loc nu a fost în număr complet. Inteligența străină a fost 
în număr complet. Ba chiar din România, din Botoşani, laşi, Galaţi, Roman şi Bucureşti, am putut 
saluta oaspeţi”! !&. 

Reportajul lui Mitric-Bruja se străduia şi încă se mai străduieşte în a ne convinge că 
plictisitoarea întâmplare publică, din vara anului 1899, ar fi însemnat un eveniment cultural 
amplu, ba chiar istoric, un fel de reunire spirituală a inteligenţelor din întreaga Bucovina, din 
România şi din Austria de Jos, la care doar gospodarii solcani, care simpatizau cu facțiunea anti- 
Pruncul a inteligenţei româneşti, n-ar fi participat: 


„Petrecerea poporală din Solca. De când există comuna Solca, încă niciodată n-a fost 
aşa o petrecere poporală şi naţională; nu-i vorbă, sunt în Solca multe petreceri şi festivități, în 
timpul sezonului, însă nu aşa, una curat naţională, creştinească, cum a fost aceasta. 

Chiar şi bunul Dumnezeu s-a îndurat şi a lăsat să fie o zi frumoasă şi senină; ca această 
zi, puţine au fost în vara aceasta. Deoarece nu gândeam că va fi o zi aşa frumoasă, petrecerea nu 
s-a putut aranja pe Şipot, ci în ograda şi localităţile domnului notar cavaler de Pruncul, unde se 
află chiar şi odaia cabinetului. 

Ograda şi odăile erau foarte frumos decorate cu steaguri treicolori, negru-galben (N.N.: 
ale Austriei) şi bucovinene, şi chiar zidurile vechii mănăstiri erau împodobite cu brazi şi steaguri 
naţionale, iar la intrare a fost un arc frumos, cu inscripţia „Bine aţi venit!”, cu litere treicolore; 
toată decorarea aceasta s-a făcut prin domnul Bogdan Găină, împreună cu câţiva flăcăi. 

Abia trecuseră orele 2, şi începeau să vină oaspeţii, rând, pe rând, şi s-au întrunit mai că 
la 600 de persoane, afară de copii, şi anume inteligenţă şi poporeni din loc, din satele învecinate şi 
îndepărtate, şi chiar din România, Galiţia, Austria-de-jos, Transilvania şi celelalte. S-au întrunit 
sărac cu bogat, tânăr şi bătrân, mic şi mare, dame şi domni în vârstă, domnişoare şi cavaleri, 
preoţi şi dascăli, învăţători şi învăţătoriţe, amploiaţi de la judecătorie, perceptorie, poştă, 

silvicultură şi poporeni, cam puţini din Solca, însă cu atât mai mulţi din alte sate, gospodari şi 
gospodine, flăcăi şi fete, la petrecerea aceasta. 

Şi cine nu a putut veni a trimis telegrame şi cărţi poştale de felicitare, de exemplu, Dr. 
George Popovici (N.N: istoricul, deputatul în Dieta din Viena şi în cea din Cernăuţi, acel 
„Eminescu al Bucovinei”, care îşi semna poemele cu pseudonimul T. Robeanu) din Viena, 
Cabinetul de lectură din Vama, Dominic Găină din Bucureşti, E. Halip din Cernăuţi, |. Flocea din 
Pojorâta, Dr. Luţia din Rădăuţi şi mulţi alţi domni, cărora le mulţumim pe calea aceasta. 

La orele 3, a declarat domnul preşedinte Bogdan Găină petrecerea de deschisă şi muzica 
a început a cânta „Hora Unirii”, care s-a dansat de peste 160 de perechi, inteligenţă şi popor, la un 
loc; era o Horă mare şi admirabilă, de-ţi creştea inima de bucurie, când vedeai cum joacă damele 
cu flăcăii şi domnii cu fetele de ţăran. S-au mai jucat şi alte jocuri, până la orele 4, când s-a suit 
domnul preşedinte Bogdan Găină pe scenă şi a ţinut o cuvântare tare frumoasă, în decurs de 
aproape o oră, care, ieşită din inimă, a şi pătruns în inimile ascultătorilor. 

În cuvântarea aceasta, a salutat Domnia sa pe oaspeţii şi numeroşii poporeni, care au 
onorat cu prezenţa lor petrecerea. Domnia sa vorbeşte, mai departe, despre nepăsarea poporenilor 
şi a inteligenţei faţă de Cabinet, despre neînțelegerile între poporeni, despre însemnătatea 
petrecerii, al cărei venit era destinat pentru doi băieţi, care erau să intre la Gimnaziul din Suceava, 
din care a făcut numai unul examenul de primire. Domnia sa a vorbit, mai departe, despre starea 
tristă a poporului din ziua de azi, despre urmările beţiei şi ale tresviei, despre şcoală şi despre 
folosul ei, despre însemnătatea cabinetelor de lectură, pe care le-a asemănat cu stelele de pe cer, 
care sunt menite să deştepte poporul. Domnia sa a vorbit despre preabunul nostru Împărat, care 
doreşte numai binele popoarelor sale şi căruia avem a mulţumi că avem, în mai multe sate, 
cabinete de acestea, a căror statute a binevoit a le întări şi a rugat întreaga societate să strige, cu 
Domnia sa, împreună, „Să Trăiască Majestatea Sa Împăratul nostru Francisc Iosif I mulţi ani!”... 
şi muzica a intonat, împreună cu corul de plugari din Bosanci, imnul poporal. 

Mai departe, a amintit Domnia sa că ideea aceasta fericită, de a înfiinţa cabinete de 
lectură în Bucovina, a avut-o domnul deputat Dr. George Popovici, pe când, special în Solca, a 
avut ideea aceasta domnul notar Tigran cav. de Pruncul, la a cărui adrese a rugat să strige cu toţii 
„Să trăiască!”. 

După aceea, a citit Domnia sa telegramele sosite şi a încheiat cuvântarea sa cu dorinţa ca, 
de acu, înainte, să înceteze toate neînțelegerile, duşmăniile şi beţiile şi să crească interesul 
poporului şi a inteligenţei pentru Cabinet şi să deie Dumnezeu să se poată aranja, şi în anii viitori, 
petreceri de acestea; voind Domnia sa să coboare de pe scenă, a fost obiectul unei ovaţiuni 
grandioase. 

Pe când s-au început, iar, a juca, a împărțit Domnia sa sorţi pentru tombolă, între 
domnişoare, care le-au vândut pe toate şi, pentru bunăvoința domniilor lor, le mulţumim pe calea 
aceasta. 

După aceea, s-a jucat piesa teatrală „Norocu” în casă”, de domnişoara Aspazia Cuffner şi 
domnii pedagogi E. Cimpoeş, |. Ursachi şi N. Strugar, care a reuşit foarte bine, fiind diletanţii 
foarte mult aplaudaţi. Mai ales poporenii, care, în viaţa lor, încă n-au văzut un teatru românesc, 
erau încântați. 

Jocul a durat până târziu, noaptea, în mijlocul celei mai mari animații. Fiind deja ora 
înaintată, a încheiat domnul notar Pruncul petrecerea, cu o cuvântare la adresa prezidentului 
cabinetului (N.N.: Bogdan Găină). 

Venitul curat al petrecerii se urcă la vreo 40 florini”""?. 

Ca gazetar de ocazie, dar şi ca om de casă al lui Tigran cav. de Pruncul, Dimitrie Mitric- 
Bruja avea, totuşi, cultul ştirii, deci al banalităţii aparent senzaţionale, şi ce putea să impresioneze 
mai teribil, în vremea aceea, în care, începând cu noaptea de 29 martie 1888, când au ars 40 de 

edificii la Siret, iar 60 de familii au rămas fără adăpost, şi terminând cu 11 mai 1899, când Gura 
Humorului a ars în întregime, decât un incendiu de proporții, care să aprindă şi imaginaţia 
cititorilor? Nimic altceva, desigur, decât incendiul, iar Solca a avut, chiar în toamna anului 
tragediei humorene, focul ei, ce-i drept, nu din cale-afară de spectaculos, dar numai bun pentru 
promovarea de imagine, în favoarea unor autorităţi locale: 


„Foc în Solca. Sub data din 20 Noemvrie 1899, ni se scriu, din Solca, următoarele: 

Pe la 6 ore, seara, un foc grozav a pus toată populaţia din Solca în mişcare neobicinuită şi 
în frică nedescriibilă. S-a aprins stodoala şi grajdul gospodarului din loc, Vasile Mireuţă, care, 
spre nenorocirea lui, acuma a treia oară, a ars. 

În stodoală, dânsul avea, ca la !4 de stodoală, numai singur ovăz, în preţ de 300 florini. 
Cealaltă parte de stodolă era întrebuințată ca grajd. Acolo se aflau 2 vaci tirole, foarte frumoase, 
în preţ de 200 florini, şi un cal, în preţ de 50 florini. 

În podul grajdului, avea iarăşi fân. 

EI intrase, cam pe la 6 ore, în grajd, căută de vite şi totul era în rânduiala cea mai bună, 
când, după vreo 20 minute, fetele şi feciorii lui începură să strige în gura mare şi să plângă, că 
focul cuprinsese, deja, toată clădirea şi ameninţa a mistui şi casa, care era ca vreo 10 paşi de 
stodoală. În acelaşi moment, bătrânul Vasile Mireuţă, care este şi vădăvoi, alergă repede la grajd, 
ca să scutească măcar vitele. Dar în zădar. 

La alarma dată, alergă întru ajutor lume multă şi se trag clopotele, vântul începe a se 
porni mai tare, lumea şi toţi strigă, pe drum, speriaţi, alarmând vecinii. 

Poliţia din loc, pompierii, care dincotro alergau cu temere la acel loc; stodoala arde însă 
cu flacără, că se părea a aprinde văzduhul ceresc. Scânteile sar în vecini şi zboară în noaptea 
întunecoasă, ca de 400 paşi în depărtare. Rând pe rând, vin pompele din loc, dară fără apă, căci, 
fiind pe deal şi apa departe, într-un părău, în pădure, pompierii căutau a ajunge cât mai curând la 
faţa locului. Au sosit, la faţa locului, toţi amploiaţii din loc, domnul antiste Alexandru Braha, 
gendarmeria locală, meseriaşii, poliţia, toţi, care numai au putut să vină şi să alerge, au şi sosit la 
foc. Era, însă, în zădar a scuti ceva, deoarece, în timp de 20-30 minute, toată stodoala a început a 
arde cu flacără vie, că nici nu se putea apropia nimene de ea. 

Se înţelege de sine că au trebuit chiar şi tustrele vitele să cadă pradă focului îngrozitor. 

Între cei care au dat mână de ajutor pentru localizarea focului, sunt de remarcat, mai ales, 
pompierii din loc, în frunte cu domnii amploiaţi de judecătorie şi comandanţi de pompieri, Carl 
Temple şi Anton Arkisz. 

De altă parte, comandantul gendarmeriei locale, domnul Onciul, sergentul major de 
gendarmerie Rada şi Polak, în frunte cu antistele comunal Braha, cu poliţia locală, au dat 
bravure de ajutorare şi de scutire şi apărare. 

În fine, cine ar fi putut sta cu mâinile în buzunar la această stranie nenorocire? 

Toţi şi toate, mare cu mic, tânăr şi bătrân, au pus puterile lor întru ajutorul comun. Şi 
crâncenă nenorocire ar fi fost pentru Solca acest foc, de nu s-ar fi împrăştiat bârnele aprinse, cu 
cârligele, în toate părţile, şi stinse cu pământ. Putea să se întâmple întocmai acea catastrofă ca şi 
cea din Mai, în Gura Humorului. Este de notat că localităţile arse n-au fost asigurate. / M.B”%. 


O petrecere poporală nereuşită şi un incendiu, în care au pierit doar nişte biete animale, 
arzând doar grajdul şi standola unui gospodar solcan, cu rădăcini între foştii robi ai mănăstirii, 
însemnau cam puţin pentru pana gazetărească a lui Mitric-Bruja, aşa că şi-a plecat domnia sa 
ochii şi asupra Cabinetului de lectură din Solca, deci asupra primei biblioteci publice a orăşelului, 
şi care purta un nume pompos, „Sentinela poporului din Solca”, deşi, de regulă, i se zicea doar 
„Sentinela poporului”. Iar cronicile de şedinţe, la fel de mondene ca şi petrecerea poporală, deşi 
vehiculează exact aceleaşi nume ale unei mondenităţi pâcloase şi, tocmai de aceea, fără nici un 

contur vizibil, conţin şi o informaţie valoroasă, cea referitoare la primul licean român al Solcii, 
tânărul Nicolai Şulschi, student la gimnaziul gr. or. din Suceava, cel care îl devansează chiar şi pe 
Ilie E. Torouţiu, care încă era pruncuţ, pe vremea relatării, născându-se în 17 iunie 1888: 


„Cabinetul de lectură din Solca, „Sentinela poporului”, a ţinut, Duminică, în 4 
Ianuarie 1900, stil nou, în localităţile domnului notar Tigran cav. De Pruncul, adunarea generală, 
cu următoarea ordine de zi: 1) Cuvânt de deschidere; 2) Raportul comitetului şi absolutorul lui; 3) 
Alegerea comitetului nou; 4) Propuneri eventuale. 

Domnul Bogdan Găină, constatând numărul recerut al membrilor de faţă, deschide 
şedinţa, la 2 ore post-meridian, cu cuvinte destul de frumoase şi foarte potrivite despre binele şi 
sporirea cabinetelor de lectură, îndemnând pe gospodari şi tineret ca să cerceteze regulat cabinetul 
şi să-l sprijinească. Şcoala şi biserica să le fie tuturora călăuza sufletului şi cabinetele — lumina 
minţii pentru mare şi mic, tânăr şi bătrân. Beţia o urgiseşte dumnealui cu o adevărată inimă 
binevoitoare binelui poporului şi îndeamnă poporul, prin exemple potrivite, de a se feri, pururi, de 
acest duşman al sufletului şi trupului omenesc. Dumnealui arată, în prezenţa tuturora, ce bine 
mare aduce un cabinet de lectură, căci, până ce nu era în comuna Solca cabinetul, nu s-au dat 
copiii de ţărani la şcoli mai mari, ca să-şi câştige pâinea mai uşor decât părinţii lor, însă, acuma, 
avem, deja, prin stăruința cabinetului şi, mai ales, prin stăruința domnului notar Tigran cav. de 
Pruncul, 3 copii pe la şcoli mai mari, şi anume: 1) Domnişoara Carolina Timingeriu, la cursul 
de croitorie din Cernăuţi; 2) loan Filimon, la şcoala de lemnărit din Câmpulung, şi 3) Şulschi 
Nicolai, la gimnaziul gr. or. din Suceava. Dumnealui arată, mai departe, scopurile cabinetelor de 
lectură, şi anume: a da sfaturi bune gospodarilor, a ajutura membrii sărmani, a feri oamenii de 
beţie şi de cârşmă. 

În fine, salută oaspeţii, şi anume: pe părintele Modest Avram, cu domnişoara nepoata sa, 
pe domnişoarele Vasilovschi, Şindilar, Timingeriu, domnul Prescure din Suceavă, şi 
mulţumeşte domnului notar Pruncul pentru odaia care o pune nu numai la dispoziţia Cabinetului, 
ci chiar a tineretului, pentru joc, ca să nu meargă la cârşmă. 

Raportul comitetului a fost publicat în „Călindariul poporului”, din anul acesta. 

Trecându-se, apoi, la alegerea şi constituirea comitetului, s-a constituit acesta, în 
următorul mod: president — domnul Modest Avram, paroch gr. or.; vicepresident — Găină 
Bogdan, jurist absolvat; secretar — Timingeriu Ştefan, gospodar; bibliotecar — Vasiloschi 
Epifanie, cantor; casar — Mitric-Bruja, învăţător, controlor I — Voloşciuc loan, gospodar; 
controlor II — Rusu loan, gospodar. 

În comisia judecătoare au fost aleşi gospodarii: Marula Dimitrie, Miriuţă Vasile, 
Filimon loan. 

La punctul patru, propuneri eventuale: Bogdan Găină propune să se deie un ajutor 
gospodarului Vasile Miriuţă, a cărui casă a ars, în toamna trecută, şi elevului de la gimnaziul din 
Suceavă, Şulschi Nicolai, care propunere s-a primit unanim. 

Mai departe, raportează dumnealui că, din paralele încasate la petrecerea poporală din 27 
August 1899, s-au făcut un dulap pentru bibliotecă şi o tablă de tinichie cu inscripţia cabinetului, 
în trei colori, şi restul s-a cheltuit cu băiatul Şulschi Nicolai. 

Între entuziasmate strigăte de „Să trăiască!”, a închis domnia sa şedinţa, la orele 7, seara, 
pe când partea neoficială, adică jocul tineretului, a durat până la miezul nopţii. / Pentru comitet: / 
Modest Avram, preşedinte / Ştefan Timingeriu, secretar / Mitric-Bruja, cassar”"”!. 


A doua relatare culturală din Solca, datorată penei aceluiaşi învăţător, Dimitrie Mitric- 
Bruja, îmbracă forma unui raport de activitate: 


„Din Solca. Onorabilă Redacţie! 

Vă rugăm să binevoiţi a publica resultatul şedinţei generale a Cabinetului de lectură 
„Sentinela poporului din Solca”, care a avut loc în 30 Noemwrie 1902, în casa domnului Tigran 
cav. de Pruncul, cu următoarea ordine de zi: 1) Raportul comitetului despre lucrările şi isprăvile 
societăţii, din anii ultimi, 1901 şi 1902; 2) Sfătuiri şi hotărâri asupra propunerilor comitetului; 3) 
Alegerea comitetului; 4) Alte propuneri. 

De faţă au fost 25 de inşi. Preşedintele, domnul Modest Avram, și comitetul vechi, 
dimpreună cu domnul notar Tigran cav. De Pruncul, membru fondator, domnul protocolant şi 
cassar Mitric-Bruja, domnii învăţători Alexandru Chiseliţă şi Eusebiu Smerecinschi, domnul 
Luca Burdia, proprietar mare din Solca, domnul Epifani Vasilovschi, domnul Ştefan Timingu, 
gospodar Dimitrie Manila şi alţii. 

După deschiderea şedinţei, se trece la ordinea zilei. Înainte de toate, lămureşte părintele 
Modest Avram însemnătatea Cabinetului şi îndeamnă la înflorirea, prosperarea şi reuşita cea mai 
splendidă a Cabinetului de lectură. Avorbirea domnului preşedinte se primeşte cu mulțămită şi 
aplaus. 

În urmă, vorbeşte domnul Mitric-Bruja despre însemnătatea Cabinetului şi roagă poporul 
fără desinteres a ţine numai la întreţinerea Cabinetului, a-l sprijini moralminte şi materialminte. 

În fine, se hotărăsc următoarele: 

ad 1) Raportul comitetului se ia la cunoştinţă şi domnul notar Tigran cav. De Pruncul 
votează comitetului şi presidentului vot de încredere şi, totodată, şi absolutoriul, care se primeşte 
unanim, după ce comitetul şi-a dat raportul. 

ad 2) La acest punct, vorbesc domnii membri, domnul Modest Avram, domnul Tigran 
cav. de Pruncul, domnul Mitric-Bruja, Epifani Vasilovschi şi alţii, dau sfătuirile scopului celui 
înalt, de-a face din Cabinet ceea ce Cabinetul scoposeşte: binele şi sporirea poporului din Solca. 
Din al cărui sân se ţin toţi membrii Solcani. 

ad 3) Alegerile comitetului s-a constituit în următorul mod: Preşedinte — domnul Modest 
Avram, preotul din Solca; Vicepreşedinte — domnul Luca Burdia, proprietar mare din Solca; 
Cassar — domnul Alexandru Chiseliţă, învăţător din Solca; Secretar — domnul Eusebiu 
Smerecinschi, învăţător din Solca; Controlori: domnii Samuilă Poleac şi Ilie Danileţ, gospodari 
din Solca; Bibliotecar — Epifani Vasilovschi, cantor din Solca; Comisiunea judecătoare — domnii 
Dimitrie Marula, loan Rusu şi George Şnischi, gospodari din Solca. 

ad 4) Domnul notar Tigran cav. de Pruncul s-a obligat a da casa şi mai departe pentru 
ţinerea şedinţelor Cabinetului de lectură, însă sub acea condiţie, dacă membrii nu vor cinsti 
rachiu, macar în acest timp, cât vor fi membri. 

Adunarea generală aduce mulțămita cea mai cordială pentru încuviințarea casei. 

Neanunţându-se nimene mai mult la cuvânt, şedinţa se încheie. 


Modest Avram / preşedinte // Alexandru Chiseliţă / cassar”!?. 


Între timp şi după aceea, nu s-a mai întîmplat nimic, deşi politica bucovineană cu arţag 
reverbera, suficient de des, şi prin Solca: „Judecătoria Solca a osândit pe comisarul Căpităniei 
din Rădăuţi, Dr. Rosin, la 100 coroane pedeapsă bănească, eventual 48 ore temniţă şi 50 coroane 
speze judecătoreşti, în urma pârei ridicate de parochul din Horodnicul de jos, Dimitrie Popescul, 
din cauza nelegiuirilor ce le-a comis numitul comisar la alegerile de electori din Horodnic, la 2 
Decembrie 1900. Advocatul Dr. Chomed a desfăşurat, în mod clasic, toate nelegiuirile ce le fac 
amploaiaţii politici la alegeri. 

Vezi, domnule Isopescul, cum ai ajuns la deputăţie?”*. 

Solcanii, însă, oameni cuminţi şi buni gospodari fiind, nu s-au prea lăsat atraşi în mizeria 
numită politică, cu atât mai mult, cu cât părintele Modest Avram, modest din fire în misiunea sa 
pământească, se ţinea departe de polemici şi de zavistii politice, văzându-şi, după puteri, de 

obştea enoriaşilor săi. Rămaşi în afara marilor bătălii politice, solcanii, români, germani, evrei, 
slovaci, polonezi sau armeni, trăiau eroismul unor vieţi obişnuite, dar armonioase. 


În aprilie 1906, învățătorul solcan George Doroftei încearcă să adune donaţii pentru 
„proiectata societate culturală poporală” a preoţilor cernăuţeni Artemiu Berariu, Atanasie 
Gherman şi Victor Zaharovschi, „Luceafărul Bucovinei”, dar nu izbuteşte să adune decât 4 
coroane, 2 de la Ştefan Bodnărescu, şi câte o coroană de la comercianții solcani Orchiş şi 
Herschmann'?. 


În 1906-1907, Solca avea 2.900 locuitori. 


Solca, racordată, poate, mult prea mult la cultura şi, mai ales, la „moda” civilizatorie 
germană, ignora, de regulă, spaţiul mediatic românesc, dar, în 1910, cu ocazia alegerilor din 
comitetul comunal, desfăşurate în trei circumscripţii, Solca, Poieni şi Clit, presa românească avea 
să consemneze rezultatele: 


„Rezultatele alegerilor în comitetul comunal din Solca e relativ — după împrejurările 
locale din Solca — destul de favorabil pentru Români: Alegerile s-au făcut în 21, 22 şi 23 Martie 
nou 1910. Aleşi au fost în: 

Corpul III (Solca): Alexandru Braha, loan Rusu, Ilie Danileţ, Samoil Poleac, Vasile 
Ghinghiloschi — Români; Franz Fisenhauer — Neamţ, Aron Pressner — Ovreu. 

Corpul II (Poieni): George Mihailescu, Mihail Cortubaş, Vasile St. Colţuneac, George 
Şulschi, Andreiu Băloş — Români; losef Filipp — Neamţ; Pinkas Zwecker — Ovreu. 

Corpul I (Glit, cum se numea Clit): George Dorofteiu, Teodor Dudici, loan 
Ghinghiloschi — Români; Anton Kaminski, Georg Luczynski, lodef Opoca — Nemţi; Heinrich 
Herschmann — Ovreu. 

Virilist: August Lugert, consilier c.r. silvic. 

Din aceştia, sunt 13 români, 6 nemți şi 3 ovrei, deci majoritatea e a Românilor. 

La alegerea primăriei comunale din 25 Martie nou 1910, a fost ales: primar — loan 
Rusu, ajutor I de primar — Franz Eisenhauer, ajutor II: Samuil Poleac, ajutor III — Mihail 
Cortubaş, ajutor IV — Ioan Ghinghiloschi, deci patru români şi un neamţ”!%. 


Duminică, 16 mai 1920, Regele Ferdinand, Regina Maria, ministrul Bucovinei, I. Stârcea, 
generalul Zadik, prim-minstrul Averescu, miniştri Argentoianu, Zamfirescu, Negulescu, Gudalbu, 
Răşcanu, generalul Coandă şi tot felul de alte oficialități trec prin Solca, venind dinspre gara 
Ilişeşti, din Vârful Dealului, unde se adunase mulţime de popor bucovinean, şi gonind, însoţiţi 
fiind de „un bander de călăreţi”, spre Putna. Între timp, supremaţia austriacă asupra Bucovinei 
fusese îndepărtată de istorie, iar noii stăpâni ai neamului românesc, reîntregit, au trecut, în 
automobile luxoase, şi prin Solca, „cu o goană nebună”, deşi se adunaseră solcanii pe ambele 
părţi ale Drumului împărătesc, deşi ridicaseră arcuri de triumf, frumos împodobite cu steaguri 
tricolore, aşa cum învăţaseră ei, încă de pe vremea celorlalţi stăpâni, că trebuie întâmpinați 


oaspeţii de seamă. Oaspeți, doar oaspeţi. 


Solca, „chestie economică naţională” 





124 Gazeta Bucovinei, Anul VII, nr. 8, Duminecă 13 Mai / 30 Aprilie 1906, pag. 3) 
125 Patria, Anul V, Nr. 26, Duminică 3 Aprilie n. 1910, pag. 3 
'% Glasul Bucovinei, Anul III, nr. 424, Luni 17 Mai 1920, pg. 2 

în Dieta Bucovinei 


Problemele Staţiunii balneare Solca, cea mai bună, la vremea aceea, din Bucovina şi, în 
general, ale localităţii Solca au fost luate în discuţie în şedinţa Dietei Bucovinei din 10 februarie 
1898, raportor fiind Constantin baron Hurmuzachi, fratele deputatului Alexandru Hurmuzachi şi 
fiul celui de-al patrulea fecior al bătrânului Doxachi, Nicolae, căsătorit cu baroneasa Natalia 
Stârcea, care, spre deosebire de fraţii săi Eudoxiu, Alecu şi George, nu se bucură de notorietate, 
deşi el a fost singurul dintre cei patru fraţi, care a avut urmaşi, strănepoţii săi trăind şi astăzi, prin 
Basarabia. 

Profesorul universitar Constantin Hormuzachi, titularul catedrei de Entomologie şi 
Biogeografie de la Facultatea de Ştiinţe a Universităţii din Cernăuţi (24 aprilie 1931), s-a născut 
în 3 octombrie 1863 şi a murit în 22 februarie 1937, plâns de întreaga Bucovină. Deputat în Dieta 
Bucovinei (1911-1914), om de ştiinţă cu o activitate publicistică remarcabilă, membru onorariu al 
Academiei Române (7 iunie 1919), Doctor Honoris Causa al Facultăţii de Ştiinţe a Universităţii 
din Cernăuţi (24 martie 1931), Constantin baron Hurmuzachi are, în istoria României, „însemnate 
merite naţionale şi ştiinţifice”!”, din păcate abandonate uitării. 

Interesele economice ale orăşelului şi ale Staţiunii balneare Solca, dar şi ale ţăranilor din 
satele învecinate, fuseseră ridicate, în parlamentul Ducatului Bucovinei, deci în Dieta Țării din 
Cernăuţi, de deputaţii Ioan cav. de Volcinschi şi Michael Kipper, dar ele aveau nevoie de o 
susţinere permanentă, de reveniri cu petiţii şi cu bătălii oratorice, în care s-a angajat, şi cu statutul 
de specialist în ştiinţe naturale, cu cărţi şi studii publicate la Viena şi la Zurich, Constantin baron 
Hurmuzachi. 

Problemele Solcii erau, de fapt, cele ale unei concurenţe neloiale, în favoarea Staţiunii 
balneare Vatra Dornei, impusă de administraţia Fondului Religionar şi dusă până la limitele 
ridicolului, în cazul refuzului de a vinde puieţi de brad, în mod normal puşi gratuit la dispoziţie, 
solcanilor care, din această pricină, şi-au procurat puieţii tocmai din vestul Austriei şi, astfel, 
parcul din Solca, cel în care se află şi mormintele ostaşilor sovietici, este... austriac sută la sută. 

Raportul lui Constantin Hurmuzachi înseamnă, de fapt, cea mai temeinică pagină de 
istorie a Solcii din Bucovina istorică, dar şi o analiză economică lucidă, menită relansării 
economice a Solcii, la cumpăna veacurilor al XIX-lea şi al XX-lea!%, autorul binemeritând, din 
partea solcanilor de astăzi, măcar o „veşnică pomenire” prin atribuirea numelui lui Constantin 
Hurmuzachi, primul şi singurul apărător al intereselor obşteşti ale Solcii, unei străzi: 


„În şedinţa dietei ţării, din 10 Februarie 1898, a fost adusă la discuţie şi petiţiunea 
comisiei de cură din Solca, care invocă sprijinul ţării şi al Fondului Religionar pentru Staţiunea 
balneară din locul amintit, ale cărei condițiuni de existenţă sunt periclitate prin dezvoltarea 
împregiurărilor în anii cei din urmă. Chestia e de importanţă în prima linie pentru locuitorii Solcei 
şi a împregiurimei, e însă, totodată, o chestie economică naţională, a cărei rezolvare favorabilă 
atinge şi cercuri mult mai mari. 

Cunoscând raporturile din Solca, ţin de necesar a mai adăuga vreo câteva observări în 
chestia de principiu, fără a reveni, de astădată, la amănunturile care au fost, deja, expuse în 
poziţia amintită. 

Înainte de toate, ar fi de constatat că a fost, din capul locului, un punct de vedere greşit, 
când s-a început, din partea Fondului Religionar, sprijinirea forţată a unei dintre cele două staţiuni 
balneare mai importante ale Bucovinei, fără a considera urmările stricăcioase, care se pot ivi, 





1 Glasul Bucovinei, Anul XX, Nr. 5013, Miercuri 24 Februarie 1937, pp. 1, 2 
'% HURMUZACHI, Constantin, Chestia staţiunei balneare Solca, în „Patria”, Anul II, Nr. 90, Miercuri 
4/16 Februarie 1898, pp., 1,2 

astfel, în alt loc. Prin investiţiunile în stil mare, care s-au făcut la Dorna, s-a produs o rivalitate, 
altmintrelea nenaturală, între această Baie feruginoasă şi Staţiunea climatică Solca, astfel că 
aceasta din urmă, neavând la dispoziţie acele sume considerabile, nu poate să susţină atât de uşor 
concurenţa, mai ales de când s-a înfiinţat în Dorna încă şi un stabiliment de hydroterapie, la care 
chestie vom mai reveni. 

Punctul de vedere, susţinut până nu de mult, în cercurile oficiale, cât şi la o parte a 
publicului bucovinean puţin informat, a fost acela că toate întreprinderile balneare din Bucovina 
ar trebui să fie suprimate, spre a centraliza lucrarea asupra unei singure localităţi, anume asupra 
Dornei. Acest punct de vedere e, precum vom dovedi, de tot fals; el s-ar putea admite atunci, dacă 
în ambele localităţi n-ar fi existat nici o investiţiune, dacă s-ar fi început, aşa-zicând, cu o „tabula 
rasa”. Atunci ar fi, în câtva, de înţeles că se preferă concentrarea lucrării, în loc de a o împrăştia 
asupra duor întreprinderi separate, dar şi aceasta numai în cazul dacă ar fi vorba de două 
întreprinderi balneare identice, astfel ca pacienţii să poată ajunge la acelaşi succes, prin 
frecventarea uneia sau celeilalte. 

În cazul nostru, lucrurile stau, însă, de tot altfel. 

Pe timpul când s-au început clădirile din Dorna, au existat, deja, ambele staţiuni balneare 
şi au fost ajuns la oareşicare dezvoltare. Progresul locului balnear Solca a fost, deci, cel puţin tot 
atât de important pentru dezvoltarea economică-naţională a ţării ca şi progresul Dornei. Dacă se 
sprijineşte, deci, aceasta din urmă, într-un fel care contribuie, indirect, la jignirea celeilalte, atunci 
folosul devine iluzoriu, din punct de vedere al intereselor economice ale locuitorilor ţării, căci, 
atâta timp cât se foloseşte, pe de o parte, tot atâta şi, precum se vede, şi mai mult, se strică, pe de 
altă parte. Acesta ar trebui să fie punctul normativ pentru atitudinea Dietei Ţării. Chestia devine şi 
mai gravă, dacă se consideră că staţiunea balneară Solca a dovedit, cu toate aceste împregiurări 
nefavorabile, o vitalitate mai mare decât ale întreprinderilor de acest fel, căci toate câte s-au 
făcut acolo au originea lor în inițiativa privată. 

Până astăzi, întregul stabiliment balnear se susţine numai prin activitatea comisiei 
balneare, al cărei president, domnul consilier sanitar Dr. Poras, după ce a descoperit raporturile 
climaterice excepţionale ale localităţii, a început instalarea staţiunii balneare; amintesc, încă, pe 
neobositul membru al comisiei balneare, domnul farmacist Alexandru Braha, care şi-a câştigat, 
asemenea, merite deosebite. 

Numărul vizitatorilor băilor din Solca s-a urcat, în anii trecuţi, adeseori la peste 1.000, 
într-un sezon, întrecând, astfel, nu numai frecventarea băilor din Dorna, ci a tuturor băilor 
bucovinene împreună şi a multor băi renumite din occidentul Europei. Dacă a meritat, deci, 
una dintre băile bucovinene să fie sprijinită, atunci ar fi fost de considerat în prima linie aceea 
care a dovedit, deja, îndreptăţirea de existenţă, în modul cel mai eclatant. 

Aş aminti că, de exemplu, politica economico-naţională engleză, ale cărei succese 
strălucite nu le va contesta nimeni, a plecat, totdeauna, de la principiul de a lăsa pe seama energiei 
private începutul unor asemenea întreprinderi, care cer oareşcare spirit de inițiativă, fie pe terenul 
comercial, industrial sau oriunde; pe urmă, însă, dacă se vede că o întreprindere prosperează şi are 
un viitor, atunci îi vine în ajutor cu sprijinul statului. Astfel, se evită cheltuieli superflue şi 
neproductive, dar nu se jignesc nici interesele altor locuitori şi se sporeşte adevărata avuţie 
naţională. Cu atât mai mult am avea de lipsă, în Bucovina, ca astfel de întreprinderi să fie 
spriginite (în acest caz, din parte Fondului Religionar şi al ţării), deoarece se ştie că spiritul de 
iniţiativă e, la noi, şi aşa prea puţin dezvoltat şi, mai ales, dacă se consideră că toţi interesaţii în 
această chestie sunt, precum vom arăta mai jos, bucovineni şi avem a face cu o întreprindere atât 
de umană, cum e înfiinţarea unui loc balnear. 

Prin astfel de cazuri, cum e stadiul actual al chestiei Solcei. De descurajează numai 
spiritul de intreprinderi în genere, ceea ce revarsă o influenţă stricăciosă şi pe alte terenuri — şi 
contribuie la stagnarea economică, care nu are nevoie a mai fi sporită. 

În acest caz, ar fi, deci, mai bine dacă, în locul rivalităţii nenaturale şi al luptei cu puteri 
inegale între cele două staţiuni balneare, Dorna şi Solca, s-ar fi făcut o acţiune egală, în favorul 

ambelor localităţi, deoarece aşa o dezvoltare paralelă ar fi uşor posibilă. Numai astfel s-ar pune în 
echilibru trebuinţele economice-naţionale ale ţării, fără a jertfi un lucru gata şi o parte din avuţia 
poporaţiunei bucovinene. 

Dacă locul balnear Solca ar rămâne, şi în viitor, nesprijinit, dacă ar fi, deci, imposibilă 
concurenţa cu Dorna, care concurenţă a purtat-o foarte uşor, până când a luptat cu arme egale, 
adică înaintea întăririi neproporționate a stabilimentelor din Dorna, atunci s-ar ivi urmări triste 
pentru starea economică a locuitorilor din Solca şi din împregiurime. 

Multe investiţiuni pot prospera numai atunci, dacă Solca ar rămâne, şi mai departe, un loc 
balnear bine frecventat. 

Mai întâi, amintesc stabilimentele de hydroterapie, unul — proprietatea domnului 
consilier sanitar şi medic districtual superior, Dr. H. Poras, iar celălalt — al domnului Dr. 
Beilich, apoi alte edificii însemnate, precum restauraţiunile de lângă pădure, proprietatea 
doamnei Reck, domnului Adamowski, părintelui Ep. Bacinschi şi domnului Isopescu şi 
celelalte; mai departe, un număr foarte însemnat de vile, zidite numai cu scopul spre a fi locuite 
vara de publicul balnear, care, altfel, ar rămâne neîntrebuinţate, şi dintre care unele au şi stat 
deşerte, în vara trecută (1897), aşa, de exemplu, o parte a locuinţelor doamnei Koch, apoi vilele 
doamnei Chilimon, ale domnului Vasiloschi, trei vile ale domnului Rott (N.N.: avocat 
cernăuţean, apărător al lotului „Arboroasa”, din care făcea parte şi Ciprian Porumbescu, fără bani, 
doar „din simplă datorie de onoare”), şi alte. Comercianţilor, care şi-au adaptat stabilimentele lor 
conform trebuinţelor unui public balnear (de exemplu, domnii Rath, Lazarovici, M. Abraham, 
Malarciuc şi alţii), le-ar fi imposibil să prospereze, dacă ar rămâne avizaţi la comerţul local. 

Tot aşa le-ar merge şi proprietarilor de cai şi de birje (vreo 11), care, asemenea, 
corespund cererilor unui public distins. Dar şi agricultori şi cultivatori de vite din împregiurime 
sunt interesaţi la susţinerea stațiunii balneare şi la sporirea numărului vizitatorilor, căci, astfel, pot 
vinde produsele lor (în lunile de vară) mai uşor şi cu preţuri mai înalte decât altmintrelea, şi mulţi 
ar trebui chiar să reducă producţiunea (de exemplu, a legumelor, fructelor, untului şi altele), dacă 
le-ar lipsi atâţia consumențţi. Pierderile economice, care ar fi urmarea decadenţei locului balnear 
Solca, ar fi însemnate în toate privinţele. 

Se vede, deci, că nu era favorabil de a trece cu vederea că, afară de Dorna, mai există şi 
alt loc balnear, de asemenea încungiurat de proprietatea Fondului Religionar. Astăzi, chestia a 
ajuns într-un stadiu încât interesele Fondului Religionar, care e angajat cu sume importante în 
Dorna, vin în conflict cu progresul economic al unei părţi a poporaţiunei bucovinene. Însă nu 
poate să fie admisibil ca lucrurile să se dezvolte aşa, mai departe, sa să ajungem, în fine, la un 
punct încât promovarea intereselor Fondului Religionar să ceară jertfirea întregii Staţiuni balneare 
din Solca şi decadenţa unei mulţimi de investiţii existente, în care sunt depuse averea şi munca 
multor cetăţeni. Aceasta nu se poate împreuna nici cu interesul economic-naţional al ţării, nici cu 
principiul moral. 

Acum, însă, nu e prea târziu spre a evita această fatală eventualitate, mai ales dacă 
considerăm că, prin dezvoltarea stabilimentului balnear Solca, băile din Dorna nu ar pierde nimic 
din importanţa lor şi că o sprijinire paralelă a ambelor localităţi, din partea Fondului Religionar, 
ar putea să devină, cu timpul, tot atât de rentabilă. Căci fie sprijinirea Dornei cât de forţată, 
frecventarea va ajunge tot la o limită care nu o va putea întrece. Numai o parte a publicului, care 
frecventează Solca, va putea fi atrasă de Dorna. Pericolul cel mai mare pentru Solca nu e atât 
retragerea publicului balnear, cât lipsa de sprijin, sub pretext că toate cheltuielile trebuie 
concentrate în Dorna. 

Un mic exemplu va fi suficient spre a arăta tendinţa de a suprima dezboltarea Solcei ca 
loc balnear: vreo câteva sute de copăcei de brad, necesare pentru plantaţiunile în împregiurul 
stabilimentelor balneare, au trebuit să fie procurate de la un grădinar din occidentul Austriei, 
deoarece administraţia Fondului Religionar a refuzat acordarea lor, chiar pentru plată, pe când în 
Dorna s-au făcut plantaţiuni atât de cheltuitoare şi de extinse. 

Stricăciunea ar deveni, însă, pentru ţară, mai mare decât folosul care-l va avea Dorna şi 
Fondul Religionar, atrăgând o parte a publicului din Solca. Dacă, în urma imposibilității de a 
susţine Solca, ca loc balnear înzestrat cu confortul modern, publicul va fi necesitat a se îndrepta 
spre alte localităţi, atunci toţi acei care sufăr de afecţiuni bronchiale sau laringiale, sau toţi care au 
lipsă de o cură de apă într-o climă temperată desigur că nu vor fi trimişi, de nici un medic, la 
Dorna — şi, în lipsa unui balnear bucovinean, vor merge aiurea, de exemplu la Gleichenberg, 
Reichenhall, lachl şi aşa mai departe. 

Astfel, în schimb cu micul succes, adică sporirea numărului vizitatorilor Dornei cu vreo 
câteva familii, tot venitul considerabil, care-l aduc vizitatorii Solcei, în diferite forme, va fi 
pierdut nu numai pentru Solca, ci şi pentru Bucovina, căci o mare parte a publicului balnear vine, 
precum e cunoscut, din România şi aduce, astfel, sume importante în ţară, iar acei bucovineni, 
care fi necesitaţi să frecventeze băile din alte ţări, vor cheltui aiurea banii lor, care, altfel, ar 
rămâne în Bucovina. Mulţi, însă, nu ar avea deloc posibilitatea de a-şi îndrepta sănătatea. 

Considerând acest punct de vedere economic-naţional şi umanitar, e foarte regretabil că 
Dieta Țării nu a ţinut de bine de a satisface cererea comisiei balneare din Solca, care a cerut să fie 
subvenţionată cu suma de 1.000 florini. 

Ar trebui să fim mulţumiţi că avem, în Bucovina, două locuri balneare, atât de deosebite, 
care ar merita să se dezvolte, fiecare pentru publicul său special. Vom vedea că, de exemplu, în 
Galiţia, se face mult, din partea ţării, pentru diferite locuri balneare, deodată, iar nimărui nu-i vine 
în gând de a se teme că, de exemplu, Baia de iod din Iwonicz să facă concurenţă Băuu 
feruginoase din Krynica. 

Şi la noi ar dispărea rivalitatea, produsă acu în mod artificial, în momentul când s-ar 
acorda oareşcare sprijin şi locului balnear Solca, astfel ca să-i asigure viitorul. Am arătat mai sus 
că Dorna nu ar câştiga mulţi dintre frecventanţii Solcei; tot asemene, însă, n-ar avea să se teamă 
de concurenţă cu aceasta din urmă, căci publicul balnear, care are nevoie de apă feruginoasă şi de 
băi de tinov, e destul de mare şi va merge, în orice caz, şi mai înainte numai la Dorna. 

Aş mai adăuga că localitatea Dorna n-a fost bine aleasă pentru înfiinţarea unui 
stabiliment de hydroterapie. Astfel de stabilimente pot exista, în sfârşit, orişiunde, dacă, însă, se 
alege anume o localitate, atunci trebuie de considerat şi raporturile climatice. Fără îndoială, un 
climat temperat, cu aer umed, liniştit şi lipsit de curente mari e cel mai potrivit pentru pacienţii 
care au de lipsă cura de apă. 

Pentru un cerc mai restrâns de pacienţi, va fi favorabil un climat alpin pronunţat, de 
asemenea fără extreme de temperatură, adică climatul precum îl aflăm în nişte văi din Alpi, 
situate între 1.200 şi 1.900 de metri deasupra mării şi în apropiere de glacieri. Dar Dorna nu 
corespunde niciunei dintre aceste condițiuni, căci posedă, cum e cunoscut, un climat boreal 
continental, în genere rece, cu extreme mari de căldură, către amiază, şi rouă, împreunată cu 
răceală, către seară; colb şi curente de aer considerabile; un climat altmintrelea foarte sănătos, 
numai nu pentru cea mai mare parte a pacienţilor, care au de trebuinţă cura de apă. Deci n-a fost 
corespunzător unei trebuinţe adevărate şi urgente de a alege Dorna pentru un astfel de stabiliment. 

Cred, însă, că şi în această privinţă publicul, care frecventează băile bucovinene, e destul 
de numeros, ca să poată exista şi mai multe stabilimente de hydroterapie, în diferite localități, 
dacă sunt egal sprijinite; ar fi, însă, de tot greşit a preda decadenţei acele stabilimente care se 
află pe locul cel mai predestinat pentru acest scop, adică în Solca, care posedă toate 
condiţiunile, prin climatul unic în Bucovina şi ţările limitrofe, care e încungiurat de păduri 
întinse şi apropiate, şi se află în megieşia salinelor din Cacica, ceea ce uşurează prepararea băilor 
de sare. 

Nu încape, aici, a pertracta, de-amăruntul, împregiurările climatice într-adevăr 
excepţionale ale locului Solca. Am dovedit în alt loc (vezi „Verhandlungen der k.k. zoologisch 
botanischen Gesellschaft”, Viena 1897) că zona inferioară a Carpaţilor Orientali aparţine regiunii 
baltice cu climat temperat. 

Localitatea Solca are, în urma situaţiei geografice particulare, un climat de tot deosebit de 
celelalte văi Carpatine şi se aseamănă mai mult cu climatul oceanic al Europei Occidentale. 
Climatul Solcei e caracterizat prin diferenţa minimală între temperaturile zilei şi ale nopţii, lipsa 
de extreme rapide. Aerul conţine mai multă umezeală, în urma situaţiei geografice, şi devine şi 
mai sănătos prin evaporarea pădurilor aceroase, care încongiură localitatea. 

Pământul însă e sec şi pietros, prin urmare nu există vreo evaporare de umezeală din 
mlaştini, care ar fi nefavorabilă. Asemenea, e foarte caracteristică lipsa totală de colb (ceea ce nu 
o aflăm aiurea, nici în Bucovina, nici în ţările vecine, fie chiar în munţi) şi a curentelor de aer mai 
vehemente. În această privinţă, amintesc faptul, desigur foarte interesant, că, în decursul lunilor 
Iulie, până la finea lui Septembrie 1897, am expus, în fiecare zi, cu excepţia puţinelor zile de tot 
ploioase, o lampă de petroleu deschisă, pe o masă, în grădina pentru cercetări entemologice, de la 
8, până la vreo 10 seara, şi numai o dată (în 17 Septembrie) lampa a fost stinsă de vânt. În oricare 
altă localitate bucovineană aşaceva ar fi de tot imposibil. Vegetaţiunea şi raporturile faunistice 
sunt, de asemenea, analoge cu Europa Occidentală — despre aceasta, public o dare de seamă în 
revista Societăţii Internaţionale Entomologice din Zurich, care va apare în scurt timp. 

Mulţi dintre vizitatorii Solcii, care au frecventat stațiuni balneare analoge, s-au întors 
iarăşi încoace şi o preferă celorlalte, ţinând-o de superioară, în privinţa climatică, localităţilor 
Gleichenberg, Ragaz şi Reichenhall. 

Chestia viitorului Staţiunii balneare Solca va trebui, deci, în orice caz, să se considere ca 
o afacere importantă, care merită a nu fi lăsată să stagneze. 

Deocamdată, e bine că s-a amintit şi s-a tras atenţiunea asupra ei, în Dieta Ţării, prin 
domnii deputaţi prof. Dr. loan cav. de Volcinschi şi Dr. Kipper (N.N.: Michael Kipper, deputat 
în Curia a S-a Rădăuţi, fost coleg de gimnaziu şi de cvintet orchestral, la Suceava, cu Ciprian 
Porumbescu). 

E lucru foarte natural că domnul Preşedinte al Țării, sosit, abia de scurt timp în ţară, a 
trebuit să observe o atitudine rezervată, fiindu-i imposibil de a rezolva, deodată, toate 
amărunturile ale fiecărei afaceri particulare, care cer o cercetare mai îndelungată. 

Dar cuvintele finale ale răspunsului, în chestia amintită, se deosebesc, fără îndoială, de 
curentul opiniei răspândite până acum, anume când domnul Prezident al Ţării a promis oareşicare 
îngrijire şi pentru „Solca, ca să câştige şi acest loc balnear o importanţă, în interesul locuitorilor 
săi şi al întregii ţări”. 

Deşi nu s-a ajuns, în această sesiune a Dietei, încă la nici un rezultat pozitiv, totuşi 
chestia trebuie privită ca amânată. În sesiunea viitoare, va fi posibil a reveni, din nou, la această 
afacere şi, probabil, cu mai mult succes”. 


Nicolae Iorga, la Solca 


În 1904, înainte de Paşti, când vizitează Bucovina, cu gândul să-i găsească nod în papură 
arhitectului vienez Karl Adolf Romstorfer, care scosese ruinele Cetăţii Sucevei din moloz şi din 
gunoaie, reparând, între timp, şi bisericile Mirăuţi şi Sfântul Gheorghe al Mănăstirii Sfântul loan 
cel Nou din Suceava, dar şi biserica din Putna, dar şi biserica din Solca, Nicolae Iorga, venind 
dinspre Arbore, a poposit şi în Solca, a lăsat mărturie, zugrăvind icoana Solcii anului 1904 în 
felul care-i este lui atât de caracteristic: 


„Mă opresc la un han, ce ar fi nemţesc, după badea Gheorghe, şi unde stau la uşă ţerani 
cu pălării ungurești, ca ale Rutenilor ce vând sârmă la noi: vorba lor e însă a noastră, românească. 

O îngheţată odaie de oaspeţi, cu paturi frumoase de tablă, cu oglinzi şi fotografii din 
„Kolosvar”. Stăpânul pare a fi Şvab, nevasta arată Polonă, slujnica poate fi orice, pe când cea de a 
doua zi e o Româncă, purtând pe faţă pecetea de tristeţă palidă a neamului: de lampa atârnată e 
legat carnetul de danţ de la o petrecere evreiască. 

Românii de la uşă se despart, acum, sub fereşti. 

Dorm rău, în acest loc singuratec şi friguros. 

A doua zi, înainte de a merge la mănăstire, mă învoiesc pentru drumul la Humor, cu un 
birjar creştin, Neamţ. Pentru că am cerut un creştin şi pentru barba mea preoțească, el îmi 
vorbeşte de voinţa lui Dumnezeu, de cinstea lui creştinească, şi-mi ia, fireşte, preţ ca pentru 
amândouă. 

Solca e o stradă, dar o stradă dreaptă, bine orânduită, destul de noroioasă. În calea mea 
spre mănăstire nu văd alta decât ţerani de-ai noştri, ca cei de asară, ba chiar şi câte o Munteancă 
purtând catrinţa neagră cu marginea roşie. În curţi stau căruțele lor deshămate. Oamenii au venit 
ca să plătească la perceptor şi ca să se spoveduiască la preot. 

Biserica românească de astăzi, mănăstirea din alte timpuri, domneasca ctitorie a 
bătrânului Ştefan Tomşa al II-lea, care căuta să-şi ispăşească păcatele cele multe făcute prin 
uciderea celor mai mari boieri ai ţerii, e acum tocmai la capătul târgului, într-un loc unde 
înălțimile sămănate cu brazi încunjură din toate părțile. 

O reparaţie de mai deunăzi a dat turnului de la poartă şi turnului bisericii coperişurile lor 
de ţigle strălucitoare, de modă bucovineană. Varul a înlocuit de mult toate zugrăvelile. Încolo, 
însă, Solca e şi astăzi cum a ridicat-o acest Ştefan Vodă al măcelurilor de boieri. 

Deşi bătute de multe restrişti, întăriturile din bolovani suri, îngrămădiţi destul de 
grosolan, stau în picioare şi astăzi. Dar târguşorul a prins în casă nouă o parte din ele, un Armean 
şi-a făcut sălaş în cuprinsul mănăstirii vechi, chiliile sunt numai ziduri rupte. 

Biserica, însă, foarte frumoasă, e bine păstrată. Fereşti, când mai sus, când mai jos, patru 
la număr, străbat păreţii înalţi. Două uşi sunt deschise: una, care duce, din pridvor, în pronaos, are 
un cadru de piatră puternic şi bogat, alcătuit din arcade cu arcul sfărmat, cealaltă, care vine după 
un contrafort, are linii ca pe vremea lui Ştefan, tăindu-se în unghi drept, şi, ca podoabe, rozete. 
Modelul a fost, vădit, Dragomirna, pe care n-o poate ajunge, nici în îndrăzneala şi înfrumusețarea 
bolților, nici în marea îngrijire a turnului, care, aici, în aceleaşi proporţii subţiratece şi elegante, e 
însă simplu, având numai obişnuitele ocniţe, în locul rozetelor şi ramelor săpate. 

Frumuseţea, şi aceea luată de la Dragomirna, este însă în ciubucele care tivesc, 
împodobind, toate liniile, cu încolăcirile lor, şi, tot aşa, poarta largă, ce duce, din pronaos, în naos, 
şi marginea absidei stranelor, şi bolta din altar. Zugrăvite cum erau la început, între zugrăvelile 
sfinţilor, ele trebuie să fi avut, mai demult, alt rost decât acel de astăzi, când le acopere albeaţa de 
toate zilele a varului. 

E slujba din Joia Paştelui: biserica e plină de ţerani puternici, de femei gătite — şi ei şi ele 
în cojoacele de sărbătoare. Pe două mesuţe se îngrămădesc colacii şi sticlele de vin, din care răsar 
lumânările de ceară. La uşi stă adunată lumea pentru spovedanie. Preotul spune evanghelia lui 
Hristos dus înaintea judecătorilor celor răi şi fără Dumnezeu: glasul lui se înalţă foarte puternic şi 
umple tot largul cuprins al bisericii. 

Afară, un bătrân strâmb se apropie de mine, văzându-mă că ieau însemnări. 

— Ce e, domnule, cu contractul bisericii? 

— Care contract? 

— Contractul acela de care a spus arfimandritul că este şi la Cernăuţi şi la Viena. Şi zice 
acolo că biserica trebuie încunjurată cu lemn? 

Astfel trăieşte în mintea moşneagului gândul la averile cele mari pe care le-au avut odată 
aceste mănăstiri şi biserici moldoveneşti şi pe care, la anexare, le-a luat Statul ca să clădească din 
ele casarme şi câte altele până să se ajungă la împrejmuirile bisericilor. 

Moşul cu „contractul” a fost şi prin România înainte de a ajunge clisiarh aice. A lucrat la 
câmp, ca atâţia alţi „Corduneni”. A călătorit aşa pe la Dorohoi, prin Suceava, prin laşi şi până în 
jos, la Huşi. 

— Ba am fost şi la Ruşi. 

— Şi ce zici de dânşii? 

— Ei, acolo-i mai bine, nu ca în România... Acolo-i pământ larg, că peste Prut domneşte 
Țarul cel binecredincios care face pomană cu „pământuri largi”. 


Tinerii cari-l încunjură tăcuţi învaţă de la dânsul aceasta”!%, 


Traian Demetrescu, la Solca 


Poetul român Traian Demetrescu, autorul volumelor de versuri „Intim”, „Senzitive” şi 
„Lubita”, extrem de popular în vremea sa, a petrecut întreaga vară a anului 1895 la Solca şi, aşa 
cum îi şade bine unui scriitor adevărat, Demetrescu a scris „o foarte frumoasă contemplaţiune”, 
întitulată „Pădurea din Solca”, ulterior publicată, cu puţin înainte de moartea autorului, în 
volumul „Privelişti din viaţă, apărut la Craiova, în ediutura fraţilor Ralian şi Ignat Samitca. 

Traian Demetrescu a petrecut două veri la Solca, prima în 1894, cu speranţa că îşi va 
reface cât de cât sănătatea. Din nefericire, poetul a murit, în 1896, iar peste vreo paisprezece ani, 
în 1910, când o delegaţie a Societăţii Scriitorilor din România, formată din Mihail Sadoveanu, 
Cincinat Pavelescu, A. Herz, Emil Gârleanu şi Caton Teodorian, călătoreşte prin Bucovina, Caton 
Teodorian notează în carnetul său de lucru: 

„Din staţia Cacica se vede cărarea sfioasă şi adumbrită ce duce la Solca. Drumul se poate 
urmări numai pe-o bucată, apoi se subţiază şi piere în dosul stâncilor râpoase, colo... Colo unde 
cerul se răreşte, mireazma răşinei îmbălsămează, unde-şi caută viaţă atâţi deznădăjduiţi. Îmi 
răsare icoana senzitivului Traian Demetrescu, cu sufletul pe buze, în cele două veri petrecute 
acolo, hrănindu-şi plămânii cu floare de brad, şi tot murind... 

Deşi aparent uşor siropoasă, ca orice elogiu, naraţiunea lui Demetrescu, cu adevărat 
tulburătoare în profunzime, face parte din tezaurul solcan şi pentru că reprezintă singurul elogiu 
al minunatei păduri din Solca, şi pentru că este scris acest elogiu, la Solca, în ultima zi a 
sejurului, aşa că reproducem „notele dintr-un carnet” al lui Traian Demetrescu aşa cum au fost 
publicate”! în Bucovina vremii: 


„O vară întreagă, petrecută într-o pădure! Asta te sălbăticeşte puţin... Căci, uite, la 
gândul că mâine trebuie să plec, să mă întorc printre oameni, mă simt sfâşiat de o tristeţe adâncă 
şi parcă mi-e frică. 

O, melancolia sfârşitului! Venisem aici cu sufletul plin de dorul odihnei şi singurătăţii; 
vremea a curs, târând, în goana-i necurmată, iluziile, visurile, impresiile mele; mi-a lăsat părerile 
de rău. 

Farsa e veche; vremea mi-a repetat-o de nenumărate ori. Aceea ce rămâne veşnic nou e 
naivitatea mea, de a lua, totdeauna, în serios. 

* 

Adio, pădure! 

Îţi făgăduisem, cu gândul să însemnez, pe foi răzlețe, mai întâi frumuseţea ta fără seamăn, 
umbrele cărărilor tale tainice ca drumurile sufletului omenesc, toate nuanțele tale, când te arginta 





1 IORGA, op. cit., pp. 45-48 
130 Patria, Anul V, Nr. 15, Joi 24 Fevruarie n. 1910, pag. 2 

lumina soarelui sau când arborii tăi păreau uriaşi, fantastici, sub razele lunii; apoi, cugetările bune 
şi senine, senzațiile de linişte şi singurătate, pe care mi le-ai trezit tu. 

Voi scrie, vreodată, această carte? Prevăd că nu. Va rămâne necunoscută, închisă în mine 
însumi, necitită de nimeni, ferită de injurii sau de laude şi, fără a face o ironie, poate tocmai 
atunci cărțile, pe care nu le scriem, sunt cele mai bune. 

Când mă gândesc, însă, ce vanitoşi suntem, ce repede ne mândrim de cele mai 
neînsemnate lucruri, socotesc că e mai înţelept să las neîntrupată lumea asta de gânduri şi 
impresii, pe care cuvintele ar reda-o micşorată şi nedesăvârşită. 

Adio, pădure! 

Tu m-ai făcut să simt că în mine există germenul unui „capo d'operă”, pe care, desigur, 
nu-l voi crea niciodată. Mâine, voi fi, din nou, printre oameni — şi, printre oameni, sufăr, plâng şi 
urăsc. Printre copacii tăi, am iubit, am cugetat, am visat. 

Cum vezi, aş avea destul material, aş avea cea mai bună marmură pentru a-mi întrupa 
minunata operă, dar atât de perfectă o văd în mine însumi, încât mă tem că, dându-i o fomă, să 
nu-i pierd o nuanţă din frumuseţea ei ideală. Ah, lăsaţi-mi iluzia că în mine doarme un capo 
d'operă! 

* 

Soarele e galben, azi. Şi e cea din urmă zi când mai vin în pădure. Tristeţea, desigur, mă 
face să văd, azi, toate lucrurile din natură înveşmântate în galben. 

Ba nu, dă spre toamnă... 

Fiţi pe pace: nu am să vă vorbesc despre „frunzele care cad”! Pădurea asta de brazi e 
lipsită de acest plâns de foi palide. Peste ea trece toamna, trece iarna; frunzişul ei e totdeauna 
verde. 

Totdeauna!... 

Aproape după fiecare cinci-şase paşi, mă opresc şi descifrez nume, încrustate sau scrise 
cu creionul pe coaja arborilor şi pe băncile de pe alee. Mii şi mii de nume. Unde sunt toţi acei 
care au trecut pe aici? 

Totdeauna!... Vorba asta mă urmăreşte, uneori, ca un sarcasm. 

Tot umblând aşa, cu gânduri de astea zadarnice, aud o îngânare de vorbe neînţelese, 
întrerupte de oftaturi lungi. La o mică depărtare de mine, un om îşi face rugăciunea. 

Mă uit şi-l recunosc: eu un evreu, bolnav şi sărac, venit, din fundul Galiției, să respire 
miros de brazi. 

Printre bolnavii săraci, pe care i-am întâlnit la Solca, toţi m-au interesat, cu figurile lor de 
martiri, cu ochii lor, în care asfinţeau cele din urmă speranţe; cu surâsul lor de iertare faţă de toate 
nedreptăţile lumii şi ale vieţii. 

Dar nici unul nu m-a înduioşat ca acest evreu zdrenţuros şi prăpădit de bolnav. Nu am 
văzut, nu voi vedea niciodată un chip omenesc mai ostenit de-a fi suferit! Durerea îl făcuse atât de 
măreț, cu nuanțele ei de resemnare şi de tristeţe, că un zâmbet de bucurie l-ar fi arătat hidos. 

Mă uit cum se roagă de adânc şi de încredinţat că Dumnezeu îl ascultă. Ce-i mai cere 
acest apropiat oaspe al mormântului, al viermilor? Viaţă? Poate! 

Sfârşindu-şi rugăciunea, se depărtează printre copaci, cu mersul lui greoi şi trăgănat. Dar 
în ochii săi parcă s-a coborât o lumină ideală; sunt estatici şi senini ca ochii acelor apostoli, care 
propovăduiau şi fermecau mulțimile. 

* 


Un freamăt întins leagănă vârfurile brazilor, se măreşte tot mai mult, devine o simfonie 
uriaşă, în care fiecare frunză dă nota ei. 

Cunosc toate şoaptele, toate armoniile pădurilor: de la fâşiitul ce-l produce o creangă 
uscată, căzând printre foi, până la imnul dulce sau mânios, când toate frunzele, toate ramurile se 
împreună într-un singur glas. Niciodată, însă, într-o pădure, n-am simţit uimitoarea impresie a 
infinitului. Şi deja încep să visez alte orizonturi, alte depărtări. 

Mi-am purtat gândurile şi visurile prin munţi, prin păduri, pe lacuri; sufletul mi-a rămas 
veşnic nostalgic. 

N-ar fi fost mai bine să-l fi obişnuit, totdeauna, cu orizontul strâmt şi monoton al 
aceluiaşi loc? Ce a cules din toate contemplările lui, din nenumăratele şi feluritele senzaţii care |- 
au înfiorat? Nimic, decât tristeţea de a fi văzut şi a fi simţit prea mult. 

Am cunoscut oameni, care, în toată viaţa lor, nu au privit decât acelaşi petic de cer, din 
faţa ferestrei; căci nu au trecut dincolo de orăşelul, de satul sau de curtea casei lor. Pentru aceşti 
oameni, restul lumii nu există. Şi erau liniştiţi; înşirau zilele, cu plăcerea şi nepăsarea cu care un 
copil înşiră, pe un lung fir de aţă, boabe de mărgele. 

O voce îmi întrerupe gândurile. E nebunul: trece liniştit pe sub copaci, cu amândouă 
mâinile vârâte până în fundul buzunarelor, ululuind mai mult, decât cântând marşul funebru al lui 
Chopin. 

E un tânăr slab, cu ochi albaştri, totdeauna sfioşi, îvit în Solca, într-o bună dimineaţă, nu 
se ştie de unde. Nu vorbeşte cu nimeni, rătăceşte fără scop, prin oraş sau prin pădure, cântând 
mereu acelaşi marş funebru. Oamenii l-au luat drept nebun. 

Trece pe lângă mine, încet şi trist, parcă ar urma un car funebru, ululuind tot mai jalnic 
cântecul morţilor. 

Şi eu mă gândeam la infinit!...”. 


Ion Grămadă, despre solcani 


În ciuda faptului că, în Solca, a luat ființă una dintre primele societăţi culturale 
bucovinene, dublată de bibliotecă publică, Cabinetul de lectură „Sentinela poporului”, în ciuda 
dotării cu carte şi cu abonamente la gazete a bibliotecii respective, actul de cultură, fie cel 
tradițional, fie cel creator, nu a prea prins rădăcini în pământul Solcii, printre localnici având 
mare priză doar mondenitatea, care dubla o fudulie socială adeseori penibilă. 

În vremurile de regăsire a identităţilor naţionale, care încep, în Bucovina, după anul 1862, 
deci după formularea celebrelor „Dorinţe” ale clerului bucovinean şi după constituirea Dietei 
Țării, vremuri care tot culminează, încă din 1848, cu nevoia de reprezentativitate naţională, 
problema unor „case naţionale”, după modelul german şi polon, care să adăpostească instituţii 
culturale şi economice (cabinete de lectură, însoţiri raiffeiseniene, cooperaţii, coruri ale plugarilor 
etc.) se pune cu tot mai multă seriozitate, cele mai multe localităţi bucovinene izbutind să le 
construiască încă înainte de trecerea în secolul XX. Numai la Solca, unde bunăstarea locuitorilor 
era cu mult peste cea a multora dintre dintre locuitorii localităţilor similare bucovinene, nu s-a pus 
niciodată în mod serios, iar actul cultural autentic nu se bucura de nici o preţuire. Au fost 
generaţiile de solcani atât de nepăsătoare faţă de identitatea reală a obştii lor, încât n-au lăsat 
urme, în afară de cele acide, ale adversarilor indiferenţei, numiţi, în presa vremii, „pripiţii”. Şi 
tocmai acele pamflete, care se vor repeta periodic, reprezintă o „cronică solcană”, suficient de 
onestă, în ciuda subiectivismelor care caracterizează fiecare text. Dar, înainte de a reproduce 
astfel de mărturii, ţinem să facem un recurs la Cantemir şi unul la Xenopol, pentru a pricepe ce 
înseamnă, în mod real, dragostea faţă de neamul din care facem parte. 

Dimitrie Cantemir mărturisea, şi ne însuşim în totalitate opinia sa, că „dragostea ce avem 
pentru patria noastră ne îndeamnă, pe de o parte, să lăudăm neamul din care ne-am născut şi să 
înfățişăm pe locuitorii țării din care ne tragem, iar pe de altă parte, dragostea de adevăr ne 

împiedică, într-aceeaşi măsură, să lăudăm ceea ce ar fi, după dreptate, de osândit”*?, iar A. D. 
Xenopol adaugă, în acelaşi spirit, îndemnul înţelept ca „să nu ne orbim noi înşine prin linguşiri şi 
înălțări peste ceea ce suntem în adevăr... La cea mai mică izbândă a faptelor sau spiritului nostru, 
să nu ne îngâmfăm cu o neiertată zădărnicie; să înțelegem totdeauna unde ne aflăm, cât avem de 
lucrat pentru a ajunge la scopul dorit”, pentru că „a vorbi altfel, asupra popoarelor este 


Din această perspectivă avem datoria de a păşi „De pe sub zudurile mănăstirii Solca”, 
cum îşi intitulase Ion Grămadă, în 1910, filipica, semnând cu pseudonimul I. Conradini: 


„Mai înainte de un an, am fost trimis Românilor din ţară mai multe sute de „Liste de 
contribuire pentru clădirea unei case naţionale în SOLCA”. Nu după mult timp, începură a se 
reîntoarce listele, trimise frumuşel îndărăpt — veneau stoluri — cu singura deosebire că purtau, pe 
plic, un „Retour”, scris cu litere destul de marcante, în roşu sau albastru. Să fi fost cauza acestui 
fenomen poate stipularea prea sărăntoacă a apelului, alăturat listei amintite, era exclus, căci acesta 
era ţinut într-un stil destul de înălțător. Începea, doar, cu cuvintele: „Între locurile istorice de 
odinioară — martori vii de credinţă şi evlavie străbună — ocupă un loc frumos şi orăşelul Solca, 
situat la poalele pitoreşti ale Carpaţilor”; în acelaşi pasaj, dai şi de numele „Ștefan Vodă Tomşa”, 
ma la vale, de „deznaţionalizarea şi dezmoştenirea Românilor din Solca”, iar mai încolo, citeşti, 
cu litere maşcate: „pericol, străinism, casă naţională, trezirea, unirea şi şcolirea naţională”, iar la 
fine, „rugămintea fierbinte către inimile mărinimoase ca, aducându-și aminte de exemplul de 
iubire de neam şi de limbă, ce l-au dat lumii Cehii, când le-a ars teatrul naţional din Praga — să ne 
sară în ajutor, care cu cât se va îndura şi cu cât îl va trage inima”. lată cuprinsul apelului, în 
trăsături generale! Vorbe destul de sublime, cari ar fi în stare să inspire sentimente altruiste şi 
inimii celui mai cumplit avar. 

Trecură multe săptămâni la mijloc, până când iată că mă trezesc, într-o zi, cu o 
contribuire, Doamne!, o contribuire de 20 coroane şi încă de la un sfânt părinte din districtul 
Rădăuţului. Eram ca nebun de bucurie. Visul, avut în urma primirii acestei contribuţiuni 
considerabile, era sublim de tot. Casa naţională era parcă gata, iar eu, stând pe o stradă, vedeam în 
jurul meu Solcanii, adunaţi în haine de sărbătoare, spre a lua în seamă fortăreaţa, zidită de jertfele 
Românilor bucovineni. Curioasă îmi era împrejurarea că vedeam, în cea mai mare parte, mame cu 
copii în braţe. Începându-mi discursul cu cuvintele: „Români, a noastră a fost izbânda!”, se 
ridicară, la moment, mii de braţe şi tot atâtea glasuri înecate în lacrimi. Smulgând mamele inimile 
din pieptul copilaşilor aduşi, mă rugau să le primesc drept mulțumită pentru munca mea, pentru 
clădirea acestui templu de fericire, când o întreită bătaie la uşă mă trezeşte; în acelaşi moment, 
îmi dă factorul o altă contribuire, de astădată, de la un domn profesor din Suceavă. M-a lăsat de 
ruşine scepticismul meu faţă de ambiţiunea naţională a românilor bucovineni. Drept canon pentru 
aceasta, m-am obligat — dar şi mă ţin de promisiune — să iau parte la toate întreprinderile teatrale 
sau muzicale, ce ar veni din partea Românilor. 

După ce mai veniră, câtva timp, contribuţiuni mai mult sau mai puţin considerabile, dar 
pururi garnisite cu câteva liste goale, încetă, de la un timp, încoace, orice semn de viaţă din partea 
listelor trimise şi aşa a rămas, până la moment. Unicul reproş, rămas valid în toată afacerea, este 
ideea nefericită de a trimite listele chiar în toiul carnavalului. Dumnezeule, cum de mă făcuşi să 
uit că tocmai în carnaval trebuie mai multe parale şi încă ce parale multe trebuie în carnaval!? 
Baluri, balui, e vremea balurilor — toalete, vals, braţe parfumate! Cine se mai gândeşte, în 
momente de atâta poezie şi voluptate pământeană, şi la apeluri prozaice? Trebuie să fii bucuros, 
dacă află cineva atâta răgaz, să aplice un „Retour” pe copertă şi să-l puie la cutie, ferindu-te, 
astfel, de o speranţă temerară, de salutul sunător, la care te-ai aşteptat. Soarta celor mai multe 
apeluri trebuie să fi fost, incontestabil, coşul. Gândindu-mă că, din 10.000 de liste trimise, au 





15 CANTEMIR, Descrierea Moldovei, Bucureşti 1967, pp. 203, 204 
'5 XENOPOL, Cuvântare festivă, laşi 1871, pag. 20 

produs numai 23 o reacţie, în formă de contribuţiuni mai mult sau mai puţin considerabile, când 
mă gândesc că, din 1.000 de liste, am primit îndărăpt 487 goale, pe când restul — dă, ştiu eu ce s-o 
fi întâmplat cu ele! Când mă gândesc la toate aceste, îmi trece dorul să fac o concluziune la 
sentimentul naţional al Românului bucovinean. 

Cred că trăim în timpuri foarte grele, dar cred că şi cea mai ocupată fiinţă omenească 
poate afla atâta timp, ca să returneze o listă primită — nu-i decât în roş sau albastru — spre a feri de 
nedumerire pe acel grup de oameni, care, cunoscând inevitabila fermentație a uneia dintre cele 
mai mândre comune româneşti, şi-a pus în gând să clădească, pentru orice caz, o casă naţională, o 
fortăreață împotriva acelui străinism inundător, pe cari nici „Pietrele muierilor”, nici „Dealu? 
Vodă” (obiecte istorice din apropierea Solcii) şi nici cruzimea unui Ștefăniță Vodă nu e în stare 
să-l oprească, ci numai trezirea şi şcolirea naţională. N-am cerut decât un obol cât de modest; cu o 
mărcuţă, de zece până la douăzeci de bani, mă mulțămeam. Metodă practicată de multe popoare! 

N-am cerşit pentru altceva, decât pentru ridicarea unui val puternic, chiar la poalele 
Carpaţilor, spre a opri acea zmeoaică hidoasă, care: 


„Rozând la copaci, prin pădure străbate, 
Ea vine cumplită, cu părul vâlvoi — 
Şi dacă ne-ajunge, aman e de noi!”. 


Vai, căci ne-a ajuns! Roade la copaci, dar şi la gospodării româneşti. Mute stau zidurile 
sfintei mănăstiri de odinioară, acoperite cu verdeață putrezândădin caretropii de umezeală 
lăcrimează, tiptil, de pe piatră, pe piatră, între care ciorile, făcându-şi strană, ţin hang amorţit, pe 
glasul III, învecinatei buhe, care, din vârful clopotniţei, mormăieşte — ca şi cum l-ar face pe 
egumenul Vartolomei — cu înduioşare: „Deşertăciune sunt toate cele omeneşti!”. 

Zadarnic recheamă cucuveaua timpurile de glorie străbună, zadarnic îl strigă pe Ștefăniță 
Vodă (N.N .: aluzie la prigoana străinilor din Moldova, inclusiv armeni, care au refuzat să treacă 
la ortodoxie); fumul berăriei de sub sfintele ziduri (N.N.: fostă fabrică de bere călugărească), din 
stânga, o înnădușşă şi-i îneacă glasul, iar departe, în afundătura văii, răsună ecoul şuierăturii 
ferestreului de sub zidul de cătră miazănoapte. Cu vorbe de mângâiere s-ar apropia, din stânga, 
părăuşul cristalin, de nu i-ar fi legat calea străinii; cu furie se izbeşte în roţile morii, spre a folosi 
străinului; un râs sardonic şi el şerpuieşte, jelind, spre maica lui, spre Suceavă. Zadarnic îşi ridică 
„Pietrele muierilor” vârfurile lor înnegrite de vremuri în albăstrime, implorând graţia cerească 
pentru venirea unui nou Dragoş, care, lăsându-şi muierile în seama pietrelor şi a codrului, pleacă, 
la vale, pe apa Sucevii, spre a-şi căuta o ţară nouă (N.N: legenda aceasta, relatată succint, 
confirmă presupunerea noastră că Pietrele Muierilor s-au numit şi Pietrele lui Dragoş, în 
documente de cancelarie medievală timpurii). 

Vai ţie, codru, rămas în mila străinului! Unde-ţi sunt voinicii, unde-ţi sunt doinaşii? 
Ferice de tine, căci nu mai ai cui înfrunzi, căci voinicilor, de la balaurul cu gâtul până în nouri, 
toate le trebuie, numai frunze de doinit nu. Banului te vor jrtfi, căci numai acesta are preţ în ochii 
şi inima lor. Ca mâine, vor rupe şi crucile aurite — odinioară, caracteristice — de pe sfânta 
mănăstire, spre a le preface şi pe aceste în bani, şi iarăşi în bani. 

Dar ce mai vorbă, „doină”! Parcă-ar şti Solcanii că acesta e cântecul Românului! Trăind 
între ei, îi poţi auzi fluierând exact „chawe” şi alte psalmodii de categoria aceasta, de care răsună 
codrul Solcii, cât îi vara de mare. lar Solcanii, nemaiavând ce pierde, pierd măcar timpul, făcând 
cură de aer şi... politică! 

Şi ce mai politică fac Solcanii! Solcanii-s doară oameni mai de târg, a căror neveste 
poartă fustă şi laibaric. 

Solcanii sunt toţi urmaşi vrednici ai lui Dragoş, aduşi, chiar de acesta însuşi, din 
Transilvania. 

Solcanii sunt, mai departe, politicieni probaţi şi toţi candidaţi de vornicie. Dar, ca să 
n-o uit: Vin alegerile pentru Dieta Ţării! 

Întru ştiinţa domnilor candidaţi: În tot decursul alegerilor, trebuie să le steie Solcanilor la 
dispoziţie, gratuit, cel puţin restaurantul „La Mămica”, cu toate încăperile şi lichidele disponibile! 

Solcanii ţin mult la obiceiurile strămoşeşti şi cer şi ei „panes circenses”. De altcum, m- 
are ce căuta domnul candidat prin Solca! 

Unica convingere mai destoinică, la care au ajuns Solcanii, în timpul din urmă, este că 
preotul, învățătorul, precum şi orice alt surtucar, care lucrează pentru clădirea unei Case 
Naţionale sau vorbeşte de rău asupra vrednicilor urmaşi din seminţia aleasă a legislatorului de pe 
muntele Sinai, le este duşman. 

Ca să mântuiesc dizertaţia politică, aş mai putea spune şi fabula „Cum i-au înşelat Nemţii 
pe Solcani la ultimele alegeri comunale”, dar mă abat de la astfel de delicatesă, căci Solcanii-s 
doară toţi politicieni probaţi, toţi candidaţi de vornicie, iar berăria o au Solcanii chiar în ograda 


bisericii. / I. Condratini”**. 


Liviu Rebreanu, la Solca 


Deşi avea un cabinet de lectură, deci o bibliotecă publică, încă din 1896, deşi a fost 
vizitată, de-a lungul timpului, şi de scriitori, precum Iraclie Porumbescu, Ciprian Porumbescu, 
George Popovici (poetul T. Robeanu), Simion Florea Marian, Nicolae Iorga, Traian 
Demetrescu, lon Grămadă sau Valerian Doboş-Boca, Solca nu a avut, până la începutul lunii 
iunie a anului 1935, nici o şezătoare literară. Abia atunci, când vine Liviu Rebreanu, ca să 
vorbească despre personalitatea şi opera lui George Coşbuc, personalitate literară extrem de 
îndrăgită în Bucovina, Solca descoperă, cu adevărat, identitatea reală a cărţilor, întruparea lor 
într-un anume autor. lar acest autor, legendar încă din timpul vieţii, s-a întâmplat să fie Liviu 
Rebreanu, acel „principe al scrisului românesc”, cum îl numeşte, cu mare inspiraţie, 
corespondentul solcan al „Glasului Bucovinei”. Din nefericire, oricât de minunată şi de fascinantă 
a fost acea întâlnire, nu s-au mai înregistrat, ulterior, „recidive” culturale de acest fel, în ciuda 
faptului că autori au mai trecut prin Solca, de-a lungul deceniilor. Oraşul avea şi încă mai are o 
anume rezistenţă la frumosul durabil şi rămâne, veşnic, în suficiența mondenităţii lui înguste, 
restrânse şi anonime. 


„În cei 16 ani de la Unire, încoace, oraşul Solca nu a avut o serbare literară mai frumoasă 
decât cea de săptămâna trecută, când cunoscutul romancier ardelean, Liviu Rebreanu, invitat de 
prim-pretorul Doxuţă Gramatovici, ne-a vorbit atât de interesant şi fascinant despre „badea” 
George Coşbuc. 

La intrarea sa în sala festivă a Sanatoriului „Regina Maria”, conferenţiarul a fost salutat 
de un cor de învăţători, dirijat de directorul şcolar Podare. 

După un vucânt miezos, de binecuvântare, de cătră pretorul Gramatovici, şi un discurs, 
inaugurat de cătră secretarul preturei, domnul Lungu, distinsul conferenţiar a vorbit atât de 
frumos, încât în sala întreagă domnea o linişte ca în biserică şi domnul Rebreanu, timp de o oră, 
a ştiut să ţină publicul asistent, care părea că îşi reţine răsuflarea, ca să nu piardă nici un cuvânt 
din cuvântarea rostită cu atâta farmec şi măiestre de principele scrisului românesc, Liviu 
Rebreanu. 

Tot ce oraşul Solca şi plasa „Luca Arbore” are mai distins şi mai select a asistat la acest 
eveniment literar pentru Solca noastră. / D.A.C."%. 





1% Patria, Anul V, Nr. 39, Duminică 22 Maiu n. 1910, pag. 3 
'% Glasul Bucovinei, Anul XVIII, No. 4573, Miercuri 5 Iunie 1935, pag. 3 

Un scriitor solcan: Ilie E. Torouţiu 


Personaj tragic al spiritualităţii româneşti din Bucovina, Ilie E. Torouţiu s-a născut, în 17 
iunie 1888, la Solca. Provenea dintr-o familie săracă, aşa că i-a fost greu în viaţă, începând cu 
perioada studiilor gimnaziale, petrecută la Suceava şi continuând cu cea a studiilor universitare, 
pe care le-a făcut la Cernăuţi şi în Germania. Torouţiu a fost, între anii, 1911-1913, asistent 
pentru limba română la Universitatea din Frankfurt pe Main, apoi s-a stabilit la Bucureşti, 
ocupând postul de profesor la Liceu „Cantemir Vodă“. La Bucureşti, a condus reviste („Caietele 
Eminesciene“, între anii 1927-1929, „Floarea Soarelui“, „Literatură, artă, ştiinţă, viaţă socială“, 
„Convorbiri literare — seria nouă), şi-a procurat o tipografie şi a înfiinţat o editură, punându-le pe 
amândouă la dispoziţia bucovinenilor (chiar şi reviste literare tipărea, fără plată, atunci când era 
nevoie şi, de cele mai multe ori, fără să i-o ceară cineva). 

Important ca istoric, deşi se abate, adesea, în numele „cauzei naţionale“, de la adevăr, mai 
ales în studiile sociologice, economice şi demografice, I.E. Torouţiu a publicat 13 volume de 
„Studii şi documente literare“ (1931-1946, primul volum în colaborare cu Gh. Cardaş), 
„Poporaţia şi clasele sociale în Bucovina“ (Bucureşti, 1916), „Românii şi clasa dirigentă din 
Bucovina. Studiu satistic economic“ (Cernăuţi, 1911), „Românii şi clasa intelectuală în 
Bucovina“ (Cernăuţi, 1911) etc. A publicat şi două volume de folclor bucovinean, „A fost odată. 
Poveşti şi cântece populare“ (Cluj, 1911) şi „Frunză verde. Cântece populare“ (Bucureşti, 1914). 

Ca scriitor, Torouţiu a lăsat un singur volum de schiţe şi povestiri, „Chipuri“ (Cluj, 
Editura „Carmen“, 1912), majoritatea cu caracter autobiografic, rememorând, practic, secvenţe 
din tinereţea lui nefericită. „Aceste nuvele şi schiţe au nota generală tragică. Aproape toate aceste 
puţin dezvoltate nuvele vorbesc de vieţi trăite în cea mai neagră mizerie, de dragosti nenorocite, 
de înnebuniri tragice, de părăsiri de domiciliu conjugal, de morţi năprasnice etc. Nuvelele sunt 
luate din lumea celor mici, celor necăjiţi, al cerşetorilor orbi şi ologi şi una chiar „Din Roma 
Cezarilor, într-un cuvânt, din lumea oamenilor sceptici, slabi din fire, dar buni şi cinstiţi, cari 
tocmai pentru aceste nobile însuşiri sunte distruşi în lupta de toate zilele. Fără a aprofunda adânc 
caractere omeneşti, fără a schiţa magistral situaţii dramatice, fără a căuta senzaţionalul şi fără a 
întrebuința împestriţata limbă poporală, I.E. Torouţiu a reuşit să ne dea unele fragmente reale din 
viaţa omenească. Izbuteşte mai bine în redarea unor crâmpeie din viaţa sărăcăcioasă de student, 
crâmpeie ce vor fi posedând poate viaţa proprie, iar altă dată, în descrierea naturii“ (Constantin 
Loghin, Istoria, pp. 339, 340). 

Constantin Loghin, mânat de bunele intenţii ale unui profund patriotism local, 
exagerează. Torouţiu, un om de cultură autentic, n-a prea fost şi scriitor. Îi lipsea talentul, îi lipsea 
simţul limbii şi capacitatea de a construi o situaţie epică. El doar încearcă desene stângace, 
conturând, mereu şi mereu, ceva care aduce a lacrimă prelinsă în mocirlă. Scrie lacrimogen şi 
inconsistent, cam în genul Mariei Cunţan, dar fără capacitatea detaliului sugestiv şi a adâncimii 
perspectivei. Scrie pentru că iubeşte literatura, pe care o şi slujeşte în mod exemplar, scriind studii 
literare consistente, militând împotriva „decadenţei“ impresionismului şi expresionismului, 
traducând operele unor autori de limbă germană sau elină (de pildă, „Apologia lui Socrates“, de 
Platon, în 1910), tipărind şi editând gratuit multe cărţi bucovinene. 

A trăit, de-a lungul întregii sale vieţi, o superbă poveste de dragoste, încheiată în 23 
noiembrie 1953, la Bucureşti, în ziua în care unul dintre cei doi moare, iar celălalt se sinucide, 
pentru a rămâne veşnic împreună. Ar fi putut fi fericit, dacă nu s-ar fi născut cu stigmatul 
nefericirii. 

„Din viaţă 


Era pe la sfârşitul lui April. Omătul se topise şi numai pe alocuri, prin râpi îndosite, se ma 
ţinea câte un petec alb. Pe acolo căldura binefăcătoare de primăvară uitase parcă să se abată. 
Pâraiele — umflate de apă, pământul — moale ca aluatul, străzile — inundate de tină. Şi în dimineaţa 
dintâi de primăvară tina e închegată numai pe deasupra, căci, îndată ce înceată frigul nopţii şi dă 
soarele, ea începe să se rostogolească la vale, spre canaluri, ca un puhoi. Într-aşa o zi noroioasă 
îmi căzu sub ochi o scenă, care rămase adânc întipărită în sufletul meu. 

Era o fiinţă în care văzui sărăcia întruchipată. Un bărbat se târa de-abia, de-abia prin 
noroi. De-a stânga lui păşea un tânăr de vreo douăzeci de ani. La întâia privire, faţa sumbră a 
acestui bărbat mă făcea să cred că ar fi un făcător de rele- Mai pe urmă, însă, înţelesei greşeala 
mea. Era un ţăran căzut în lanţurile mizeriei. 

Tânărul care-l însoțea era feciorul său, student la liceu. Amândoi păşeau tăcuţi... Feciorul 
ducea o păreche de desagi goi în spate. Pe faţa lui palidă, galbănă ca o frunză dintr-o carte 
învechită, de-abia mai licărea o scânteie de viaţă. Ochii lui şterşi, de un umed cenuşiu, stăteau 
parcă de-a gata să se cufunde în adâncul capului. De sub gulerul cămeşii sale albe îi ieşea înafară 
gâtul lung şi uscat. Mergea alăturea de tatăl său, în pas legănat şi îngreuiat de gânduri. 

De la amândoi — nici o vorbă. De la amândoi — nici un semn de viaţă! Numai un plescăit 
greoi, produs de tină, de opincile tatălui. Când ridica un picior în sus, i se vedea pielea călcâiului 
prin opinca spartă, iar când îl slobozea în Jos, glodul ţâşnea în sus printre degete, căci opinca şi 
acolo era găurită. Sumanul de pe dânsul — sdreanţă din sdreanţă! Cu spatele aduse ceva înainte, cu 
faţa stinsă, încreţită de griji şi necazuri, cu fruntea nourată, se mişca încet-încet, târându-şi cu 
greu picioarele după el. Întregul său chip era parcă încremenit. Părea o stâncă înnegrită de 
loviturile furtunilor. Şi în acea fiinţă trăiau numai ochii, dacă trăiau... Aceştia erau aţintiţi spre 
pământ, cu care se luptau picioarele lui greoaie... 

Aşa se duceau cei doi, fără să vorbească ceva întreolaltă. După un târziu abia, când erau 
să se despărţească, studentul zise către tatăl său: 

— Tată, când mai vii pe la mine? 

— Știu eu, dragul meu?, oftă bătrânul părinte. 

— Vai, tată, nu uita de mine, că eu mor de foame! 

— Eh, scumpule, d“apoi tu nu ştii ce nevoie e şi acasă? Şi acei de acasă, săracii, se uscă de 
foame ca şi tine. Şi, apoi, cum pot să vin aşa de des încoace, n-ai văzut, când ai fost, de Crăciun, 
acasă, ce-i cu maică-ta? 

Studentul fu cuprins de un oftat prelung, întrerupt: 

— E tot aşa de bolnavă mama cum am lăsat-o? 

— Da, scumpule, da, ea nu mai are multe zile. 

— Spune-i, tată, că eu am să merg în curând acasă, să caute s-o găsesc în viaţă. 

— EI, şi când găteşti şcoala?, întreabă tatăl său. 

— Hm! Trebuie încă mult să muncesc. 

— Câte ghimbazii ai amu? 

— Şepte. 

— Şepte!... Bre, d“apoi îs multe. 

— Multe, tată, şi grele! 

— ŞI, apoi, câte ai de gând să faci de toate? 

— Câte?, replică studentul. 

— Da, câte? Vreo zece-ansprezece? Ha? 

Pe buzele tânărului se trezi un surâs amar: 

— Încă una, tată, şi apoi mă duc la popie. Am să împlinesc dorința mamei. 

— Caută, măi băiete, şi învaţă, învaţă din răsputeri, zi şi noapte, şi te roagă lui Dumnezeu 
poate ţi-o ajuta, că doară-doară îi scăpa la o bucăţică de pâne mai uşoară decât a noastră, că, 
Doamne, greu îi de trăit în vremea asta fără carte; îi duce-o şi tu mai uşor, şi noi. Nădejdea 
noastră e la tine. Opt suflete aşteaptă tremurând ajutorul tău. 

Studentul, în vreme ce-i vorbea tatăl său, ţinea capul plecat în jos, căci ochii îi picurau 
lacrămi fierbinţi de milă... 

Se despărţiră. Întâiul nenorocit îşi luă calea spre bordeiul celorlalţi şepte nenorociţi, iar al 
doilea, studentul, spre cvartir. Pe drum îl ajunse un coleg de al său, care începu să-l apostrofeze: 

— Ascultă, onorabile, aşa-ţi păzeşti tu cinstea de student?! 

— Ce-1?, tresări el. 

— Cu cine mergeai mai adinioară? Cine era nespălatul ăla? Cum nu ţi-i ruşine să mergi cu 
un cerşitor? 

— Taci, dragă, era tatăl meu. A fost la mine, mi-a adus ceva de ale mâncării şi eu l-am 
petrecut puţin, zise studentul cătră colegul său, apoi intră în cvartir şi începu să plângă cu amar... 

Opt suflete nădăjduiau ajutorul lui... 

Opt nenorociţi aşteptau mângâierea lui. 

Opt chinuiţi aşteptau de la dânsul alinarea durerilor lor... 


Şi el... se simţea şi mai nenorocit decât ai lui de acasă“!*€. 


Despre casele, ocupațiile şi portul solcanilor 


Există, pentru Solca, trei perioade distincte, care ţin de regimul de proprietate asupra 
vetrei de sat şi a ocinei străbune, respectiv perioada răzăşească, cea mănăstirească şi cea 
bucovineană. 

Răzeşii Solcii l-au avut drept cârmuitor, drept „vlad” — cum este numit în primele 
documente de cancelarie voievodală, pe Şandru Gherman Lazea, secondat de Cârstea Horaeţ, 
care, aşa cum sugerează vag documentele, putea fi fratele lui Şandru, deşi postura de ultim născut 
este mult mai credibilă, mai logică, dacă ţinem cont de notorietăţile acelor vremuri. 

Răzeşii solcani îşi construiau case din lemn, în două ape, „cu acoperişuri în povârniş, 
făcute din şindrilă, şi aceasta s-a născocit din pricina ninsorilor mari, pentru ca zăpada să nu se 
poată aşeza pe ele; toate casele au coşuri şi sobe”!*. Dar statutul răzeşesc al Solcii încetează, în 
mare parte, în 7 martie 1502, când Luca Arbore cumpără părţile rubedeniilor sale şi îşi întemeiază 
curţi, zidind şi o superbă biserică, la Solca Mică, vatră de sat care, ulterior, avea să poarte numele 
ctitorului, Arbure sau Arbore. 

Luca Arbure şi-a adus, la noua moşie, cu siguranţă şi un număr neprecizat de iobagi, 
probabil din rândul prizonierilor dobândiţi la Codrul Cosminului sau în raidurile prin sudul 
Poloniei, în care l-a însoţit şi pe Ștefan, dar şi pe fiul lui, Bogdan. 

Povestea Arburenilor, deşi v-am mai spus-o, a fost relatată, în 1893, şi de parohul 
bisericii din Milişăuţi, Vasile Tomiuc, dar fără a face precizări asupra şerbiei, introdusă de Luca 
Arbure, începând cu anul 1502: 


„Familia domnească Arbure era, pe atunci, avută şi puternică. Voievodul Bogdan, tatăl 
lui Ștefan cel Mare, dărui unui Arbure, muntele Giumalău. Sub Ştefan cel Mare, familia Arbure 
era foarte avută, onorată şi cu mare vază. Luca Arbure cel Mare (N.N.: Vasile Tomiuc se înşeală, 





15* TOROUȚIU, Ilie E, Chipuri, Tipografia „Carmen“, 1912 

pârcălab de Neamţ fiind tatăl lui Luca, Ivan Arbure, fost diac domnesc; deci, nici vorbă de 
„familie domnească” în cazul Arburenilor); în mai mare vază era fiul său sub Bogdan Vodă. 

Ca instructor şi povăţuitor al lui Ştefan cel Tânăr, el purta domnia; avea, deci, dară cea 
mai mare înrâurinţă, dacă nu poate întreaga putere. 

Ştefan Vodă, învăţăcelul lui, îl decapită, însă, la Hârlău, în luna lui Aprilie 1523, tot în 
acelaşi an, el jertfeşte şi pe fiii lui Arbure: Teodor şi Nichita, prin sabie. 

Ce crimă a comis Luca Arbure că învăţăcelul său însuşi a lăsat să-l decapiteze, aceasta nu 
se află nicăieri în condicele moldoveneşti, ci numai simplu, „pentru trădare de patrie”. 

Înscenat-a Arbure o conspiraţiune sau ba? Totuşi, la anul de după decapitarea lui, la 2 
Septemvrie 1524, a izbucnit o conspiraţiune, ţara, însă, a venit lui Ştefan întru ajutor şi boierii au 
fugit în ţări străine. Coste pârcălab, Ivaşco mare vornic, Simion vistiernicul şi mulţi alţii au fost 
prinşi şi decapitaţi la Roman. 

După 16 ani, iarăşi se iveşte în istoria Moldovei o odraslă a familiei Arbure, care, cu 
conjuraţii săi, a omorât pe Vodă Ştefan Locustă, în odaia sa de dormit, în Cetatea Suceava, la 1 
August 1540. 

Moşia Arbure au moştenit-o, de la Luca Arbure, 6 copile ale lui, adică Odochia, Sofiia, 
Nastasia, Stanca, Maria şi Ana. 

Sub stăpânirea lui Petru, în anul 1576, ele au împărţit între olaltă averea rămasă după 
Luca Arbure. 

Ana a moştenit satul Arbure (Solca de jos), cu biserica zidită, curtea domnească, un 
pomet, dreptul slatinei şi o moară pe râuleţul Solca. Dar, deoarece Ana nu avusese copii, dărui 
moşia Arbure nepoatei sale, Paraschiva, fiicei Odochiei, nepoatei lui Luca Arbure, şi soţia lui 
Grigore Udre chiorul. 

Odochia, cu fiica sa Nastasia, soţia lui Teodor Turca (N.N.: Turcea, străbunul 
Turculeţilor), a schimbat moşia lor cu George Mogilă, mitropolitul din Suceava”!*%. 


Urmaşii lui Șandru Gherman, dar şi cei individualizaţi din ramura lui Luca Arbure, care 
deţineau părţi de sate sau chiar sate întregi prin alte părți ale Moldovei, s-au stabilit la moşiile lor 
nevândute, cazul exponențial fiind al lui Bogdan Herman, ginerele lui Ivul Solca, cel care a 
întemeiat, în valea Moldovei, satul care îi poartă numele, Bogdăneştii, populându-l cu solcani, 
urmaşii acestora păstrându-şi numele chiar şi astăzi. 

În perioada mănăstirească, începută în 13 martie 1615, nu mai exista, în vatra satului, nici 
un solcan răzeş, satul pustiidu-se cu totul şi devenind selişte în 1622, când Ştefan Tomşa îl 
repopulează. Numai că noii solcani, robi sau iobagi (vecini), nu mai deţineau, precum răzeşii de 
odinioară, nici o fâşie de pământ, aşa că nu mai aveau nici motivaţia de a-şi dura gospodării 
temeinice, pe care să le lase moştenire urmaşilor, casele lor fiind, în epoca mănăstirească, „colibe 
mici şi împrăştiate care pe unde, cele mai adeseori lipsite de grădină, de curte şi de fântână”. 

Ocupațiile solcanilor au fost în general aceleaşi, de-a lungul timpului, creşterea 
animalelor, apicultura şi o brumă de agricultură de subzistență, înspre Solca Mică („ară puţin, 
seamănă puţin şi, totuşi, culeg mult”, „obişnuieşte să semene doar atât cât are nevoie până la 
începutul anului următor”!*!), dar ocupaţiilor lor tradiţionale li s-au alăturat, de-a lungul timpului, 
„industriile” călugăreşti, precum valorificarea slatinilor, fabricarea berii şi chiar fabricarea sticlei, 


„pentru alişverişu şi tragerea banilor în ţară”!*?. 


1% TOMIUC, Vasile, Istoria bisericei şi a satului Arbure, în „Gazeta Bucovinei”, Anul III, nr. 21, 
Duminică 14/26 Martie 1893, pag. 1 

159 BALŞ, Vasile, Descrierea Bucovinei şi a stării ei lăuntrice, 1780, al. 34, pg. 345 

1% CANTEMIR, op. cit., pg. 201 

"1! BALŞ, op. cit., pg. 346 

Ocupațiile străvechi, specifice românilor munteni, aveau să se păstreze, de-a lungul 
veacurilor, determinând şi o conservare a portului, mereu pus în legătură, în sensul determinării, 
de ocupaţii. „În imaşurile ce or fi rânduit în codru şi locurile de păşunatu... păstoriu şi păzitoriu 
de vite” , mereu înarmaţi, înclusiv cu topor, „pentru siguranţia şi apărarea despre lupi”, „unii 
erau cu cuşme ţurcăneşti, alţii cu pălării şi alţii cu comănace, şi toţi cu pene în ele, pare-mi-se că 
de vultur ori de huhurez de codru, şi nici unul nu avea cuşmă, pălărie ori comănac sus, pe frunte, 
ci apăsat pe sprâncene... Toţi aveau trăişti, unii de piele, alţii de lână... Cămeşile şi peptarele lor 
erau, la toţi, ca la ciobani, adică negre”, datorită fierberii în zăr, pentru a nu fi pătrunse de 
umezeala ploilor, a sloatelor şi a ninsorilor timpurii. 

Deşi majoritari în Solca, în perioada Bucovinei istorice (două treimi, faţă de o treime), 
românii solcani adoptaseră multe dintre modelele nemţeşti, inclusiv în construcţia de case, 
inclusiv în port, cu consecinţa renunţării la industriile casnice tradiţionale, dar şi la straiele 
ţărăneşti, solcanii devenind ceea ce, în fond, şi erau, adică târgoveţi. Târgoveţi de provincie, dar 
târgoveţi, cărora noua staţiune climaterică, de cură şi de odihnă le arăta o lume nouă, adică o 
civilizaţie ademenitoare, la care au subscris fără prea multe mofturi, în ciuda poporonasmului 
„naţional”, predicat în urbe de câţiva învăţători, de preoţi şi de politicieni dornici de 
reprezentativitate. 

Solca devenise, mai ales între cele două războaie mondiale, un adevărat târguşor austriac, 
ocupat, la periferii, şi cu agricultura, dar o agricultură de tip şi de eficienţă germane, dovadă fiind 
şi vitele de rasă, crescute de gospodarul Vasile Mereuţă, cel care şi-a văzut gospodăria arsă, într- 
un ceas de cumpănă a vieţii, pe la sfârşitul secolului al XIX-lea. 

Solca era, câtă vreme a funcţionat ca staţiune climaterică, un loc de vis, o realitate a 
visului, spulberată, în cele din urmă, de haosul contemporaneităţii noastre. 


„Ruşinea de la Solca” 


Târguşorul Solca a avut, întotdeauna, o industrie care să-i asigure renumele. La început, 
adică imediat după zidirea mănăstirii, a funcţionat, în vecinătatea acesteia, „berăria”, adică o 
fabrică de bere, exploatată de sfinţii călugări, tot ei exploatând şi renumitele slatine ale locului. 

După venirea austriecilor, s-a deschis, la Solca, o fabrică de sticlă, cu producţie destinată, 
în întregime, exportului în Imperiul Otoman, apoi, în a doua parte a secolului al XIX-lea, 
Staţiunea climaterică, dezvoltată în două etape, de E. Beilich şi de H. Poras, pe baza capitalului 
privat, a ajuns renumită în întregul imperiu austriac, determinând şi un anume tip de civilizaţie 

„civis”, în latină, înseamnă „încetăţenirea principiilor şi rezultatelor ştiinţifice de tot felul şi 

aplicarea lor practică în societate”!“5), adeseori privită cu ironie de naţionaliştii români, dar, în 
mod sigur, mult superioară civilizaţiei de tip preistoric, cea atât de specifică, încă şi astăzi, 
spaţiului românesc. Şi tocmai din pricina acestei civilizaţii, care ţinea de o anume 
contemporaneizare a târguşorului cu Europa acelor vremuri, utopiile naţionaliste, de tipul 
Cabinetului de lectură „Sentinela poporului” sau Casa Naţională, n-au prea avut trecere în faţa 
românilor solcani, care aveau parte, pe parcursul fiecărei veri, de feerii estivale (aşa se numeau pe 
atunci) extraordinare. 





'% IOSIF II, op. cit., pg. 37 

Solcanii nu erau, din cale-afară, pătrunşi de sentimentul naţional, ei având parte, prin 
introducerea elementelor de civilizaţie apuseană, de un europenism benefic şi confortabil, 
dezvoltat ca atare şi în perioada interbelică: 


„La finea anului 1936, s-a inaugurat, în comuna Solca, noul abator comunal. Acesta este 
încă una din operele gospodăreşti ale prefectului de Suceava, domnul Dimitrie Cojocariu. 

Cu ocazia inaugurării, domnul prefect Cojocariu a constatat că Societatea culturală 
„Sentinela Poporului” din Solca, deşi se străduieşte, de 45 de ani, să clădească un cămin cultural, 
deşi are parcelă în centrul oraşului, deşi are piatra şi vreo 70 mii cărămizi, deşi are adunate încă 
20 mii lei, totuşi încă nu poate ajunge la un rezultat. Listele de subscripţie lansate, precum şi 
cărţile poştale încă nu aduc un venit real. 

Impresionat de această situaţie, domnul prefect Dimitrie Cojocariu, cu ocazia sărbătoririi 
domnului Ministru Ion I. Nistor, fiind în Cernăuţi şi fiind de faţă domnul deputat de Suceava, 
prof. univ. Dr. Alexandru leşan, rugat fiind de domnul Valerian Doboş-Boca, un cunoscător al 
nevoilor solcane, ca să preia domnia sa, în numele judeţului Suceava, construirea acestui cămin 
cultural, cu o anexă de baie populară şi cu dispensar, domnul prefect Dimitrie Cojocariu, aflând 
că, pentru aducerea sub acoperiş, această lucrare nu va întrece suma de 200.000 lei, a promis că 
va griji ca această sumă să fie trecută în bugetul judeţului Suceava, iar încă în toamna anului 
acestuia ne va invita la sfinţirea clădirii. 

Noi nu putem decât să-l felicităm pe domnul prefect al Sucevei că, în privinţa activităţii şi 
solicitudinii pentru interesul obştesc, nu se dezminte şi-i urăm succes la această nouă operă 
cetăţenească, urându-i să fie într-un ceas bun şi cu noroc!”!*. 


Deşi insistase, pe lângă autorităţi, în favoarea Casei Naţionale din Solca, Valerian Doboş- 
Boca (prietenul sucevean al lui Mircea Streinul, administratorul Universităţii din Cernăuţi, 
monograf, autor al cărţilor „Călăuza Cetăţii Suceava, 1929, „Cetatea Suceava”, 1938, „Târgoveţii 
Siretului din anul 1789”, 1937, „Din trecutul Sucevei de altădată”, 1938), cândva iniţiator al 
proiectelor de modernizare a târguşorului Solca, nu putea trece cu vederea „Ruşinea de la 
Solca”!*, pe care o înfierează violent, dar drept, responsabil: 


„Va rămâne în analele în analele tuturor ruşinilor naţionale ale comunei Solca faptul că, 
în decurs de 45 ani, această comună încă nu şi-a creat Casă Naţională proprie. De vină e poporul 
sau intelectualii, conducătorii lui? Nu se simte, oare, nevoia? Cum de nu se simte, oare, nevoia 
unei Case Naţionale, într-o comună a cărei jumătate din populaţie e românească, pe când cealaltă 
e compusă din nemți, jidani şi ce a mai adus vremea şi stăpânirea de altădată? 

Cum să fie nevoie, când numai conştiinţa trează menţine naționalismul şi naționalitatea? 

Să fie de vină poporul, mai ales că e sărac, sau sunt de vină intelectualii? Că de mijloace 
nu se pot plânge! 

Bani s-au strâns, în decurs de jumătate de veac. S-au irosit, însă; nu-i nimic. S-au strâns 
alții; i-au păpat băncile, nu-i nimic. S-au strâns, iar, alții. 

S-a obţinut o parcelă, în centrul târgului, unde jurau bacşişarii că piaţă o să fie în veci. A 
donat un (Dumnezeu să-l ierte!) binefăcător, senatorul Teofil Lupu, 70.000 de cărămizi. S-a pus 
temelia din piatră. 

Casa Naţională a Societăţii „Sentinela poporului” din Solca a condus-o, vrednic între 
vrednici!, destoinicul preşedinte Ilarion Grigorovici, dirigintele Poştei. Ocupat, însă, peste 
măsură, cu serviciul, al cărui apostol de conştiinciozitate şi omenie este, a demisionat, când a 
văzut că intelectualii români — cu numele! — nu-l secondează. 

Şi, ce se vor face cu Casa Naţională, e o întrebare! 





'* Glasul Bucovinei, Anul XX, Nr. 4998, Joi 4 Februarie 1937, pag. 3 

Am trecut, deunăzi, prin Solca şi am surprins-o încă în somn. Prin cămaşa străvezie a 
somnului şi a zorilor de ziuă, am văzut fosta piaţă, pentru a cărei desființare am luptat cu toate 
greutăţile şi primejdiile, prefăcută în rai de grădiniţă. Am admirat stăruința de pildă a 
brigadierului George Mihoreanu, care a transformat toloaca parcului comunei într-o serie de alei 
occidentale, în peluze, straturi cu flori, pe care le străjuiesc pompe moderne. 

Deci, se poate face! 

Chiar oamenii, cu care m-am pieptuit, odată, au realizat un program, pe care nu căutam 
să-l înfăptuiesc eu, ci care se cerea înfăptuit de oricine! Nu pot decât să felicit conducerea actuală 
a Primăriei şi Oficiul de cură şi turism, că-şi înţeleg aşa de perfect menirea, căci nu e cinstea 
iniţiativei mai mare ca cea a realizării! 

Şi atunci, dacă s-au putut crea toate acestea cu oameni de omenie, prieteni mai noi şi mai 
vechi, dar şi duşmani trecători, de ce, când satul are intelectuali, oameni cu tragere de inimă, Casa 
Naţională să fie numai o hidoasă risipă de 70.000 cărămizi, dezgolită ca o cadână pe terenul din 
faţa Judecătoriei? 

Cine trece, vede; cine vede, cugetă. Şi cine cugetă ceea ce am simţit eu, deunăzi, când am 
trecut prin Solca, va condamna intelectualii; în cazul ruşinii de faţă, sunt, oare, intelectuali în 
Solca?! — din Solca! 

Domnilor, ce fac intelectualii?! Ce sace „Sentinela poporului”? „Au murit sau numai 
dorm”? 

Dacă intelectualii din Solca sunt sentinela poporului, să se scoale! De altfel, ruşinea Casei 
Naţionale din Solca va cădea pe obrazul lor! Şi ruşinea rămâne veşnic ruşine! / Valerian Doboş- 
Boca”. 


În cele din urmă, Casa Naţională, adică fosta Casă de Cultură şi actuală bibliotecă din 
Solca s-a realizat, cu sprijin prefectural, mai ales că toamna anului 1937 era marcată de o violentă 
campanie electorală, în care unele dintre promisiuni urmau să capete contururile realității. 


Despre Solca începuturilor roşii 


În anii în care paginile întâi ale ziarelor se deschid cu titluri precum „Pacea lumii... Pe 
marginea declaraţiilor lui Stalin” sau „Nici o milă pentru saboteuri”, când mamele din întreaga 
regiune Suceava aşteapt să afle, din pagina 3 a ziarului judeţean, „Lupta poporului”, dacă le-au 
venit sau nu „scrisori de la prizonierii din URSS”, când Bucovina este sfârtecată de creionul de 
tâmplar al lui losif Visarionovici Stalin, când „muncitorii de la fabrica de cherestea Solca depun 
eforturi mari pentru depăşirea programului”, iar lumea faptului divers înregistrează înfiorată 
„oribila crimă din comuna Solca”!, teroarea şi entuziasmul prostesc se intersectează, zi de zi, şi 
stâng luminile de pe cer. 

Oamenii de fiecare zi a Solcii, muncitorii de la fabrica IPEIL, „au primit cu entuziasm 
chemarea la întrecere a muncitorilor ceferişti de la „Griviţa Roşie”... când muncitorii de la 
fabrica de cherestea Cacica i-au provocat la întrecere în cinstea zilei de 1 Mai”, competiţie 
truditoare în care se afirmă „circularistul Rotaru Eugen, împreună cu neobositul şi harnicul 
Gheaţă Vasile, ajutor circularist”, care depăşesc, zilnic, norma, dar şi gateristul „Şaiu Vasile, 
împreună cu echipa sa”, dar şi „echipa lui Gâgâlici Gheorghe, la gaterul I”, cea deja menţionată 
lucrând la gaterul II. La fel de merituoşi, „pe frontul muncii” s-au dovedit a fi mecanicul 

Lazarovici Carol şi şeful de depozit Gheorghe Turculeţ, dar, în ciuda excesului productiv de 
sudoare, „la fabrica de cherestea Solca sunt o serie de lipsuri, care trebuie înlăturate”, chiar dacă 
nu ţin de productivitate şi de calitate, ci de „munca de agitaţie, de mobilizare şi a muncitorilor”, 
care încă este slabă. 

„Oribila crimă”, comisă „în seara zilei de 29 Ianuarie 1947”, când „indivizi necunoscuţi 
au pătruns în locuinţa comerciantului Cosman Mayer din Comuna Solca, judeţul Suceava”, în 
scop de jaf, maltratând victima, „tăindu-i nasul, urechile şi organul genital”, a cutremurat lumea, 
mai ales că bietul comerciant a şi murit, deşi „bandiții aufost surprinşi de poliţie şi, după un 
schimb de focuri de armă, principalii făptaşi au fost arestaţi. lată numele lor: Grosu Vasile, fost 
gardian public, Filimon Nicolai, cismar, Bâcu Gheorghe, croitor. Florea Vasile, agricultor, a 
reuşit să dispară, fiind urmărit de poliţie şi organele jandarmereşti”. 

Numai bunul Dumnezeu poate şti ce s-a întâmplat, la Solca, în mod real, în seara zilei de 
29 ianuarie 1947, ce nevoie cumplită de răzbunare i-a împins pe cei patru gospodari solcani la 
comiterea unei crime, când ştiut este că oamenii care o duc, în general, bine nu prea simt nevoia 
unor violenţe iresponsabile. Pe de altă parte, poate fi vorba şi de o monstruoasă crimă, 
determinată de consumul exagerat de alcool, dar nu ne putem pronunţa într-o privinţă sau alta, 
ştiută fiind metoda înscenărilor de delicvenţă penală pentru adversarii violentului regim politic, 
năpustit asupra puterii. 

În plan european, încă nu se decisese dacă rămâne „Germania stat unic sau federativ”, 
când descoperim, în vizită, „Ansamblul artistic al Consiliului Judeţean Sindical Suceava printre 
asiguraţii de la preventoriul „Filimon Sârbu” din Solca”!5. 

Numele merituoşilor doctori E. Beilich şi H. Poras fuseseră deja uzurpate de Filimon 
Sârbu, unul dintre ilegaliştii comunişti mitizat excesiv. 

Ansamblul sucevean era condus de un muzician de marcă, profesorul Grigore Macovei, 
care nu a avut nici o ezitare de a trece, din „Straja Ţării”, în PCR, schimbând repertoriul, dar şi nu 
clocotul omagial al spectacolelor. „Programului de coruri, cu acompaniament de orchestră, i-a 
urmat piesa „Jurământul”, reprezentată, cu multă maturitate, vioiciune şi pricepere în interpretare, 
de către colectivul artistic al Sindicatului Salariaţilor Publici din Suceava”. NU puteau lipsi, 
desigur, nici cuvântările, rostite cu atâta patriotism şi cu atâta grijă de popor, de-a lungul vremilor 
şi orânduirilor politice, de trubadurii platelor înşiruiri de cuvinte, dar veşnici provocatori de 
„entuziasm general”. „Din scurtele cuvântări rostite, din entuziasmul general ce a stăpânit sala 
plină până la refuz, ca şi din simbolicul buchet de flori, predat conducerii ansamblului din partea 
spectatorilor, s-a putut desprinde o constatare îmbucurătoare: manifestarea artistică, ce a avut loc 
în Solca, s-a petrecut sub semnul înfrăţirii prin artă a tuturor celor ce muncesc cu braţele şi cu 
mintea, aşa cum au stabilit-o, prin repetate lozinci, participanţii”. Clar, nu? 

În tot parcursul lunii iulie a anului 1948, o parte „locuitorii din Solca muncesc voluntar 
la înfrumusețarea oraşului”!S!, partea implicată fiind formată „din oamenii conştienţi ai oraşului 
Solca”, care chiar au făcut treabă bună. „În parcul staţiunii, la cimitirul eroilor sovietici, s-au 
plivit mormintele, ca semn de cinste eroilor căzuţi în lupta pentru eliberarea omenirii de sub jugul 
fascist” şi, desigur a... „eliberării” României de două dintre privinciile sale istorice. 

„În grădina din centrul oraşului, o altă echipă de voluntari a sădit flori, dând un aspect 
mai viu parcului. Tot prin muncă voluntară, membrii corpului didactic, în special, şi elevii, veniţi 
în vacanţă, de la şcolile secundare, au plivit o pepinieră, care a fost făcută, tot prin muncă 
voluntară, în primăvara acestui an. 

Beciul unei clădiri dărâmate a fost curăţit, de piatra care se poate întrebuința la o clădire 
nouă, iar golul a fost nivelat cu pământul, urmând ca, tot prin muncă voluntară, să se amenajeze o 
grădină, acolo unde, cu câteva zile în urmă, erau ruinele războiului. 





'5 Lupta poporului, Anul II, Nr. 297, Joi 22 Iulie 1948, pag. 2 
'5! Lupta poporului, Anul II, Nr. 313, Duminică 8 August 1948, pag. 3 


94 


S-au evidenţiat în munca voluntară locuitorul Budei Alexandru şi funcţionara 
Vasilcanu Olimpia”. 

Solca era, ca şi în anii Bucovinei istorice, capitală de plasă şi trebuia să arate frumos. Din 
nefericire, în vara anului 1948 au căzut ploi abundente, mai ales în lunile iunie şi iulie, iar din 
pricina asta, „o doleanţă a apicultorilor din Plasa Solca”!*?, formulată de Traian Georgescu, viza 
aprobarea, la preţul oficial, a „cantităților de zahăr necesare hrănitului stupilor peste iarnă... cât 
mai curând, pentru ca albinele să fie hrănite, atâta timp cât vremea se mai menţine frumoasă şi 
când această operaţie se poate face în bune condițiuni”. 

În anul 1949, Solca avea propriul ei ansamblu artistic, după cum povestea, într-o 
corespondenţă, Constantin Constantinescu, ansamblu condus muzical muzical de Corlăţeanu 
Vasile şi coregrafic de Emilia Strugaru şi care, în 3 aprilie 1949, a putut fi admirat, în cadrul 
unui „Festival cultural-artistic prezentat de Ateneul Popular din Solca”. „Programul bogat şi 
bine ales a fost urmărit, cu încordată atenţie, de cei 400 spectatori. Tov. secretar al primăriei, 
Sandiuc Gheorghe, a conferenţiat despre „Congresul intelectualilor din RPR pentru Pace şi 
Cultură”. Corul mixt, de sub conducerea domnului Corlăţeanu Vasile, a prezentat un repertoriu 
de 10 cântece muncitoreşti şi populare. Sub conducerea tov. Strugaru Emilia, s-au executat 
dansuri ruseşti, care au impresionat foarte mult. Festivalul a luat sfârşit cu piesa de teatru „Fiul 
nostru”, interpretată de UTM-işti”. 

Dincolo de „educaţia prin muncă” şi de violențele propagandistice ale aşa-ziselor 
manifestări „cultural-artistice”, şi la Solca se instaura teroarea, de cele mai multe ori prin 
obligarea la complicitate, de partea organelor de represiune, au unor oameni obişnuiţi, folosiţi ca 
„asesori populari”, în cadrul „tribunalelor populare” disciplinate şi obediente. 

Asesorii pentru Solca, aleşi dintre solcani, cliteni şi poienari, în 15 mai 1949, erau: 
VASILENCIUC Dumitru, BAHAN Ion a N., BUCEVSCHI Ana, IACOBAN Ilie, BOLOCAN 
Nicolai, RUSU Reveica, FILIPESCU Constantin, GABOR Ilie, HOSOVSCHI Maria, LUPU 
Vasile, BAHAN Ion a Şt., ANDRONIC Valerian, FLOREA Vasile, REICHMAN Leon, 
SĂVESCU Maria, COTURBAȘ Vasile, VALASCIUC Vasile, BUDEI Domnica, BALAŞ 
Andrei, VALASCIUC Mihai, TOROUȚŢI Nicolai, HOJBOTĂ Luchian, COLȚUN Margareta, 
GABOR Nicolai, BUCHIAN Gheorghe, HOJBOTĂ Vasile, SOLCAN Stela, COZMACIUC 
Eugenia. 

În acelaşi timp, muncitorii fruntaşi de la fabrica de cherestea IPEIL Solca, au fost 
premiaţi cu „haine şi pântezuri” Ghiaţă Vasile, Rotaru Eugen, Tincu Vasile, Florea Gheorghe 
şi Torouţi Ilie, de către însuşi directorul fabricii, Lupăescu Nicanor. 

Dar transformările cu adevărat revoluţionare, din perspectiva roşie a vremii, aveau să 
înceapă, duminică, 29 mai 1949, când, „în orăşelul Solca, din judeţul Suceava, a luat fiinţă 
primul Magazin de Stat”"*, desigur că „în cadrul luptei pentru ridicarea de trai al oamenilor 
muncii, prin grija Organizaţiei Judeţene PRM”. 

Magazinul, numit „„Jijia” (de unde şi până unde?!) a fost inaugurat, în prezenţa 
„organelor politice şi administrative din localitate”, sub direcţiunea „tov. Manas losub”. 
Corespondenţi entuziaşti ai al ziarului „Lupta poporului”, în Solca, erau alţi „tov.”, Clainer 
Osias, Mihai Bohatereţ, Viorica Bohatereţ şi Eusebiu Costineanu, ultimul tânăr cărturar 
bucovinean de perspectivă, în ultimii ani ai Bucovinei istorice, îmbrâncit, se vede treaba, de 
valurile tulburi ale istoriei tocmai la Solca. 

Între timp, pentru că „şcoala elementară din Solca a fost, până mai deunăzi, într-o stare de 
nedescris. Acoperişul complt putred... sobele sfărâmate” etc., s-a implicat Comitetul Provizoriu 
al oraşului, care, împreună cu conducerea şcolii, a reparat şcoala. „Acoperişul a fost cârpit cu 
draniţe noi, făcute prin muncă voluntară. La fel, au fost reparate şi puse la punct sobele, iar 





'* Lupta poporului, Anul II, Nr. 372, Sâmbătă 16 Octombrie 1948, pag. 3 
'5 Lupta poporului, Anul III, Nr. 515, Sâmbătă 9 Aprilie 1949, pag. 2 
'5 Lupta poporului, Anul III, Nr. 358, Joi 2 Iunie 1949, pp. 1,3 

interiorul şi exteriorul şcolii au fost văruite. Deoarece această şcoală nu era destul de încăpătoare 
pentru adăpostirea tuturor elevilor de şcoală, s-au luat, din timp, măsuri pentru a se înlătura acest 
neajuns. S-au amenajat două camere din clădirea Ocolului Silvic şi s-au pus la dispoziţia 
şcoalei”'5. Desigur că, „în şcoala nouă, elevii studiază cu râvnă viaţa şi opera tovarăşului Stalin”, 
iar „Comitetul Subfilialei „Crucea Roşie” din Solca, lărgind câmpul activităţii sale, a înfiinţat câte 
o secţie de „Crucea Roşie” la Şcoala elementară, la Comitetul orăşenesc, la fabrica de bere 
„Doborogeanu Gherea” (N.N.: nu de pomană a fost şi birtaş marele cărturar!) şi una în comuna 
Arbore”! 

La alegerile care vor urma, spre sfârşitul anului următor, în 3 decembrie 1950, solcanii 
vor vota, în unanimitatea cea mai unanimă, cu „tovarăşul Colonel Neagu Andrei”, iar „vestea tov. 
deputat Neagu Andrei va sta de vorbă cu alegătorii a dunat multă lume în sala de festivități a 
Comitetului Provizoriu al oraşului Solca”"”. Aferim, şi pe baza experienţei de până astăzi. 

